
ANTANAS MACEINA, buves Kauno, 
paskiau Freiburgo, dabar Muensterio uni- 
versiteto profesorius, savo paskesniuose 
veikaluose sklaido santykius tarp Dievo 
ir Žmogaus. Tiem santykiam pramatė dvi 
trilogijas. Vienoje užsimojo rodyti Žmo- 
gaus neigiama santyki su Dievu — tolimą 
nuo Dievo ir atsisukimą prieš ji. To kelio 
atstovai - prometejus, inkvizitorius (Di- 
dysis inkvizitorius) ir antikristas (Niek- 
šybės paslaptis). Antroje trilogijoje ėmė- 
si rodyti teigiamą santyki su Dievu; to 
santykio reiškėjai — šv. Pranciškus Asy- 
žietis (Saulės giesmė), Šv. Marija (Di- 
džioji padėjėja) ir pats Kristus (šioje 
knygoje, vardu Dievo Avinėlis). 


Dievo Avinėly autorius eina i Kristų 
kitu keliu nei populiarieji Giovanni Papi- 
ni (Kristaus istorija), Francois Mauriac 
(Jėzaus gyvenimas). Jie rašė Kristaus 
vaizdą pagal evangelijas. A. Maceina 
ėmėsi kito šaltinio — kaip Kristų pergy- 
vena Rytų ir Vakaru Bažnyčios liturgi- 
jos. Rytų liturgijoje rado tu žymių, kurios 
igalino autorių pavadinti Kristų Dievo 
Avinėlių; kurios padėjo suprasti giliau 
Kristaus ryšius su ontologine tvarka ir 
atsakyti į abejones, atvedusias rusų nihi- 
listus, prancūzų egzistencialistus i bedie- 
vybę, kada jie nerado prasmės kentėjimui 
ir mirčiai. 


Rytu liturgijoje iškilęs Kristaus vaiz- 
das igalino autorių įspėjamai atsiliepti ir 
dėl tokių šios dienos problemų kaip dia- 
logas tarp skirtingų tikėjimų atstovų. 
Ispėjamai dėl kai kurių krikščionių įsiti- 
kinimo, kad krikščionybę sudaro Kristaus 
tikėjimo tiesų visuma, ir reikia tik jas iš- 
siaiškinti, suprasti, ir vienybė bus atgau- 
ta, — o iš tikrųjų tikėjimo vienybei pa- 
grindas yra pats gyvenimas Kristuje. 
“Esama tad pavojaus, kad prasidėjusia- 
me pokalbyje tarp Bažnyčios ir pasaulio 
bus kalbamasi apie daugybę tiesų, o bus 
praleidžiama viena vienintelė tiesa — 
Kristus" (191 p.). 


A. Maceinos asmenyje laimingai yra 
susijungę filosofas, teologas ir poetas. Tos 
sąjungos vaisius ir šioje knygoje — gili, 
originali ir aktuali mintis, sugestyvi for- 
ma. 


Aplankas — Pauliaus Jurkaus 


Kaina $3.50 


Kristus Rytų Bažnyčioje 


PRATARTIS 


Romano Guardini yra kartą pasakęs, kad “kas 
ryžtasi kalbėti apie Jėzaus Kristaus asmenybę bei 
gyvenimą, turi visų pirma išsiaiškinti, ko jis nori ir 
kokios ribos čia yra nubrėžtos kiekvienam norui".! 
Kristuje juk esama tiek pilnatvės ir šviesos, jog jo- 
kia plunksna nepajėgia jos paslapčių atskleisti ir jos 
visumos aprėpti. Net ir šv. Jonas apaštalas, baigda- 
mas savo evangeliją, prisipažįsta, kad esama "dar 
daug ir kitų dalykų, kuriuos Kristus buvo padaręs", 
tačiau “jei kiekvienas iš jų būtų skyrium aprašytas", 
tai "visas pasaulis negalėtų sutalpinti tų knygų“ 
(Jon 21, 25). Evangelijos tad yra taip pat tik nuo- 
trupos bei atšvaitos tos dievažmogiškosios pilnatvės, 
kuri perėjo mūsų žemę gera darydama, ir kuri ligi 
pat šių dienų nenustoja traukusi mūsų širdies. 

Nuo Klemenso Aleksandriečio “Paidagogos” 
(202), kuriame jis vaizduoja Kristų kaip žmonijos 
Ugdytoją, ligi Giovanni Papini “Storia di Cristo" 
(1921) ir Francois Mauriac “Vie de Jesus" (1936), 
kur pavargusio bei paklydusio naujojo žmogaus 
siela jieškosi paguodos bei ramybės, eina eilė rašy- 

tojų, pasirinkusių Kristų savo veikalų turiniu ir sky- 
rusių jam nevieną nemirtingą puslapį. Ir eis ši eilė, 
kol bus pasaulis, ir niekas negalės pasigirti, išsakęs 
viską, nieko nebepalikdamas būsimosioms kartoms. 
Kristaus gyvenimas veda į dangiškojo Tėvo valią, 
į dieviškąją laisvę, kur nyksta priežastys, sąryšiai, 
pagrindai ir prasideda neperskverbiama tamsa. 
Kristaus mokslas veda į dieviškąjį buvimą bei vei- 
kimą sukurtosiose būtybėse, į neaprėpiamą Kūrėjo 
ir kūrinio meilės ryšį ir baigiasi nesugaunama pa- 
slaptimi. Kristaus asmenybė veda į Šv. Trejybės vi- 
daus santykius, juose randa galutinį išaiškinimą, sy- 
kiu tačiau išsprūsta žmogiškajam protui. Niekas 
negali eiti su Kristumi ligi galo. Kiekvienas užtat 
ir turi žinoti, kokioje vietoje jis privalo sustoti, už- 
sklęsdamas savo apmąstymus. 

Ko tad nori šios knygos autorius Kristaus at- 
žvilgiu? — Visų pirma jis nori “Dievo Avinėlių“ 
užbaigti vieną iš savo jau senokai sumanytų ir pa- 
mažu vykdomų trilogijų.  Pokalbyje su “Tėviškės 
Žiburių" redaktoriumi (1954) autorius yra pasipa- 
sakojęs, esą jis turįs apmetęs planą dviem trilogi- 
jom: bedieviškajai, išsivystančiai nuo prometejaus 
per inkvizitorių ligi antikristo; ir religinei, einan- 
čiai nuo šv. Pranciškaus per Dievo Motiną Mariją 
ligi Kristaus? Pirmoji trilogija sklaido neigiamą 
žmogaus santykį su Dievu arba bedievybės proble- 
mą. Iš trijų šios problemos dalių yra parašytos ir 
išleistos dvi pastarosios: "Didysis inkvizitorius“ 


(Bielefeld 1950, prel. Pr. Juro leidinys) ir "Niekšy- 
bės paslaptis" (Brooklyn 1964, Ateitininkų Federa- 
cijos leidinys); pirmoji dalis, pavadinta "Žmogus 
sukilėlis", tebėra rankraštyje akademinių paskaitų 
pavidalu. 

Antroji trilogija nagrinėja teigiamą žmogaus 
santykį su Dievu arba religijos problemą, užsimez- 
gančią Pranciškaus Asyžiečio nesirūpinimu, “ką val- 
gysime ir ką gersime" (Mat 6, 31), išsivystančią 
Marijos žodžiais "štai, aš Viešpaties tarnaitė" (Luk 
I, 38) ir užsibaigiančią Kristaus žingsniu į kryžių 
kaip Tėvo valios vykdymu (plg. Mat 26, 39-42). Iš 
trijų šios trilogijos dalių buvo ligi šiol išleistos tik 
dvi pirmosios: "Saulės Giesmė" (Brooklyn 1954, 
prel. Pr. Juro leidinys) ir "Didžioji Padėjėja“ (Put- 
nam 1958, prel. Pr. Juro leidinys). Dabar “Dievo 
Avinėlių" yra ši trilogija užbaigiama. 

Vis dėlto ši užbaiga yra kiek savotiška. Rašyti 
knygą apie Kristų buvo sena autoriaus svajonė. Ta- 
čiau jai įvykdyti kliudė viena sunkenybė: autorius 
nenorėjo aprašinėti Jėzaus gyvenimo, sakysime, Pa- 
pinio, Mauriaco ar Daniel - Ropso pavyzdžiu, o ar- 
tintis prie Kristaus kaip tokio — jis nedrįso. Nesykį 
jis buvo ėmęsis žvelgti mąstytojo akimi į tą ar kitą 
Kristaus asmens bruožą bei jo gyvenimo įvykį. Ta- 
čiau visa tai pasiliko tik bandymai, tik nuotrupos, 
palaidos ir todėl nesudarančios jokios svaresnės vi- 
sumos. Atrodė, kad knyga apie Kristų liks nepara- 
šyta. 

Išeitis betgi pasisiūlė, susipažinus arčiau su Rytų 
Bažnyčia. Akademinis autoriaus darbas vedė jį me- 
tai iš metų vis giliau į Rytų krikščionijos filosofiją 
bei teologiją, išlaikiusią savyje aną gyvą pirmųjų 
Krikščionybės amžių dvasią, kuriai Kristus kaip 
Dievažmogis buvo ne tik tikėjimo, bet kartu ir mąs- 
tymo bei pergyvenimo objektas. Juk argi nenuo- 
stabu: tarp Rytų ir Vakarų Bažnyčių esama nemaža 
skirtybių bei ginčų daugelyje sričių, tačiau Kristus 
yra iš visų šių ginčų absoliučiai išskirtas. Visos kris- 
tologinės tiesos yra tos pačios tiek Rytams, tiek Va- 
karams. Dar daugiau: Rytų Bažnyčia yra kaip tik 
toji dvasinė erdvė, kurioje brendo giliausios krikš- 
čioniškosios įžvalgos į Kristaus asmenį, virtusios vi- 
suotinių susirinkimų nutarimu tikėjimo tiesomis: 
Kristaus dieviškumas Nicejoje (325), Kristaus vie- 
nintelis asmeniškumas Efeze (431), Kristaus dvi 
prigimtys Chalkedone (451), Kristaus dvi valios 
Konstantinopolyje (680). Teisingai tad teigia J. Ty- 
ciakas, kad “Kristaus paslaptį mums yra atskleidusi 
kaip tik Rytų Bažnyčia"? 

Šitos tat Rytų įžvalgos ir pasisiūlė autoriui kaip 
tema naujai studijai, turinčiai užbaigti religinę tri- 
logiją; pasisiūlė tuo labiau, kad mes, Vakarų krikš- 
čionys, dabar savaime jieškomės Rytų Bažnyčios, 
jausdami jos vidinį turtingumą ir trokšdami būti 
apvaisinti šiais turtais. Sena trintis, susiklosčiusi net 
schizma 1054 metais, neleido mums reikiamai Rytų 
Bažnyčios stebėti ir ja gėrėtis. Tačiau šiandien, kai 

Romos popiežius ir Konstantinopolio patriarchas 
išdildė iš atminties aną nelemtą abipusį ekskomu- 
nikos aktą, nebeliko jokios net ir formalios kliūties 
nuoširdžiai nertis į Rytų Bažnyčios dvasią ir savin- 
tis jos vertybes, nešančias tokią nuostabią krikščio- 
niškąją tradiciją. Rytietiškas Kristaus pergyvenimas 
bei mąstymas yra viena iš tokių nuostabių vertybių. 
Ją tad autorius ir pasirinko kaip kelią į Išganytojo 
sklaidą. 

Tačiau čia pat autorius nori pridurti, kad Rytų 
Bažnyčios kristologinis pergyvenimas bei mąsty- 
mas yra ir jam pačiam ne tik artimas, bet tiesiog 
savas, padėjęs jam Kristų žymiai giliau suprasti, ne- 
gu tada, kai jis sukiojosi vienų tiktai Vakarų filo- 
sofijos bei teologijos plotuose. Šios knygos svarsty- 
mai bei mintys yra kartu ir jos autoriaus asmeninis 
įsitikinimas. Štai kodėl jis čia dėsto ne tik Rytų Baž- 
nyčios kristologiją, kiek galėdamas, objektyviai, bet 
kartu ir pratęsia bei paryškina šios kristologijos 
mintis savais pergyvenimais bei savomis mintimis, 
kurios jam kaip tik ir kilo Rytų Bažnyčią benagri- 
nėjant. "Dievo Avinėelis“ nėra tad tik grynas apra- 
šymas, bet kartu ir išpažinimas. 

Iš viršaus žiūrint, ši knyga atrodo labai 'moks- 
liška': autorius daug cituoja, nurodydamas tiksliai 
citatų šaltinius ir juos papildydamas atitinkama lite- 
ratūra. Šiuo atžvilgiu "Dievo Avinėlis“ kiek išsiski- 
ria iš kitų autoriaus studijų. Tačiau šią knygą auto- 
rius 'sumokslino' sąmoningai. Iš savo patirties jis 

žino, kaip nemalonu, jei kas nors tavo mintis atpa- 
sakoja netiksliai arba jas net iškreipia — vistiek, ar 
jis jas girtų ar peiktų. Svetimos minties tikslumas 
yra pagrindinis reikalavimas kiekvienam rašytojui. 
Šio tikslumo pasiekiama tačiau geriausiai, jei kito 
mintis perteikiama, ją žodiškai pacituojant. Kadan- 
gi "Dievo Avinėlis“ sklaido Rytų Bažnyčios kristo- 
logiją, todėl autorius ir cituoja Rytų teologus bei 
filosofus gana gausiai, leisdamas jiems patiems by- 
loti apie Kristų. Vis dėlto visas šis 'moksliškumas' 
yra tik viršinis knygos apvalkalas. Savo turiniu ji, 
atrodo, nėra sunkesnė negu kiti autoriaus darbai. 
Kaip dedikacija rodo, "Dievo Avinėlis" yra ma- 
žutis įnašas į didžią prelato Pr. M. Juro 75 metų am- 
žiaus sukaktį. Prieš dvejetą metų Prelatas kreipėsi į 
mane tokiu vieno savo laiško sakiniu: “Mano gyve- 
nimo saulutė leidžiasi ir gal neužilg reikės keliauti 
į Namus. Prieš iškeliausiant, norėčiau dar nors vie- 
ną Tamstos kūrinį savo rankomis įteikti lietuvių vi- 
suomenei. Gal pajėgsiu" (1964 m. vasario 29 d.). 
Atsiliepdamas pasiūliau Prelatui tris temas: "“Nebū- 
ties vietininkas" (Nuodėmės filosofijos metmens), 
“Žmogus sukilėlis" (Prometejizmo problema ir jos 
sprendimai) ir “Dievo Avinėlis“ (Kristus Rytų 
Bažnyčioje). Prelatas pasirinko "Dievo Avinėlį“, 
pagrįsdamas savo pasirinkimą tuo, kad "rodyti pa- 
sauliui Dievo Avinėlį, kuris atima pasaulio nuodė- 
mę, antrojo Visuotinio Bažnyčios Tėvų Susirinkimo 
fone ir liturginio atsinaujinimo momente yra reika- 

linga ir išganinga" (1964 m. kovo 10 d.). Taip gi- 
mė šios knygos apmatai. Autorius džiaugiasi, kad 
įstengė savo darbą baigti kaip tik tais metais, ku- 
riais Prelatas švenčia didžią savo sukaktį, taip kad 
ši knyga savaime įsijungia į eilę anų gilios pagar- 
bos bei padėkos pareiškimų, kurių Prelatui yra kal- 
ta visa lietuviškoji visuomenė. 
Antanas Maceina 
Mūnster/Westf., 1966 m. sausio 20 d. 
1 R. Guardini, Der Herr. Betrachtungen über die Person 
und das Leben Jesu Christi, Wūrzburg 1937, p. XIII. 
2 Plg. “Tėviškės Ziburiai" 1954 m. nr. 27 ir 28. 
3J. Tyciak, Zwischen Morgenland und Abendland, 
Düsseldorf 1949, p. 107. 


Pastaba. — Rusiškųjų asmenvardžių rašy- 
ba Vakarų mokslo literatūroje sudaro nemaža 
keblumų: ji yra kitokia Europoje ir vėl kitokia 
Amerikoje. Šios knygos tekste autorius naudo- 
ja tarptautinę bibliotekų bei bibliografinių 
institutų priimtą rašybą čekų, resp. lietuvių 
abėcėle. Tačiau išnašose bibliografiniam tiks- 
lumui išsaugoti rusiškieji asmenvardžiai palie- 
kami taip, kaip jie cituojamos knygos auto- 
riaus yra rašomi. Todėl tam pačiam vardui už- 
tinkame nemaža permainų, pav. Berdjaev, 
Berdiajew, Berdjajew, Berdiaeff; Bulgakov, 
Bulgakow, Boulgakoff, ir k. Tačiau šio mar- 
gumyno išmašose suvienodinti nevalia, nes to- 
kiu atvėju nebūtų galimas bibliografinis veika- 
lo patikrinimas. 

ĮVADAS 


“Štai Dievo Avinėlis'' 


Artinantis mums prie Dievo Stalo priimti ko- 
munijos, kunigas atlieka trumputę, bet didžios pras- 
mės apeigą: jis atsigręžia į žmones, pakelia ostiją 
truputį viršum taurės ir taria: “Štai Dievo Avinėlis, 
štai Tasai, kuris pasiima pasaulio nuodėmes", o žmo- 
nės į tai atsako: "Viešpatie, nesu vertas, kad užeitu- 
mei po mano stogu, bet tark tiktai žodį, ir mano 
siela pasveiks“. Retam iš tikinčiųjų ateina į galvą, 
kad čia amžiais vyksta tai, kas įvyko Palestinoje, 
Kristui pasirodžius viešumoje. Kunigas taria šv. Jo- 
no Krikštytojo žodžius, kuriais šis Kristų pristatė 
Izraeliui (plg. Jon 1, 29-30). Žmonės taria šimti- 
ninko žodžius, kuriais šis maldavo Kristų išgydyti 
jo tarną (plg. Mat 8, 8). Ostija viršum taurės yra 
tas pats Dievo Avinėlis, kadaise stovėjęs Jordano 
pakrantėje tarp minių kaip vienas iš daugelio, net 
niekeno nepastebėtas. Tik šv. Jonas jį pažino ir 
žmonėms pasakė, kad tai ne paprastas Juozapo iš 


Nazareto sūnus, bet jų tautos ir viso pasaulio Atpir- 
kėjas. Taip dabar daro ir kunigas: jis kilsteli ostiją 
į viršų ir parodo, kad tai nėra paprastos duonos kąs- 
nelis, bet Kristaus Kūnas, Kūnas Dievo Avinėlio, 
pasiimančio ir dabar pasaulio nuodėmes kaip ir 
prieš du tūkstančiu metų. Tikinčiųjų kartojami šim- 
tininko žodžiai yra atsakymas į šį Kristaus pristaty- 
mą bei parodymą. Jie reiškia nužemintą savos bū- 
ties atskleidimą prieš mus stovinčiam ir mūsų lau- 
kiančiam Kristui. Žmogus nusilenkia prieš Dievo 
Avinėlį, sakosi nesąs vertas priimti jo savo pasto- 
gėn; pakanka vieno tiktai jo žodžio, kad palūžusi 
mūsų būtis atsitiestų. 

Šiame nuostabiame dialoge vyksta Kristaus pa- 
sibeldimas į istorijos duris ir kartu žmonijos atsa- 
kymas į šį pasibeldimą; atsakymas pilnas nusižemi- 
nimo, tačiau būtinas, kad Kristus galėtų pradėti iš- 
ganomąjį savo darbą. Visur šio dialogo prasmė yra 
ta pati: Kristus yra pristatomas žmonėms, ir žmonės 
atsako į šį pristatymą; atsako, sutikdami priimti 
Kristų po savo stogu, tai yra atverti jam savo būtį — 
vistiek, ar ši būtis reikštų visuotinę žmoniją, ar tik 
asmeninę puolusią sielą. Nes išganymas nėra nei 
vieno tik Dievo, nei vieno tik žmogaus veiksmas. 
Išganymas yra galimas tik Dievo ir žmogaus sutar- 
tine. Tai dievažmogiškasis veiksmas ir vyksmas. 
Kristus yra nuolatos pristatomas žmogui, ir žmogus 
nuolatos atsako jo laukiančiam Kristui. Dievo Avi- 
nėlis nuolatos beldžiasi į mūsų istorijos duris. 


2 


Todėl mums ir reikia visų pirma pažvelgti į Kris- 
tų kaip į jo pirmatako parodytą Izraeliui, o per šį 
ir visai žmonijai. Mums reikia pasiaiškinti, ką reiš- 
kia tasai šv. Jono mostas ir žodis "štai Dievo Avinė- 
lis”, kuriuo jis pristatė Kristų jo laukiančiai išrink- 
tajai tautai. 


1. Kristaus parodymas 


Kas yra šv. Jonas Krikštytojas? Kas yra ši prieš- 
gyniška asmenybė, kuri, paties Kristaus žodžiais ta- 
riant, iškyla aukščiau už kiekvieną pranašą, sykiu 
tačiau yra mažesnė už menkiausiąjį Dangaus Kara- 
lystėje (plg. Mat 11, 9-11)? Kas yra šis šventasis, 
kurį tiek Rytų, tiek Vakarų Bažnyčia stato čia pat 
po Mergelės Marijos ir švenčia ne tik jo mirties, bet 
net ir jo gimimo dieną? 

Tai klausimas, kurį keliame ne tik mes. Jį kėlė 
ir. Jeruzalės kunigų bei levitų pasiuntiniai pačiam 
Jonui: “Kas tu esi?”, norėjo jie žinoti (Jon 1, 19). 
Gal Kristus? Gal Elijas? Gal pranašas? O kai Jonas 
į visus šiuos klausimus atsakė neigiamai, žydų siųs- 
tieji jam tarė: “Tai kam tu krikštiji, jei nesi nei 
Kristus, nei Elijas, nei pranašas?" (Jon I, I, 25). 
Izraelio vadams nebuvo aiškus nei Jono asmenybės 
pobūdis, nei jo veiklos vaidmuo. Jie nežinojo, nei 
kas jis pats yra, nei kokios reikšmės turi jo krikš- 
tas. Vis dėlto jie būtinai norėjo patirti iš Jono ką 
nors teigiamo, todėl prisispyrę reikalavo pasakyti, 

kas gi jis galų gale esąs, kad galėtų "duoti atsaky- 
mą tiems“, kurie buvo juos siuntę (Jon x, 22). Ta- 
da Jonas šitaip išreiškė savo paslaptį: “Aš — dyku- 
mose šaukiančiojo balsas: taisykite Viešpačiui kelią" 
(Jon 1, 23). Jonas Krikštytojas yra kelio tiesėjas 
Kristui. Tai jo veiklos prasmė ir jo asmenybės esmė. 

Kaip Kristaus pirmatakas Jonas buvo pranašų 
paskelbtas iš anksto. Jo gimimo šventės (24 birželio 
tiek Rytų, tiek Vakarų Bažnyčioj) Mišiose Bažny- 
čia skaito ištrauką iš pranašo Izajo, kur sakoma, kad 
Viešpats pašaukęs jį jau motinos įščioje ir jau įščio- 
je davęs jam vardą (plg. Iz 49, 1).! Pranašas Mala- 
chijas kalba apie pasiuntinį, kurį Viešpats siunčiąs 
kelio lygintų (plg. Mal 3, x). Aiškiausiai tačiau Jo- 
nas yra nurodytas šiais pranašo Izajo žodžiais: 
“Klausyk! Vienas šaukia dykumose: Taisykite Vieš- 
pačiui kelią" (Iz 40, 3). Be abejo, šie žodžiai, sky- 
rium patys vieni paimti, yra tamsūs kaip ir visos 
pranašystės. Mes šiandien gal nė nežinotume, ką čia 
pranašas turėjo galvoje, jei Evangelija šios Izajo 
eilutės nebūtų pritaikiusi Jonui Krikštytojui. Visi 
keturi evangelistai pabrėžia, kad Jonas “yra tasai, 
kuris paskelbtas Izajo žodžiais: dykumose šaukian- 
čiojo balsas" (Mat 3, 3; plg. Mork 1, 2-3, Luk 3, 
4-6, Jon x, 23). Ir pats Jonas galop, Jeruzalės pa- 
siuntinių spiriamas, pasivadino, kaip minėjome, dy- 
kumose šaukiančiojo balsu. Izajo regėjimas, apra- 
šytas maždaug prieš 700 metų, įsikūnijo šv. Jono 
Krikštytojo asmenybėje. 

Tai reiškia: Jonas Kristaus pirmataku ne /apo, 
sakysime, savo pasiryžimu, savo dorybėmis, savo 
darbais, bet jis Kristaus pirmataku gimė. Būti pir- 
mataku yra Jono būties esmė bei prasmė. Tai pats 
giliausias ir vienintelis jo pašaukimas. Dievo vardu 
guosdamas Izraelio tautą, pranašas Izajas sako, kad 
Izraelis neturįs nusiminti, nes “pasirodys skaidrus 
Viešpaties žėrėjimas, kurį regės visas pasaulis" (Iz 
40, 5), o šią artėjančią šviesą savo šauksmu dyku- 
mose pasitiks jos pirmatakas, pats nesąs šviesa, bet 
turįs "liudyti apie Šviesą" (Jon 1, 8). Dieviškajame 
atpirkimo plane Jonui yra iš anksto skirta ypatin- 
ga vieta ir ypatinga pareiga. Jonas yra Kristaus pir- 
matakas ne ta prasme, kad jis truputį anksčiau negu 
Kristus pasirodė Jordano pakrantėse ir pradėjo 
krikštyti, pakrikštydamas ir patį Jėzų. Jono kaip 
pirmatako vaidmuo yra žymiai gilesnis. Tai visai 
kas kita, negu tik ankstyvesnis jo išėjimas viešumon 
laiko atžvilgiu. 

Jonas yra nuostabiai panašus į Kristų. Jo gimi- 
mas kaip ir Kristaus yra to paties angelo Gabrielio 
pranešamas Zacharijui iš anksto: “Elžbieta pagim- 
dys tau sūnų" (Luk x, 13). Jo vardas kaip ir Kris- 
taus irgi pasakomas iš anksto: “Tu pavadinsi jį var- 
du Jonas" (Luk x, 13). Jo pasiuntinybė kaip ir 
Kristaus taip pat nurodoma iš pradžios: “Jis eis... 
parengtų Viešpačiui tobulos tautos" (Luk 1, 17). 
Jonas ruošiasi kaip ir Kristus savai veiklai dyku- 
mose (plg. Luk 3, 2-3). Jis skelbia Dievo Karalys- 

tės artėjimą tais pačiais žodžiais kaip ir Kristus: 
“Darykite atgailą, nes Dangaus Karalystė arti” 
(Mat 3, 1).? Todėl nenuostabu, kad žmonės pra- 
dėjo manyti “savo širdyse apie Joną, ar kartais jis 
ne Kristus” (Luk 3, 15). Net Joną nukirsdinęs Ero- 
das, išgirdęs apie Jėzaus darbus, kalbėjo savo tar- 
nam: “Tai Jonas Krikštytojas! Jis prisikėlė iš miru- 
siųjų" (Mat 14, 1). Šitoks Jono ir Kristaus supla- 
kimas žmonių sąmonėje galėjo kilti tik iš gilaus juo- 
dviejų panašumo. Joną ir Kristų jungia kažkoks vi- 
dinis ryšys, kuris juodu suveda vienybėn ir abu pa- 
neria į tą patį išganomąjį žygį. 

Vis dėlto Jonas, nepaisydamas šio didelio pana- 
šumo, atitaiso klaidingą jo tapatinimą su Kristumi, 
atvirai prisipažindamas: “ Aš nesu Kristus“ (Jon 1, 
20). Dar daugiau: gretinamas su Kristumi, Jonas 
jaučiasi toks menkas, jog nesąs vertas “parpuolęs 
atrišti jo apavo dirželio" (Mork x, 7). Jono pasiun- 
tinybė jam pačiam yra tiek aiški, jog jis nė iš tolo 
nemėgina lenktyniauti su Kristumi. Jis nesivadina 
nė pranašu (plg. Jon x, 21), nes pranašai skelbė 
Kristų, o Jonui skelbti nebetenka, nes Kristus jau 
čia pat: jis stovi tarp tų, kurie atėjo pas Joną pasi- 
krikštytų (plg. Jon 1, 26). Jonas juk yra tik šeše- 
riais mėnesiais vyresnis už Kristų (plg. Luk 1, 26). 
Kokiu tad būdu jis galėtų Kristų pranašauti? O jei- 
gu Evangelija vis dėlto sako, kad Jonas bus “vadi- 
namas Aukščiausiojo pranašu“ (Luk r, 76), tai jau 
nebe senųjų pranašų prasme, kurie visi laiko atžvil- 

giu stovėjo toli nuo Kristaus ir todėl tik žodžiais 
galėjo skelbti jo atėjimą. Jonas yra visai kitoks pra- 
našas: “Tu, vaikeli, būsi vadinamas Aukščiausiojo 
pranašu, nes eisi Viešpaties akivaizdoje jo kelio tai- 
syt” (Luk 1, 76). Joks pranašas savo asmenybe 
nėjo Viešpaties akivaizdoje. Jo kelius tiesė tik pra- 
našų žodžiai. Tuo tarpu ne Jono žodis — kaip Izajo, 
Jeremijo, Ezechielio, Danieliaus, Malachijo — eis 
Viešpaties akivaizdoje, bet jis pats. Kristui gimus, 
pranašavimas žodžiais baigėsi: “Visi pranašai ir įsta- 
tymas pranašavo iki Jono" (Mat 11, 13). Su Jonu 
prasideda naujas tarpsnis, kuriame pranašystės žo- 
džiais jau nebereikalingos, nes jų turinys jau įsikū- 
nijęs ir gyvena tarp mūsų. Todėl Jonas ir nėra pra- 
našas ateities skelbėjo prasme: ateitis jau yra virtusi 
dabartimi. Jonas yra “daugiau negu pranašas" (Mat 
II, 9). Jis yra dabarties atskleidėjas. 

Pirmataku paprastai vadiname tokį žmogų, ku- 
ris eina kito priekyje. Paskui pirmataką žygiuoja ki- 
tas, kuriam pirmatakas tiesia arba ruošia kelią. Ka- 
ralius siunčia pirmatakų - šauklių, kad jie paskelb- 
tų jo atėjimą ir jį paruoštų. Karo vadas siunčia pir- 
matakų - žvalgų, kad šie patirtų priešo kariuomenės 
išsidėstymą. Istorijoje mažesni veikėjai yra pirmata- 
kai didžiųjų. Moksle išradėjai yra pirmatakai kas- 
dieninio pritaikymo bei vartojimo: šita prasme 
Einšteinas yra atominės bombos pirmatakas. Kiek- 
vienu tačiau atveju  pirmatakas eina savo sekėjo 
priekyje. Pirmatakas žygiuoja nugara į savo sekėją. 

Taip yra tiek laiko, tiek erdvės, tiek dvasios atžvil- 
giu; tiek moksle, tiek mene, tiek visuomenės gyve- 
nime. 


Šitaip suprasta pirmatako sąvoka Jonui Krikš- 
tytojui betgi visiškai netinka. Laiko atžvilgiu Jonas, 
kaip sakyta, nėra Kristaus pirmatakas: jis yra Kris- 
taus amžininkas. Santykių atžvilgiu Jonas nėra Kris- 
taus mokinys, todėl neina pirma savo Mokytojo, 
kad paruoštų šiojo atvykimą bei priėmimą, kaip tai 
darydavo apaštalai Kristaus kelionių Palestinoje 
metu (plg. Velykų avinėlio parengimą Kristaus 
kančios išvakarėse, Luk 22, 1-13). Jonas negali būti 
lyginamas nei su karalių bei didžiūnų pasiuntiniais, 
nei su mažesnių asmenybių vaidmeniu didžiosioms 
iškilti, nei su išradėjų įnašu į kasdieną. Visur, kur 
tik Jonas sustatomas taip su Kristumi, kad Kristus 
eina paskui Joną, — visur ten Jono prasmė yra iš- 
kreipiama. Jonas nežygiuoja nugara į Kristų, ir Kris- 
tus neseka paskui Joną. Jono žygiavimas “Viešpa- 
ties akivaizdoje" yra visiškai kitokio pobūdžio: Jo- 
nas eina veidu į Kristų; jis eina Kristaus pasitiktų. 


Būdamas to paties amžiaus kaip ir Kristus, Jo- 
nas pranyksta iš viešumos labai anksti. Jis išeina į 
dykumas, ten gyvena, dėvėdamas kupranugario vil- 
nų ašutinę, juosėdamas šikšnine juosta ir valgyda- 
mas "skėrius bei laukinių bičių medų" (Mork r, 6). 
Jis meldžiasi ir ruošiasi, kol Viešpaties žodis pašau- 
kia jį atgal į paliktą visuomenę (plg. Luk 3, 2). Ta- 

čiau nuostabiausia, kad Dievas pašaukia Joną iš dy- 
kumų kaip tik tada, kai ir Kristus eina į viešąjį gy- 
venimą. Šios dvi asmenybės yra apspręstos viena ki- 
tai: jos abi maždaug tuo pačiu metu dingsta iš žmo- 
nių akių ir maždaug tuo pačiu metu vėl išnyra vie- 
šumoje. Jono esminis uždavinys taisyti Viešpačiui 
kelią prasideda kaip tik tada, kai Viešpats jau žy- 
giuoja per pasaulį. Tai be galo prasmingas Jono pa- 
siuntinybės bruožas. Viešpats pašaukia Joną iš dy- 
kumų anaiptol ne keliolika metų prieš Jėzaus pasi- 
rodymą, kad savo pamokslais jis iš tikro sugrąžintų 
“daug Izraelio vaikų į Viešpatį, jų Dievą" (Luk 1, 
16). Jonas nevaikščioja po Palestinos miestus, o ei- 
na prie Jordano, nes prie Jordano artėja ir Kristus. 
Ir štai, ant šios upės krantų Jonas pasitinka Išgany- 
toją, pasitinka kaip truputį anksčiau atėjęs, jo lau- 
kęs ir sulaukęs: “Kitą dieną Jonas pamatė ateinantį 
pas jį Jėzų" (Jon x, 29). Šią valandą Jono pasiunti- 
nybė pasiekė aukščiausią laipsnį. 

Kristus gyveno pasaulyje jau tris dešimtis metų 
(plg. Luk 3, 23), tačiau niekas jo nepažino kaip pa- 
saulio Išganytojo; niekas netikėjo, kad “gali būti 
kas gero iš Nazareto" (Jon 1, 46). Kristaus žmogiš- 
kumas, apie kurį vėliau plačiai kalbėsime, buvo taip 
pridengęs jo dieviškumą, jog pasaulio Mesijas buvo 
“rastas kaip žmogus" (Pil 2, 7), nepastebint jame 
nieko, kas turėtų ypatingesnės reikšmės bei pras- 
mės. Ir Jonas Krikštytojas Jėzaus nepažino, kaip jis 
pats prisipažįsta: “Aš jo nepažinau, bet todėl atč- 

jau ir krikštijau vandeniu, kad jis apsireikštų Izrae- 
liui” (Jon 1, 31). Jono krikštas Pajordanėje kaip 
tik ir buvo toji dvasinė erdvė, kurioje Jėzus turėjo 
pasirodyti ir būti Izraeliui pristatytas kaip Išgany- 
tojas. Viešpaties balsas, grąžinąs Joną iš dykumų, 
buvo davęs jam ženklą: “Ant kurio pamatysi nu- 
žengiančią Dvasią ir ant jo pasiliekančią, tai Tasai, 
kuris krikštys Šventąja Dvasia" (Jon x, 33). Jonas 
matė “Dvasią, nužengiančią kaip balandį ir pasilie- 
kančią" ant Jėzaus (Mork 1, 10), ir iš to pažino, 
kad Jėzus yra "Dievo Sūnus" (Jon 1, 34). 

Ką tad Jonas turėjo dabar daryti? Ne ką kitą, 
kaip šį savo pažinimą pasauliui paskelbti ir atėjusį 
Išganytoją žmonėms parodyti. Jonas jau buvo jiems 
sakęs, kad po jo ateis Kitas, kuriam jis nėra vertas 
atrišti apavo dirželio. Jis žinojo, kad šitasai Kitas 
jau yra pasaulyje: “Tarp jūsų stovi" (Jon 1, 26), 
sakė Jonas žmonėms. Ir štai, išvydęs jam duotą ženk- 
lą, Jonas išskyrė Jėzų iš minios, pažino, kas jis yra 
ir tuoj pat jį miniom parodė: “Štai Dievo Avinėlis! 
Štai Tasai, kuris pasiima pasaulio nuodėmes! Jis yra 
Tasai, apie kurį sakiau: po manęs ateina žmogus, 
kuris buvo pirma manęs" (Jon 1, 29-30). Tai ir bu- 
vo Jono pasiuntinybės įvykdymas: parodyti Kristų 
pasauliui, parodyti tą, kuris jau gyveno tarp žmo- 
nių, kurio tačiau šie nepažino (plg. Jon 1, 26). Jo- 
no uždavinys buvo nutraukti šią nežinojimo skrais- 
tę ir pasakyti žmonėms, kur ir kas yra Išganytojas, 
kurio jie buvo laukę tūkstančius metų. Savo žo- 

džiais “štai Dievo Avinėlis” Jonas tai ir padarė. Tuo 
jo pasiuntinybė buvo baigta. 

Niekas taip giliai šios Jono pasiuntinybės nesu- 
vokė ir jos taip vaizdžiai neišreiškė kaip vokiečių 
dailininkas Mathias Grunewald (Mathis Neithard, 
1468-1527) garsiame Isenheimo altoriaus paveiksle 
(1513-15). Šis kūrinys vaizduoja Kristų, kybantį 
ant kryžiaus ir jau mirusį. Po kryžiumi stovi vieno- 
je pusėje šv. Jonas Evangelistas, prilaikydamas iš- 
bąlusią ir iš skausmo sverdinčią Jėzaus Motiną, ki- 
toje — šv. Jonas Krikštytojas. Kaire ranka jis laiko 
atverstą Senąjį Testamentą, greičiausia Izajo knygą, 
o dešine rodo į nukryžiuotą Kristų. Visi dešinės ran- 
kos pirštai sugniaužti, tik smilius ištiestas. Šis pirš- 
tas dailininko nupieštas toks ilgas ir tiek krinta į 
akį, jog stebėtojas tuojau suvokia, kad šiame piršte 
yra sutelkta visa Jono būtis, visas jo gyvenimo už- 
davinys: parodyti žmonijai Kristų kaip Dievo Avi- 
nėlį ir pasakyti jai, kad štai šis Avinėlis pasiima ant 
savęs pasaulio nuodėmes, virsdamas auka už mus 
visus. Jonas yra pašauktas būti pirštu - rodikliu iš- 
ganymo istorijoje. 


2. Kristaus įvedimas į istoriją 


Kokios prasmės turi šis Kristaus parodymas 
žmonėms? Ar gali jis būti toks svarbus, jog Dievui 
būtų reikėję šiam tikslui paruošti bei apreikšti net 
ypatingą žmogų — pirmataką? 


Šv. Jonas Krikštytojas yra, kaip sakėme, labai 
panašus į Kristų. Bet iš kitos pusės jis yra panašus 
ir į jo Motiną, Mergelę Mariją. Rytų Bažnyčia savo- 
je liturgijoje šv. Joną visur mini tuoj pat po Mari- 
jos, tuo pastatydama jį visų kitų šventųjų priekyje. 
Vienas jo Gimimo šventės himnas (visi bizantininės 
liturgijos himnai turi bent vieną posmą Marijos 
garbei, vad. theotokion) apgieda Dievo Motiną ir 
Joną Krikštytoją kaip vieningus savo esmėje (edino 
vy sušče). Daugelyje ikonų Jonas stovi kartu su Ma- 
rija prie Kristaus. Istoriniame šių asmenybių gyve- 
nime nėra pagrindo juodvi taip glaudžiai sieti vie- 
ną su kita, nes, atrodo, kad Marija nėra niekad Jo- 
no Krikštytojo sutikusi, išskyrus aną laiką, kai ji ap- 
lankė nėščią Elžbietą. Ar ji buvo Zacharijo namuo- 
se, Jonui gemant, neaišku, nors Lukas ir rašo, esą 
"Marija pasiliko su ja (su Elžbieta, Mc.) apie tris 
mėnesius" (Luk 1, 56). Galimas daiktas, kad ji pa- 
laukė, kol Jonas išvys pasaulio šviesą, ir tik tada 
"grįžo į savo namus" (t. p.). Greičiausiai Marija 
Joną mažytį yra mačiusi. Bet tai turbūt buvo pirmas 
ir paskutinis pasimatymas bei susitikimas. Bent 
evangelijos nieko daugiau apie tai nemini. Nebūda- 
mas Kristaus mokinys, Jonas neturėjo progos būvo- 
ti arti Jėzaus giminių bei pažįstamų. Ankstyva jo 
mirtis neleido jam įsijungti net į Kristaus šalininkų 
eiles ir tuo būdu susitikti su jo Motina, lydėjusia 
savo sūnų ligi kryžiaus. Kuo tad remiasi Rytų Baž- 
nyčia, nuolatos gretindama Mariją su Jonu Krikš- 

tytoju ir laikydama juodu net vieningos esmės asme- 
nybėmis? 

Žymiausias 20 šimtmečio rusų stačiatikių teolo- 
gas Sergijus Bulkakovas (1871-1944) šio gretinimo 
pagrindą regi Marijos ir Jono musižeminime. Kaip 
Marija, tardama "štai aš Viešpaties tarnaitė" (Luk 
I, 38), nusilenkė Dievo planams ir pasiėmė nešti 
kryžių kartu su Jėzumi, taip ir Jonas, džiaugdama- 
sis, kad Kristus auga, o jis eina mažyn (plg. Jon 3, 
29-30), panėrė savo asmenį bei veiklą į tuos pačius 
Dievo planus kaip ir Marija: juodu abu išsižadėjo 
savęs, kad būtų sudarytos sąlygos Kristui ateiti bei 
veikti pasaulyje.? Be abejo, psichologiškai svarstant, 
šis bendras pagrindas yra tikras ir prasmingas, ta- 
čiau jis nėra vienintelis. Tokio psichologiškai mora- 
linio bendrumo tarp Jono ir Marijos galėtume rasti 
ir nekaltybėje (ypatingai!), ir neturte, ir maldingu- 
me, nes visomis šiomis dorybėmis pasižymėjo tiek 
Jonas, tiek ir Marija. Nusižeminimas čia nesudaro 
kokios nors ypatingai išskirtinės savybės. Todėl jis 
ir negali būti pats giliausias pagrindas, kodėl Rytų 
Bažnyčia šv. Joną taip ankštai sieja su Dievo Moti- 
na. Šio pagrindo reikia jieškoti kur kitur, o ne do- 
riniame Jono ir Marijos panašume. 


Gretindama Joną su Marija, Rytų Bažnyčia vi- 
sados juodu jungia su Kristumi. Kitaip sakant, toji 
vieninga esmė, kuri Joną ir Mariją suveda paslap- 
tingon draugėn, yra juodviejų ryšys su Išganytoju. 

Jonas ir Marija yra todėl panašūs į vienas kitą, kad 
juodviejų santykis su Kristumi remiasi gilia analo- 
gija. Todėl tik šio santykio šviesoje galime suprasti 
aną Bažnyčios gretinimą ir sykiu Jono pasiuntinybę 
parodyti pasauliui Kristų kaip Dievo Avinėlį. 
Marijos santykis su Kristumi mums yra žinomas: 
ji yra Jėzaus Motina. Tačiau ką reiškia būti Jėzaus 
Motina? Ar tai tas pat, ką būti bet kurio kito as- 
mens — Povilo, Petro, Jokūbo — motina? Ar tai 
tas pat, kas duoti gyvybę bet kuriam kitam kūdi- 
kiui? Jau pats šio klausimo kėlimas rodo, kad būti 
Kristaus Motina yra visai kas kita, negu duoti gy- 
vybę apskritai žmogui. Be abejo, Kristus yra tikras 
žmogus, todėl ir jo Motina yra łikra jo gimdytoja 
tiesiogine ir pilnutine šio žodžio prasme. Ji davė 
jam žmogiškąją gyvybę, kaip ir kiekviena moteris 
ją duoda savam kūdikiui. O vis dėlto Marijos moti- 
nystė tuo neišsisemia, nes ji davė žmogiškąją gyvy- 
bę ne šiam ar kitam žmogiškajam asmeniui, bet ant- 
ram Šv. Trejybės Asmeniui — dieviškajam Logos. 
Marijos motiniškumas buvo būdas, kuriuo Dievas 
tapo žmogumi. Tai vienintelis galimas būdas, kad 
Dievas susijungtų su žinogiškąja prigimtimi. Logos 
įsikūnijimas, Viešpaties numatytas nuo amžių, ga- 
lėjo įvykti tiktai gimimo keliu, vadinasi, tik per Ma- 
rijos motiniškumą. Todėl ir Marija buvo numatyta 
nuo amžių ir apreikšta pačioje pradžioje žemiško- 
sios žmogaus istorijos (plg. Pr 3, 15). Suėjus laiko 
pilnybei, Viešpaties angelas buvo "siųstas į Galilėjos 

miestą, kurs vadinamas Nazaretas, pas mergaitę, pa- 
žadėtą vyrui vardu Juozapas, iš Dovydo namų, o 
mergaitės vardas buvo Marija“ (Luk x, 26-27), kad 
pasiklaustų, ar ši mergaitė sutinkanti būti Logos 
Motina. Ji sutiko, tardama angelui: “Tebūnie man, 
kaip sakai" (Luk x, 38).4 

Kas įvyko šią akimirką? Šią akimirką Kristus 
prasidėjo Marijos įščioje. Antrasis Šv. Trejybės As- 
muo tapo žmogumi. Savu ‘tebūnie Marija atvėrė 
Dievui žmogiškąją prigimtį. Kitoje vietoje autorius 
yra plačiau svarstęs šio ‘tebūnie reikšmę išganymo 
istorijoje. Ten jis, remdamasis Bažnyčios tradicija, 
yra teigęs, kad jeigu Marija savo žodžio nebūtų ta- 
rusi, Logos nebūtų įsikūnijęs, nes Marija, angelo 
klausiama, atstovavo čia ne tik sau pačiai kaip 
Mirjam iš Nazareto, bet ir visai žmonijai. Tai bend- 
ras Bažnyčios įsitikinimas. Logos įsikūnijimas kaip 
susijungimas su žmogiškąja prigimtimi išganymo 
dėliai galėjo būti tik laisvas jo priėmimas iš žmo- 
gaus pusės." Marija tapo motina ne nesąmoningai, 
ne netyčia, ne kokiu nors jai nejaučiamu būdu kaip 
dievų prasidėjimą moterų įščioje vaizduoja prieš- 
krikščioniškoji mitologija; Marija tapo motina są- 
moningu bei valingu, vadinasi, laisvu apsisprendi- 
mu, atsiverdama Šventajai Dvasiai. Marijos Moti- 
nystė yra laisvas Dievo priėmimas į žmogaus pri- 
gimtį. Logos įsikūnijimas yra dievažmogiškasis 
veiksmas, kuriame dalyvauja tiek Dievas savo galia, 
tiek ir žmogus savo valia. Savu ‘tebūnie Marija ive- 

dė Dievą į žmoniją, suprastą žmogiškosios prigim- 
ties prasme. 

Tačiau žmonija nėra tiktai prigimtis — kūnas ir 
siela, protas ir valia, jausmai ir pergyvenimai — 
kurią dieviškasis Logos pasiėmė iš Marijos ir nebe- 
atskiriamai sujungė su dieviškąja savo prigimtimi. 
Žmonija yra ir šios prigimties gyvenimas bei veiki- 
mas laike ir erdvėje. Kitaip sakant, žmonija yra ne 
tik žmogiškoji prigimtis, bet ir žmogiškoji istorija. 
Į žmoniją kaip į žmogiškąją prigimtį Dievas nužen- 
gė per Marijos ‘tebūnie’. Tačiau Logos įsikūnijimas 
tuo dar neužsibaigė. (Gimęs iš Marijos ir užaugęs 
Juozapo namuose, Kristus turėjo pradėti veikti; jis 
turėjo įeiti į žmoniją ne tik kaip mūsų brolis, turįs 
tą pačią prigimtį kaip ir mes, bet jis turėjo jeiti į 
žmoniją ir kaip jos Mokytojas bei Gelbėtojas. Įsi- 
kūnijimas Marijos įščioje Dievo tapimą žmogumi 
įvykdė tiktai prigimties, bet ne istorijos atžvilgiu. 
Vieno tik gimimo iš Marijos dar nepakako, kad pa- 
saulis būtų išganytas. Išganymas galėjo žmonijai 
ateiti tiktai iš Kristaus veiklos istorijoje, o šiai veik- 
lai reikėjo tokio pat laisvo priėmimo iš žmogaus 
pusės kaip ir gimimui. Kas galėjo šią Kristaus veiklą 
istorijoje žmonijos vardu priimti? 

Jau esame minėję, kad tris dešimtis metų Kris- 
tus gyveno pasaulyje nepažintas. Šis Jėzaus gyveni- 
mo tarpsnis dažnai yra vadinamas “paslėptuoju gy- 
venimu”. Posakis netikslus arba mažų mažiausia 
dviprasmis, nes Kristus nuo niekeno nesislėpė. Su- 

kakęs dvylika metų, jis keliavo su tėvais, kaip ir visi 
kiti, Jeruzalėn (plg. Luk 2, 41-42). Pasilikęs šven- 
tykloje vienos tokios kelionės metu, jis sėdosi prie 
sinagogos mokytojų, klausėsi jų ir juos klausinėjo 
(plg. Luk 2, 46). Būdamas namuose, jis atlikinėjo 
kasdienos pareigas, tėvam buvo klusnus ir žmonėms 
meilus: “augo... malone... pas žmones" (Luk 2, 51). 
Kristus nėjo į dykumas, kaip Jonas. Jis pasiliko pa- 
saulyje tarp žmonių, su jais santykiaudamas ir bū- 
damas jiems artimas. Šio tarpsnio metu Kristus 
anaiptol nebuvo pasislėpęs. Jis buvo dar tik meįėjęs 
į žmoniją istorijos brasme: jis neveikė viešumoje, 
todėl nebuvo pažįstamas kaip Mesijas. 

Kokiu tačiau būdu Kristus galėjo įeiti į visuome- 
ninę viešumą, vadinasi, į istoriją tikrąja šio žodžio 
prasme? — Evangelijos labai aiškiai mums rodo tą 
kelią, kuriuo Kristus iš savo gyvenimo kaip Juoza- 
po sūnus (plg. Luk 3, 23) perėjo į gyvenimą kaip 
Rabbi - Mokytojas (plg. Jon 1, 38): šis kelias eina 
per Joną Krikštytoją. Viešpaties balso paragintas 
(plg. Luk 3, 2), Jonas paliko savo būstinę dykumo- 
se, atėjo prie Jordano “ir skelbė visoje Pajordanė- 
je atgailos krikštą nuodėmėms atleisti" (Luk 3, 3). 
Iš evangelijų aprašymo matyti, kad Jono skelbimas 
greitai virto viešu viso krašto reikalu, nes “pas jį ėjo 
Jeruzalė, visa Judėja ir visa Pajordanės šalis" (Mat 
3, 5); "visa tauta krikštijosi" (Luk 3, 21). Jonas 
pasirodė Izraelio akivaizdoje kaip Dievo siųstasis 
atlikti viešam uždaviniui. Jono veikla buvo ne as- 

meninė, bet visuomeninė — istorinė. Reikia niekad 
nepamiršti, kad žydų tauta buvo Dievo išrinktoji; 
kad Dievas buvo tikrasis jos Valdovas bei Karalius 
ir kad todėl kiekvienas Dievo žygis, vykdomas per 
jo siųstuosius žmones, buvo viešas dalykas, paliečiąs 
Izraelio istoriją. Todėl ir Jono skelbimas Pajorda- 
nėje sudarė Izraelio istorijos dalį. Dar daugiau: jo 
skelbimas aiškiai rodė, kad Izraelio tauta stovi nau- 
jos istorijos angoje: “Dangaus Karalystė arti" (Mat 
3, 2), "kirvis jau pridėtas prie medžių šaknies“ 
(Mat 3, 10); krikštas prie Jordano yra, tiesa, dar 
tik ženklas atgailai (plg. Mat 3, 11), bet tuoj pasi- 
rodys Kitas, galingesnis už Joną, kuris krikštys 
“Šventąja Dvasia ir ugnimi" (Mat 3, 11; plg. Mork 
r, 8, Luk 3, 16, Jon 1, 33). Jis ateina nešinas vėtyk- 
le, kuria "išvalys savo klojimą“, atskirdamas kvie- 
čius nuo pelų (Mat 3, 12). Artėja apsisprendimo 
metas, kurio niekas negalės išvengti, atsidūręs Me- 
sijo akivaizdoje. Nėra prasmės šauktis Abraomo, 
nes “Dievas gali pažadinti Abraomui vaikų iš šitų 
akmenų" (Luk 3, 8). Jei žydų tauta Kristaus nepri- 
ims, jos vietoje ateis kitos tautos, ir šios bus Abrao- 
mo vaikai kaip tęsėjai jos sandoros su Viešpačiu. Jo- 
no skelbimas buvo toks aiškus ir griežtas, kad "mi- 
nios jį klausė, sakydamos: Tai ką gi mes turime da- 
tyti?... Ir muitininkai atėjo krikštytis“ ir klausė: 
“Ką mes turime daryti?... Ir kareiviai klausė jį, sa- 
kydami: O ką mes turime daryti!” (Luk 3, 10-14). 
Visiem Jonas nurodė, ką jie turi daryti, kad pasi- 

ruoštų priimti Tą, kuris jau čia pat netoliese stovi, 
laukdamas savo valandos. Jonas iš tikro kalbėjo žy- 
du tautai kaip naujos istorijos šauklys. 

Ir štai, “anomis dienomis atėjo iš Galilejos Na- 
zareto Jėzus ir buvo Jono pakrikštytas“ (Mork 1, 
9), tačiau ne kaip vienas iš minios, o kaip pasaulio 
Gelbėtojas, nes šią akimirką Jonas parodė jį žmo- 
nėms ir pasakė jiems, kad tai Dievo Avinėlis, kuris 
pasiima ant savęs pasaulio nuodėmes (plg. Jon 1, 
29); tai Tasai, apie kurį Jonas tiek daug kalbėjo ir 
kuris dabar statys Dievo Karalystę žemėje. Ir tik po 
šio pristatymo Izraeliui Jono žodžiais “štai Dievo 
Avinėlis" Jėzus pradėjo mokyti ir daryti stebuklų, 
vadinasi, veikti istorijoje. Todėl šis Jono pristaty- 
mas ir buvo ne kas kita, kaip Kristaus įvedimas į 
žmoniją istorijos prasme. Būdamas Dievo siųstasis 
ir veikdamas jo vardu, Jonas atstovavo Pajordanėje 
ne sau pačiam, bet visai išganymo istorijai, kiek ji 
buvo susitelkusi žydų tautoje. Todėl jo nurodymas 
į Kristų kaip į Dievo Avinėlį ir buvo Kristaus įve- 
dimas į aną jo klojimą, apie kurį Jonas buvo kiek 
ankstėliau minioms kalbėjęs. Kaip Marija, tardama 
"štai aš Viešpaties tarnaitė" (Luk 1, 38), atvėrė Lo- 
gui kelią į žmogiškąją prigimtį, taip Jonas, tardamas 
"štai Dievo Avinėlis"“, atvėrė Kristui kelią į žmogiš- 
kąją istoriją. Šią akimirką Jėzus nustojo buvęs tik 
Juozapo sūnus iš Nazareto, vadinasi, tik privatinė 
asmenybė ir virto Rabbi-Mokytoju, vadinasi, vieša 
istorine asmenybe. 

Būdinga, kad šitaip Kristų pergyveno kaip tik 
Jono mokiniai, matyt tuoj pat supratę, ką reiškia 
Jono mostas ir žodžiai "štai Dievo Avinėlis“, nes 
kitą dieną, einant Kristui pro juos, du Jono moki- 
niai “nuėjo paskui Jėzų", o jam paklausus "ko jieš- 
kote?”, juodu atsakė: “Rabbi (tai reiškia: Mokyto- 
jau), kur gyveni?” (Jon x, 38). Kreipinys nuosta- 
bus, nes Jėzus anuo metu dar nebuvo žmonių mokęs. 
Šis kreipinys galėjo kilti tik iš Jono nurodymo, kurį 
jo mokiniai suprato kaip kvietimą sekti Jėzumi- 
Rabbi. Vadinasi, ne kas kita, o tiktai Jonas buvo 
Kristaus kelias į istorinę viešumą. Per Mariją Die- 
vas tapo žmogumi, per Joną Dievas tapo istoriniu 
žmogumi. Jono pristatymas užbaigė Logos įsikūni- 
jimą, paversdamas jį vieša visuomenine funkcija 
arba veikla pasaulio istorijoje. 

Čia tad ir glūdi giliausia Jono pasiuntinybės 
reikšmė. Kol Kristus gyveno Nazarete kaip Juoza- 
po sūnus, tol kiekvienas galėjo praeiti pro jį neju- 
čiomis, neužmegsdamas su juo jokių — nei teigia- 
mų nei neigiamų — santykių. Tačiau dabar, kai šis 
Žmogus yra pristatytas tautos viešumai kaip esąs 
daugiau negu tik amatininkas iš Nazareto, kaip 
Dievo žadėtasis Mesijas, kaip viso pasaulio Gelbėto- 
jas iš nuodėmės, — dabar niekas negali likti jam 
abejingas. Jono žodžiai "štai Dievo Avinėlis" nebu- 
vo tik paprastas teiginys, kurio pilna kasdienoje ir 
kurį išreiškiame posakiais "štai mano žmona", "štai 
mano draugas Petras” ir t. t. Jono žodžiai buvo 

apreiškimas, kad Išganytojas pasaulin jau atėjęs ir 
kad jis yra Jėzus iš Nazareto. Nesvarbu, kad žmo- 
nės mano, esą iš Nazareto negalį būti nieko gero; 
kad jie Jėzų laiko Juozapo sūnumi; kad jis dauge- 
liui yra pažįstamas nuo mažens. Visa ši kasdienybė 
neturi reikšmės. Jėzus yra tikrasis lauktas Mesijas. 
Tai Jonas Izraeliui kaip tik ir apreiškė — ne savo 
nuojauta, bet gavęs nurodymą iš paties Dievo. 
Tuo būdu Jonas pastatė Izraelį, o su juo ir visą 
žmoniją, prieš lemtingą apsisprendimą, nuo kurio 
priklausė visos tautos, o dabar ir kiekvieno žmogaus 
likimas: ar Izraelis pripažins Jėzų iš Nazareto Mesi- 
ju ar ne. Šis apsisprendimas buvo taip lygiai būti- 
nas kaip ir Marijos atžvilgiu, nes Dievo priėmimas 
tiek į prigimtį, tiek į istoriją turėjo būti laisvas žmo- 
gaus veiksmas. Parodydamas Kristų kaip Dievo 
Avinėlį, Jonas sudarė Izraeliui sąlygas savo apsi- 
sprendimą pareikšti. Pastatytas tautos akivaizdoje, 
Kristus tapo istorine asmenybe, ir kiekvienas izrae- 
litas turėjo dabar Kristaus atžvilgiu apsispręsti: pri- 
imti jį ar atmesti. Po Jono niekas negali Kristaus 
nepastebėti, niekas negali abejingai praeiti pro jo 
asmenybę bei mokslą, nes Kristus dabar yra tako- 
skyra išganymo istorijoje. S. Bulgakovas laiko Jono 
žygį tokiu svarbiu, jog net teigia, esą "be Jono Kris- 
tus būtų negalėjęs pasirodyti”. Tai labai panašus 
teigimas į N. Kabasilo, kuris sako, kad jei Marija 
nebūtų tarusi "štai aš Viešpaties tarnaitė", Logos 
nebūtų įsikūnijęs.“ Tiesa, Bulgakovas pripažįsta, kad 

Jono žodžiai “štai Dievo Avinėlis“ nesudaro tokio 
esminio pagrindo, kaip Marijos ‘tebūnie’, vis dėlto 
jie yra "būtina sąlyga įsikūnijimui“* istorinės veik- 
los prasme. Kaip istorija apskritai atsiremia į pri- 
gimtį, taip ir Marijos "štai aš Viešpaties tarnaitė" 
pagrindžia Jono “štai Dievo Avinėlis". Tačiau kaip 
istorija išskleidžia prigimtį laike bei erdvėje, taip 
Kristaus pristatymas žmonijai Jono mostu išplečia 
Kristaus pagimdymą ligi istorinės apimties. Kris- 
taus įvedimas į žmogiškąją istoriją užbaigia Kristaus 
įvedimą į žmogiškąją prigimtį ir tuo būdu Logos 
įsikūnijimą padaro pilnutinį. Po Jono žodžių Kris- 
tus stovi priešais pasaulį kaip ženklas laisvo 
žmogaus apsisprendimo ir tuo pačiu jo likimo. 
Kas tad yra šis Dievo Avinėlis? Kas yra Tasai, 
kuris ir šiandien komuniją dalinančio kunigo ran- 
komis yra mums parodomas ir pristatomas šv. Jono 
Krikštytojo žodžiais? Kas yra Tasai, prieš kurį len- 
kiamės, kartodami maldaujančius romėnų šimtinin- 
ko žodžius, prieš kurį tačiau kyla žemės karaliai ir 
sąmokslą ruošia kunigaikščiai (plg. Ps 2, 2)? — 
Rytų Bažnyčia, kurios kristologinį pergyvenimą čia 
kaip tik ir norime išskleisti, svarsto Dievo Avinėlį 
trimis atžvilgiais: kaip Perkeistąjį "Taboro kalne, 
kaip Nusižeminusįjį visoje savo būtyje ir kaip Vieš- 
pataujantįjį tiek atskirame žmoguje, tiek istorijoje, 
tiek danguje. Nusižeminusis Kristus stovi šių trijų 
atžvilgių viduryje ir juos pagrindžia bei neša. Juk ir 
Jonas pristatė Jėzų Izraeliui ne kaip Šviesą iš Švie- 

sos, ne kaip visatos Karalių, sėdintį amžinajame 
soste, bet kaip aukos Avinėlį, apsunkintą pasaulio 
nuodėmėmis. Šitas tad aukos Avinėlis ir yra patrauk- 
liausias mūsų meilės objektas. Į šitą aukos Avinėlį 
ir sudūžta bet koks žemės karalių sąmokslas (plg. 
Ps 2, 1), nes maištauti galima tik prieš didžiūnus, 
bet ne prieš Nusižeminusįjį ir save Sunaikinusįjį iš 
meilės paties maištaujantiesiems! Dievo Avinėlis yra 
pati kristologinio Bažnyčios bergyvenimo bei mąs- 
tymo esmė. Iš jo plaukia visa kita, nes aukos spin- 
duliai lydi Kristų tiek į Taborą, tiek į Golgotą, tiek 
į sostą Tėvo dešinėje. 


1 Šiuo pašaukimu remdamasi, Rytų Bažnyčia švenčia net 
Jono Krikštytojo pradėjimo dieną (24 rugsėjo), tuo 
būdu pabrėždama ypatingą jo pasiuntinybę, susietą su 
ypatingu jo šventumu — jau net motinos įščioje pa- 
sak arkangelo Gabrielio: “Dar savo motinos įščioje jis 
bus pilnas Šventosios Dvasios" (Lk 1, 15). Lygiagretė 
tarp Jono ir Marijos, apie kurią kalbėsime vėliau, pra- 
sideda jau pačią pirmąją Jono būties akimirką. 

2 Plg. Kristaus žodžius “laikas pasidarė pilnas, ir Dievo 
Karalystė priartėjo. Darykite atgailą ir tikėkite Evan- 
gelijai", pasakytus pačioje Išganytojo veiklos pra- 
džioje (Mork 1, 15), 

3 Plg. S. Bulgakov, Drug ženicha, Paris 1927, p. 8. 

4 Šias mintis autorius yra plačiau nagrinėjęs savo kny- 
gelėje “Didžioji Padėjėja. Šv. Mergelės Marijos būties 
ir veiklos apmąstymas" (Putnam 1958, p. 89-106), to- 
dėl jas čia tik pamini, nenorėdamas kartotis, ir pa- 
siunčia skaitytoją į nurodytą studiją. 

5 Plg. A. Maceina, Didžioji Padėjėja, p. 93-98. — Todėl 
negalima teigti, esą “Logos turėjo įsikūnyti nepriklau- 
somai nuo jokios bet kurio žmogaus valios" (Kan, M. 
Vaitkus “Didžiosios Padėjėjos" recenzijoje, “Draugas" 
1959 m. spalių 17 d.), nes nei Dievo žinojimas, kad 
Marija sutiks, nei jo visagalybė laisvės nenaikina ir 
žmogaus valios apsisprendimo neatstoja. Štai kodėl 
bažnytinė tradicija ir supranta angelo apreiškimą Ma- 
rijai ne kaip paprastą pranešimą, kad tai turės įvykti, 
bet kaip prašymą, kad tai galėtų įvykti. 

6 S. Bulgakov, Drug ženicha, p. 12. 

7 Plg. A. Maceina, Didžioji Padėjėja, p. 96. 

SS. Bulgakov, op. cit. p. 13. 

Pirmas skyrius 


Perkeistasis Kristus 


Vakaruose gyvenęs ir prancūziškai rašęs rusų 
stačiatikių teologas V. Losskis, sūnus garsaus filoso- 
fo N. Losskio (gim. 1870), yra metęs mintį, kad 
raktas suprasti vietai, kurią Kristus užima Rytų Baž- 
nyčioje esanti Persikeitimo šventė! Pats Losskis 
šios šventės turinio nenagrinėja; jis tik į ją nurodo. 
Tačiau šis jo nurodymas yra didžiai prasmingas. Įsi- 
gilinus į bizantininę Persikeitimo liturgiją, iš tikro 
mums atsiskleidžia nuostabus Kristaus vaizdas, ku- 
rio Vakaruose visa pilnatve neturime ir kuris todėl 
gali būti kelias Kristui giliau pažinti bei pamilti. 

Persikeitimo šventė yra bendra tiek Rytų, tiek 
Vakarų Bažnyčiai; abejur ji net švenčiama tą pačią 
dieną, būtent: 6-ją rugpjūčio. Tačiau jos pobūdis 
vienur ir kitur yra gana skirtingas. Rytuose Jėzaus 
persikeitimas Taboro kalne yra švenčiamas jau nuo 
5-jo šimtmečio; Vakaruose jis buvo paverstas visuo- 
tine Katalikų Bažnyčios švente tik popiežiaus Ka- 

liksto III 1457 metais, taigi visu tūkstantmečiu vė- 
liau. Pagrindas šiai šventei kilti Rytuose buvo /e0/0- 
ginis: tai graikų Bažnyčios tėvų bei rašytojų mąsty- 
mai apie Dievą kaip Šviesą, kuri spindi būties gel- 
mėse ir todėl gali būti žmogaus mažų mažiausia pa- 
jausta, o kartais net aiškiai paregėta“ Vakaruose 
šios šventės akstinas buvo visuomeninis: tai turkų 
pralaimėjimas prie Bielgrado 1456 metais. Liturgi- 
nio rango atžvilgiu Persikeitimas priklauso Rytuo- 
se prie dvylikos pačių didžiųjų metinių švenčių, 
kaip Kalėdos, Trys Karaliai, Velykos, Sekminės, Šv. 
Kryžiaus Išaukštinimas. Vakaruose ši šventė tenki- 
nasi antraeiliu rangu, kaip Naujieji Metai, Šv. Kry- 
žiaus Atradimas, apaštalų ir evangelistų šventės. 
Ankstyvas atsiradimas, gilus pagrindimas ir 
aukštas liturginis rangas rodo, kad Persikeitimo 
šventė Rytų Bažnyčioje iš tikro yra ypatingai ger- 
biama bei vertinama. Kame glūdi ši jos vertė? 


1. Persikeitimas kaip nauja pradžia 


Persikeitimo šventės turinį sudaro vienas Kris- 
taus žemiškojo gyvenimo įvykis, kurį mums evange- 
lijos šitaip aprašo. Kartą Jėzus “pasiėmė Petrą, Jo- 
kūbą ir Joną ir užkopė į kalną melstųs. Jam besimel- 
džiant, pasikeitė jo veido išvaizda, ir jo apdaras pa- 
sidarė baltas bei žibąs” (Luk 9, 28-29); toks baltas 
"kaip sniegas", jog "nė vienas skalbėjas žemėje ne- 
galėtų taip išbaltinti" (Mork 9, 2). Netrukus “pa- 

sirodė Elijas su Moze” (Mork 9, 3); jie buvo "regi- 
mi garbėje“ (Luk 9, 31) “ir kalbėjosi su Jėzumi" 
(Mork 9, 3) "apie mirtį, kurią jis turėjo iškentėti 
Jeruzalėje" (Luk 9, 31). Reginio sužavėtas ir pama- 
tęs, kad Mozė su Eliju rengiasi Jėzų palikti (plg. 
Luk 9, 33), Petras tarė: “Mokytojau, gera mums 
čia būti; padarykime tris padangtes: vieną Tau, vie- 
ną Mozei ir vieną Elijui” (Luk 9, 33). Dar jam be- 
kalbant, "užėjo debesis ir apdengė juos" (Luk 9, 
34); "šviesus debesis" (Mat 17, 5), taip kad "mo- 
kiniai nusigando" (Luk 9, 34) ir "puolė ant veido" 
(Mat 17, 6). “Iš debesies pasigirdo balsas: Šitas yra 
mano mylimasis Sūnus, jo klausykite" (Luk 9, 35). 
Mokiniai žvalgėsi aplinkui, tačiau "nieko daugiau 
nebematė kaip tik vieną Jėzų“ (Mork 9, 7). “Jėzus 
priėjo, palietė juos ir tarė: Kelkitės ir nebijokite" 
(Mat 17, 7). Leidžiantis nuo kalno, "jis liepė jiems 
niekam nepasakoti, ką buvo matę, kol žmogaus Sū- 
nus nebus prisikėlęs iš mirusiųjų" (Mork 9, 8). Ir 
"jie tylėjo" (Luk 9, 36). 

Vakarų Bažnyčioje šis įvykis nėra radęs jokio 
ypatingo atgarsio nei teologijoje nei maldingume; 
net ir liturgija įrikiavo jį, kaip minėjome, į antrinio 
rango ir neprivalomų švenčių skaičių. Tai buvęs 
vienas iš tos rūšies Kristaus stebuklų, kurie, tiesa, 
apreiškia jo dieviškąją galybę, kurių prasmė tačiau 
lieka mums paslėpta, sakysime: ėjimas viršum van- 
dens (plg. Mat 14, 24-26), piktųjų dvasių pasiunti- 
mas į kiaulių kaimenę (plg. Mat 8, 30-32) arba be- 

vaisio fygos medžio prakeikimas (plg. Mat 21, 19- 
20). Tokio pat pobūdžio buvęs ir Jėzaus persikeiti- 
mas Taboro kalne. Nesuvokiant jo prasmės, žinoma, 
nebuvo galima jo kiek giliau panagrinėti teologiš- 
kai arba pergyventi kaip maldingumo akstino. Tuo 
tarpu Rytų Bažnyčioje Taboro įvykis patraukė teo- 
logų ir asketų dėmesį iš pat pradžios.” Apreiškimo 
tiesa, kad “Dievas yra Šviesa" (1 Jon 1, 5), kuri 
"šviečia tamsybėje" (Jon 1, 5), darė gilaus įspūdžio 
Rytų mąstytojams, nes ši tiesa savaime derinosi su 
Platono idėjomis ir stoikų sėkliniais logais (logoi 
spermatikoi), kurie glūdį daiktuose, kurių tikroji 
karalija esanti betgi anapus daiktų. Rytams nebuvo 
sunku suprasti šv. Jono evangelijos pradžią, kad 
Dievas yra ne tik visko Kūrėjas, savo žodžiu pa- 
šaukęs pasaulį būti, bet sykiu ir “žmogaus šviesa", 
apšviečianti kiekvieną, "ateinantį į šį pasaulį" (Jon 
I, 4-9). Sakysime, Athenagoras (125-190), norėda- 
mas stabmeldžių valdovams Markui Aurelijui Anto- 
ninui ir Liucijui Aurelijui Commodui išaiškinti 
krikščioniškojo Dievo sąvoką, jį piešia kaip "neiš- 
reiškiamu būdu šviesos bei grožio apsuptą" (p. 27), 
kaip patį esantį "neprieinama šviesa bei atbaigtu 
grožiu". 

Bet štai Dievas kaip Šviesa atėjo į pasaulį Jėzaus 
Kristaus asmenyje, kuris yra ne kas kita, kaip die- 
viškasis Logos, nuo pat pradžios buvęs “pas Dievą" 
(Jon x, 2), kaip “neregimojo Dievo paveikslas“ 
(Kol x, 15), atspindįs visą Dievo pilnybę (plg. Kol 

1, 19) ir suderinąs visa su savimi, “kas yra žemėje 
ar danguje” (Kol x, 20). Jis ir anksčiau buvo pa- 
saulyje, nes “pasaulis per jį padarytas" (Jon x, 10): 
“visa sutverta per jį ir jam" ir "visa juo laikosi" 
(Kol 1, 17). Tačiau “pasaulis jo nepažino" (Jon 1, 
11), nes buvo paskendęs tamsybėje todėl, kad ati- 
trūko nuo Dievo kaip viesos. Nūnai tačiau apsi- 
reiškė ši "tikroji šviesa" (Jon 1, 9) Jėzuje iš Naza- 
reto ir gyvena “tarp mūsų" (Jon r, 14). Rytietiškai 
Kristaus sampratai labai būdinga, kad, pavyzdžiui, 
šv. Justinas Kankinys (miręs apie 165 m.) Viešpa- 
ties pasirodymą Mozei degančiame krūme (plg. Iš 
3, 1-5) aiškina kaip Kristaus apsireiškimą "ugnies 
pavidalu" (p. 78). "Anksčiau, — rašo šv. Justinas, 
— Kristus pasirodė ugnies pavidalu ir nekūniškai 
Mozei bei kitiems pranašams; dabar... pagal Tėvo 
valią ir į jį tikinčiųjų išganymui jis tapo žmogumi 
per Mergelę"? Visiška tapatybė tarp Logos, kuris 
nuo amžių buvo pas Dievą, ir Jėzaus, gimusio Bet- 
liejuje iš Marijos, yra Rytų Bažnyčios tėvams pa- 
grindinė ir nepajudinama tiesa. Dievas kaip Šviesa 
vaikščioja žemėje Jėzaus asmenyje, apšviesdamas 
daiktus ir žmones; jis yra tas pat, kuris iš degančio 
krūmo Mozei tarė: “Esu, kurs esu” (Iš 3, 14) ir tuo 
būdu nurodė, kad ir iš moters Gimusis gyvens am- 
žinai, kaip šiuos Viešpaties žodžius aiškina šv. Jus- 
tinas. (t. p.) Jo prisikėlimas padarys jo šviesą ne- 
gestančią visiems laikams. 

Tačiau Kristus yra ne tik Dievas ir tuo būdu 

“tikroji Šviesa“, bet kartu ir žmogus. Rytų Bažny- 
čia nuo pat pradžios smarkiai kovojo su doketų 
erezija, kurios pradmens jau skardenasi šv. Jono 
laiškuose: šv. Jonas suvedžiotojais vadina tuos, "ku: 
rie neišpažįsta, jog Jėzus Kristus yra atėjęs kūne” 
(2 Jon 7). Doketai mat laikė Kristaus kūną tik prie- 
danga, tokia pat kaip angelų pasirodymai, o ne tik- 
ru kūnu kaip prigimties dalimi. Doketizmas pripa- 
žino Kristaus dievybę, bet neigė jo žmogybę. Bažny- 
čia tačiau gynė Kristaus žmogiškumą taip lygiai 
kaip ir jo dieviškumą, ir Chalkedono visuotinis su- 
sirinkimas (451 m.) paskelbė dogmą, jog dvi Kris- 
taus prigimtys — neatsiskyrusios ir nesusimaišiusios 
— yra nešamos vieno dieviškojo asmens. Tuo būdu 
buvo apgintas Kristus ne tik kaip tikras Dievas, bet 
ir kaip tikras žmogus — su visu žemiškuoju turiniu, 
kuris į misticizmą linkusiems ano meto tikintiesiems 
atrodė nesąs Dievo vertas ir todėl negalįs būti Kris- 
taus tikrovės dalis. 

Jeigu tačiau Kristus yra tikras žmogus, tai jis yra 
toks pat, kaip ir mes. “Būdamas esme Dievas“, jis 
prisiėmė "tarno pavidalą“, pasidarė “panašus į žmo- 
nes" ir "viršine išvaizda" buvo "rastas kaip žmo- 
gus” (Pil 2, 6-7). Tiek Kristaus pavidalas, tiek že- 
miškasis jo gyvenimo kelias nieku nesiskyrė nuo jo 
aplinkos: Jėzus iš Nazareto yra vaikas savos tautos, 
savo laiko, savos kultūros. Bet kaip tik šis žmogiš- 
kasis Kristaus pradas pridengia mūsų akims jį kaip 
"tikrąją šviesą". Dievas yra Šviesa — taip! Tačiau 

tiek gamtoje, tiek istorijoje viešpatauja tamsa, pro 
kurią Dievo kaip Šviesos mes neregime. Sunki 
“daiktų žievė“ (G. Skovoroda) pridengia mums 
Logos, spindintį gamtiniame būties pagrinde. Tar- 
no išvaizda pridengia mums tą patį Logos, žėrintį 
istorijoje kaip "žmonių šviesa“ (Jon 1, 4). Pasaulis 
nepriėmė Kristaus kaip Šviesos todėl, kad regėjo 
jame tik tarno pavidalą, gesinantį bet kokį spindė- 
jimą. Platonas buvo teisus sakydamas, kad žemėje 
gyvename tarsi nugara į šviesą: mes regime tik jos 
atospindžių ant priešais mus esančios sienos, bet nie- 
kad neišvystame pačios šviesos. Šios visuotinės tam- 
sybės akivaizdoje galime suprasti, kodėl šv. Jonas ir 
sako, kad “Dievo niekas niekados nėra matęs“ 
(Jon 1, 18), nepaisant, kad jis yra Šviesa tiek būties 
apskritai, tiek kiekvieno žmogaus, ateinančio pa- 
saulin. 

O vis dėlto esama išganymo istorijoje akimirkų, 
kada dieviškoji galybė pralaužia mus gaubiančią 
tamsą ir pasirodo mums kaip Šviesa tikra šio žodžio 
prasme. Prie tokių akimirkų priklauso visų pirma 
Senojo Testamento teofanijos arba Dievo apsireiš- 
kimai: degantis, bet nesudegantis krūmas dykumo- 
se (plg. Iš 3, 2), ugnies stulpas Izraelio kelionėje iš 
Egipto (plg. Iš 13, 21-22), žaibai ant Sinajaus kal- 
no, duodant dešimtį įsakymų (plg. Iš 19, 16-18), ar- 
ba liepsna, sudarant sąjungą tarp Dievo ir Abraomo 
(plg. Pr 15, 17). Visur čia Dievas apsireiškia švie- 
sos pavidalu: kaip liepsna, kaip žaibai, kaip ugnis. 

Gamtos tamsybė esti pergalima, ir žėrintis dieviška- 
sis būties pagrindas pasidaro regnas. Prie tokių pat 
akimirkų priklauso ir Jėzaus persikeitimas Taboro 
kalne. Ir čia viskas žėrėjo bei akino. Ir čia dieviškoji 
šviesa gąsdino žmones. Ir čia apaštalai krito veidu 
žemėn, išgirdę Dievo balsą iš "šviesaus debesies" 
(Mat 17, 6). Kaip kiekvienas Dievo apsireiškimas 
šviesos pavidalu, taip ir Jėzaus persikeitimas buvo 
lydimas apstulbimo ir net baimės. Paviršium tad 
žiūrint, Taboro kalno teofanija atrodo esanti labai 
panaši į Senojo Testamento Viešpaties pasirodymus 
tarp ugnies ir žaibų. 

Vidine savo gelmės sąranga ji yra tačiau visiškai 
kitokia. Degantis krūmas dykumoje, dangumi slen- 
kąs šviesos stulpas, žaibai Sinajaus kalne buvo gam- 
tinio pobūdžio reiškiniai, neturį asmeninių žymių. 
Žmogus, tiesa, jautė ir žinojo, kad per šiuos reiški- 
nius byloja Dievas. Vis dėlto šis jo bylojimas buvo 
pergyvenamas kaip gaivalinga ir baisinga jėga, 
įvilkta į gamtos siautėjimą, gręsiantį sunaikinimu 
bei mirtimi. Be abejo, ši jėga norėjo Izraeliui padė- 
ti, tačiau ji dar nesuėjo su Senosios Sandoros žmo- 
gumi į asmeninį sąlytį. Šviesa, iš kurios Dievas kal- 
bėjo, nepergalėjo begalinio jo atstumo nuo žmo- 
gaus. Priešingai, siaubą keliantis šios šviesos pobū- 
dis aną atstumą tik dar labiau pabrėžė. Mozė juk 
buvo tiesiog sulaikytas, kad perdaug nesiartintų prie 
degančio krūmo (plg. Iš 3, 5). Izraelio tauta buvo 
įspėta stovėti atstu nuo Sinajaus ir nelytėti jo uolų 

(plg. Iš 19, 12-13). Senojo Testamento žmogui dar 
buvo neįmanoma paregėti Dievą, asmeniškai gyve- 
nantį žmogiškojoje aplinkoje. Žmogus galėjo tik 
jausti Viešpaties artumą šviesos pavidalu, bet kaip 
tik todėl jis turėjo užmerkti akis ir kristi žemėn. Iz- 
raelitai prašyte prašė Mozę, kad jis, o ne Dievas, su 
jais kalbėtųsi: kitaip jie mirsią iš baimės (plg. Iš 20, 
19). Jie net bėgo nuo Sinajaus ir stovėjo toli nuo jo 
(plg. Iš 20, 18). Neperžengiamas nuotolis tarp Die- 
vo ir žmogaus buvo Senajame Įstatyme griežtai iš- 
laikytas — net mirties bausmės kaina tiek žmogui, 
tiek gyvuliui (plg. Iš 19, 13). 

Tuo tarpu Taboro kalne šis atstumas nyksta. 
Tiesa, ir čia Dievas dar byloja į žmones iš šviesaus 
debesies. Tačiau šiuos Viešpaties žodžius galėtume 
jau pavadinti atsisveikinimu su visais ankstesniais 
baimę bei siaubą žadinusiais reiškiniais. Taboro kal- 
ne kalbas Dievas nebeduoda žmonėms jokių naujų 
įsakymų. Jis tik nurodo į Kristų kaip į mylimiausią 
savo Sūnų, kurio dabar reikės klausyti. Nuo dabar 
Kristus bus aukščiausias ir vienintelis Įstatymdavys. 
Patvirtindamas šį dangiškojo Tėvo nurodymą, Jė- 
zus priėjo prie išsigandusių ir sukniubusių apaštalų, 
palytėjo juos savo rankomis, liepė jiems keltis ir ne- 
bebijoti (plg. Mat 17, 7). Gamtinis ir neasmeninis 
Dievo apsireiškimų būdas baigėsi. Jo vietą užėmė 
Kristaus asmuo, kuris nuo žmogaus ne tik nesisle- 
pia, bet tiesiog jo jieško, su juo gyvena, dalindama- 
sis jo likimu, jo kančia bei mirtimi. 


Todėl Taboro šviesa yra visai kas kita negu Si- 
najaus liepsnos ir žaibai. Apaštalai nebėga nuo Ta- 
boro, kaip Izraelitai nuo Sinajaus. Priešingai, jiems 
čia “gera būti" (Luk 9, 33); jie nori čia net įsikurti 
ir pasilikti, pastatydami palapinių tiems, kurie kal- 
basi dieviškoje šviesoje. Dievo apsireiškimas Kris- 
tuje virsta žavinčia ir be galo batrauklia jėga. Kris- 
tus, tiesa, spindi kaip saulė; jis yra visiškai kitoks, 
negu apaštalai buvo įpratę jį regėti kasdienoje. 
Dievo transcendencija arba jo absoliutinis kitoniš- 
kumas neišnyksta. Bet jis nebekelia baimės, nes 
sklinda iš mylinčios Kristaus būtybės. Atvirkščiai, 
žėrintis Jėzaus veidas ir balti kaip sniegas jo drabu- 
žiai teikia begalinio džiaugsmo: jie traukia ir priri- 
ša. Vieta, kur spindintis Kristus kalbasi su Senosios 
Sandoros atstovais, nebėra tokia, kad reiktų apašta- 
lams mesti apavus nuo kojų, kaip Mozei artinantis 
prie degančio krūmo (plg. Iš 3, 5). Taboro kalnas 
yra taip lygiai "šventa žemė" (Iš 3, 5), kaip ir kiek- 
viena kita vieta, kurioje Dievas apsireiškia. Tačiau 
žmogaus santykis su šia vieta esmingai kinta: Tabo- 
ro kalne žmogus atsitiesia. Apaštalų puolimas ant 
veido, išgirdus Dievo balsą iš debesies, buvo pasku- 
tinis Senosios Sandoros žmogaus elgesys Viešpaties 
akivaizdoje: nuo dabar žmogus nebekris prieš Die- 
vą veidu ant žemės, nes Kristui ir Kristuje jis nebė- 
ra vergas, o Dievo draugas ir jo vaikas (plg. Jon 15, 
14-15). Pats “Viešpats ir Mokytojas" pasilenks prie 
žmogaus, kad nuplautų jo kojas (plg. Jon 13, 14). 

Tiesa, ir Naujosios Sandoros metu žmogus lenksis 
prieš Viešpatį, tačiau nebe iš baimės, bet iš sielvarto 
bei gailesčio, kad nusidėjo savo dieviškajam Drau- 
gui ir Tėvui.“ 

Taboro įvykis turi tad, kaip matome, išganymo 
istorijoje nepaprastos reikšmės: jis užbaigia senąjį 
žmogaus santykį su Dievu, atremtą į baimę, ir pra- 
deda naują santykį, kurio esmę sudaro meilė. Šio 
naujo santykio metu Dievas apsireiškia ne kaip gai- 
valinga — gąsdinanti bei naikinanti — jėga, o kaip 
mylintis bei globojantis Asmuo. Naujo apsireiškimo 
erdvė yra nebe gamtiniai daiktai — krūmas, dūmai, 
žaibai, liepsna — bet žmogiškoji Kristaus prigimtis. 
Jėzus iš Nazareto yra dabar vienintelė tikroji teofa- 
nija. Šviesa, kuri anksčiau skelbė ir lydėjo Viešpa- 
ties artėjimą, dabar telkiasi Kristaus žmogybėje, ją 
perkeičia, perskverbia ir paverčia Dievo regimybe. 
Todėl persikeitimas Taboro kalne nėra Kristaus gy- 
venime koks smulkus, atsitiktinis įvykis, bet tai 
slenkstis, kuris skiria išganymo istoriją į dvi dali. 
Savo žodžiais “kelkitės ir nebijokite" (Mat 17, 7) 
Kristus pradeda naują religijos tarpsnį, kuriame 
žmogaus bendravimas su Dievu virsta sekimu, drau- 
gavimusi, ištikimybe ir meile ligi mirties aukos. 

Kristus kaip tik stovi pačiame šios didžios tako- 
skyros viduryje; dar daugiau: jis neša savimi šį nau- 
ją žmogaus santykį su Dievu ir jį vykdo. Todėl per- 
sikeitimas Taboro kalne kaip šio naujo santykio pra- 
džia atskleidžia mums ir patį Kristų. Taboro švie- 

soje Kristus darosi mums tarsi perregimas. “ Jo švie- 
sa apšviečia mus”, sako bizantininė Persikeitimo 
šventės liturgija" (Didieji Mišparai, litė), ir visi 
svarbiausieji jo gyvenimo tarpsniai bei jo būties es- 
miniai pradai darosi mums ne tik dvasiškai suvokia- 
mi, bet tiesiog pojustiškai regimi: dievybė ir žmogy- 
bė, būsimoji garbė ir artima kančia, amžinasis buvi- 
mas Šv. Trejybėje ir pasiuntinybė žmonijos istorijo- 
je, transcendentinis Dievo kaip būties pagrindo 
atstumas ir pilnas meilės to paties Dievo kaip Išga- 
nytojo artumas. “Amžiais pridengta paslaptis atsi- 
skleidė tavo persikeitimo akimirką Petrui, Jonui ir 
Jokūbui", gieda Rytų Bažnyčia Didžiųjų Mišparų 
metu (3 sticheron). Rytų Bažnyčia gerai suprato šio 
atsiskleidimo reikšmę ir todėl pasirinko Taboro 
įvykį išeities tašku savai kristologijai. Šia prasme V. 
Losskis ir sako, kad Persikeitimo šventė gali būti 
raktas suprasti Kristui, kaip jį pergyvena Rytų Baž- 
nyčia. Minėdama Taboro kalno įvykį, ši šventė virs- 
ta vaizdine Rytų Bažnyčios kristologija ir tuo būdu 
mus įgalina šią kristologiją kiek giliau pasklaidyti 
ir jos prasmenis suvokti. Bizantininės liturgijos at- 
žvilgiu tai yra ypač prasminga, nes ši liturgija yra 
nepaprastai gausi tiek mintimis, tiek vaizdais. Joje 
slypi tiek teologija, tiek mistika, tiek istorija. Ji yra 
teurginis kūrinys, kaip liturgiją vadina V. Solovjo- 
vas; vadinasi, toks veikalas, kuriame dieviškoji ma- 
lonė jungiasi su žmogiškuoju kūrybiškumu, pavers- 
dama kultą tikrąja tikėjimo regimybe. 

\ 2. Kristus Šv. Trejybėje 


Vakarų Bažnyčios mąstyme bei pergyvenime Šv. 
Trejybei tenka daugiau ar mažiau atitrauktinio pra- 
do vieta: nei viešajame kulte, nei privatiniame mal- 
dingume ji nevaidina kokio nors ypatingesnio vaid- 
mens, nepaisant, kad visos mūsų maldos prasideda 
ir baigiasi trijų dieviškųjų asmenų pagarbinimu, ku- 
ris tačiau yra daugiau dogmatinio, o ne gyvenimiško 
pobūdžio. Kaip gyvenimiškąjį pradą mes, Vakarų 
krikščionys, vargu ar Šv. Trejybę jaučiame. Mums 
Šv. Trejybė visad atrodo daugiau kaip trys skirtingi 
asmens, mažiau betgi kaip vieninga šių asmenų 
bendruomenė. Tuo tarpu Rytų Bažnyčiai Šv. Trejy- 
bė yra, kaip L. Uspenskis sako, "viso bendruomeni- 
nio krikščioniškojo gyvenimo pagrindas“; tai “pro- 
totipas meilės, kuri ligi pat šių dienų gaivina bet 
kokią krikščioniškąją bendruomenę — ar tai būtų 
vienuolynas, ar parapija, ar kuris kitas sambūris".5 
Rytuose yra pabrėžiami ne tiek atskiri dieviškieji 
asmens — Tėvas, Sūnus, Šv. Dvasia, — kiek šių as- 
menų meilės sąjunga tarp savęs, turinti atsispindėti 
ir krikščionių santykiuose.  Bendruomeninis arba 
soborninis“ religijos pergyvenimas apskritai, taip 
labai būdingas Rytų Bažnyčiai, išeina aikštėn ir Šv. 
Trejybės sampratoje. 


Todėl Šv. Trejybė Rytų krikščionims yra dau- 
giau negu tik žmogaus protui nesuvokiama paslap- 
tis. Ji yra kartu ir šaltinis, iš kurio plaukia religinis 

įkvėpimas melstis bei kurti. Juk argi nebūdinga, 
kad jokia kita krikščioniškoji konfesija neturi tiek 
himnų Šv. Trejybės garbei kaip Rytų Bažnyčia savo 
liturgijoje. Ypač Smirnos vyskupo Metrofano (9 
šimt.) himnai mėgina aplenkti žmogaus kelią į Die- 
vą per kūrinius ir vaizduoti Šv. Trejybę taip, kaip ji 
yra neprieinamoje savo šviesoje nuo amžių — pati 
viena su tuščia nebūties karalija. Tai “trisaulė Pro- 
dievybė", kurios spinduliai įsikūnija kūrinijoje (p. 
28); tai "neišsakomo grožio šventovė", kurioje pra- 
byla trikartis cherubinų ‘šventas, šventas, šventas’ 
(p. 33). Visa gamta "gieda himnų“ šiai "vieninte- 
lei, trisaulei Prodievybei" ir prašo ją "išvaduoti iš 
klaidų, pavojų, vargo ir pikto".!? Grynai filosofi- 
nių Šv. Trejybės aiškinimų, kaip Vakaruose šv. Au- 
gustino arba šv. Tomo Akviniečio, Rytų Bažnyčia 
nežino. V. Solovjovo (1853-1900) mėginimas išve- 
džioti Šv. Trejybę iš būties sąvokos!! arba S. Bulga- 
kovo bandymas triasmeninę Dievo vienybę kildinti 
iš asmens sąvokos™ nėra radę stačiatikių Bažnyčios 
pritarimo, pasilikdami grynai jų pačių nuomonė- 
mis. Užtat tuo daugiau vietos Šv. Trejybei skiria Ry- 
tų Bažnyčia savoje poezijoje. Tai, ką Vakarų krikš- 
čionis nori pasiekti savu protu, Rytų krikščionis prie 
to paties tikslo bando prieiti kūrybinio įsijautimo 
keliu. Todėl Šv. Trejybės tiesa, nors ir atrodo esan- 
ti nepaprastai atitraukta nuo gyvenimiškos tikrovės, 
Rytų pergyvenime įgyja nuostabaus ryškumo ir virs- 
ta labai artima mūsų širdžiai, nepaisant, kad bizanti- 

ninė liturgija nuolatos ją vadina nesuvokiama, neiš- 
sakoma, neprieinama, antesybine ir tt. Poetiniame 
pergyvenime Šv. Trejybė apsireiškia kaip "neatsi- 
spiriama grožybė“, taip stipriai žmogų sužavinti, 
kad jis drįsta prašyti trejybinį Dievą leisti jam "pa: 
regėti jo kilnumą" ir “himnais apgiedoti jo didy- 
bę'*.18 

Kristus yra viena iš šių “trijų Dievybės Šviesų", 
viena iš šių “trijų Dievybės Saulių", kuri be pradžios 
pateka “iš bepradės Šviesos". 4 Jis yra taip lygiai 
dieviškas, taip lygiai amžinas, taip lygiai galingas 
kaip ir abi kitos dieviškosios Saulės — Tėvas ir Šv. 
Dvasia. Rytų Bažnyčios įsitikinimu tik ryšium su 
Šv. Trejybe atsiskleidžia giliausioji Kristaus būtis, 
nes toji šviesa, kuria nešinas jis atėjo į pasaulį ir ku- 
ri taip įspūdingai sužibo Taboro kalne, yra ne kas 
kita kaip pirmapradė Šv. Trejybės šviesa. Esminis 
Kristaus įsišaknijimas Šv. Trejybėje yra pirmas da- 
lykas, kurį mums apreiškia Kristaus persikeitimas. 
Balsas iš šviesaus debesies, "šitas yra mano mylima- 
sis Sūnus" (Mat 17, 5), yra bizantininės liturgijos 
suprantamas kaip nepaneigiamas nurodymas į Kris- 
taus vietą Šv. Trejybėje. Persikeitimo šventės Didie- 
/ji Mišparai vadina Kristų “Tėvo esmės atospindžiu" 
(litė) ir tapatina Tėvo bei Šv. Dvasios šviesą su Sū- 
naus šviesa (plg. Matutinum, 9 odė). Kristaus gar- 
bė, kuria jis buvo apsuptas Taboro kalne, taip pat 
yra ne kas kita, kaip “Tėvo garbės žėrėjimas" (Alz: 
tutinum, katisma po 2 stichologios); tai garbė, "ku: 

rią vienatinis Sūnus gauna iš Tėvo" (Didieji Mišpa- 
rai, litė). 

Šis Kristaus sąryšis su Šv. Trejybe, apreikštas 
Taboro kalne, yra Rytų Bažnyčios ypatingai bran- 
ginamas, nes “Tėvo balsas patvirtino įsikūnijimo 
paslaptį" (Didieji Mišparai, paskutinis troparion). 
Jis atskleidė tapatybę tarp amžinojo Logos ir istori- 
nio Jėzaus iš Nazareto. Po įvykio Taboro kalne ši 
tapatybė virto nepajudinama tiesa. Tai buvo pats 
stipriausias liudijimas, duotas žmonėms paties Die- 
vo, todėl neabejotinas ir neišgriaunamas. Šv. Dva- 
sios nužengimas ant Jėzaus jo Krikšto metą ir bal- 
sas iš dangaus, paskelbęs dieviškąją Jėzaus sūnystę 
(plg. Mat 3, 16-17; Mork 1, 10-11; Luk 3, 22), bu- 
vo taip pat paties dangaus liudijimas. Tačiau jis dar 
nebuvo sujungtas su Kristaus dieviškumo apsireiš- 
kimu perkeistuoju pavidalu, todėl galėjo būti su- 
prastas tiktai kaip Kristaus pasiuntinybės ženklas: 
Jėzus iš Nazareto esąs Viešpaties pašauktas būti me- 
siju; tačiau kad jis yra ir Dievas, ženklo Jordano pa- 
krantėse dar nepakako. Tuo tarpu Taboro kalne 
prabyla ne tik balsas iš dangaus, bet ir pats Jėzus 
žėri dieviškąja šviesa. Ir visa tai žmonės patiria sa- 
vais pojūčiais. Tai reiškia, kad Kristus yra mylimasis 
Tėvo Sūnus ne tik pasiuntinybės, bet ir pačios esmės 
prasme. Juk Sūnus turi tą pačią prigimtį kaip ir Tė- 
vas ir dalinasi todėl su Tėvu ir šiojo galia (plg. 
Laudes, r sticheron 150 psalmei).  Prasmingai tad 
pastebi S. Bulgakovas, kad vardas Jezus kaip 

antrojo Šv. Trejybės asmens pavadinimas kartu iš- 
reiškia ir visą dievybę, nes tai Žodžio (Logos) var- 
das; šis Žodis betgi yra Tėvo žodis, todėl neša sa- 
vyje dieviškumą kaip tokį. Vardas Jėzus yra iš vie- 
nos pusės tikrinis vardas, iš kitos vardas paties Die- 
vo, panašus į Jehovos vardą.!* Štai kodėl jis ir turi 
tokios didžios galios, kad šiam vardui nusilenkia 
visa “danguje, žemėje ir po žeme” (Pil 2, 10). 
Kristaus dievybė yra tad pirmasis dalykas, į ku- 
rį nurodo Taboro kalno įvykis, ir bizantininė Persi- 
keitimo liturgija apgieda šį nurodymą nenuilstamai. 
Šios šventės Matutinum tiesia gražią lygiagretę tarp 
to, ką Mozė pergyveno Sinajaus kalne, ir to, ką tas 
pat Mozė dabar patyrė Taboro kalne. Abiem atve- 
jais jam apsireiškė dieviškasis Logos: Sinajuje kaip 
Įstatymdavys, Tabore kaip Išganytojas (plg. 4 odė). 
Šviesa, kurios Kristus buvo apsuptas, atėjo jam ne 
iš viršaus: tai buvo pačios jo prigimties žėrėjimas. 
Kristus švietė savo vidumi. “Iš tavo kūno sklido žai- 
bai tavo dievybės", gieda Rytų Bažnyčia (4 odė, 2 
kanono hirmos). “Saulė užtemo nuo tavo dievybės 
spindulių, regėdama tave persikeitusį Taboro kalne, 
o Jėzau" (t. p.). Mozė regėjo Kristaus kūną, "visą 
spindintį dievybe” (t. p.). Šiais vaizdais bizantininė 
liturgija reiškia gilią dogmatinę mintį, kad dieviš- 
kumas yra vidinis Kristaus pradas. Rytų Bažnyčios 
įsitikinimu Kristus visados yra buvęs, kaip minėta, 
būties šviesa, nes jis yra juk šios būties pirmavaiz- 
dis, pagal kurį ir kuriam visa sukurta. Nuosekliai 

tad persikeitimo būsena Taboro kalne buvo nauja 
Kristui kaip žmogui, bet ne Kristui kaip Dievui. 
Kristus kaip dieviškasis Logos visados gyvena neap- 
sakomoje Šv. Trejybės šviesoje. Aštrus ginčas, kilęs 
14 šimtmetyje tarp Barlaamo (mir. 1350) ir Pala- 
mo (1296-1359), kaip tik ir sukosi apie Taboro švie- 
sos prigimtį. Šį ginčą Bizantijos Bažnyčios susirin- 
kimai Konstantinopolyje (1341 ir 1351) išsprendė 
ta prasme, kad, Palamu sekdami, patarė skirti Die- 
vuje esmę (ousia) nuo jėgos (energeia). Abi jos 
esančios nesukurtos, todėl abi dieviškos. Tačiau die- 
viškoji esmė yra neperteikiama ir neišreiškiama, tuo 
tarpu dieviškoji jėga gali būti apreikšta ir perteik- 
ta; ji gali būti pergyvenama net pojustiškai.!“ Tabo- 
ro šviesa kaip tik ir buvo viena iš dieviškosios jėgos 
apsireiškimų. Kristuje kaip Dievuje ji gyveno visą 
laiką. Tačiau Taboro kalne ji pasidarė regima mū- 
sų akims. Ji buvo mums perteikta kaip Jėzaus die- 
viškumo ženklas. Ji bylojo mums apie Kristų kaip 
amžinąjį Logos, kuris yra Šviesa pačia savo esme. 
Taboro šviesa tad yra Jėzaus dieviškumo regimybė 
arba "pirmapradės jo grožybės atidengimas“ ir tai 
"ne simboliškai", bet realiai, kaip sako liturgija 
(Matutinum, 5 odė). 

Jėzaus dievybė liturgijos yra keliama aikštėn 
ypač garbės atžvilgiu. Daugelyje vietų ir puikių pui- 
kiausiais vaizdais mėgina  Persikeitimo himnai šią 
Kristaus garbę padaryti mums suvokiamą bei pajau- 
čiamą. Kristus “pila savo spindesį ant žmonių silp- 

nybės ir krisdina šviesą ant mūsų sielos" (Mažieji 
Mišparai, 2 sticheron); jis žėri "garbės didybėje" ir 
tuo būdu rodo, kad ir žmonės yra verti "dieviškos 
garbės" (Didieji Mišparai, 2 sticheron); apaštalai 
regi “jame pačiame pirmapradės grožybės garbę“ 
(Didieji Mišparai, litė); Taboro kalno įvykis yra 
“dieviškosios Kristaus būsenos garbė” (t. p.), todėl 
“Taboras yra labiau išaukštintas, negu kuris kitas 
žemės kampelis, nes jis regėjo Dievo prigimtį, švie- 
čiančią garbe“ (Matutinum, 6 odė). Rytų Bažnyčia 
kreipiasi į tikinčiuosius Persikeitimo liturgijoje ir 
kviečia juos: “Eikime su Petru ir Zebedejaus sūnu- 
mis, kopkime į Taboro kalną, kad kartu su jais re- 
gėtume mūsų Viešpaties garbę“ (t. p.). 

Su garbe siejasi ir Kristaus galybė. Ir šį atžvilgi 
bizantininė Persikeitimo liturgija yra Taboro kalne 
pastebėjusi ir gražiais vaizdais išreiškusi. Pirm negu 
Kristus buvo pakeltas ant kryžiaus, jis užžengė su 
apaštalais į Taboro kalną ir ten parodė jiems "savo 
galybės spindulius": tai jis padarė iš meilės žmo- 
nėms, sykiu tačiau ir dėl “savo neaprėžtos valdžios" 
(Didieji Mišparai, 3 sticheron). Didžiųjų Mišparų 
procesijos metu Rytų Bažnyčia apgieda apaštalams 
“parodytą Kristaus galią", vadindama jį “gyvųjų ir 
mirusiųjų Viešpačiu“ (litė; plg. ir Laudes, 1 stiche- 
ron). Rytietiškasis Kristaus kaip visatos Valdovo 
(pantokrator) pergyvenimas, apie kurį kalbėsime 
kiek vėliau, aiškiai išeina aikštėn Persikeitimo šven- 
tės liturgijoje. Ir tikrai, sako Athos kalne miręs 

(1938) rusų vienuolis Siluanas (S. Antonov), “jeigu 
Dievas apsireiškia kaip šviesos pilnybė, tai nėra jo- 
kios abejonės, kad jis yra ir Valdovas, ir visatos Kū- 
rėjas, ir Karalius“.!" Juk visa Jėzaus persikeitimo 
aplinka liudija jo valdoviškumą: jis pasirodo švie- 
sos apsuptas, lydimas Senojo Testamento pranašų, 
pristatomas žmonėms paties dangiškojo Tėvo kaip 
Įstatymdavys, kurio reikia klausyti. Taboro kalno 
įvykis apreiškia mums Kristų kaip Dievą, spindintį 
garbe bei galybe. 


3. Kristus žmonijoje 


Tačiau Kristus yra ne tik tikras Dievas bei Švie- 
sa iš Šviesos, bet kartu ir tikras žmogus. Įsikūnijimo 
akimirką jis nužengė nuo savo dieviškojo sosto ir 
įsijungė į žemiškąją istoriją. Kristaus būtis laikosi 
ne tik nesuvokiamose Šv. Trejybės gelmėse, bet ir 
istoriniame žmonijos likime, o per žmoniją sykiu ir 
viso pasaulio likime. Ši antroji arba žmogiškoji 
Kristaus būties pusė taip pat atsiskleidė Taboro kal- 
ne. Evangelijų pastaba, kad Kristus su Moze ir Eli- 
ju kalbėjosi “apie mirtį, kurią jis turėjo iškentėti Je- 
ruzalėje“ (Luk 9, 31), rodo, kad persikeitimas buvo 
ne tik dieviškumo liudijimas, bet sykiu ir žmogiš- 
kojo Kristaus likimo nurodymas. Kristus atėjo į pa- 
saulį atpirkti žmonijos ne dieviškąja savo galybe, 
bet savo gyvybės auka ant kryžiaus. Todėl kai Pet- 
ras pasiūlė pastatyti Taboro kalne tris palapines, 

vadinasi, įtvirtinti aną įvykį, paverčiant jį pastovia 
būsena, evangelijos pastebi, kad tą akimirką "jis ne- 
žinojo, ką kalbas" (Luk 9, 33), nės šis pasiūlymas 
kaip tik ir buvo žmogiškosios silpnybės noras pasi- 
likti dieviškosios galybės žėrėjime, išsijungiant iš 
visuotinių istorijos sutemų, kurias Kristus atėjo per- 
galėti ne nuo jų traukdamasis, o jas prisiimdamas 
ir iškęsdamas. 

Jau ir anksčiau, kai Jėzus buvo kalbėjęs savo mo- 
kiniams, kad jam reikia eiti į Jeruzalę, ten daug 
kentėti ir būti nužudytam, Petras "pradėjo jį barti, 
sakydamas: Nieku būdu, Viešpatie, tai Tau neatsi- 
tiks" (Mat 16, 22). Tačiau Kristus davė Petrui la- 
bai aiškų atsakymą: “Eik nuo manęs, šėtone; tu man 
papiktinimas, nes mėgsti ne tai, kas Dievo, bet kas 
žmonių" (Mat 16, 23). Petro žodžiuose byloja žmo- 
giškosios prigimties lūkestis paregėti pasaulio išgel- 
bėjimą neistoriniu būdu, grynai dieviškajai galybei 
veikiant; galybei, kuri pasilieka anapus žemiškojo 
likimo ir kurios mostu viskas pakinta be kančios bei 
mirties. Tačiau Kristus atmeta šituos lūkesčius, nes 
Taboras be Kalvarijos yra klaidi svajonė. Taboras 
yra dievybės apsireiškimas, tačiau viena dievybė ne- 
sudaro pilnutinio Kristaus, todėl ir vienas Taboras 
nesudaro pilnutinio išganymo. Kelias į Taborą kaip 
į pastovią žmogaus būseną eina tik per Kalvariją. 
Pasistatyti palapinę Taboro kalne, nusigręžiant nuo 
Kalvarijos įvykių, reiškia nusilenkti svajonei ir tuo 
būdu paneigti pačią išganymo tikrovę. Štai kodėl 

Kristus taip smarkiai subarė Petrą, mėginusį jį at- 
kalbėti nuo kančios, ir štai kodėl Paryžiaus kardino- 
las E. Suhard savo metu kalbėjo apie “Taboro gun- 
dymą", kuris grąsė ne tik Petrui, bet grąso ir visiems 
krikščionims, jeigu šie bando pasilikti Krikšto ma- 
lonės žėrėjime, pamiršdami aplinkui esantį tamsų 
pasaulį.!* Nes atskirti Taborą nuo Kalvarijos reiš- 
kia išjungti tiek Kristų, tiek Bažnyčią iš istorijos ir 
tuo būdu paneigti Įsikūnijimo tikrovę. Dieviškosios 
Kristaus galybės žėrėjimas niekados negali mūsų 
apakinti, kad jo šviesoje nepastebėtume ar net neig- 
tume jo pasiuntinybę žemės istorijoje. Kristaus ry- 
šys su žmonija yra toks pat tikras, kaip ir jo ryšys 
su Šv. Trejybe. 

Trim atžvilgiais bizantininė Persikeitimo šven- 
tės liturgija vaizduoja mums Kristaus ryšį su žmo- 
nija, būtent: Taboro įvykis yra prisikėlimo atošvai- 
ta, žmogaus sudievinimo pradžia ir pasaulio perkei- 
timo šauklys. 

Rytų Bažnyčia Jėzaus persikeitimą vadina “pri- 
sikėlimo atspindžiu“ ir net "prisikėlimo paveikslu“ 
(Didieji Mišparai, 3 ir 4 sticheron). Tai labai pras- 
mingas pavadinimas, kuris reiškia, kad persikeitusi 
Kristaus išvaizda Taboro kalne yra ne kas kita, kaip 
ta pati išvaizda, kurią jis gaus prisikėlęs: saule ži- 
bąs Kristaus veidas yra perskverbtas dieviškosios ga- 
lybės, glūdinčios pačioje Logos prigimtyje. Tai ap- 
sireiškimas dieviškosios nesukurtos jėgos. Jeigu ta- 
čiau šis dieviškosios jėgos apsireiškimas Tabore yra 

Kristaus prisikėlimo paveikslas, tai prisikėlimas yra 
ne kas kita, kaip tos pačios dieviškosios jėgos prasi- 
veržimas. Tuo būdu Jėzaus prisikėlimas iš mirusiųjų 
yra esmingai jungiamas su jo dievybe: Jėzus turė- 
jo prisikelti, nes jo dieviškumas perskverbė jo žmo- 
giškumą jau žemės gyvenime, taip kad šio gyveni- 
mo dėsniai virto bejėgiais ir buvo palenkti dieviš- 
kajam gyvenimui. Mirties dėsnis, valdąs visus žmo- 
nes, Kristuje veikė ne gamtiniu savo būtinumu, kaip 
kiekviename kitame žmoguje, bet tuo, kad Logos 
nusižeminimas /eido jam veikti, kad Logos jį prisiė- 
mė kaip savą likimą. Persikeitimo šviesoje Kristaus 
mirtis pasirodo esąs absoliučiai laisvas veiksmas; jž 
yra auka žmonijos išganymui. Todėl Rytų Bažnyčia 
ir gieda Persikeitimo šventės Matutinum, sakydama, 
kad mokiniai regėjo dieviškąją Kristaus garbę Ta- 
boro kalne ir suprato, jog jo kančia Golgotoje yra 
laisvas žygis (plg. 6 odę). Dieviškosios šviesos per- 
sunktas Kristus juk negalėjo mirti. O jeigu jis vis 
dėlto mirė, tai tik todėl, kad leido mirčiai veikti, 
kad suteikė jai tarsi malonės, atskleisdamas savo 
žmogiškąją prigimtį jos ardymui. 

Šiuo atžvilgiu yra būdinga, kad bizantininė li- 
turgija Jėzaus persikeitimą laiko atsakymu į Mozės 
ir Elijo kalbą “apie mirtį, kurią jis turėjo iškentėti 
Jeruzalėje" (Luk 9, 30). Šios mirties reikalą gynė, 
tiesa, ir pats Jėzus, atstumdamas Petrą ir vadinda- 
mas jį net šėtonu, kai šis mėgino Išganytoją įtikinti, 
esą jam nereikia eiti Jeruzalėn ir būti nužudytam 

(plg. Mat 16, 21). Jėzaus pasiuntinybė žemėje tu- 
rėjo baigtis mirtimi. Iš kitos tačiau pusės mokiniai 
turėjo suprasti, kad Jėzaus mirtis nėra prigimtas jo 
žemiškojo kelio galas. Todėl jis leido jiems pare- 
gėti savo persikeitimą, kurio metu žmogiškoji jo 
prigimtis kaip tik ir sužibo dieviška šviesa. Tuo Jė- 
zus tiek savo mokiniam, tiek visai žmonijai apreiš- 
kė, kad jo mirtis nėra prigimta jo žmogybės išvada, 
nes ši žmogybė jau gyvenimo eigoje buvo dievybės 
persunkta, bet laisvas jo meilės ryžtas žmonijai at- 
pirkti (plg. Didieji Mišparai, litė). Persikeitimas 
Taboro kalne yra Rytų Bažnyčiai neišgriaunamas 
įrodymas, kad mirtis Kalvarijos kalne yra visiškai 
laisva Kristaus auka žmogaus labui. 

Betgi žmogiškoji Kristaus prigimtis yra neatski- 
riamai sujungta su dieviškąja jo prigimtimi. Žmo- 
giškumo prisiėmimas įsikūnijimo akimirką buvo ne 
koks praeinantis Logos įsivilkimas į žmogybę tarsi 
drabužį, bet Kūrėjo susijungimas su savo paties kū- 
riniu pastoviam buvimui. Kristus kaip žmogus nie- 
kados neturėjo nustoti buvęs žmogumi ir grįžti į 
grynai trejybinę savo būseną kaip Tėvo Žodis. Nuo- 
sekliai tad ir mirtis galėjo būti Kristui tik praeinan- 
tis dalykas, o ne pastovi būsena. Juk mirtis suardo 
žmogiškąją prigimtį,  perskirdama šią į kūninį ir 
dvasinį pradą. Tiesa, dvasinis pradas gyvena ir po 
mirties, tačiau nebe pilnutiniu pavidalu. Kadangi 
žmogus kaip toks nėra gryna dvasia, todėl ir jo po- 
mirtinis gyvenimas be kūninio prado yra nepilnai 

žmogiškas. Štai kodėl Krikščionybė, skelbdama po- 
mirtinį gyvenimą kaip atbaigtą buvimą, skelbia kar- 
tu ir kūno. prisikėlimą bei jo susijungimą su siela, 
nes tik tokiu būdu žmogus vėl atgauna savą prigim- 
tį, kokia ji buvo Viešpaties iš pat pradžios sukurta. 
Kristus, tapęs žmogumi, prisiėmė žmogiškąją pri- 
gimti visa jos pilnatve. Todėl jis negalėjo leisti, kad 
mirtis suardytų šios prigimties kūninį pradą ir kad 
todėl Logos neštų tik žmogiškąją sielą be žmogiško- 
jo kūno. Mirtis Kristaus buvime galėjo būti tik au- 
kos veiksmas. Jis atliko šį veiksmą ant kryžiaus, pa- 
tiekė dangiškajam savo Tėvui auką už žmones, įvyk- 
dė tuo savo pasiuntinybę žemėje — ir prisikėlė, kad 
grįžtų atgal pas Tėvą nešinas pilnutine savo būtimi. 
Prisikėlimas yra būtina išvada iš dviejų Kristaus pri- 
gimčių vienybės tame pačiame dieviškojo Logos as- 
menyje. 

Todėl yra suprantama, kodėl Kristus uždraudė 
apaštalams pasakoti žmonėms apie persikeitimą, 
kol jisai “nebus prisikėlęs iš mirusiųjų" (Mork 9, 
8). Nes tik po prisikėlimo tiek apaštalai, tiek visi 
kiti galėjo suprasti, kad persikeitimas nebuvo Kris- 
tui koks nors atsitiktinis įvykis, atėjęs jam iš viršaus, 
bet jo dieviškosios prigimties prasiveržimas — ly- 
giai toks pat, kaip ir prisikėlimas. Taboro kalne šis 
prasiveržimas buvo tik laikinis švystelėjimas apaš- 
talų akims, po prisikėlimo tačiau jis turėjo virsti 
pastovia Kristaus būsena. Uždrausdamas savo mo- 
kiniams pasakoti, ką jie buvo matę Taboro kalne, 

pats Kristus nurodė į esminį persikeitimo ryšį su 
prisikėlimu kaip galutiniu dieviškumo įtvirtinimu 
žmogiškajame prade. Kad apaštalai šią Kristaus 
mintį suprato, rodo jų kalbėjimasis "tarp savęs“ 
apie tai, ką reiškia žodžiai “kada bus prisikėlęs iš 
mirusiųjų" (Mork 9, 9). Mokiniai jautė, kad Tabo- 
ro kalno šviesa yra kažkas daugiau negu tik papras- 
tas dieviškumo švystelėjimas ir kad ji nurodo į tai, 
kas su Kristumi dar turi atsitikti. Todėl jie kalbė- 
josi apie prisikėlimą, nors ir nežinojo, kaip tai ga- 
lėtų įvykti. Kiekvienu tačiau atveju Jėzaus persikei- 
timas Taboro kalne yra įvadas į prisikėlimą, ir Jė- 
zaus prisikėlimas Velykų rytą yra persikeitimo pil- 
nutinis įvykdymas. 

Su dieviškuoju Logos sujungta žmogiškoji pri- 
gimtis Kristuje betgi yra visiškai tokia pat, kokią 
turime mes visi. Jėzus iš Nazareto yra tikras žmo- 
gus — su kūnu ir siela, su visu savo tautos turiniu. 
Kaip žmogus jis nieku nesiskiria nuo kitų. Tačiau 
šią žmogiškąją bendrą prigimtį Kristus turi ne sau 
vienam. Posakis tamsokas, bet teisingas. Kristus yra 
žmogus, tačiau ne asmens, o tik prigimties prasme. 
Kristus nėra žmogiškasis asmuo, kaip kiekvienas iš 
mūsų: Jonas, Petras, Povilas, Antanas. Tai didžiulė 
tikėjimo paslaptis, kurios gelmių mūsų protas ne- 
gali perskverbti, kuri tačiau yra viena iš pagrindi- 
nių Krikščionybės dogmų. Kristus prisiėmė žmogiš- 
kąją prigimtį, nevirsdamas žmogiškuoju asmeniu. 
Kaip asmuo Kristus yra tik dieviškas: tai dieviška- 

sis Logos — antrasis Šv. Trejybės Asmuo. Tai jis 
neša žmogiškąją prigimtį ir jungia ją su dieviškąja 
prigimtimi. Kristus yra vienas asmuo (dieviškasis), 
turįs dvi prigimtis (dieviškąją ir žmogiškąją). Bet 
kaip tik todėl, kad Kristus nėra žmogiškasis asmuo, 
jis turi žmogiškąją prigimtį ne sau vienam. Mes 
kaip žmonės asmens prasme paverčiame žmogišką- 
ją prigimtį mūsų asmenine nuosavybe: mūsų asmuo 
padaro žmogiškąją prigimtį priklausančią tik mums, 
atskirtą nuo kitų, pasiliekančią tik savyje. Todėl 
mūsų asmens veiksmai, susitelkę aplinkui mūsąjį 
Aš, paliečia tik mūsų prigimtį, neišplisdami visame 
šios prigimties žmogiškumo plote. Mes gyvename 
ir veikiame savyje ir sau. 

Visai kitaip yra su Kristumi. Nebūdamas žmo- 
giškasis asmuo, Kristus neatskiria savo žmogiško- 
sios prigimties nuo tos pačios prigimties, nešamos 
kitų žmonių. Žmogiškoji prigimtis Kristuje nėra 
jasmeninta žmogiškuoju asmeniu. Ji yra įasmeninta 
dieviškuoju Logos asmeniu. Tačiau Logos kaip Die- 
vas yra toks visuotinis, kad jokio atskyrimo čia būti 
negali. Dieviškasis Logos asmuo, nešdamas žmogiš- 
kąją prigimtį, nepadaro jos išskirtine savo nuosa- 
vybe, kuri tik jam vienam priklausytų, tik jo vieno 
būtų, tik jam vienam tarnautų. Prisiimdamas žmo- 
giškąją prigimtį ir įasmenindamas ją ne žmogiškuo- 
ju, bet tiktai dieviškuoju asmeniu, Kristus tapo ne 
šiuo ar kitu asmeniniu žmogumi, bet jis tapo visno- 
tiniu žmogumi, universaliniu žmogumi, tokiu 

plačiu, kaip plati yra pati žmogiškoji pri- 
gimtis. Tai reikia ypač pabrėžti, norint su- 
prasti Kristaus ryšį su Žmonija. Šis ryšys yra 
ne tik juridinis, ne tik moralinis, bet ir ontologinis. 
Tai tos pačios visuotinės prigimties ryšys. Visuotinis 
ir pilnutinis žmogiškumas, kurį mūsų asmuo suin- 
dividualina ir todėl aprėžia, gyvena Kristuje nesu- 
individualintas ir neaprėžtas. Nuosekliai tad ir visi 
Kristaus veiksmai liečia ne tik tąją prigimties plot- 
mę, kurią regime Jėzuje iš Nazareto, bet ir visą 
žmogiškąją prigimtį jos universalume. 

Štai kodėl Persikeitimo liturgija Rytų Bažny- 
čioje dieviškumo prasiveržimą Taboro kalne laiko 
ne tik individualiniu Jėzaus žmogybės nušvietimu, 
bet ir apskritai žmogiškosios prigimties sudievini- 
mu. Krikščionybė skelbia, kad sudievinimas yra ga- 
lutinis žmogaus tikslas bei laimė ir kad šioje būse- 
noje žmonės, kaip sako Tridento susirinkimo noru 
išleistas katekizmas, atrodys labiau panašūs į die- 
vus negu į žmones (“potius dii quam homines vide- 
rentur”). Jėzaus persikeitimas Taboro kalne kaip 
tik ir buvo šio sudievinimo pradžia. Daugelyje vie- 
tų bizantininė Persikeitimo liturgija kartoja mintį, 
kad Kristus Taboro kalne “biaurią žmogiškąją pri- 
gimtį perkeitė ir ją iš naujo nušvietė" (Mažieji Miš- 
parai, 1 sticheron), nes nuodėmė ją buvo subiauri- 
nusi ir aptemdžiusi. “Jis pakeitė aptemdintą Adomo 
prigimtį; savo žėrėjimu ją nušviesdamas, jis ją su- 
dievino" (t. p.; plg. ir Didžiųjų Mišparų litė). “O 

Kristau“, meldžiasi Rytų Bažnyčia Persikeitimo 
šventės Matutinum, “tu apvilkai (apnuogintą) Ado- 
mą! Tu apšvietei kadaise aptemdintą prigimtį savo 
persikeitimu! Tu ją sudievinai!“ (3 odė). 

Šisai žmogiškosios prigimties sudievinimas vyks- 
ta, pagal Rytų Bažnyčią, atstatant žmoguje nuodė- 
mės apgriautą bei sužalotą dieviškąjį pirmavaizdį. 
Didžiųjų Mišparų metu Rytų Bažnyčia gieda, kad 
"Kristus parodė apaštalams žmogiškąją prigimtį, 
apvilktą pirmykščiu jos pirmavaizdžio grožiu" (li- 
tė). Šis žmogaus pirmavaizdis yra tačiau ne kas ki- 
ta kaip pats Kristus (apie tai kalbėsime vėliau). Ja- 
me ir jam yra juk sukurta visa, taigi ir žmogus. 
Žmogaus pirmavaizdis šviečia Kristuje pirmykšte 
savo galia ir virsta savaimingu visų mūsų sudievini- 
mo užstatu (“pignus futurae gloriae”). Kaip Kris- 
tuje dieviškoji jėga persikeitimo akimirką sudievi- 
no žmogiškąją jo prigimtį, taip ta pati jėga sudie- 
vins ir mūsų prigimtį, nes ši prigimtis yra ta pati, 
kurią nešioja ir Kristus. Kaip Kristuje dieviškasis 
žmogybės pirmavaizdis prasiveržė visu skaidrumu, 
taip jis prasiverš ir mumyse. Taboro kalno įvykis 
yra apsireiškimas žmogaus pirmavaizdžio Kristuje 
ir tuo būdu nurodymas, kad šis pirmavaizdis vi- 
soje žmonijoje bus galutinai atstatyras. Be abejo, 
žmonijos sudievinimas turi eiti tuo pačiu keliu, ku- 
riuo ėjo ir Kristus, būtent: per mirtį ir prisikėlimą. 
Iš esmės tačiau mūsų viltis, kad būsime sudievinti, 
prasideda jau Taboro kalne, nes persikeitimas kaip 

tik parodė ir patvirtino, jog žmogaus prigimtis, 
kaip bizantininė liturgija sako, “yra verta dieviško- 
sios garbės” (Didieji Mišparai, troparion po “Tėve 
mūsų"). O kadangi žmogiškoji prigimtis Kristuje 
yra visuotinė žmogiškoji prigimtis, kurioje ir mes 
dalyvaujame, tai Kristaus žmogybės sudievinimas 
nurodo kartu ir į tai, kad ir mūsų nešama prigim- 
tis taip pat yra verta dieviškosios garbės. 

Žmogaus sudievinimas vis dėlto dar nėra pasku- 
tinis dalykas, kurį mums apreiškia Jėzaus persikei- 
timas Taboro kalne. Rytų Bažnyčia žengia šia link- 
me dar vieną žingsnį ir Taboro įvykyje regi net ir 
kosmo perkeitimo pradžią. Vakarų krikščionys jau 
iš seno yra įpratę keičiančiąją Viešpaties malonę su- 
prasti daugiau ar mažiau morališkai bei psicholo- 
giškai ir jos veikimą aprėžti tiktai žmogaus būtimi 
bei gyvenimu. Apie gamtos perkeitimą, apie per- 
keitimą viso pasaulio Vakaruose kalbama labai ma- 
ža. Teologiškai ši mintis yra pasilikusi neišvystyta. 
Ji minima paprastai tik ryšium su kūno prikėlimu 
pasaulio pabaigoje. Tuo tarpu Rytų Bažnyčioje kos- 
mo perkeitimas yra viena iš pagrindinių Krikščio- 
nybės tiesų. Ir štai, šios tiesos patvirtinimą Rytų 
Bažnyčia regi Jėzaus persikeitime Taboro kalne. 
Bizantininė liturgija yra sukūrusi eilę vaizdų, ku- 
riais ji mėgina šią tiesą reikšti ir padaryti ją mums 
suprantamą bei pergyvenamą. 

Taboro šviesa, Rytų Bažnyčios mokslu, nėra 
koks nors grynai psichologinis dalykas, buvęs pati- 

riamas tik žmogaus dvasios. Tai ne vidinis apšvie- 
timas, bet ontologinis įvykis, palietęs visą būtį, api- 
mančią ir gamtą. Dieviškoji galia, prasiveržusi Kris- 
taus žmogybėje, perkeitė ne tik šiąją, bet ir visą su 
žmogumi susijusį pasaulį. “Žemę nušvietusi saulė”, 
meldžiasi Rytų Bažnyčia Persikeitimo šventės Ma- 
žuosiuose Mišparuose, "leidžiasi, tačiau Kristus, žė- 
rėdamas garbe Taboro kalne, užlieja pasaulį sava 
šviesa" (aposticha prieš Simeono giesmę). Kristaus 
dievybės spinduliai paliečia ir kosmą, taip kad ir šis 
esti atnaujinamas. Todėl Rytų Bažnyčia ir gieda Di- 
džiųjų Mišparų procesijos metu, kad Kristus sava 
šviesa "pašventė visą visatą” (litė), nes tai buvusi 
kūrybinė šviesa Tėvo ir Šv. Dvasios, kuri “apšvie- 
čia kiekvieną kūrinį" (Matutinum, 9 odė). Persikei- 
tusiojo Kristaus akivaizdoje džiūgauja ne tik žmo- 
gus, bet ir “kiekvienas daiktas“, kaip toje pačioje 
Matutinum pabrėžia slaviškoji liturgija (troparion 
po 50 psalmės). 

Kristaus ryšys su pasauliu yra tad ne tik antro- 
pologinio, bet ir kosmologinio pobūdžio. Prisiim- 
damas žmogiškąją prigimtį, Logos tuo pačiu prisiė- 
mė ir kosmo turinį, kuris glūdi žmogaus sąrangoje 
ir su Logos asmeniu tiesiog jungiasi. Dieviškoji ga- 
lia, sužibusi Taboro kalne, keičia ne tik žmogų, bet 
ir gamtą. Būdinga, kad liaudies dvasinės giesmės 
(duchovnye stichi) Taboro kalną vadina “visų kal- 
nų motina“, nes čia kaip tik ir prasideda naujo pa- 
saulio gimimas, anos naujos žemės, apie kurią kalba 

Naujasis Testamentas (plg. 2 Petr 3, 13; Apr 21, 1). 
Taboro kalne prasideda pergalė tamsios "daiktų 
žievės”, pridengiančios mūsų akims Dievą kaip bū- 
ties šviesą; prasideda apsireiškimas Logos kaip spin- 
dinčio būties pagrindo. Apreikšdamas savo ryšį su 
žeme, Kristus parodė, kad jis laiko ne tik žmonijos, 
bet ir viso kosmo likimą, vesdamas juos būties pil- 
natvės linkui. 


4. Dieviškumo pirmenybė Kristuje 


Po šios trumpos liturginių vaizdų bei posakių 
apžvalgos kyla klausimas: jeigu Persikeitimo šven- 
tė yra raktas suprasti Kristaus vietai Rytų Bažnyčios 
mąstyme bei pergyvenime, ką tad sako mums šios 
šventės liturgija apie Kristų? Dogmatiškai žiūrint, 
visuose minėtuose liturginiuose vaizduose bei sim- 
boliuose nerandame nieko naujo, nes kristologinės 
dogmos Rytų Bažnyčioje yra visiškai tos pačios kaip 
ir Vakarų Bažnyčioje. Kristus yra įsikūnijęs Tėvo 
Žodis, pasiųstas į žmoniją pasaulio atpirktų. Jis gy- 
vena ne tik kaip žmogus, bet per žmogiškąją pri- 
gimtį jungiasi ir su gamta, ją taip pat vaduodamas 
"iš sugedimo vergijos“ ir vesdamas “į Dievo vaikų 
garbės laisvę" (Rom 8, 21). Tiek Kristaus buvimas 
Šv. Trejybėje, tiek jo ryšys su žmonija bei su kosmu 
yra žinomi ir Vakaruose, nors gal ir nevisais atžvil- 
giais vienodai pabrėžiami. Dogmatine tad prasme 
Persikeitimo šventės liturgija jokių ypatingų tiesų 
mums neatskleidžia. 

Tačiau religinio pergyvenimo prasme Persikeiti- 
mo liturgijos vaizduose glūdi kažkas iš tikro naujo. 
Kurdama šiuos vaizdus bei simbolius, Rytų Bažny- 
čia įaudė į juos ne tik dogmatinių savo sąvokų, sa- 
vo mokslo, bet kartu ir Kristaus pergyvenimo, ku- 
ris gana stipriai skiriasi nuo Vakarų Bažnyčios per- 
gyvenimo. Persikeitimo šventės bizantininėje litur- 
gijoje prieš mūsų akis iškyla Kristus, nušviestas die- 
viškąja šviesa, apsuptas dieviškąja garbe, visa keis- 
damas dieviškąja savo galia. Tai Kyrios — Vieš- 
pats savo didybėje bei galybėje. Jis yra, tiesa, tikras 
žmogus ir todėl siejasi su ontologinėmis mūsų pri- 
gimties gelmėmis. Tačiau jis visų pirma yra tikras 
Dievas, antrasis Šv. Trejybės asmuo, begalinė bei 
bepradė trisaulės Prodievybės Šviesa. Kristaus die- 
viškumas kaip jo asmenybės pagrindas pasirodo 
Rytų Bažnyčios pergyvenime taip stipriai, kad šis 
dieviškumas dar prieš prisikėlimą žmogiškąją pri- 
gimti nušviečia, perkeičia, sudievina ir tuo būdu 
išima iš žemiškojo gyvenimo dėsnių, padarydamas 
ją dievybės regimybe. Spindintis Kyrios — štai ta- 
sai vaizdas, kuris glūdi Persikeitimo šventės litur- 
gijoje ir kuris todėl visų pirma krinta mums į akis, 
šią liturgiją nagrinėjant. 

Rytų Bažnyčia pati save vadina ir kitų yra vadi- 
nama Prisikėlusiojo Bažnyčia. Tai gražus ir pras- 
mingas vardas! Tačiau dažnai pamirštame, kad Ry- 
tų Bažnyčia jau persikeitimą Taboro kalne laiko 
prisikėlimo pradžia ir tuo būdu išplečia prisikėlu- 

siojo Kristaus būseną į visą jo gyvenimą. Prisikėlu- 
siojo būsena atsirado Kristui ne tiktai po mirties 
pergalės Velykų rytą, bet ji jam buvo sava visą lai- 
ką: ji buvo tik neregima. Persikeitimas kaip prisi- 
kėlimo atospindis — taip jį vadina bizantininė li- 
turgija daugelyje vietų — rodo, kad šie du įvykiai 
esmėje yra tas pat dalykas, būtent: dieviškosios jė- 
gos prasiveržimas žmogiškojoje prigimtyje. Ši jėga 
buvo Kristuje kaip dieviškajame Logos visados. 
Kristus visados gyveno prisikėlusiojo būseną. Ta- 
čiau žemiškosios egzistencijos tamsa slėpė šią būse- 
ną nuo žmonių akių. Bet štai Taboro kalne prigim- 
toji tamsa pasitraukė, ir Kristus sužibo taip, kaip ir 
prisikėlimo rytą. Prisikėlimas kaip Rytų Bažnyčios 
pradas glūdi tad pačiuose šios Bažnyčios pagrinduo- 
se. Rytų Bažnyčia yra Prisikėlusiojo Bažnyčia ne to- 
dėl, kad ji ypač pabrėžia bei iškilmingai švenčia 
patį prisikėlimo įvykį, bet todėl, kad ji prisikėlusio- 
jo Kristaus būseną regi tiek dangiškojoje jo garbė- 
je, tiek žemiškojoje jo istorijoje. Ne Velykų šventė 
kaip centrinė padaro Rytų Bažnyčią Prisikėlusiojo 
Bažnyčia, bet perkeistosios Jėzaus būsenos išplėti- 
mas į visą jo gyvenimą ir šios būsenos dėjimas į re- 
liginio pergyvenimo pagrindą. Šio pergyvenimo 
šviesoje Kristus visados yra didingas Viešpats, ap- 
vilktas galybe bei garbe — vistiek ar jis būtų mąs- 
tomas kaip sėdįs Tėvo dešinėje, ar vaikštąs Geneza- 
reto ežero pakrantėmis. 

Turime nuoširdžiai pripažinti, kad šitoks Kris- 

taus vaizdas dogmatiškai yra giliaprasmis ir psicho- 
logiškai labai patrauklus. Bet koks istorinis Jėzaus 
iš Nazareto paveikslas blanksta perkeistojo Kyrios 
akivaizdoje. Nenuostabu tad, kad Rytų Bažnyčios 
teologai bei Šventojo Rašto tyrinėtojai istorinio 
Kristaus nepabrėžia ir juo perdaug nesidomi. Mūsų 
laikais, ypač protestantų teologijoje, daromas skir- 
tumas tarp istorinio Jėzaus ir kerygmatinio Kris- 
taus, tai yra Kristaus istorijoje ir Kristaus tikėjimo 
skelbime,” yra Rytų Bažnyčiai nežinomas: ji laiko 
šį skirtumą nesusipratimu ir net nesąmone. Rusų 
religijos filosofas V. Ernas (1881-1917) tiesiog pik- 
tindavosi posakiu ‘istorinis Kristus’. “Kodėl ne pa- 
prastai Kristus?", klausia Ernas. “Argi šalia istori- 
nio Kristaus esama dar kokio kito Kristaus?" Taip, 
atsako jis pats, “tačiau tik netikintiesiems! Žmo- 
nėms, kurie Kristų laiko tik paprastu žmogumi, ži- 
noma, esama dviejų Kristų: vieno, kurio vaizdą ryš- 
kina istorinė kritika ir kuris atrodo tarsi žydų rabi- 
nas — be antgamtinės šviesos bei nuostabos; ir kito, 
kuris yra tikinčiųjų Kristus, apgaubtas legendų ir 
pasakų, netikras, įsivaizduotas, įtikėtas. "Tokiem 
žmonėm istorinis Kristus turi iš tikro prasmės kaip 
priešginybė ano netikro, neistorinio Kristaus. Ta- 
čiau tikinčiojo lūpose posakis 'istorinis Kristus" vi- 
sados skamba kaip nesusipratimas ir piktažodžiavi- 
mas 77 Juk istorijos Jėzus, veikęs Erodo laikais Pa- 
lestinoje ir Pontijaus Piloto sprendimu nukryžiuo- 
tas Jeruzalėje, yra tas pat tikėjimo Kristus. Tikėji- 

mo Kristumi istorijos Jėzus tapo dėl savo prisikėli- 
mo. Prisikėlimas padarė, kad istorinis Jėzus lieka 
amžinai. Iš kitos tačiau pusės Jėzaus istoriškumas 
padaro, kad prisikėlimas nevirsta pasaka. Be prisi- 
kėlimo Jėzus iš Nazareto seniai būtų buvęs pamirš- 
tas kaip ir daugybė jo bendraamžių. Bet be Jėzaus 
istoriškumo prisikėlimas būtų likęs ir toliau mitas, 
kaip tai yra įvairiose tautose, kurių dievai miršta ir 
keliasi. Prisikėlime išsigelbsti istorinis Jėzus iš pra- 
einamybės, ir Jėzaus istoriškume išsigelbsti prisikė- 
limas iš mitologijos. Kas tad daro skirtumą tarp is- 
torinio Jėzaus ir kerygmatinio Kristaus, neatkreipia 
dėmesio į vidinį istoriškumo ryšį su prisikėlimu; 
į ryšį, kuris Rytų Bažnyčiai visados buvo savaime 
aiškus, kurį ji visados pabrėžė ir todėl Kristaus nie- 
kados neskaldė. 

Rytų Bažnyčia niekad nesusigundė Kristaus isto- 
riškumo laikyti nereikšmingų tikėjimui, kaip tai 
šiandien daro protestantiškoji vad. numitologinimo 
teorija.*! Iš kitos tačiau pusės Rytų Bažnyčia nebu- 
vo nė suviliota istorinio metodo, kuris Evangelijų 
pasakojimą tyrinėja mokslo šviesoje, mėgindamas 
tuo būdu išaiškinti Kristaus asmenybę bei jos veik- 
Ia, Rytų Bažnyčiai visados buvo aišku, kad Kristus 
yra istorinis asmuo: gimęs iš Marijos Betliejuje, au- 
gęs Nazarete, mokęs Palestinos žemėje ir miręs Je- 
ruzalėje ant kryžiaus. Tačiau Rytų Bažnyčia šį isto- 
rinį Jėzaus asmenį visados svarstė ir tebesvarsto pri- 
sikėlimo šviesoje; ji žiūri į jį kaip į perkeistąjį Vieš- 

patį, kuriame dieviškasis Logos virto, tiesa, regimu, 
kartu tačiau visą žemiškąjį Jėzaus gyvenimą įtrau- 
kė į paslapties sriti. Todėl šis gyvenimas ir buvo 
pridengtas nuo profaninių mokslo akių. Mokslas 
regi Jėzaus gyvenime eilę nuogų faktų, bet jis ne- 
regi ir negali regėti galutinės jų prasmės, be kurios 
grynų faktų aprašymas — net ir tiksliausias bei ob- 
jektyviausias — Kristaus supratimo neatskleidžia. 
Mums juk svarbu ne tik tai, kg Kristus darė, bet ir 
tai, kodėl jis tai darė, nes tik šis "kodėl" gali mums 
pasakyti, kas Kristus buvo. O šio "kodėl negali 
įžvelgti joks profaninis mokslas, nes giliausias visų 
Kristaus veiksmų pagrindas glūdi dieviškojoje jo 
pasiuntinybėje, kuri mokslui kaip tik ir yra nepriei- 
nama. 

Todėl istorija, būdama vienas iš profaninių 
mokslų, gali lygiai tiek maža pasakyti apie Kristų 
kaip ir psichologija. Kaip yra neįmanoma Kristaus 
psichologija, “nes jo asmenybės viduje glūdi Die- 
vo Sūnaus paslaptis ir niekais paverčia kiekvieną 
psichologiją"',?* taip lygiai yra neįmanoma žemiško- 
jo Jėzaus gyvenimo istorija. Dešimtį metų anksčiau 
negu R. Guardini atkreipė N. Berdjaevas (1874- 
1948) mūsų dėmesį į šią negalimybę. “ Absoliutinė 
dievažmogio Jėzaus Kristaus tikrovė mums yra duo- 
ta Bažnyčios tradicijoje ir dvasiniame Bažnyčios pa- 
tyrime. Tiktai Bažnyčios viduje galima regėti Jėzaus 
Kristaus asmenybės pilnatvę, kurioje Jėzus ir Kris- 
tus, žmogus ir Dievas yra neatskiriami. Ši absoliu- 

tinė tikrovė, ši Jėzaus Kristaus asmenybės pilnatvė 
nėra tačiau regima viršinėje patirtinėje istorijoje. 
Štai kodėl Jėzaus Kristaus klausimas negali būti iš- 
spręstas istorijos mokslo priemonėmis... Dievo Sū- 
naus ir žmogaus Sūnaus žemiškosios biografijos ne- 
galima parašyti, vaduojantis tiktai objektyviais 
mokslo duomenimis", kadangi "absoliutinė Jėzaus 
Kristaus tikrovė ir jo asmenybės pilnatvė apsireiš- 
kia kitoje būties plotmėje; ne prigimtojoje istori- 
nėje, o antgamtinėje, dvasinėje plotmėje... Kristus 
pasirodė, tiesa, istorijoje, tačiau šio jo pasirodymo 
gelmės nėra galimos regėti istorijoje bei jos virši- 
niame vyksme. Jo pasirodymo gelmės yra regimos 
tiktai Bažnyčioje, kuri ir yra ne kas kita kaip anos 
antgamtinės būties paslaptingas gyvenimas mūso- 
sios būties tvarkoje". "7 Kitaip sakant, Kristus iš- 
kyla aukščiau už istoriją; istorija jo neišsemia ir to- 
dėl savo mokslu negali jo gyvenimo bei veiklos taip 
išsakyti, kad čia atsiskleistų pilnas ir tikras Kristus. 
Kristaus dieviškumas išsprūsta iš istoriko akių, o be 
dieviškumo Kristaus vaizdas pasilieka ne tik nepil- 
nas, bet darosi iškreiptas ir todėl klaidingas. Kas 
tad mano galįs Kristų apimti bei išaiškinti istorijos 
priemonėmis, klastoja jį, nes perkelia jo asmenybę 
į žemiškąją plotmę ir tuo būdu jį nudievina. 

Kaip tik todėl Rytų Bažnyčia ir bodisi kiekvie- 
nu grynai profaniniu Jėzaus gyvenimo bei asmeny- 
bės tyrinėjimu, Juk labai būdinga, kad VI. Solovjo- 
vas savo "Pasakojime apie antikristą" (1900) lei- 

džia antikristui įsteigti pasaulinį Šventraščio tyrinė- 
jimų institutą. Iš sykio atrodo, kad tai turėtų būti 
svarbus religinis įvykis, esmėje tačiau jis yra anti- 
kristinis žygis, nes juo kaip tik norima išskirti iš 
Šventraščio Kristų kaip Dievą, o tyrinėti tiktai Jėzų 
kaip istorinį žmogų, kas yra įmanoma — ir pagei- 
daujama — net ir antikristui?* Šituo profaninio 
tyrinėjimo nemėgimu kaip tik ir galima išaiškinti, 
kodėl Rytų Bažnyčia neišvystė Šventraščio mokslo 
arba egzegezės taip, kaip tai šiandien matome kata- 
likybėje arba protestantizme. “Stačiatikybė ligi šiol 
neturėjo savos rimtos ir gerai pagrįstos egzegetinės 
tradicijos". Perkeistasis Kyrios meta savo šviesą 
ir ant Šventraščio, o šioje šviesoje Šventraštis pasi- 
rodo neišsemiamai gilus, tarsi “kito pasaulio langas, 
iš kurio mus pasiekia Dievo Karalystės spinduliai ir 
jos kvietimas "9 Ši šventa knyga yra stačiatikių 
mieliau skaitoma bei klausoma pamaldų metu, o 
mažiau tyrinėjama privatiškai darbo kambaryje, nes 
iš šio tyrinėjimo Rytų Bažnyčia nesitiki sulaukti jo- 
kio naujo atžvilgio nei Kristui geriau pažinti nei 
jam giliau pamilti. 

Žėrintis perkeistojo Kyrios vaizdas kelia mums 
betgi pagrindinės reikšmės klausimą: Kaip Rytų 
Bažnyčia pergyvena kenčiančiają Kristaus žmogybę? 
Juk Kristus yra ne tik perkeistasis bei prisikėlusis 
Kyrios, bet sykiu ir nukryžiuotasis Kankinys. Kaip 
tad Rytų Bažnyčia vaizduoja Se Kristaus būties pu- 
sẹ? Dažnai girdėti sakant, kenčiantysis Kristus ne- 

vaidinąs Rytų Bažnyčioje beveik jokio vaidmens; 
Rytų Bažnyčia esanti susitelkusi tiktai aplinkui pri- 
sikėlusį Kristų, kuris savo dieviškumo galia perga- 
lėjęs kančią bei mirtį. Šią bendrą pažiūrą patvirti- 
na ir patys stačiatikių atstovai. “Kristaus žmogybės 
kultas yra svetimas Rytų tradicijai“, sako anksčiau 
minėtasis V. Losskis; "tiksliau sakant, sudievintoji 
jo žmogybė čia esti apvelkama perkeistuoju pavida- 
lu, kaip ją apaštalai regėjo Taboro kalne”.” Tai 
reiškia, kad Kristaus žmogybė Rytų Bažnyčios taip 
pat yra pergyvenama bei mąstoma persikeitimo švie- 
soje. Be abejo, Rytų Bažnyčia turi pagrindo tai da- 
ryti, nes Kristaus žmogybė iš tikro yra perkeista. 
Vis dėlto tuo dar neatsakomas klausimas, kokios 
reikšmės šioje perkeistoje padėtyje turi Kristaus 
kančia bei mirtis. Argi šie taip svarbūs įvykiai iš tik- 
ro yra Rytų Bažnyčios nepaisomi ir nevertinami? 
Nagrinėjant Persikeitimo šventės bizantininę li- 
turgiją ir joje jieškant atsakymo į šį klausimą, susi- 
daro įspūdis, kad net ir liturgija patvirtinanti aną 
nuomonę, esą nukryžiuotasis Kristus čia esti lyg ir 
aplenkiamas.  Aprašydamos persikeitimą Taboro 
kalne, evangelijos labai aiškiai mini Kristaus kan- 
čią ir mirtį: pasirodę kalne Mozė ir Elijas kalbėjo 
su Jėzumi "apie mirtį, kurią jis turėjo iškentėti Je- 
ruzalėje" (Lk 9, 31). Iš viso persikeitimas Taboro 
kalne įvyko kaip tik tuo metu, kai pats Jėzus “pra- 
dėjo rodyti savo mokiniams, kad jam reikia eiti į 

Jeruzalę, daug kentėti nuo vyresniųjų, Rašto žinovų 
ir vyriausiųjų kunigų, būti nužudytam ir trečią die- 
ną prisikelti“ (Mt 16, 21). Persikeitimas ir kančia 
bei mirtis yra paties Kristaus jungiami iš vidaus. 
Tuo tarpu bizantininė Persikeitimo šventės liturgi- 
ja nekreipia į šią vidinę jungtį jokio dėmesio. Tie- 
sa, Didžiuosiuose šios šventės Mišparuose ir Matu- 
tinum keliose vietose esti minima, kad Kristus kal- 
bėjęsis su Moze ir Eliju, tačiau šios kalbos Artus, 
būtent, kančia ir mirtis Jeruzalėje, yra paliečiami 
tik vieną vienintelį sykį (Didieji Mišparai, litė) ir 
tai tik kaip įvykis, kuris, palygintas su persikeitimu, 
atrodo esąs beveik bereikšmis. Mozė ir Elijas pasi- 
rodo Taboro kalne ne kaip kančios bei mirties skel- 
bėjai, o greičiau kaip Kristaus garbės liudytojai ir 
jo pergalės šaukliai. Kristus “pasišaukė pirmuosius 
pranašus Mozę ir Eliją, kad jie paliudytų jo dieviš- 
kumg”, gieda Rytų Bažnyčia Didžiuosiuose Mišpa- 
ruose (litė) ir Matutinum (3 odė). Persikeitimo 
šventės liturgija giedodina net pačius Mozę, Eliją ir 
apaštalus, kurie džiūgauja Kristaus garbės akivaiz- 
doje (plg. Matutinum 7, 8 ir 9 odės). Mintis, kad 
Taboro šviesa greitai užges ir kad mirties tamsa 
pridengs persikeitusiojo Kristaus spindėsį, yra šios 
šventės liturgijai nežinoma. Sudievintos žmogybės 
žėrėjimas tiek žavi Rytų Bažnyčią, kad artima Išga- 
nytojo mirtis išsprūsta jai iš akių. Velykų ryto per- 
galė, kurios pradžia persikeitime kaip tik ir atsi- 
skleidžia, jau iš anksto pagauna Rytų krikščionies 

dvasią, ir ši pradeda, kaip Petras Taboro kalne, pa- 
miršti, apie ką Mozė ir Elijas kalbėjosi su Kristumi. 

Vis dėlto būtų didelė klaida Persikeitimo šven- 
tės liturgiją apibendrinti ir joje esantį Kristaus vaiz- 
dą laikyti vieninteliu ir net būdingu visai Rytų Baž- 
nyčiai. Kad Rytų Bažnyčia spindinti Kyrios ypač 
garbina ir juo žavisi, tai tiesa; tačiau tai nepilna 
tiesa, nes kenčiantysis Kristus čia anaiptol nėra pa- 
mirštamas. Dar daugiau: kenčiantysis Kristus suda- 
ro patį giliausią pergyvenimą Rytų Bažnyčios mal- 
dingume. Tai dažnai pamirštame arba nepastebime, 
nes ir kenčiantysis Kristus yra Rytų Bažnyčios 
kitaip suprantamas negu Vakarų Bažnyčios. Bet 
kaip tik šis kitoks atžvilgis pagilina Kristaus kan- 
čios bei mirties pergyvenimą ir atskleidžia Kristų 
kaip mums nuostabiai artimą ir savą. Nes ne kančia 
ir mirtis kaip tokios padaro Kristų mūsų broliu, bet 
mūsų prigimties — kenčiančios ir mirtingos — pri- 
siėmimas, įvykęs todėl, kad Kristus iš meilės nusi- 
žemino ligi pat paskutinio laipsnio. Kristaus musiže- 
minimas — Štai kas jaudina ir žavi Rytų krikščio- 
nies sielą. 

gart 1959, t. I, p. 130). 

26 S. Bulgakov, Filosofija imeni, p. 152; plg. taip pat 

27 V. Lossky, Die mystische Theologie der morgenlin- 
dischen Kirche, p. 310. 

Antras skyrius 


Nusižeminusis Kristus 


Kaip pastarojo skyriaus minčių sklaida rodo, 
Rytų Bažnyčia niekad Kristaus nesvarsto tiktai vie- 
nu kuriuo atžvilgiu: nei tiktai dieviškuoju nei tiktai 
žmogiškuoju. Ji mąsto ir pergyvena Išganytoją kaip 
dievažmogiškąją pilnatvę. Tai požiūris, kurio švie- 
soje Rytai nagrinėja kiekvieną Kristaus gyvenimo 
bei veiklos apraišką. Tai kelias, kuriuo jie artinasi 
net prie smulkių Jėzaus asmenybės savybių. 

Šisai požiūris arba kelias — sakytume: metodas 
— galioja ir kenčiančiojo Kristaus sampratai. Krikš- 
čioniškame Rytų pergyvenime Kristaus kančia bei 
mirtis yra neatskiriamai jungiamos iš vienos pusės 
su jo dieviškumu, iš antros su jo žmogiškumu, taip 
kad ši jungtis kenčiantįjį ir mirštantįjį Kristų mums 
atskleidžia kitokioje šviesoje, negu esame įpratę jį 
regėti vakarietiškajame pamaldume. Grynai žmogiš- 
kas žvilgis į Kristaus kančią bei mirtį kaip į psicho- 
fizinį įvykį jo kūne yra Rytų Bažnyčios nemėgiamas 

ir nenaudojamas. Tokių smulkmeniškų Kristaus 
kančios aprašymų kaip Katarinos Emmerich! Rytų 
Bažnyčia neturi. Tarp jos šventųjų nėra nė vieno 
stigmatizuotojo, kas irgi rodo, kad sužeistasis Kris- 
tus čia nėra ypač stipriai pergyvenamas.* Rytų Baž- 
nyčia taip pat nenagrinėja nė Jėzaus mirties biologi- 
nės eigos: ar Kristus mediciniškai mirė, ar kareivio 
jietis pataikė jam į širdį, ar kraujas jau buvo pradė- 
jęs gesti, prieš laidojant; kas buvo Kristaus mirties 
tikrasis pagrindas — bendras išsekimas, kybant ant 
kryžiaus, ar raumenų spazmos, panašios į susirgimą 
stablige (tetanus), ir t.t. Tai klausimai, kurie vaka- 
rietiškojoje apologetikoje yra nuolatos keliami bei 
sprendžiami. Jais yra jau susidariusi net ištisa litera- 
tūra. Rytų Bažnyčiai visa tai yra svetima ir net gra- 
su. Rytų teologai atmeta šios rūšies klausimų kėli- 
mą kaip Kristaus kančios savotišką išniekinimą ir 
net kaip ateistinį požiūrį į sakralinius įvykius.? 
Tai, be abejo, anaiptol nereiškia, kad Kristus 
nebūtų tikrai kentėjęs bei miręs, kaip tai savo metu 
teigė manichejiška doketų erezija. Šitokią Kristaus 
kančios bei mirties sampratą Rytų Bažnyčia neigia 
visu griežtumu. Kristus atėjo žemėn ne šmėklos, bet 
tikro žmogaus pavidalu: “žmogiškosios prigimties 
tikrovėje, o ne netikrame kūne”, kaip tai skelbia 
bizantininė liturgija  (Ortodoksijos Sekmadienis, 
Matutinum 9 odė). Todėl jis galėjo kentėti ir iš 
tikro kentėjo. Juk žmogiškoji kančia yra ne kas ki- 
ta kaip asmeninė iškreiptos pasaulio tvarkos apraiš- 

ka. Kol gyvename šioje iškreiptoje tvarkoje, tol tu- 
rime kentėti. Kristus nesudaro čia jokios išimties. 
Būdamas tikras žmogus, jis buvo įjungtas į šio pa- 
saulio tvarką ir palenktas žemiškam visų mūsų li- 
kimui, neišskiriant nė kančios bei mirties. Tai toks 
aiškus dalykas, kad Rytų Bažnyčia jo net nepabrė- 
žia ir savo maldingumo juo negrindžia. Argi nuosta- 
bu, kad Kristus, būdamas žmogus, turėjo valgyti, 
ilsėtis, drabužiais rengtis, praustis? Ar tad nuosta- 
bu, kad jis turėjo ir kentėti? Tai nėra jokia proble- 
ma ir jokis nuostabą žadinantis dalykas. 

Nuostaba prasideda tada, kai Kristaus kančią 
svarstome kaip jo pasiuntinybės dalį. Ne atskiri kan- 
čios įvykiai — plakimas, erškėčiais vainikavimas, 
kryžiavimas — jaudina Rytų krikščionies sielą, bet 
Kristaus dalyvavimas visuotiniame pasaulio kentėji- 
me. Kristus kentėjo ne tik savo gyvenimo pabaigo- 
je. “Jis nešė kryžių ne tik iš Jeruzalės į Golgotą, 
padedamas Simono Kyreniečio, bet jis nešė kryžių 
nuo Betliejaus ligi Jeruzalės ir nuo Jeruzalės ligi 
Getsemani sodo. Visas Jėzaus gyvenimas buvo vie- 
nas vienintelis kryžius".* Todėl jo kančia yra dau- 
giau negu psichofizinis skausmas, kilęs iš viršinio 
kankinimo. Kristaus kančia yra viso pasaulio skaus- 
mas. Tai kentėjimas drauge su visa kūrinija. Kristus 
kentė ne savo vieno skausmą, ne atskirą skausmą; 
jis kentė viso pasaulio skausmą, kurio slėgiami vai- 
toja tiek žmogus, tiek gamta. Devynioliktojo šimt- 
mečio pabaigoje rusų teologai stačiatikiai (A. Chra- 

povickis, A. Beliaevas, P. Svetlovas, S. Stragorods- 
kis) taip stipriai pabrėžė šį Kristaus kentėjimą drau- 
ge su visa kūrinija, kad Jėzaus "užjaučiančioje mei- 
lėje" jie net regėjo atpirkimo esmę? Iš naujųjų sta- 
čiatikių teologų ypač S. Bulgakovas laiko Kristaus 
kentėjimą drauge su kūrinija atpirkimo pagrindu. 
Pasak jo, “visoks žmogiškasis kentėjimas įsijungia 
į asmeninį Kristaus kentėjimą"; Golgotos kalne 
Kristus prisiėmė šį visuotinį pasaulio skausmą kaip 
savą ir paaukojo jį savo dangiškajam Tėvui.“ Kris- 
taus prigimties ir jo asmens visuotinumas paverčia 
žr jo kančią visuotine pasaulio kančia: Kristaus ken- 
tėjimuose telpa visų kūrinių skausmai, virsdami tuo 
būdu auka pasaulio išganymui. Tai požiūris, kuriuo 
Rytų Bažnyčia pergyvena kenčiantįjį ir mirštantįjį 
Kristų. 

Tačiau jis nėra vienintelis. Kristaus kančia juk 
yra jo kaip Dievažmogio kančia. Todėl Rytų Bažny- 
čia kelia dar ir kitą, nepaprastai gilų klausimą: ką 
reiškia Kristaus kančia bei mirtis ryšium su jo die- 
viškumu? Ką reiškia, kad Kristus Dievas, amžinasis 
Logos ir perkeistasis Kyrios, drauge su mumis ken- 
čia ir už mus miršta? Šiuo klausimu paliečiame Kris- 
taus kančios nebe žmogiškąją, bet jau dieviškąją pu- 
sę. Tapęs tikru žmogumi ir įsijungęs į mūsų buvi- 
mą, dieviškasis Logos turėjo kentėti. Tai savaime 
aišku. Tačiau kas įvyko kančioje su Kristaus dieviš- 
kumu? Juk turėjo kas nors ir su Logos įvykti, jam 
tampant žmogumi ir prisiimant ant savęs visuotinį 

pasaulio skausmą! Įsikūnijimas nėra gi Dievo apsi- 
gyvenimas žmoguje tarsi tuščiame bute. Tai yra 
dviejų prigimčių susijungimas viename asmenyje. 
Dieviškojo Logos asmuo neša šias abi prigimtis ir 
yra jų abiejų įtaigojamas. Kristus kaip Logos turi 
atitikti šias abi prigimtis, turi prie jų prisitaikyti, 
kad galėtų jas abi išlaikyti nepaliestas jų esmėje ir 
jų tikroviškume. Visa tai reikalauja tam tikrų pa- 
kaitų ir paties Logos buvime. Dieviškasis Logos gy- 
vena kitaip prieš Įsikūnijimą ir vėl kitaip po Įsikū- 
nijimo. Dieviškumas ir žmogiškumas juk nėra tos 
pačios plotmės dalykas, ir jų buvimas vyksta ne toje 
pačioje būties tvarkoje. Kad dieviškojo Logos neša- 
mas žmogiškumas galėtų reikštis visa savo pilnatve, 
reikia, kad ir pats Logos iš dieviškosios būties plot- 
mės nusileistų į žmogiškąją plotmę; kitaip tariant, 
reikia, kad jis pakeistų savo būseną. 

Šią kitokią dieviškojo Logos būseną po Įsikūni- 
jimo Rytų Bažnyčia vadina susimaikinimu (lot. exi- 
nanitio, gr. kenosis). Tai labai sunkiai išreiškiama 
sąvoka. Joks lietuviškas žodis jos neatitinka. Todėl 
toliau vartosime graikišką jos pavadinimą kenosis, 
sulietuvindami jį į kenozę (plg. synthesis — sinte- 
zė). Kenozė yra Logos būsena po įsikūnijimo. Šios 
būsenos akivaizdoje Rytų Bažnyčia tad ir svarsto 
Kristaus kančią bei mirtį. Rytų krikščionį sukrečia 
ne pastarųjų Kristaus gyvenimo dienų skausmas, bet 
Kristaus kenozė kaip nuolatinė jo būsena. Kančia ir 
mirtis yra tik šios būsenos konkrečios apraiškos. Tai 

regimi kenozės pavidalai. Todėl ne apraiškas reikia 
apmąstyti, norint suprasti kenčiantįjį Kristų, o pa- 
čią kenozę, iš kurio šios apraiškos kyla. Kristus ke- 
mozėje — štai kas glūdi Rytų Bažnyčios pergyveni- 
me bei mąstyme. Šiame skyriuje todėl ir bandysime 
parodyti, kaip perkeistojo Kyrios vaizdas yra keno- 
zės nešamas bei pagrindžiamas. 


1. Tarno pavidalas Kristuje 


Kenozė yra ne kas kita kaip teologinė išraiška 
šv. Povilo žodžių pilypiečiams. Paraginęs juos būti 
nuolankiais, laikyti kitą "viršesniu už save" ir visa- 
dos žiūrėti to, kas kitiems naudinga, šv. Povilas nu- 
rodo pagrindą, kodėl kaip tik šitaip turi elgtis kiek- 
vienas tikras krikščionis. Juk būti krikščionimi reiš- 
kia būti antruoju arba mažuoju Kristumi; tai reiš- 
kia Kristaus būseną padaryti sava būsena arba, kaip 
šv. Povilas sako, turėti “savyje tokių jausmų, kokių 
turėjo Kristus Jėzus" (Pil. 2, 5). Kuo tačiau yra bū- 
dinga Kristaus būsena? Kokių jausmų turėjo Jėzus? 
Į tai šv. Povilas kaip tik ir atsako, pabrėždamas ke- 
nozės mintį. Kristus, “būdamas dieviškojo pavida- 
lo (in forma Dei), nesistengė vis dėlto būtinai likti 
Dievui lygus, bet apiplėšė pats save (semetipsum 
exinanivit), prisiimdamas tarno pavidalą (formam 
servi), pasidarydamas panašus į žmones ir išvaizda 
rastas kaip žmogus. Jis pažemino save, pasidaryda- 
mas klusnus ligi mirties ir tai ligi mirties ant kry- 


75 


žiaus” (Pil 2, 6-8).7 Žinomas anglų kultūros istori- 
kas ir filosofas Arnoldas Toynbee šituose šv. Povilo 
žodžiuose regi “esminį Krikščionybės branduolį“. 
Krikščionybės esmė juk ir yra, pasak Toynbee, ta, 
“kad Dievas dalinasi kentėjimais su žmonėmis". Bet 
kad šis dalinimasis būtų tikroviškas, “Dievas lais- 
vai atsisako savo visagalybės ir prisiima žmogaus 
pavidalą... Įsikūnijimas virsta didžiausio pasiauko- 
jimo aktu”.8 Visatos Viešpats palieka savo valdžios 
sritį ir žengia į klusnumo karaliją. Jis išsivelka die- 
viškąją savo būseną ir apsivelka tarno būsena. Tar- 
no pavidalas virsta Kristaus tikrove. 

Sustatydamas šias dvi būsenas — Dievo pavida- 
lą (forma Dei) ir tarno pavidalą (forma servi) — 
vieną prieš kitą, šv. Povilas kaip tik ir nori išreikšti 
Kristaus susinaikinimą, apsiplėšimą, pasižeminimą, 
tai yra perėjimą į kitokią buvimo plotmę, negu ta, 
kokią jis turėjo, prieš tapdamas žmogumi. Prieš įsi- 
kūnijimą Logos gyveno neprieinamoje Šv. Trejy- 
bės šviesoje, apsuptas neišsemiamos garbės bei di- 
dybės. Po įsikūnijimo jis gyvena žemiškoje tamsoje, 
niekeno nepastebimas, neįvertinamas ir net niekina- 
mas. Gimdamas iš Tėvo, Logos gema kaip “Dievas 
iš Dievo, Šviesa iš Šviesos, tikras Dievas iš tikro 
Dievo" (šv. Mišių Credo). Gimdamas iš Marijos, 
jis ateina į pasaulį tokioje vietoje, iš kurios niekas 
nieko ypatingo nelaukia: “Ar gali būti kas gero iš 
Nazareto?", klausė Natanaelis Pilypą, kai šis pasi- 
sakė radęs tą, “apie kurį rašė Mozė Įstatyme ir pra- 

našai" (Jon 1, 45-46). Ir vėliau visą savo gyvenimą 
Kristus stūmė šalin visa, kas jį jau žemėje kokiu 
nors būdu išaukštintų — vistiek ar tai būtų gundy- 
mas pasiimti “pasaulio karalystes ir jų garbingumą" 
(Mat 4, 8), ar naivus izraelitų mėginimas “paskelb- 
ti jį karaliumi" todėl, kad stebuklingu būdu paval- 
gydino juos dykumoje (Jon 6, 15). Šis tad garbės 
bei didybės atsisakymas, šis pasinėrimas į tarno bei 
niekinamojo būseną kaip tik ir yra vadinamas Kris- 
taus kenoze." Visas žemiškasis Kristaus gyvenimas 
buvo ne kas kita kaip ištisa kenozė. — Bet kaip gi ji 
yra galima? Kaip gali Dievas išeiti iš savo garbingos 
Valdovo būsenos ir prisiimti tarno būseną? 
Atsakymą į tai Rytų Bažnyčia mums duoda anuo 
jau anksčiau minėtu skirtumu tarp dieviškosios 
esmės ir dieviškosios jėgos. Šis skirtumas, pagrįstas 
ir išplėtotas G. Palamo, yra virtęs Konstantinopolio 
susirinkimuose, kaip sakyta, oficialiu Rytų Bažny- 
čios mokslu. Pagal šį mokslą dieviškoji esmė yra ne- 
išreiškiama ir neperteikiama. Dieviškoji jėga tačiau 
gali būti apreikšta, perteikta ir net virsti regima, 
kaip tai įvyko Taboro kalne Kristaus persikeitimo 
metu. S. Bulgakovas kaip tik ir panaudoja šį Pala- 
mo mokslą kenozės galimybei išaiškinti, šiek tiek 
pakeisdamas tiktai terminus: užuot žodžio ‘esmė 
(gr. ousia) jis sako ‘prigimtis’ ir vietoje ‘jėga’ (gr. 
energeia) jis vartoja žodį ‘gyvenimas’. Dieviškoji 
prigimtis (arba esmė) yra tai, kas Dievą padaro 
Dievu. Ji nekinta jokiu atveju, nes prigimties kiti- 

mas padarytų ir Dievą kintamą, vadinasi, tokį, kaip 
ir visi kiti praeinantieji dalykai. Dieviškoji prigim- 
tis, būdama būties pilnatvė, negali nei mažėti, nei 
didėti: ji yra amžinai ir absoliučiai ta pati ir tokia 
pati. Kristus, būdamas tikras Dievas, turi šią dieviš- 
kąją prigimtį visoje jos pilnatvėje bei tobulume. 
Šiuo atžvilgiu jo kenozė nereiškia jokio pakitimo. 
Tapęs žmogumi, dieviškasis Logos pasiliko savo pri- 
gimtimi toks pat Dievas kaip ir anksčiau, būtent 
“bendraesmis su Tėvu — consubstantialis Patri”, 
kaip tai išpažįsta tiek Rytų, tiek Vakarų Bažnyčia 
(šv. Mišių Credo). Kristaus kenozė tad nėra ir ne- 
gali būti dieviškosios prigimties apiplėšimas ar su- 
mažinimas (exinanitio). 


Visai kitaip yra su dieviškąja jėga arba su dieviš- 
kuoju gyvenimu. Tiesa, vidinis Dievo gyvenimas, 
kaip tarpusavis Šv. Trejybės asmenų santykiavimas 
(teologiškai: actus ad intra), nesikeičia ir negali 
keistis. Jo negali apriboti bet koks kitoks kad ir pa- 
ties Dievo veikimas. Tačiau dieviškasis gyvenimas 
kaip santykiavimas su kūrinija gali kisti ir iš tikro 
kinta. Pasaulio sukūrimas, žmogaus puolimas, jo at- 
pirkimas kaip tik ir yra šio kitimo tarpsniai. Die- 
vas santykiuoja su kūriniu kitaip, kai šis yra dar tik 
loginė galimybė, ir vėl kitaip, kai jis virsta ontolo- 
gine tikrove. Kitokius santykius Dievas mezga su 
tuo kūriniu, kuris ji atmeta, neigia, jo nekenčia ir jį 
persekioja, ir vėl kitokius, kai šis kūrinys atgailoja, 

grįžta prie savo Viešpaties, yra jo pasitinkamas ir 
priimamas, kaip tai Evangelija mums skelbia sūnaus 
paklydėlio palyginimu (plg. Luk 15, 17-24). Būtų 
klaida manyti, kad visur čia kinta tik kūrinys, o Die- 
vas pasilieka nepajudinamoje savo ramybėje. Juk 
jeigu Evangelija vadina Dievą gyvenimu, tai tuo ji 
kaip tik pabrėžia Dievo dinamiškumą, nes gyveni- 
mas visados yra santykis — mažiausia dvinaris. 
Būdamas santykis, gyvenimas negali būti nekinta- 
mas, nes jis priklauso nuo abiejų šio santykio narių. 
Dievas Kūrėjas, Dievas Atpirkėjas, Dievas Perkei- 
tėjas gyvena kiekvieną sykį vis kitokį gyvenimą, nes 
jis turi vis kitokių santykių su kūrinija. Dieviškoji 
prigimtis pasilieka visuose šiuose santykiuose abso- 
liučiai nepajudinama, užtat kinta šios prigimties 
reiškimasis arba gyvenimas. Jeigu Dievo gyvenimas 
nekistų, tai Dievas būtų statinis Absoliutas ir kaip 
tik todėl neasmeninis pradas, vadinasi, nebe Dievas 
krikščioniškąja prasme. Tokiu atveju jis būtų tik 
ontologinė akla jėga, valdanti būtį pagal gamtinės 
būtinybės dėsnius ir nepaliekanti erdvės laisvės pra- 
dui. Savo gyvenimu nekintantis Dievas negali būti 
Dievas - Meilė. Jeigu norime suprasti bei pergyven- 
ti Dievą kaip meilę, turime būtinai daryti skirtumą 
tarp jo absoliučiai pastovios esmės ir jo kintančio 
gyvenimo. Ginčas tarp Barlaamo ir Palamo Rytų 
Bažnyčioje kaip tik ir buvo ginčas tarp graikiškai 
stabmeldiškos ir krikščioniškos Dievo sampratos: 
Dievo kaip visais atžvilgiais nejudančio Absoliuto 

(Aristotelis) ir Dievo kaip mylinčio Asmens (Nau: 
jasis Testamentas). 

Kenozė tad reiškia dieviškojo gyvenimo (ne 
esmės!) pakitimą. Dievas atsisako garbingos savo 
gyvenimo formos (forma, morfė), kaip šv. Povilas 
tai vadina, ir prisiima kitą — žemesnę — formą, ne- 
įtaigodamas tuo nė menkiausiai savo esmės. Šita ki- 
ta dieviškojo gyvenimo forma betgi yra tarno forma, 
vadinasi, reliatyvi, aprėžta, baigtinė. Tai nebe die- 
viškoji, o žmogiškoji forma, kurią  prisiimdamas 
Dievas nusileidžia į mūsąją buvimo plotmę ir nusi- 
lenkia šios plotmės dėsniams. Tačiau Dievas tai da- 
ro, vedamas begalinės savo meilės kūrinijai, kad su- 
jungtų ją su savimi ne tik kaip jos būties Kūrėjas 
(ontologiškai), bet ir kaip jos Gelbėtojas, su- 
bendrindamas su ja patį gyvenimą (egzistenciškai). 
Kenozė tad yra apraiška dieviškosios meilės kūrini- 
jai. Tai absoliučiai laisvas Dievo žygis, kilęs iš jo 
meilės, o ne iš kokios nors vidinės būtinybės.!? 

Šia prasme, kaip tai teisingai aiškina Bulgako- 
vas, kenozė neapsirėžia vienu tik įsikūnijimu." 
Kiekvienas dieviškasis veiksmas, liečiąs kūriniją 
(teologiškai: actus ad extra), reiškia Dievo gyveni- 
mo susiaurinimą ir todėl yra esmėje kenotinis veiks- 
mas. Kiekvienas Dievo santykis su kūriniu yra Die- 
vo nužengimas į žemesnę plotmę. Tuo būdu kenozė 
išplinta į visą Dievo gyvenimą, kiek jis vyksta ry- 
šium su kūrinija. Apžvelgę šio gyvenimo tarpsnius, 
galime lengvai pastebėti ir kenozės laipsnius, kurie 

Dievo santykiuose su kūrinija vis labiau jo veikimą 
aprėžia, siaurina, palenkia: juo labiau Dievas jun- 
giasi su kūrinija, juo kenozė didėja; juo labiau Die- 
vas savo meilę reiškia, juo labiau jis nusižemina ir 
susinaikina. Dievo meilė ir Dievo kenozė yra tiesiog 
proporcingos viena kitai. 

Pirmas Dievo kenozės laipsnis yra pasaulio su- 
kūrimas. Mūsų sąmonėje yra įsišaknijusi mintis, kad 
pasaulio sukūrimas yra Dievo galybės ženklas. Vie- 
nu atžvilgiu tai tiesa, būtent, žiūrint iš kūrinio pu- 
sės. Juk pašaukti būtybę iš nebūties reikia iš tikro 
absoliučios jėgos. Tačiau žiūrint iš Dievo pusės, pa- 
saulio kūrimas yra Dievo apsirėžimo, susisiaurini- 
mo, nusižeminimo veiksmas. Juk Dievas savyje yra 
absoliutinis, ir jo galybės veikimas yra taip pat ab- 
soliutinis. Kaip tad galima, kad šio absoliutinio bu- 
vimo bei veikimo erdvėje galėtų egzistuoti kita bū- 
tybė, kuri nėra Dievas, o vis dėlto realiai 
yra? Kiekvienas kūrinys juk yra reliatyvus. Kaip 
tad galima, kad reliatyvi būtybė galėtų realiai būti 
absoliučios Būties erdvėje? Ši galimybė atsiranda 
tik dėl Dievo Kūrėjo kenozės. Kūrimo metu Die- 
vas aprėžia savo veikimo absoliutumą, nutiesdamas 
jam tam tikras ribas ir tuo būdu sudarydamas onto- 
loginę galimybę reliatyviai būtybei egzistuoti. Jeigu 
Dievas savo gyvenimo kaip absoliučios savo prigim- 
ties reiškimosi neaprėžtų, nebūtų įmanoma jokia 
ontologinė erdvė, kurioje kūrinys galėtų kilti ir 
būti: Dievo absoliutumas suimtų į save kiekvieną 

reliatyvumą ir kiekvieną kūrinį ontologiškai sude- 
gintų savo būties galybe bei pilnatve. Todėl ir yra 
būtina, kad Dievas savo absoliutinį veikimą aprėžtų 
ir tuo būdu leistų reliatyviai būtybei egzistuoti. Štai 
kodėl Bulgakovas pasaulio sukūrimą ir vadina Die- 
vo absoliutumo auka, paaukota reliatyvios būtybės 
dėliai; tai “metafizinė kenozė"'.!* Ir kitas rusų reli- 
gijos filosofas P. Florenskis savarankiškos būtybės 
sukūrime regi “Dievo nusižeminimą"“, kuris kaip tik 
“pasirodo laisvame apsiribojime"./* Nors Dievas, 
sukūręs pasaulį, ir toliau pasilieka savo prigimtyje 
visagalis, tačiau jis taip santykiauja su kūriniu, “tar- 
si nebebūtų visagalis: jis kūrinio neverčia, bet įtiki- 
nėja; jis jo neprievartauja, bet prašo" (t. p. p. 134). 
Kitaip tariant, savo santykiuose su kūriniu Dievas 
nusileidžia į reliatyvios būties plotmę: jis pripažįs- 
ta šią plotmę, jis paiso jos dėsnių, jis pats savo vei- 
kime prisiima reliatyvios būtybės veikseną. Po pa- 
saulio sukūrimo Dievas nebėra tiktai transcendenti- 
nis, tai yra absoliučiai peržengiąs bet kokią reliaty- 
via būtį. Po pasaulio sukūrimo Dievas yra žr imanen- 
tinis, tai yra gyvenąs reliatyvioj būtybėj jos pačios 
aprėžtą gyvenimą. 

Prasmingai tad Bulgakovas vadina pasaulio su- 
kūrimą “ Absoliuto Golgota”, nes čia įvyksta "lais- 
va save paneigiančios meilės auka", būtent, auka, 
kad reliatyvus kūrinys galėtų iš viso būti. “Pasaulis 
yra sukurtas nuo kryžiaus“, sako Bulgakovas, "kurį 
Dievas meilės vardan pasiėmė nešti. Kūrimas yra ne 

tik dieviškosios visagalybės ir išminties veiksmas, 
bet kartu veiksmas ir pasiaukojančios meilės bei 
džiaugsmo, kad ir ‘kitas’ gali egzistuoti". Kadangi 
tačiau šis ‘kito egzistavimas yra galima tik aprėžus 
dieviškąjį veikimą, todėl Bulgakovas ir sako, kad 
“kūrimas yra begalinio nusižeminimo veiksmas, ku- 
riuo Absoliutas yra išvelkamas iš savo absoliutumo: 
nusižeminančioji meilė, ši galutinė bei visuotinė 
krikščioniškoji dorybė, yra kartu ir ontologinis kū- 
rimo pagrindas. Duodamas vietos reliatyviam pasau- 
liui, Absoliutas nusižemina iš meilės kūriniui"'.!4 Ir 
vėl turime pabrėžti, kad šis Dievo apsirėžimas, nu- 
sižeminimas, savo absoliutumo paaukojimas liečia 
ne jo esmę bei prigimtį, o tiktai veikimą bei gyveni- 
mą. Iš kitos pusės visa tai vyksta absoliučiai laisvu 
paties Dievo nuosprendžiu, o ne kūrinio galia, tarsi 
reliatyvi būtybė galėtų priversti absoliučią Būtį su- 
siaurinti savo veikimą. Štai kodėl pasaulio sukūri- 
mas yra laisva dieviškosios meilės auka kūrinio dė- 
liai, sykiu tačiau ir pati pirmykštė Dievo kenozė.!5 
Tai ypač reikia pabrėžti ryšium su laisvos būty- 
bės sukūrimu ir jos buvimu. Nelaisvos būtybės bu- 
vimas atsiremia tiktai į dieviškojo veikimo apriboji- 
mą ta prasme, kad Dievas sudaro ontologinę gali- 
mybę reliatyviai būtybei būti: jis sulaiko savo abso- 
liutumą, kad šisai savo galybe nesudegintų reliaty- 
vios būtybės. Kadangi tačiau nelaisva būtybė nesu- 
eina į jokius asmeninius santykius su Kūrėju, todėl 
Dievas jos atžvilgiu nesuvaržo savo veikimo egzis- 

tenciškai. Nelaisvos būtybės atveju Dievas veikia ne- 
ribotai. Tai galime aiškiai pastebėti Kristaus gyve- 
nime. Jis leido piktosioms dvasioms sueiti į kiaulių 
bandą ir šią prigirdyti ežere (plg. Mat 8, 30-32); 
jis nudžiovino fygos medį, neradęs jame vaisiaus 
(plg. Mat 21, 19-20). Gamtinių daiktų atžvilgiu 
Kristus elgėsi kaip tikrasis būties Viešpats, kurio 
veikimui nelaisva būtybė jokių sienų nenubrėžia. 
Visai kitaip tačiau santykiauja Dievas su laisva bū- 
tybe: laisvė reikalauja ne tik ontologinio, bet ir eg- 
zistencinio dieviškosios visagalybės aprėžimo. Kad 
laisva būtybė galėtų savo laisvę realiai vykdyti, Die- 
vas atitraukia savo galybę iš konkrečios tikrovės, 
palikdamas ją laisvai būtybei kaip jos pačios tiek 
buvimo, tiek veikimo erdvę. Nes juk kiekvienas kon- 
kretus Dievo visagalybės pasireiškimas laisvę silp- 
nintų ir ją net visiškai panaikintų. Tiktai egzistenci- 
nis Dievo susilaikymas padaro laisvę realią ir tuo 
būdu įgalina laisvos būtybės gyvenimą. 

Iš to plaukia išvada, kad jokiame kitame santy- 
kyje — nei su gamta, nei su mūsų artimu — nesame 
tiek laisvi, kiek santykyje su Dievu. Norėdami įvyk- 
dyti savo laisvę santykiuose su gamta, turime nusi- 
lenkti gamtos dėsningumui. Tiesa, mes šį dėsningu- 
mą savuose kūriniuose pertvarkome pagal savo no- 
rą, tačiau niekados negalime jo panaikinti: visi gam- 
tos dėsniai veikia kiekviename mūsų kūrinyje. Visų 
jų turime klausyti, jei nenorime būti jų sutraiškinti. 
Norėdami įvykdyti savo laisvę santykiuose su mūsų 

artimu, turime apsirėžti patys save, nes laisvė bend- 
ruomenėje yra galima, tik pripažinus ir artimo lais- 
ve, o šis pripažinimas reikalauja savos laisvės apri- 
bojimo. Todėl tiek gamtos, tiek savo artimo atžvil- 
giu mes susiduriame su labai konkrečiais objektais, 
kurie mus varžo ir siaurina, siaurindami tuo būdu 
ir mūsų laisvę. Su Dievu gi nesusiduriame konkre- 
čiai niekur ir niekados. Jis apreiškia savo buvimą 
bei veikimą taip, kad jo visagalybė niekur mums 
kelio nepastoja. Savo santykiuose su Dievu galime 
elgtis taip, tarsi jo visiškai nebūtų. Todėl jo atžvil- 
giu ir esame laisviausi. Visa, kas mūsų santykiuose 
su juo atsiranda — Dievo pripažinimas bei jo gar- 
binimas ar jo atmetimas bei niekinimas — kyla tik- 
tai iš mūsų pačių be jokios prievartos iš Dievo pu- 
sės. Dievas mums kalba, mus moko, atskleidžia mū- 
sų likimą, tačiau jis mūsų neverčia, nes mūsų kaip 
laisvų būtybių atžvilgiu jis yra sulaikęs savo visa- 
galybę ne tik ontologiškai, bet ir egzistenciškai.!* 
Antras kenozės laipsnis yra Dievo įsikūnijimas. 
Rytų Bažnyčioje įsikūnijimas yra mąstomas bei per- 
gyvenamas didžiausia pagarba, nes jame Dievo ap- 
sirėžimas ir nusižeminimas išeina aikštėn nepapras- 
tai ryškiai. “Dievo įsikūnijime“, sako Bulgakovas, 
"dieviškoji kenozė pasirodo ne tik tuo, kad Dievas 
šalia savęs pakenčia sukurtąją, nuo jo atkritusiąją, 
nusidėjusiąją būtybę, bet dar ir tuo, kad jis pats į 
šios būtybės gyvenimą nužengia ir su ja sutampa"! 
Pasaulio kūrime kenozė yra daugiau neigiamas Die- 

vo veiksmas, būtent: savo absoliutinės galybės aprė- 
žimas, savo absoliutumo sulaikymas. Tuo tarpu įsi- 
kūnijime kenozė virsta teigiamu Dievo veiksmu: 
Dievas prisiima žmogaus būseną, aną nedievišką 
pavidalą ir egzistuoja taip, kaip šis pavidalas reika- 
lauja. Tai ir yra nužengimas iš dangaus (descendit 
de coelis), kurį savo maldose išpažįstame kaip tikė- 
jimo tiesą. Šis nužengimas kaip tik ir reiškia pasi- 
keitimą Dievo gyvenime: dieviškasis Logos nužen- 
gia į kūrinio plotmę ir nusilenkia šios plotmės dės- 
ningumui. “Dievas tapo (egeneto) kūriniu — 'kū- 
nu" (sarx)", sako Bulgakovas. “Galime žodį ‘kūnas’ 
aiškinti, kaip norime, kiekvienu tačiau atveju jis 
reiškia: Dievas tapo Ne-Dievu, nenustodamas būti 
Dievu".!š Tai yra žymiai daugiau, negu tik sudary- 
ti ontologinę erdvę reliatyviai būtybei (ne-Dievui) 
būti bei veikti. Įsikūnijimo atveju pats Dievas tam- 
pa šia reliatyvia būtybe. Jis nužengia iš dangaus į 
žemę; tai yra, jis palieka savo absoliutinę garbės bū- 
seną ir prisiima reliatyvią paniekos būseną. Valdo- 
vas tampa tarnu. 

Šį Dievo nužengimą iš dangaus į žemę reikia su- 
prasti, pasak Bulgakovo, visu tikrumu.!? Labai daž- 
nai įsikūnijimo atžvilgiu esame gundomi laikyti jį 
tarsi Dievo žaismu, tarsi kokiu viršiniu apvalkalu, 
tarsi reginiu, bet ne tikrove ligi pat šio žodžio gel- 
mių. Žmogui nelengva susitaikyti su tuo, kad Die- 
vas tikrai tampa tokiu, kaip ir jis pats. Doketų ere- 
zija pirmaisiais Krikščionybės amžiais kaip tik ir bu- 

vo tokios pagundos ir tokio nesusitaikymo išraiška. 
Ji skelbė, esą Kristus yra tikras Dievas, bet ne tik- 
ras žmogus: jo žmogiškumas esąs tiktai regimybė, 
bet ne tikra jo prigimtis. Tačiau Bažnyčia tokį įsi- 
kūnijimo aiškinimą atmetė visu griežtumu. Kristaus 
žmogybė yra ne priemonė pasidaryti regimu, bet 
tikras ir pilnutinis žmogiškumas, lygiai toks, kaip 
ir kiekvieno žmogaus. Visi veiksmai, kuriuos Kris- 
tus žemiškajame gyvenime atliko, buvo ne žaismas, 
ne pedagoginis pavyzdys, bet żłikra jo žmogybės ap- 
raiška. Tai buvo jo žmogiškosios prigimties veiks- 
mai. “Kristus gyveno kaip visi žmonės: jis turėjo 
valgyti, ilsėtis, miegoti; jis keitėsi, turėjo nenuodė- 
mingų jausmų; jis džiaugėsi, liūdėjo ir piktinosi''.** 
Ypač stipriai Bulgakovas pabrėžia Kristaus maldą, 
apie kurią evangelijos mums taip dažnai pasakoja, 
nes maldoje kūriniškas žmogaus pobūdis geriausiai 
išeina aikštėn. Savo esmėje malda ir yra ne kas kita, 
kaip savo kūriniškumo pripažinimas. Bulgakovas 
teisingai neigia Kristaus maldos aiškinimą ta pras- 
me, tarsi tai būtų buvęs pokalbis tarp dviejų Šv. 
Trejybės Asmenų — Sūnaus ir Tėvo. Anaiptol! 
Kristaus malda yra buvusi "meldimas Tėvo kaip 
Dievo“ (t. p. p. 245). Tai buvo ne pavyzdys žmo- 
nėms, kad reikia melstis, bet tikrasis kūriniškojo- 
žmogiškojo Kristaus gyvenimo išskleidimas Dievo 
akivaizdoje. Būdamas tikras žmogus, Kristus ir mel- 
dėsi kaip žmogus - kūrinys, reikalingas Dievo-Kū- 
rėjo pagalbos. 

Taigi tiek kūniškai, tiek dvasiškai Kristus gy- 
veno tikrą ir pilnutinį žmogaus gyvenimą ir buvo 
palenktas šio gyvenimo reikalavimams. Tad supran- 
tama, kodėl Logos įsikūnijimas Rytų Bažnyčios yra 
laikomos nepaneigiama Dievo kenoze, tai yra nuo- 
stabiu Dievo nusižeminimu bei susinaikinimu. “Sa- 
vo prigimtyje“, gieda Rytų Bažnyčia Didžiuosiuose 
Ortodoksijos Sekmadienio (pirmas gavėnios sek- 
madienis) Mišparuose, “Tu esi neribotas, tačiau nu- 
žengdamas į laiką ir prisiimdamas kūną, panorėjai 
apsiriboti, o Viešpatie, nes Tu prisiėmei žmogybę su 
visomis jos savybėmis". Tas pat ir Matutinum: "Be- 
galinis Tėvo Žodis tapo kūne apribotas; kūne, kurį 
jis gavo iš Tavęs, šventoji Dievo Motina... Vargšas 
buvo jis, Dievo Žodis; jis alko ir troško kūne. Tai 
ženklai žmogiškosios jo prigimties, kuri jį apri- 
bojo"'.?! 

Trečiasis ir paskutinis kenozės laipsnis yra Die- 
vo kančia ir mirtis. Tarp visų šių laipsnių nėra būti- 
no ryšio: pasaulio sukūrimas nebūtinai turi patrauk- 
ti paskui save įsikūnijimą, ir įsikūnijimas nebūtinai 
turi baigtis kančia ir mirtimi. Kiekvienas kenozės 
laipsnis kyla iš Dievo meilės nuosprendžio ir todėl 
yra absoliučiai laisvas jo veiksmas. Iš kitos tačiau 
pusės kiekvienas šis laipsnis reiškia vis didėjantį 
Dievo visagalybės aprėžimą ir tuo būdu vis aiškesnį 
begalinės Dievo meilės apreiškimą. Kančios ir mir- 
ties prisiėmimas yra pats didžiausias susinaikinimas 
ir todėl pilnutinė Dievo kenozė. Juk kančioje bei 

mirtyje yra apribojamas ne tik absoliutinis Dievo 
gyvenimas, kaip tai įvyksta kūrimo ar įsikūnijimo 
veiksmuose, bet čia yra suardoma ir žmogiškoji pri- 
gimtis, kaip esminė Kristaus būties dalis. Kančioje 
ir mirtyje apsireiškia nebūtis kaip priešginybė abso- 
liučiai Būčiai. Štai kodėl Dievo kančia ir mirtis yra 
"begalinės kenozės bedugnė".?* 

Pasaulį kurdamas, Dievas pasirodo esąs toks ab- 
soliutus nebūties Valdovas, kad į jo šūksnį “tebūna 
— fiat" (Pr 1, 3) atsiliepia būtis savo tikrove. Ne- 
būtis pasitraukia ir esti ontologiškai pergalima. 
Dievo absoliutumas čia veikia visu savo plotu. Ne- 
būties atžvilgiu pasaulio kūrime nėra jokio Dievo 
apsiribojimo (jis prasideda tik sukurtosios būtybės 
atžvilgiu). Kęsdamas ir mirdamas, Dievas šį savo 
absoliutumą tiek aprėžia ir susiaurina, kad nebūtis 
vėl atsigauna ir suardo aną kūrinišką plotmę, į ku- 
rią Dievas buvo nužengęs. Tačiau ši plotmė juk yra 
paties Dievo kūrinys, kilęs iš nebūties pergalės ab- 
soliutine jo galybe. Mirties valandą betgi Dievas 
leidžia, kad nebūtis suardytų tai, ką jis pats buvo 
sukūręs ir ką jis buvo prisiėmęs, kaip savo būseną 
tarno pavidalu. Mirties valandą net šis tarno pavi- 
dalas esti sužlugdomas; pavidalas, kurį nešioja pats 
Dievas. Kančioje ir mirtyje Dievas nusilenkia ne tik 
reliatyviai būtybei, kuri vis dėlto yra šis tas, bet jis 
nusilenkia nebūčiai ir jos naikinančiajai galiai. 
Mirties valandą Dievas susinaikina kaip Kūrėjas. 

Būties Valdovas nusilenkia nebūčiai ir leidžiasi jos 
apiplėšiamas. 

Štai kodėl Kristaus mirtis skiriasi nuo visų kitų 
žmonių mirties — savo baisumu. Kristaus mirtis yra 
daugiau negu tik prigimtas įvykis kaip kiekviename 
žmoguje. Jo mirtis yra laisvai prisiimtas įvykis iš 
meilės kitiems; įvykis, kuris paliečia ne tik kūną, 
bet ir dvasią, kadangi žmogaus mirtis yra nuodė- 
mės pasėka, tai yra pasėka atitrūkimo nuo Dievo. 
Prisiimdamas šią pasėką ant savęs, Kristus prisiėmė 
visą mirties baisumą ne tik tuo atžvilgiu, kad mir- 
tis suardo žmogiškąją prigimtį, perskirdama kūną 
ir sielą, bet ir tuo atžvilgiu, kad mirtis verčia per- 
gyventi aną nuodėmės įvykdytą žmogaus nutolimą 
nuo Dievo. Būdamas be jokios nuodėmės, Kristus 
vis dėlto kenčia ir miršta už kitų nuodėmes, todėl 
kenčia ir miršta ne kokią švelnią, į miegą panašią 
mirtį, bet mirtį visu jos dvasiniu šiurpu, mirtį kaip 
nuodėmės vaisių. Kristaus mirtis yra įvykis ne tik jo 
kūne, bet ir jo asmenybės gelmėse. Bulgakovas ko- 
voja su doketišku polinkiu, kalbėti apie kenčiantįjį 
ir mirštantįjį Kristų tiktai kaip apie žmogų. Tiesa, 
Kristus kentėjo ir mirė ne kaip Dievas, bet ir ne tik- 
tai kaip žmogus. Jis kentėjo ir mirė kaip Dievažmo- 
gis.” Posakiai “kaip Dievas" ir “kaip žmogus" iš- 
reiškia tik prigimtį. Tačiau mirtis nėra tiktai įvykis 
grynai prigimtyje; mirtis yra įvykis ir asmens gel- 
mėse; tai giliausias asmeninis patyrimas — viso mir- 
ties šiurpumo tiek kūniniu, tiek ypač dvasiniu at- 


90 


žvilgiu. Kristus taip pat pergyveno šį patyrimą visa 
jo pilnatve; pergyveno kaip dieviškasis asmuo, ne- 
šąs savimi tiek dieviškąją, tiek žmogiškąją prigimtį. 
Todėl negalima Kristaus mirties atsieti nuo jo as- 
mens ir kalbėti šiuo atžvilgiu apie jį tiktai kaip apie 
žmogų. Būdamas vienas dieviškasis asmuo, Kristus 
neša visus tiek dieviškosios, tiek žmogiškosios pri- 
gimties veiksmus šiuo savo asmeniu: tai yra jo pa- 
ties veiksmai — prisiimti, patirti, pergyventi, iškęs- 
ti, todėl turį begalinės vertės ir begalinės reikšmės. 
Jeigu Kristus būtų miręs tiktai kaip žmogus, vadi- 
nasi, jeigu jo mirtis nebūtų buvusi  Dievažmogio 
mirtis, tai ji nė nebūtų galėjusi būti awka už mūsų 
nuodėmes, nes tai būtų buvusi tokia pat mirtis kaip 
ir kiekvieno kito žmogaus. Kristus mus atpirko sa- 
vo mirtimi tiktai todėl, kad mirė ne tik kaip žmo- 
gus, bet kaip Dievažmogis, pačiame savo asmenyje 
iškentęs mirtį kaip nuodėmės pasėką ir tuo būdu ją 
sunaikinęs. 

Tačiau Kristaus mirtis yra absoliučiai laisvas jo 
žygis. Būdamas be nuodėmės, Kristus nėra palenk- 
tas metafiziniam mirties dėsniui. O jeigu jis vis dėl- 
to miršta, tai tik todėl, kad jis save patį atskleidžia 
mirties veikimui. Štai kodėl Kristaus mirtis ir yra 
pats giliausias Dievo kenozės laipsnis.  Aprašyda- 
mas Kristaus susinaikinimą, šv. Povilas pastebi, kad 
Išganytojas “pažemino save, pasidarydamas klusnus 
ligi mirties ir tai ligi mirties ant kryžiaus" (Pil 1, 8). 
Šie du Kristaus nusižeminimo arba jo kenozės pavi- 

dalai — mirtis ir mirtis ant kryžiaus — yra didžiai 
prasmingi. Mirtis apskritai yra pats giliausias klus- 
numas prasme ontologinio nusilenkimo  nebūčiai. 
Mirtis ant kryžiaus yra pats giliausias klusnumas 
prasme istorinio nusilenkimo niekingiausiai mirties 
formai. Kristus kaip dieviškasis Logos, per kurį ir 
kuriam yra visa sukurta, susinaikino taip radikaliai, 
kad jis nusilenkė ne tik mirties atveju veikiančiai 
nebūčiai, bet ir pačiai gėdingiausiai šio veikimo for- 
mai — mirčiai ant kryžiaus. 

Trys tad yra Dievo kenozės laipsniai: pasaulio 
sukūrimas, įsikūnijimas ir mirtis. Visuose juose ap- 
sireiškia Kristus kaip tikrasis kenozės nešėjas. Kū- 
rime jis yra tasai, per kurį visa yra sukurta ir kuria- 
me visa laikosi. Tačiau jeigu kūrimas, kaip sakyta, 
yra pirmykštis Dievo apsiribojimo veiksmas, tai šis 
veiksmas visų pirma liečia Kristų. Nešdamas pasau- 
lį savo jėga, Logos aprėžia savo visagalybę, kad teik- 
tų galimybės reliatyviai būtybei būti ir veikti. Įsikū- 
nijime Kristus yra tasai, kuris palieka savo valdo- 
višką būseną ir prisiima tarno būseną, nusilenkda- 
mas visiems šios būsenos dėsniams. Kančioje ir mir- 
tyje Kristus yra tasai, kuris atskleidžia mirties kaip 
nuodėmės pasėkos baisumą ligi pat gelmių, šį bai- 
sumą prisiimdamas ir jį kaip Dievažmogis iškęsda- 
mas. Tarno pavidalas Kristuje prasideda juo kaip 
pasaulio pirmavaizdžiu ir eina ligi pat gėdingiausios 
istorinės mirties ant kryžiaus. 

2. Kryžiaus pergyvenimas 


Bet kaip tik šiuo Kristaus nusileidimu į mirties 
tamsą ir prasideda jo žengimas į dangiškąją garbę. 
Laisvas visiško susinaikinimo prisiėmimas virsta 
mirties kaip nebūties pergale. Tai yra nepaneigia- 
ma Krikščionybės tiesa. Šv. Povilas, pavaizdavęs vis 
didėjančią Logos kenozę, anąjį savęs susinaikinimą, 
prisiimant tarno pavidalą, sako: “Todėl Dievas ir 
išaukštino jį, duodamas jam vardą, viršesnį už vi- 
sus vardus, kad Jėzaus vardu priklauptų kiekvienas 
kelias danguje, žemėje ir po žeme ir kad kiekvienas 
liežuvis išpažintų, jog Viešpats Jėzus Kristus yra 
Dievo Tėvo garbei" (Pil 2, 9-11). Pasiekusi savo gi- 
liausią laipsnį mirtyje, kenozė pasikeičia į savo 
priešginybę: klusnumas virsta vieš batavimu, Kristus 
- Tarnas virsta visatos Valdovu. Jo kančios visuo- 
tinumas apsivelka garbės visuotinumu. Ir kaip tik 
šio pasikeitimo šviesoje atsiskleidžia kryžiaus pergy- 
venimas Rytų Bažnyčioje. 


Vakaruose įprasta teigti, esą Rytų Bažnyčia nė- 
ra išvysčiusi nei kryžiaus mistikos nei jo teologijos; 
visa tai esą padarę tiktai Vakarai.“* Ši pažiūra yra 
teisinga, bet sykiu ir klaidinga. Jeigu žiūrėsime į 
kryžių kaip į Kristaus psichofizinės kančios simbolį, 
tai turėsime sutikti, kad šitaip suprasto kryžiaus mis- 
tikos ir teologijos Rytai iš tikro neturi. Jų teologija 
nesvarsto Kristaus kentėjimų bei mirimo vyksmo, 
kiek šis vyksmas reiškia prigimtą Išganytojo kūno 

ardymą. Tokio svarstymo Rytų Bažnyčia, kaip šio 
skyriaus pradžioje minėta, net vengia, nes ji laiko 
ji Kristaus kančios pažeminimu. Rytų mistika netu- 
ri, kaip sakyta, jokių Kristaus kankinimo regėjimų: 
tuo aiškinamas ir visiškas stigmatizuotųjų nebuvi- 
mas Rytų Bažnyčioje. Rytų maldingumas nežino nė 
Kryžiaus Kelių. Kristaus kančios relikvijos — dro- 
bulė, vinys, jietis, jupa — nevaidina čia jokio vaid- 
mens. Ikonų tapyboje vengiama vaizduoti sužalotą, 
krauju aptekusį, nuo skausmo iškreiptą Jėzaus kū- 
ną, 0 ypač jo veidą. Kryžius kaip išraiška to, kas 
Kristaus kentėjimuose ir mirtyje yra gamtiškai žmo- 
giška, nestovi Rytų Bažnyčios pergyvenimo bei mąs- 
tymo centre. 

Bet tai anaiptol nereiškia, kad Rytų Bažnyčia iš 
viso neturėtų kryžiaus teologijos, mistikos ir jo gar- 
binimo. Kristaus kančios reikšmė atpirkimui ypač 
rusų teologų yra jau senokai išnagrinėta.” Rytų 
Bažnyčios liturgija skiria kiekvieną savaitės trečia- 
dent ir penktadienį Jėzaus kentėjimams paminėti.?* 
Jos pamoksluose vyrauja mintis, kad Kristaus kry- 
žius "yra durys į Dievo Karalystę" ir kad Krikštas 
reiškia “pasinėrimą į kryžiaus kentėjimų gelmes“.?7 
Sekimas Kristumi, kaip netrukus matysime, yra da- 
lyvavimas Kristaus visuotinėje kančioje. Net ir kas- 
dienos gyvenime Rytų Bažnyčios krikščionys aiškiai 
pabrėžia kryžiaus vaidmenį: jokia kita konfesija ne- 
vartoja kryžiaus ženklo tiek gausiai kaip Rytų Baž- 
nyčia. Socialinėje srityje kryžius irgi yra pergyvena- 

mas kaip kelias atsinaujinti: šio šimtmečio pradžio- 
je N. Nepliujevo pradėtas sąjūdis perauklėti rusų 
darbininkiją religiniu bei socialiniu pagrindu kaip 
tik vadinosi “Kryžiaus Išaukštinimo Brolija” .?5 
Klaidinga tad yra kurti kažkokią priešginybę 
tarp įsikūnijimo ir kryžiaus teologijų ir čia regėti 
Rytų ir Vakarų Bažnyčių skirtumą. Tiesa, G. Stadt- 
mulleris yra teisingai pastebėjęs, kad Rytų Bažny- 
čios mąstymų, arba tiksliau: apmąstymų, pagrindinį 
objektą sudaro "Kristaus įsikūnijimo paslaptis“. 
Bet čia pat jis priduria, kad ši paslaptis Rytuose yra 
svarstoma savotišku atžvilgiu, būtent: kaip "Die 
vas, būdamas begalinis, gali tapti žmogumi"; kaip 
jis “iš savo dieviškosios aukštumos gali nusileisti į 
žmogiškąsias žemumas".?? Tai tas pat atžvilgis, ku- 
ri mes ir vadiname kenoze. Tai Dievo apsiribojimo, 
nusižeminimo ir susinaikinimo atžvilgis. Dievo ta- 
pimas žmogumi yra, kaip sakyta, vienas iš kenozės 
laipsnių. Kitaip tariant, įsikūnijimas yra Rytų Baž- 
nyčios apmąstomas Dievo atžvilgiu, būtent, kaip be- 
galinės jo meilės aktas, kuris aprėžia Dievo visaga- 
lybę. Praplėsdami tad aukščiau minėtus S. Bulgako- 
vo žodžius, kad pasaulis esąs sukurtas nuo kryžiaus, 
galėtume ir įsikūnijimą pavadinti įvykusiu kryžiaus 
šešėlyje. Įsikūnijimas nėra Dievo triumfas, bet jo 
kenozė. Štai kodėl Rytų Bažnyčia Kalėdas ir šven- 
čia žymiai santūriau negu Vakarų Bažnyčia, nes kry- 
žiaus šešėlis apgaubia šį nuostabų veiksmą ir nelei- 
džia žmogui juo taip kūdikiškai džiaugtis, kaip tai 

daro Vakarų krikščionys. Štai kodėl ir ana priešgi- 
nybė tarp įsikūnijimo ir kryžiaus teologijų yra 
dirbtinė. Ne tai būdinga Vakarų ir Rytų Bažny- 
čioms, kad juodvi įsikūnijimą ir kryžių perskirtų, 
bet tai, kad juodvi abi šias tikėjimo paslaptis pergy- 
vena ir apmąsto kitu atžvilgiu, būtent: Rytų Baž- 
nyčia Dievo atžvilgiu, Vakarų Bažnyčia žmogaus 
atžvilgiu. 

Kaip Rytų Bažnyčia pergyvena kryžių ir Kristų 
ant kryžiaus, gali mums gana gerai paaiškinti ikonų 
tapyba. Viename šios tapybos vadovėlyje randame 
būdingų nurodymų, kokių užrašų bei pavadinimų 
reikią duoti Išganytojo ikonoms. Šio vadovėlio au- 
torius, Athos kalno vienuolis Dionyzas, rašo: jei ta- 
pomas Kristus paskutiniojo teismo metu, tai pa- 
veikslas turįs būti pavadintas "Teisusis Teisėjas“; 
jei Kristus vaizduojamas kaip Aukščiausiasis Kuni- 
gas, tai ikona turi turėti užrašą “Karalių Karalius ir 
Didysis Kunigas"; jeigu Kristus tapomas ant kry- 
žiaus, tai užrašas turi skambėti: “ Garbės Ka- 
ralius" Nepaprastai būdingas pavadinimas! 
Nukryžiuotasis Kristus yra Rytų Bažnyčiai Garbės 
Karalius. Tai nurodymas, kad Rytų krikščionys Kris- 
taus kryžių visados pergyvena jo garbės šviesoje. 
Kristaus kančia kaip kūninis skausmas, kaip kūno 
ardymas bei žalojimas yra visiškai reali, tačiau ji tuo 
anaiptol neišsisemia, nes kartu su kančia jau žengia 
ir pergalė, pakeisdama tuo būdu ir patį kančios po- 
būdį. Kristaus kančia yra pirmas jo žingsnis į Prisi- 

kėlimą. “Kai Jėzus merdėjo ant kryžiaus ir galop 
nutilo, tai prabilo dangus ir žemė, pakilo mirusieji, 
kad skelbtų Nukryžiuotojo prisikėlimą; net akmens 
pradėjo kalbėti". Rytų Bažnyčia negali Jėzaus 
mirties atsieti nuo jo prisikėlimo ir šiuos du jo gy- 
venimo įvykius skyrium apmąstyti ir skyrium švęsti. 
Kaip įsikūnijimas yra pergyvenamas kryžiaus šešė- 
lyje ir todėl jo šventimas Kalėdų metu nesusiklosto 
naiviai kūdikiškomis formomis, taip kančia yra per- 
gyvenama garbės šviesoje ir todėl neįgyja tragiškų 
bruožų. Gimimas ir mirtis, kančia ir garbė Rytų per- 
gyvenime susijungia į neperskiriamą vienybę, ir tik 
šios vienybės šviesoje visi Išganytojo gyvenimo mo- 
mentai tegali būti tinkamai suprasti. Štai kodėl ru- 
sų religijos filosofai (S. Bulgakovas, L. Karsavinas) 
ir vadina Krikščionybę ne gyvenimo ir ne mirties 
religija, bet religija gyvenimo per mirtį. Gyvenimas 
prašvinta, tačiau tik perėjęs per mirties tamsą. Mir- 
tis reiškiasi visa savo galia, bet ji netenka tragikos 
gyvenimo šviesoje. Šis pilnutinis žvilgis į Kristaus 
būties apraiškas, jų neskaldymas ir neatskyrimas 
vienos nuo kitos kaip tik ir sudaro būdingiausią 
bruožą Rytų Bažnyčios nusistatyme Kristaus kan- 
čios bei mirties atžvilgiu. 

Vidinis mirties jungimas su prisikėlimu ypač iš- 
eina aikštėn bizantininėje Didžiosios Savaitės litur- 
gijoje. Jau Didįjį Penktadienį, vadinasi, Kristaus 
mirties dieną, Rytų Bažnyčios maldose ir giesmėse 
pasigirsta aiškūs prisikėlimo motyvai. Žinoma, Jė- 

zaus mirtis šios dienos liturgijoje užima daugiausia 
vietos, tačiau ji yra čia nuolatos siejama su artimu 
prisikėlimu. Rytų Bažnyčia įspėja Izraelio įstatym- 
davius nesiguosti tuo, kad jiems pasisekė Jėzų ap- 
kaltinti ir nukryžiuoti, nes jo mirtis anaiptol nėra 
pabaiga: “Pažvelkite į šventyklą, kurią sugriovėte; 
pažvelkite į Avinėlį, kurį prikalėte prie kryžiaus ir 
leidote palaidoti: jis prisikėlė pats savo galybe“, 
gieda Rytų Bažnyčia Didįjį Penktadienį (Matuti- 
num, kathisma po 12 antifonos). Tai anaiptol ne- 
reiškia, kad Jėzaus mirtis būtų buvusi netikra. Išga- 
nytojas mirė tikrą ir baisią mirtį, bet šia savo mir- 
timi jis kaip tik ir “apkalė pančiais tironą" (t. y. 
mirtį; t. p.). Tą patį sako ir Jėzaus Motina miru- 
siam savo Sūnui: “Mano Sūnau, kur dingo tavo iš- 
vaizdos grožybė! Aš nebegaliu ilgiau pakelti maty- 
dama, kaip neteisingai esi nukryžiuotas! Pasiskubink 
prisikelti!" (Sticheron prie 9 odės). Didžiojo Penk- 
tadienio apeigų pabaigoje rusų stačiatikių Bažnyčia 
Epitaphion (plaščianica) garbinimo metu irgi saky- 
dina Dievo Motiną: “Ach, mano Vaikeli! Ach, Tu 
mano įščios Šviesa! Ką Simeonas man šventykloje 
pranašavo, šiandien išsipildė: kalavijas perskrodė 
mano širdį. Bet Tu paversk mano ašaras džiaugsmu 
ir prisikelk". Vedamasis Didžiojo Penktadienio li- 
turgijos motyvas Rytų Bažnyčioje yra išreiškiamas 
šia dažnai kartojama eilute: “Mes garbiname, Kris- 
tau, Tavo kančią, parodyk mums didingą savo pri- 
sikėlimą" (Matutinum, 15 antifona). 

Žinoma, svarstant tik vieno Didžiojo Penktadie- 
nio Rytų liturgiją, galima būtų šį nuolatinį žvilg- 
čiojimą į Kristaus prisikėlimą aiškinti kaip laukimą 
bei viltį ir todėl nelaikyti jo būdingu rytietiškam 
pergyvenimui. Tačiau atsimenant, kad lygiai tas pat 
pasikartoja ir Velykų Sekmadienį, šis Didžiojo 
Penktadienio žvilgis įgyja naujos prasmės bei reikš- 
mės. Kaip Didžiojo Penktadienio liturgijoje prisi- 
kėlimas, taip Velykų Sekmadienio liturgijoje kry- 
žius bei kančia sudaro pagrindinius šių švenčių mo- 
tyvus. Didijį Penktadienį Rytų Bažnyčia žvelgia į 
tai, kas įvyks Velykų Sekmadienį. Velykų Sekma- 
dienį ji žvelgia į tai, kas įvyko Didįjį Penktadienį. 
Ateitis ir praeitis susipina į vieną neatskiriamą mir- 
ties ir prisikėlimo vienybę. Be prsikėlimo Kristaus 
mirtis būtų buvusi visiškas ir galutinis jo pralaimė- 
jimas: miręs ir neprisikėlęs Jėzus yra joks pasaulio 
Išganytojas, net jeigu jis morališkai ir būtų pasiau- 
kojęs už žmoniją. Tačiau be mirties Kristaus kenozė 
būtų sustojusi pusiaukelėje, ir Jėzus nebūtų išsėmęs 
viso žmonijos likimo, vadinasi, nebūtų realiai pasiė- 
męs jos nuodėmių, nes kas realiai pasiima žmonijos 
nuodėmes, tas pasiima ir mirtį kaip nuodėmės pasė- 
ką. Žmonijos išganymas juk nėra koks nors priedas 
prie to, ką ji jau turi, bet tai vidinis pakeitimas, ei- 
nąs ligi pačių ontologinių žmogaus būtybės gelmių. 
Išganymas yra senosios žmogaus padėties pergalėji- 
mas, tačiau ne tuo, kad ši padėtis būtų tarsi iš vir- 
šaus užtveriama, bet tuo, kad ji iš vidaus iškenčia- 

ma ligi pat galutinių jos galimybių. Amžinasis gy- 
venimas, kyląs iš Kristaus atpirkimo, yra ne prigim- 
tojo gyvenimo pratęsimas nemirimo prasme, bet bu- 
vimas visai kitokioje plotmėje, ateinąs žmogui onto- 
logiškai iš pirmą kartą gautos pašvenčiamosios ma- 
lonės, egzistenciškai tačiau tiktai po iškentėtos mir- 
ties. Prisikėlimas įvykdo šį naują buvimą. Bet miri- 
mas užbaigia seną buvimą, be kurio ir naujasis bū- 
tų neįmanomas. 

Šia prasme mirtis išganymui yra tokia pat esmi- 
nė kaip ir prisikėlimas. Todėl kai Petras bandė sy- 
kt atkalbėti Kristų nuo kančios bei mirties, Jėzus 
atšiauriai subarė jį, pastebėdamas, esą Petras yra 
jam papiktinimas, nes jis mėgstąs “ne tai, kas Die- 
vo, bet kas žmonių" (Mat 16, 23). Žmonės iš tikro 
trokšta nemirti, tai yra gyventi “blogą amžinybę“ 
čia žemėje, kaip V. Solovjovas vadina tokį gyveni- 
mą be mirties. Tuo tarpu Dievas nori ne prailginti 
žmogaus žemiškąjį gyvenimą ligi begalybės, bet per- 
keisti jo buvimą ontologiniu mirties pergalėjimu: 
mirštant ir prisikeliant. Atkalbėti Jėzų nuo mirties 
todėl reiškia nesuvokti pačios dieviškojo atpirkimo 
esmės, regint šią esmę tiktai paprastame nemirime. 
Štai kodėl Jėzus taip smarkiai ir papeikė Petrą, pa- 
vadindamas jį net šėtonu-gundytoju: “Eik nuo ma- 
nes, šėtone!" (Mat 16, 23). Rytų Bažnyčia giliai 
pergyvena šį išganymo ryšį iš vienos pusės su mir- 
timi, iš kitos su prisikėlimu, todėl ir savo liturgijoje 
nuolatos žvelgia tai į vieną, tai į kitą įvykį, nestaty- 

dama jų šalia vienas kito, bet juos iš vidaus vieną su 
kitu jungdama: mirtį su prisikėlimu Didžiojo Penk- 
tadienio liturgijoje, o prisikėlimą su mirtimi Vely- 
kų sekmadienio iškilmėse. 

Daugelyje Velykų liturgijos vietų yra minimas 
ir garbinamas kryžius kaip mirties ženklas bei įran- 
kis. Velykiniai bizantininės liturgijos himnai yra 
pilni kryžiaus prisiminimo: “Mes garbiname, Kris- 
tau, Tavo kryžių ir giedame Tavo prisikėlimo gar- 
bei... Ateikite, krikščionys, pagarbinti Kristaus pri- 
sikėlimo; juk tai per kryžių atėjo džiaugsmas į pa- 
saulį. Todėl be paliovos giedame, Išganytojau, Ta- 
vo prisikėlimui, nes, iškentęs kryžių, Tu sunaikinai 
mirtį mirtimi" (Velykų Sekmadienio Matutinum, 6 
odės synaxarion). Nuostabus kryžiaus supynimas su 
prisikėlimu! Ir šis supynimas trunka visą velykinį 
laiką. Ypač trečiadienį po Velykų kryžius kaip litur- 
ginis motyvas stipriai išeina aikštėn: “Savo kryžiu- 
mi, Kristau, tu mus išvadavai iš seno prakeikimo; 
savo mirtimi tu nugalėjai šėtoną, tą mūsų prigim- 
ties budelį... Savo kryžiumi veski mus, Išganytojau, 
į savo tiesą ir apsaugok mus nuo mūsų priešo pink- 
lių" (Matutinum)! Tas pat kryžiaus pabrėžimas pa- 
sirodo ir penktadienį po Velykų: “Tavo kryžius, 
Viešpatie, yra gyvenimas ir prisikėlimas Tavo tau- 
tai; juo pasitikėdami, mes giedame Tau, prisikėlu- 
sis Dieve" (Matutinum); "nužengęs iš dangaus, Tu 
užžengei į kryžių, Jėzau; būdamas amžinasis gyveni- 
mas, Tu eat mirti” (Mišparai, Prisikėlimo stiche- 

ron). Ir Atvelykio Sekmadienį, skirtą šv. Tomui ir 
todėl perpintą tikėjimo - netikėjimo motyvais, bi- 
zantininė liturgija nepamiršta kryžiaus: “Tu savo 
kryžiumi mus, susenusius, atnaujinai, Kristau, ir 
mus žlungančius pakeitei į nežlungančius" (Matu- 
tinum, 3 odės troparion). Jeigu nežinotume, kad vi- 
si šie atodūsiai į Kristaus kryžių yra paimti iš vely- 
kinės liturgijos, galėtume juos visiškai pagrįstai 
priskirti Kryžiaus Išaukštinimo arba net Didžiosios 
Savaitės liturgijai. Ir neklystume, nes tais pačiais 
žodžiais garbina kryžių Rytų Bažnyčia ir minėtų 
švenčių liturgijoje. 

Šie liturginiai tekstai sakyte sako, kad Didysis 
Penktadienis ir Velykų Sekmadienis Rytų Bažny- 
čioje sudaro neperskiriamai gilią vienybę ir kad 
todėl vienašališka yra teigti, esą Rytų Bažnyčia 
esanti ‘prisikėlimo Bažnyčia' kaip tik todėl, kad 
joje kryžius esąs mažiau pabrėžiamas, negu Vakarų 
Bažnyčioje. Tai visiškai klaidingas įspūdis, kilęs 
iš Rytų nepažinimo arba jų nesupratimo. Juk jeigu 
palyginsime liturginius Rytų Bažnyčios tekstus su 
tokiais pat tekstais Vakarų Bažnyčioje, galėsime 
lengvai pastebėti, kad bizantininė liturgija kryžių 
mini daug dažniau negu lotyniškoji liturgija. Kry- 
žiaus pergyvenimo bei jo garbinimo skirtingumas 
Rytų Bažnyčioje neturėtų tad stiprinti nuomonės, 
esą Kristaus kančia ir mirtis Rytų maldingume nė- 
ra radę tinkamos išraiškos. 

Kad ši nuomonė iš tikro yra klaidinga, rodo 
tarp kitko — ir tai labai įspūdingai — Kryžiaus Iš- 
aukštinimo šventė. Abejose Bažnyčiose ji yra šven- 
čiama tą pačią dieną, būtent rugsėjo 14-ją. Tačiau 
šios dienos iškilmės Vakarų Bažnyčioje yra labai 
kuklios ir net skurdžios. Liturginio rango atžvilgiu 
Kryžiaus išaukštinimo šventė yra čia antraeilė ir to- 
dėl stovi toje pačioje plotmėje kaip kaikurios Ma- 
rijos šventės (pav. Marijos septyni skausmai, rugsė- 
jo 15). Tuo tarpu Rytų Bažnyčioje Kryžiaus Iš- 
aukštinimas priklauso — kaip ir Persikeitimas Ta- 
boro kalne — prie dvylikos pačių didžiųjų šven- 
čių liturginių metų eigoje. Šios šventės vigilija yra 
Rytuose labai griežtas pasninkas, laikomas net jei- 
gu vigilija pasitaiko ir sekmadienį. Pati Kryžiaus 
Išaukštinimo liturgija Rytų Bažnyčioje yra pilna 
nuostabiai gilių minčių bei įspūdingų apeigų, ku- 
rios kaip tik ir atskleidžia kryžiaus reikšmę. Matu- 
tinum metu, chorui giedant didžiąją doksologiją, 
kunigas paima kryžių nuo altoriaus ir neša jį pro 
kairiąsias ikonostazės duris į vidurį bažnyčios, kur 
netoli vidurinių arba karališkųjų ikonostazės durų 
yra specialiai parengtas nedidelis altorėlis. Ant jo 
kunigas kryžių pastato, pasmilko, paskui vėl ima į 
rankas, iškelia, kiek galėdamas, į viršų ir, nusigrę- 
žęs į rytus, kryžiumi tris kartus laimina pasaulį. Ru- 
sų Bažnyčios choras tuo tarpu gieda 100 kartų 
"Viešpatie, pasigailėk (Hospodi pomiluj)”. Ši apei- 
ga pasikartoja dar keturis kartus, kunigui nusi- 

gręžiant į šiaurę, į vakarus, į pietus ir dar kartą į 
rytus. Choras kiekvieną sykį gieda vis po ron kartų 
“Viešpatie, pasigailėk”. Rusų kompozitorius Lvovs- 
kis (miręs 1894 m.), priklausęs vad. Petrapilio mu- 
zikos mokyklai, sujungė kiekvieną šio "Viešpatie, 
pasigailėk" šimtinę viena melodija, kuri nuo vos 
girdimo pianissimo kyla ligi griausmingo fortissi- 
mo, išreikšdama puolusios kūrinijos maldavimą ir 
jos vargo šauksmą. Ši melodija ir yra dabar rusų 
Bažnyčiose giedama anų penkių kryžiaus pakylė- 
jimų metu. 

Laimindama kryžiumi visas keturias pasaulio 
šalis, Rytų Bažnyčia kaip tik ir nori tuo pasakyti, 
kad kryžius yra visuotinio išganymo ženklas — ne 
tik žmogui, bet ir visai kūrinijai. “Šiandien buvo 
pašvęstos visos keturios pasaulio šalys“, gieda bi- 
zantininė liturgija Kryžiaus Išaukštinimo dieną 
(Matutinum pabaigoje). Kryžius kaip "gyvybės 
medis" auga "iš pačių žemės gelmių“ ir "stiprina 
mūsų tikėjimą į prisikėlimą"; kunigo rankomis pa- 
keltas į viršų, jis “skelbia Kristaus žengimą į dan- 
gg”, sykiu tačiau ir tai, kad “žemės molis, iš kurio 
esame padaryti, taip pat gyvena danguje“ (t. p.); 
tai reiškia, pašvęsta yra ne tik dvasia, bet ir me- 
džiaga. Kryžius "šiandien yra virtęs žemės centru” 
ir "pašvęntęs visatos ribas“ (Didieji Mišparai, li- 
tė): jis "sergsti visą pasaulį" (Matutinum, 9 odė). 
Štai kodėl kryžius Rytų Bažnyčiai turi ne tik mo- 
ralinės, bet ir kosmologinės reikšmės: jis yra dau- 

giau negu tik psichologinis nurodymas; jis yra pa- 
saulio perkeitimo pagrindas, siekiąs net ligi pat 
medžiagos gelmių, ką keturių pasaulio šalių laimi- 
nimas kryžiumi kaip tik ir nori išreikšti. Kryžiaus 
Išaukštinimo šventėje Rytų Bažnyčia tikrai atsklei- 
džia savą kryžiaus pergyvenimą, nuostabiai gilų ir 
platų, kuris nepasitenkina tik viena žmogaus už- 
jaučiančia širdimi, bet išplečia kryžiaus vaidmenį į 
visą kosmą. Kaip tad galima kalbėti apie kryžiaus 
antrinę vietą Rytų Bažnyčioje! 

Tačiau ir vėl: visas šis kryžiaus aukštinimas, jo 
jungimas su kosmu, jo statymas į pasaulio centrą 
čia pat yra siejamas su prisikėlimu, taip kad kry- 
žiaus garbinimas Rytų Bažnyčioje įgyja ne tik iš- 
kilmingo, bet kartu ir džiaugsmingo pobūdžio. Ar- 
gi nebūdinga, kad Rytų Bažnyčia gieda Alleliuja 
ne tik Kryžiaus Išaukštinimo dieną, bet ir Didįjį 
Penktadienį, kas mums, Vakarų krikščionims, at- 
rodo tarsi didžiulis nesusipratimas. Jeigu tačiau pri- 
siminsime, ką Alleliuja reiškia, tai mūsų tylus prie- 
kaištas Rytų Bažnyčiai tuojau dings, ir liturginė jos 
praktika atsiskleis visu prasmingumu. Alleliuja yra 
džiaugsmo šūksnis. Tačiau liturgijoje jis reiškia ne 
kurį nors praeinantį žemiškąjį džiaugsmą, o aną 
palaimintąją būseną, atsiradusią visai kūrinijai po 
Kristaus prisikėlimo ir įžengimo į dangų. Šv. Jonas, 
savo regėjimuose aprašinėdamas Avinėlio galutinę 
pergalę kovoje su didžiąja paleistuve, nuolatos kar- 
toja žodį "Alleliuja' kaip išraišką to, kad “mūsų 

Viešpats Dievas visagalis ėmė viešpatauti“ (Apr 
19, 6). Alleliuja pasigirsta danguje tarsi “daugelio 
vandenų" ir “didelių griausmų" balsas (19, 6), tar- 
si balsas “daugelio minių" (19, x). Jį taria ir “dvi- 
dešimt keturi vyresnieji ir keturi gyvūnai" prieš 
Viešpaties sostą (19, 4). Visa kūrinija gieda Alle- 
liuja, nes ji visa yra Kristaus pergalės pakelta į per- 
keistąją būseną, išvaduotą iš blogio. Tiesa, kol gy- 
vename žemėje, tol blogis mums graso ir nesykį 
mus ištinka. Tačiau tai visai kas kita, negu gyveni- 
me prieš Kristų. Kristus savo prisikėlimu pergalė- 
jo mirtį, šį patį didžiausią blogį, ir todėl gyvenimas 
po Kristaus jau nebėra skundas, bet esmėje džiaugs- 
mas. Mirdami po Kristaus, mes jau žinome, kad 
mirštame prisikėlimui ir tuo įeiname į palaimintą- 
ją būseną, kurios išraiška ir yra anasai dangiškasis 
Apokalipsės Alleliuja. 

Todėl Rytų Bažnyčia niekad nenustoja savo li- 
turgijoje Alleliuja giedojusi. Liturgija juk yra ne 
kas kita, kaip anos palaimintosios būsenos simbo- 
linė išraiška, kaip šventimas amžinosios Kristaus 
pergalės. Alleliuja kaip šios pergalės šūksnis tad ir 
turi skambėti nuolatos: net ir Kryžiaus Išaukštini- 
mo dieną, net ir Didįjį Penktadienį, nes kryžius ir 
mirtis po Kristaus yra apgaubti nebe liūdesiu, o 
džiaugsmu. Giedodama Alleliuja Kristaus mirties 
dieną, Rytų Bažnyčia gal kaip tik įspūdingiausiai 
parodo, kaip ankštai ji mirtį jungia su prisikėlimu 
ir kaip labai ji kryžių pergyvena amžinosios gar- 

bės šviesoje. Katalikų Bažnyčia nebegieda Alleliu- 
ja nuo senųjų Užgavėnių (septuagesima) ligi Di- 
džiojo Šeštadienio nakties: tuo metu, kai ypač gi- 
liai prisimename Kristaus kančią bei mirtį lyg ir ne- 
tinka giedoti džiaugsmo giesmę. Psichologiškai tai 
tiesa. Tačiau šiuo Alleliuja kaip džiaugsmo išraiš- 
kos išleidimu Vakarų Bažnyčia parodo, kad jos 
pergyvenime kančia ir mirtis esti atskiriama nuo 
prisikėlimo ir garbės; kad jos maldingume esama 
momentų, kurie lyg ir netenka ryšio su visuma ir 
kuriuose vienas pradas (liūdesys Didįjį Penktadie- 
nį, džiaugsmas Velykų Sekmadienį) lyg ir nustelbia 
kitą pradą. Rytų Bažnyčioje tokio nustelbimo nėra: 
Alleliuja nenutyla niekados, nes niekados kančia ir 
mirtis negali būti pergyvenama be žvilgio į prisi- 
kėlimą ir amžiną garbę. 

Štai kodėl kryžius yra Rytų Bažnyčios pergyve- 
namas ne kaip liūdesio ar pralaimėjimo ženklas, bet 
kaip ženklas “tikro džiaugsmo". "Šią dieną", gieda 
Rytų Bažnyčia Kryžiaus Išaukštinimo šventėje, “vi- 
sa kūrinija yra išvaduojama iš sugedimo, ir per 
kryžių spindi malonė viršum mūsų. Todėl knium- 
bame prieš Tavo veidą ir sakome: Koki nustabūs 
Tavo darbai, o Viešpatie" (Didieji Mišparai, litė). 
Ryty Bažnyčioje kryžius šviečia. Jo garbinimas virs- 
ta triumfu, kas ypač išeina aikštėn trečiąjį Gavėnios 
sekmadienį, skirtą irgi kryžiaus garbei. “Visa širdi- 
mi džiūgaujame“, gieda Rytų Bažnyčia šią dieną, 
“ir žvilgsniais ir lūpomis giedame triumfo giesmę, 

džiaugdamiesi lenkiamės prieš Viešpaties kryžių ir 
plojame rankomis... Šiandien švenčiame džiaugsmo 
šventę ir žemėje ir danguje... Šiandien džiūgauja 
angelų chorai, garbindami tavo kryžių... Džiaukitės 
tad ir jūs, žemės tautos; džiaukitės, grodamos arfo- 
mis ir giedodamos giesmes, ir lenkitės Viešpaties 
kryžiui... Dievo Bažnyčia, džiaukis ir tu, garbinda- 
ma palaimintą Viešpaties kryžiaus medį" (Matuti- 
num, 1-9 odė). Iš tikro, nuostabūs žodžiai Gavėnios 
metu ir tai šventėje, skirtoje kryžiaus garbei! Jeigu 
tačiau Kristaus pakėlimas ant kryžiaus reiškia vi- 
sos puolusios kūrinijos pakėlimą į malonės būseną, 
tai liturginis kryžiaus minėjimas savaime prasiver- 
žia džiaugsmo giesme, kurią gieda visas pasaulis. 
Kryžius Rytų Bažnyčioje nėra išraiška žmogiškosios 
tragikos, neperskverbiamos tamsos, vienatvės, bet 
jis yra Kristaus garbės ženklas, o per jį ir visos kū- 
rinijos išaukštinimas. 

Pilnumo dėliai reikia pridurti, kad senojoje 10- 
tyniškoje Didžiojo Penktadienio liturgijoje kryžius 
taip pat buvo garbinamas kaip pergalės ženklas. 
Tai dar ir šiandien yra išlikę himne “Pange, ling- 
ua", kuris Katalikų Bažnyčioje yra giedamas kry- 
žiaus nudengimo ir garbinimo metu. Šiame himne 
kryžius yra vadinamas laimėjimu (“super crucis 
trophaeo"'), ir pats himnas turįs išreikšti didžiulį 
triumfą (“dic triumphum nobilem”). Dar aiškiau 
kryžius kaip Kristaus Karaliaus sostas buvo vaiz- 

duojamas himne “Vexilla Regis”, kuris buvo gieda- 
mas, nešant iš vakaro pakonsekruotą ostiją iš šalu- 
tinio altoriaus į didįjį altorių. “Karaliaus vėliavos 
žengia priekyje, šviečia kryžiaus paslaptis"; kry- 
žiuje įvyko Dovydo pranašystė: “Viešpats karaliaus 
nuo medžio“. Pats kryžius yra šiame himne vadi- 
namas "puikiu ir žėrinčiu medžiu" (“arbor decora 
et fulgida”), papuoštu “Karaliaus purpuru"“ (Cor, 
nata Regis purpura”). Abu šie himnai yra parašyti 
Fortunato Venancijaus 6 šimtmetyj, vadinasi, tuo 
metu, kada dar nebuvo jokio skilimo tarp Rytų ir 
Vakarų Bažnyčios ir kada Kristaus apmąstymas bei 
pergyvenimas dar buvo visai krikščionijai bendras. 
Vėliau šis pergyvenimas persiskyrė. Rytų Bažnyčia 
ir toliau svarstė kenčiantįjį Kristų kaip garbingą 
Karalių, tuo tarpu Vakarų Bažnyčia susitelkė aplin- 
kui Nukryžiuotąjį jo sužeistos Žmogybės atžvilgiu. 
Minėti himnai buvo lotyniškojoje liturgijoje gieda- 
mi, tiesa, ir toliau, tačiau jie neteko pirmykštės 
prasmės. Prieš dešimtį metų (1955 m. lapkr. 16 d.) 
Apeigų Kongregacijos dekretu buvo pakeista loty- 
niškoji Didžiosios Savaitės liturgija, ir senas him- 
nas “Vexilla Regis" buvo išbrauktas, nes jo turinys 
nebeatitinka dabartinį vakariečio krikščionies per- 
gyvenimą. Dabar tylint yra nešama pakonsekruota 
ostija į didįjį altorių: merdinčio Jėzaus akivaizdoje 
Vakarų krikščionija nebegali pergyventi jo kaip 
Karaliaus, todėl kryžius nebetenka spindėsio, ku- 
riuo jis žėri Rytų krikščionies sieloje. Himno "Ne 

xilla Regis" išbraukimas galbūt ryškiausiai parodo, 
kaip labai esame nutolę nuo kryžiaus pirmykščio 
supratimo bei garbinimo. 


3. Meilė Kristui 


Kenozės pagrindas, pradedant pasaulio sukūri- 
mu ir baigiant mirtimi ant kryžiaus, yra Dievo mei- 
lė. Save aprėždamas ir pažemindamas tuo, kad su- 
laiko savo absoliutinę galybę, kad nusileidžia į kū- 
riniškojo buvimo plotmę ir nusilenkia šios plotmės 
dėsniams, Dievas kaip tik ir apreiškia save kaip 
Meilę. Dar daugiau: kenozė yra vienintelis kelias, 
kuriuo Dievas gali savo meilę parodyti. Juk kol 
Dievas pasilieka transcendentinėje plotmėje, savo 
absoliutinėje garbėje bei galybėje, tol jis yra mums 
visiškai neprieinamas ir tol mes apie jį nieko neži- 
nome. Šia prasme šv. Jonas ir sako, kad “Dievo nė 
vienas niekados nėra matęs” (Jon 1, 18). Tiktai ta- 
da, kai Dievas išeina iš savo neaprėpiamos šviesos 
ir garbės, mes patiriame, kad jis iš viso yra ir kad 
jis yra Meilė. Tačiau šis Dievo išėjimas iš transcen- 
dencijos yra niekaip kitaip negalimas kaip tik ke- 
nozės keliu. Jau pats būties sukūrimas yra, kaip sa- 
kyta, pirmas kenozės žingsnis. Mes egzistuojame tik 
todėl, kad Dievas nuolatos mums buvimą teikia ir 
todėl nuolatos savo absoliutinę galybę aprėžia. Ka- 
dangi esame sukurti iš meilės, todėl mūsų buvimas 
ir yra nuolatinis Dievo kaip meilės liudytojas. Kar- 

tu tačiau jis yra ir nuolatinis Dievo kenozės liudyto- 
jas. Dievas kaip meilė prabyla jau pačiu kūrimo ak- 
tu, nes čia prabyla jis kaip nusižeminęs ir save ap- 
ribojęs Viešpats. Ir juo kenozės laipsniai didėja, 
juo labiau Dievas mums apsireiškia kaip meilė, 
Didžiausio aiškumo šis apsireiškimas pasiekia, 
kaip jau minėta, įsikūnijime. Priimdamas tarno pa- 
vidalą, Dievas save tiek aprėžia ir tiek nusižemina, 
kad vienintelis šios kenozės pagrindas tegali būti 
meilė. Pasaulio kūrime dar galime regėti Dievo ga- 
lybės ženklų. Įsikūnijime tokių ženklų nebėra. Čia 
Dievo galybė yra visiškai pasitraukusi, ir Viešpats 
pasirodo kaip vienas iš mūsų. Jis prisiima žemiškąjį 
mūsų likimą ir neša jį — ne kaip kokią kaukę, bet 
kaip savo paties prigimtį. Jis net nusilenkia šios 
prigimties dėsniams. Mus kurdamas, Dievas dalina- 
si su mumis buvimu. Tapdamas žmogumi, jis dali- 
nasi su mumis ir šio buvimo forma. Tuo būdu Die- 
vas tampa mums taip labai artimas, kad jis virsta 
tikrai mūsų Dievu giliausia šio žodžio prasme. Gė- 
tybių bei vertybių subendrinimas (communicatio 
bonorum), kuris sudaro meilės esmę, įsikūnijime 
pasiekia aukščiausio laipsnio: “Dievas taip pamilo 
pasaulį, kad davė savo vienatinį Sūnų" (Jon 3, 16) 
— davė ne taip, kad jis tiktai tarp žmonių gyventų, 
bet kad ir pats tikru žmogumi born, Jeigu išgany- 
mas yra žmogaus sujungimas su Dievu, tai išgany- 
mo esmę kaip tik ir sudaro meilė, nes meilėje, kaip 
S. Verchovskis teisingai pastebi, “įvyksta tobuliau- 

sia vienybė. Kristus išganė visus todėl, kad visus su- 
jungė meile su savimi, o per save ir su Tėvu bei 
Šventąja Dvasia... Dievo Karalystė yra meilės ka- 
ralystė, o Kristus yra jos centras"? Todėl Kristus 
ir yra tobuliausias Dievo kaip meilės apsireiškimas. 


Didžiausias betgi Dievo apsirėžimas bei nusiže- 
minimas įvyksta trečiajame kenozės laipsnyje, bū- 
tent mirtyje. Dievas miršta mūsų mirtį, kad šią iš 
pagrindų pergalėtų ir tuo būdu suteiktų mums am- 
žiną gyvenimą (plg. Jon 11, 25-26) — ne prailgin- 
tą prigimtojo buvimo plotmėje, bet visą kartu kaip 
neišsemiamą dabartį. Mirti už kitą yra betgi pats 
didžiausias meilės ženklas, nieku kitu nebepralen- 
kiamas ir net nebepasiekiamas. “Niekas neturi di- 
desnės meilės, kaip ta, kad kas guldo savo gyvybę 
už savo prietelius“ (Jon 15, 13). Logos įsikūniji- 
mu žmogus juk ir yra tapęs Dievo prieteliu. Kris- 
tus nevadina savo mokinių tarnais, “nes tarnas ne- 
žino, ką jo viešpats daro"; tai reiškia: tarnas neda- 
lyvauja savo pono gyvenime, jis nesidalina su juo 
šiojo būtimi bei veikla. Kristus vadina savo moki- 
nius prieteliais, nes jis jiems pasakė visa, ką yra gir- 
dėjęs iš Tėvo; tai reiškia: jis įvedė juos į dieviškąjį 
gyvenimą, jis šį gyvenimą su jais subendrino; Die- 
vas pasidalino su žmogumi per Kristų savo turiniu 
(Jon 15, 14-15). Žmogus tapo dieviškojo gyveni- 
mo dalyviu. Todėl jis ir nėra Dievo tarnas, bet jo 
prietelis. Kristus miršta už šį prietelį ant kryžiaus 

ir tuo apreiškia pačią didžiausią — neišsemiamą ir 
neperžengiamą — meilę žmogui, o per jį ir visai 
kūrinijai. 

Bizantininė Rytų Bažnyčios liturgija turi dau- 
gybę vardų, kuriais ji vadina Kristų: karalius, val- 
dovas, demiurgas, šviesa, aušrinė, saulė ir t.t. Ta- 
čiau pats dažniausias vardas, kurį sutinkame kiek- 
viename žingsnyje, yra Kristaus pavadinimas žmo- 
nių draugu  (philanthropos, čelovekoliubec). Šis 
Kristui taikomas epitetas yra labai senas. Jį randa- 
me jau vad. Laiške Diogenetui, rašytame 2 šimtme- 
tyje, kurio autorius, deja, nežinomas. Atsiremda- 
mas į aukščiau minėtą šv. Jono teigimą, kad Dievo 
niekas niekad nėra matęs, laiško autorius sako, kol 
Dievas "savo išmintingus sprendimus pasilaikė tik- 
tai sau ir saugojo juos kaip paslaptį, galėjo atrody- 
ti, kad jis mumis visiškai nesidomi ir nesirūpina. 
Tačiau apreikšdamas ir per savo Sūnų atskleisda- 
mas mums tai, ką pačioje pradžioje buvo sumanęs, 
jis mums suteikė visa: tiek galimybę dalyvauti jo 
geradarybėse, tiek jį patį regėti ir pažinti. Kas iš 
mūsų galėjo to tikėtis?” Šitoje vietoje laiško auto- 
rius ir vadina Dievą žmonių draugu (philanthro- 
pos) ir kalba apie “jau net per gausų Dievo drau- 
giškumą žmogui“ (philanthropia).3* Bizantininė 
liturgija pasiėmė šį pavadinimą ir pritaikė jį Kris- 
tui kaip Dievo meilės asmeninei apraiškai. Kristus 
yra žmonių draugas, kuris už juos guldo savo gy- 
vybę. Mirtyje ant kryžiaus kaip didžiausiame Die- 


113 


vo kenozės laipsnyje išeina aikštėn ir didžiausias 
Dievo draugiškumas žmonėms. 


Šiuo atžvilgiu gilios prasmės turi Kristaus kaip 
vienintelės galimos teodicejos samprata. Teodice- 
ja, kaip žinome, reiškia Dievo pateisinimą blogio 
akivaizdoje. Juk jeigu blogis šėlsta tiek gamtoje, 
tiek istorijoje, tai savaime kyla klausimas, kaip gali 
pasaulis būti Dievo kūrinys ir jo apsireiškimo vie- 
ta. Tai žinojo jau ir šv. Tomas Akvinietis, nagrinė- 
damas priekaištą Dievo buvimui: “Jei Dievas būtų, 
tai nebūtų blogio; kadangi tačiau yra pasaulyje blo- 
gis, tai todėl nėra Dievo” (STh I, q 2, a. 3). Mūsų 
laikais šis priekaištas yra pasidaręs itin populiarus 
ir sykiu skaudus, nes juo yra grindžiama viena 
ateizmo rūšis, vadinama egzistenciniu ateizmu. Tai 
ateizmas, kuris remiasi blogio (absurdo, melo, kan- 
kinimų) patyrimu ir todėl negali sutikti, kad egzis- 
tuotų Dievas kaip absoliutinė prasmė, tiesa ir lai- 
mė. Šios rūšies ateizmo randame ypač prancūzų eg- 
zistencinėje dabarties filosofijoje?* Tačiau anks- 
čiau negu prancūzų egzistencialistai aną priekaiš- 
tą kėlė rusų nihilistai, nes rusai jieškojo Dievo ne 
tiek sausu protu, kiek asmeniniu susitikimu bei per- 
gyvenimu. Betgi tokiam susitikimui blogis kaip tik 
ir pastoja kelią. 


Tai labai giliai atskleidė F. Dostojevskis savo 
romane “Broliai Karamazovai" (1879-80), kuria- 
me Ivanas Karamazovas neigia ne patį Dievo bu- 

vimą kaip tokį, bet pasaulio prasmingumą ir tai to- 
dėl, kad pasaulyje esama nekaltų būtybių, ypač vai- 
kų, kančios. Nekaltos būtybės kančia kaip tik ir ke- 
lia aikštėn pasaulio neprasmę, o neprasmingas pa- 
saulis juk negali būti žmogaus pripažintas bei pri- 
imtas. Neprasmingą pasaulį žmogus gali ir turi 
neigti. Tai Ivanas Karamazovas kaip tik ir daro, 
grąžindamas Dievui, kaip jis sako, "įėjimo bilietą“, 
gautą gimimo akimirką. Neigdamas pasaulį kaip 
pilną neprasmės, žmogus tuo pačiu neigia jį ir kaip 
Dievo veikalą: neprasmingas pasaulis juk negali 
būti absoliutinės Prasmės kūrinys. O nebūdamas 
Dievo kūrinys, pasaulis mums Dievo neliudija, ne- 
rodo ir neatskleidžia. Todėl nors Ivanas Karamazo- 
vas Dievo buvimo tiesiog ir neneigia, jis vis dėlto 
savo nusistatymu pasaulio atžvilgiu pasirodo esąs 
tikras ateistas.’ Nekaltos būtybės kančia neleidžia 
mums išvysti Dievo kaip Meilės, o Dievas be mei- 
lės, Dievas kaip grynas protas juk yra neįmanomas. 
Jeigu toks Dievas be meilės ir būtų, žmogus būtų 
tiesiog. moraliai įpareigotas jį neigti ir net su juo 
kovoti, atmesdamas jo tvarką. Šios rūšies ateizmą 
Dostojevskis laikė tokiu svariu, kad sakėsi jį radęs 
ne Vakarų Europoje, o tiktai rusiškojo žmogaus 
sieloje.’ Anuo metu tai buvo iš tikro tiesa. Bian. 
dien tačiau šis egzistencinis ateizmas yra išplitęs ir 
Vakarų Europoje. Šalia vad. scientistinio ateizmo, 
kylančio iš Dievo nereikalingumo mokslui, egzis- 
tencinis ateizmas, kyląs iš pasaulio sąrangos absur- 

diškumo, yra dabar plačiausiai išsivysčiusi bedievy- 
bės rūšis.37 

Egzistencinį ateizmą Rytų Bažnyčia visa- 
dos yra laikiusi labai rimtu, nes krikščioniškasis 
Rytų mąstymas niekad nėra blogio banalinęs, ką 
nesykį regime apologetiniuose vakariečių teologų 
veikaluose. Rusų religijos filosofai drąsiai pripa- 
žįsta, kad "vienintelis rimtas ateizmo argumentas 
kaip tik ir yra sunkenybė visagalio ir geradario 
Dievo buvimą suderinti su esančiu pasaulyje blogiu 
ir kančia“, nes “jei visavaldis (pantokrator) Die- 
vas egzistuoja kiekviename blogyje, kiekviename 
kentėjime, kare, kankinimuose, mare ir choleroje, 
tai į Dievą iš viso negalima tikėti, ir maištas prieš 
ji yra tokiu atveju visiškai pateisinamas".35 Štai ko- 
dėl teodicejos problema rusų religijos filosofijoje 
yra žymiai aštriau keliama negu Vakarų filosofijoje, 
nes tai problema, kuri liečia ne grynai teorinį klau- 
simą, bet visai konkretų žmogaus nusistatymą bū- 
ties pagrindo ir jos prasmės atžvilgiu. Todėl pa- 
grįstai E. Trubeckoj kalba apie dilemą: “Arba pa- 
saulyje nėra jokios prasmės ir jokio Dievo arba 
Dievas turi parodyti savo galią pasaulio kančio- 
je“? Kitaip sakant, žmogus turi jieškoti tokio 
"Dievo apsireiškimo“, kuris “gyvenimo beprasmy- 
bę galutinai pergalėtų“ (t. p.). 


Šį Dievo kaip galutinio laimėtojo apsireiškimą 
kančios pilname pasaulyje Rytų religiniai mąstyto- 

jai kaip tik ir regi Kristuje. Kristus yra nepaneigia- 
mas ir nenugalimas Dievo pateisinimas blogio aki- 
vaizdoje. “Idėja Dievo, kuris nužengė į pasaulį, 
laisvai kentė, dalyvaudamas žmogaus bei kosmo 
kančioje; idėja kenčiančio Dievažmogio yra vienin- 
telė galima teodiceja, vienintelis įtikinamas Dievo 
pateisinimas".** Nes čia apsireiškia Dievas ne kaip 
keršytojas bei teisėjas, reikalaująs atstatyti pažeis- 
tą savo garbę, bet kaip bendrininkas kentėjimuose 
ir mirtyje, vadinasi, kaip meilė tobuliausia šio žo- 
džio prasme. Giliausias kenozės laipsnis arba Kris- 
taus mirtis ant kryžiaus išsprendžia nekaltos kan- 
čios problemą tuo būdu, kad pats Kūrėjas virsta 
nekaltu aukos Avinėliu. Tai ir yra Dievo atsakymas 
į amžiais keliamą priekaištą, kad jis leidžiąs pasau- 
lyje egzistuoti nekaltų būtybių kentėjimams. Taip, 
jis tai leidžia, tačiau ne ta prasme, kad pats, kaip 
Putinas savo eilėraštyje “Rex” be pagrindo sako, 
“į purpurą įsivyniojęs" nematytų pasaulyje "nei 
skurdo, nei skausmo" arba pyktų, kam žmonės, 
“rūsčiai šaukdami tame klonyje“, ardo "pasaulio 
harmoniją, — ne: Dievas pats įsijungia į šią ne- 
kaltą kančią, prisiima ją ir iškenčia ją ligi galo. 
Naktis Alyvų Kalne, kai Kristus prašė Dangiškąjį 
Tėvą, kad ta taurė praeitų pro jį negerta (plg. Mat 
26, 39-42), yra nepaneigiamas įrodymas, jog žmo- 
giškoji jo prigimtis purtėsi kančios akivaizdoje taip 
lygiai kaip ir kiekvieno kito ir kad jos baisumas jį 
ištiko visa jėga. Kristus betgi nusilenkė Tėvo valiai 

ir išgėrė aną kančios taurę ligi dugno. Tai ir buvo 
blogio problemos išsprendimas iš Dievo pusės. 
Blogis kaip visiškas negatyvumas ir nebūtis ne- 
gali iš esmės turėti jokio /eorinio sprendimo. Juk 
išspręsti pozityviai kokį nors klausimą reiškia pa- 
žinti jo turinį ir jį suvesti į santykį su kitais turi- 
niais. Tačiau blogis juk neturi jokio turinio. Jis yra 
turinio stoka, jo neigimas, jo ardymas. Jis todėl ir 
negali būti proto pažintas, nes ten nėra ko pažin- 
ti. 4? Štai kodėl Kristus savo moksle ir nedavė mums 
jokio teorinio kančios bei blogio sprendimo. Ta- 
čiau jis mums davė egzistencinį sprendimą, kuris 
glūdi ryžte ištverti blogio  ištiktoje padėtyje ligi 
galo. Kristus prisiėmė mirtį, šią kraštutinę blogio 
apraišką, ir leido jai suardyti savo gyvybę kaip 
aukščiausią žemiškąjį gėrį. Tuo būdu jis atsidūrė 
tokioje padėtyje, kurioje blogis šėlsta visu smarku- 
mu. Tačiau Kristus, nors ir purtydamasis, — “jis 
pradėjo liūdėti ir sielvartauti" (Mat 26, 37) — iš- 
tvėrė šioje padėtyje ir tuo būdu mirtį nugalėjo — 
ne kokia nors teorine formule, bet egzistencine 
elgsena blogio akivaizdoje. Todėl S. Frankas ir sa- 
ko, kad Kristus “savo auka sujungė su Dievu ne tik 
nusidėjusįjį, bet ir kenčiantįjį pasaulį"? Po Kris- 
taus pasaulyje esanti kančia vyksta kartu su Dievu 
ir Dievuje. Nekalti kentėjimai yra dabar ne kas ki- 
ta kaip dalyvavimas Kristaus kančioje; todėl jie turi 
atperkamosios reikšmės bei vertės. Kaip Kristus 
savo kančią sujungė su kūrinijos kančia, taip dabar 

kūrinija jungia savo kančią su Kristaus atpirkimu 
ir darosi tuo būdu šiojo bendrininkė.“* Štai kodėl 
po Kristaus nekalta kančia yra šventa; ji nebeturi 
ano senovinio fatalizmo bei tragiškumo, kuris toks 
ryškus graikų tragedijose. Be abejo, ir po Kristaus 
kančia yra likusi tokia pat baisi bei žiauri psicbofi- 
ziniu savo atžvilgiu. Ir po Kristaus sunkus atsakin- 
gumas slėgia pečius visų tų, kurie nekaltą kančią 
žadina arba ją stiprina. Tačiau pati ši kančia kaip 
tokia yra netekusi neprasmybės. Po Kristaus ji yra 
nuostabiai prasminga kaip kelias plėsti Kristaus iš- 
ganymui ir kaip dalyvavimas jo meilės žygyj. 

Štai kodėl Kristus šiandien ir stovi priešais mus 
kaip tikroji teodiceja; vadinasi, kaip Dievo patei- 
sinimas blogio akivaizdoje. Šiandien niekas negali 
Dievo kaltinti, esą jis jieškąsis priebėgos begalinėje 
savo garbėje ir paliekąs pasaulį vieną su savo ken- 
tėjimais. Kenčiančio ir mirštančio Kristaus akivaiz- 
doje šis priekaištas neturi jokios prasmės. Po Kris- 
taus nebegalima nekaltos kančios laikyti pagrindu 
Dievo buvimui neigti arba sukilti prieš jo viešpa- 
tavimą. 

Iš to plaukia labai svarbi išvada: egzistencinis 
ateizmas, kyląs iš blogio patyrimo, po Kristaus yra 
netekęs pagrindo. Po Kristaus yra galimas tik scien- 
tistinis ateizmas; vadinasi, toks ateizmas, kuris 
protu Dievo būtyje neranda arba būčiai išaiškinti 
jo yra nereikalingas. Tačiau nebegalimas yra toks 
ateizmas, kuris atmeta Dievą todėl, kad jis esąs be- 


119 


širdis valdovas, nemylįs žmonių, todėl leidžiąs jiems 
nekaltai kęsti ir žūti. Prometejinis sukilimas prieš 
Dievą, esantį kietos širdies ir nesugebantį tarnauti, 
kaip tai Dzeusui prikaišioja graikiškasis Promete- 
jus, Kristaus akivaizdoje yra tikra nesąmonė. Juk 
Kristuje kaip tik ir įvyko anasai Prometejaus pra- 
našavimas, esą Dievas išmoksiąs tarnauti ir tapsiąs 
minkštos širdies? Dievo Karalystė, kurią Kristus 
skelbė ir kurią Bažnyčia dabar žemėje kuria, yra 
nebe jėgos, bet "teisybės, meilės ir taikos Karalys- 
tė" (Kristaus Karaliaus šventės prefacija); tai anie 
Tėvo namai, į kuriuos grįžta sūnus palaidūnas, Tė- 
vo priimamas didžiausiu džiaugsmu bei atlaidumu 
(plg. Luk 15, 17-20). Kristaus įsteigtos religijos 
esminė žymė todėl ir yra ne valdymas, bet tarnavi- 
mas. Be abejo, valdymas irgi reikalingas tarnavimo, 
tačiau tiktai vienapusiško: kitas tarnauja man. Bet- 
gi Dostoevskis teisingai klausia: “Kodėl turi kitas 
žmogus, toks pat Dievo paveikslas kaip ir ašen, 
man tarnauti?”*® Atsakymas į šį klausimą gali būti 
tik vienas: joks žmogus nėra vertas, kad jam kitas 
tarnautų. Tarnavimas yra galimas tik abipuse pras- 
me: visi tarnaujame vienas kitam. Ir tik šis abipu- 
sis tarnavimas atitinka žmogaus vertę bei kilnumą. 

Šį abipusį tarnavimą kaip žmogiškojo buvimo 
išraišką kaip tik ir įvykdė Kristus, nusilenkdamas 
prieš savo mokinius ir plaudamas jiems kojas. “Jūs 
vadinate mane Mokytoju ir Viešpačiu, ir gerai sa- 
kote, nes aš esu. Taigi jei aš, Viešpats ir Mokyto- 

jas, mazgojau jūsų kojas, tai ir jūs turite vienas ki- 
tam mazgoti kojas" (Jon 13, 12-14). Kristus čia 
neneigia savo valdžios kaip Mokytojas ir Viešpats. 
Priešingai, jis šią valdžią net pabrėžia, sakydamas, 
esą jis kaip Viešpats ir Mokytojas mazgoja kojas. 
Kristus Dievas nusilenkė prieš žmogų ir tuo būdu 
apreiškė save kaip meilę, kurios esmę juk ir suda- 
ro atsidavimas kitam, nesulaikomas net absoliuti- 
nės dieviškosios galybės. Tas pat atsitiko ir Alyvų 
kalne. Ir čia Kristus pasidavė žydų kunigų pasiųs- 
tiems tarnams ne kaip bejėgis, bet prieš tai paro- 
dęs savo galybę: “Jie pasitraukė atgal ir puolė ant 
žemės" (Jon 18, 6), išgirdę Jėzaus prisipažinimą, 
kad jis esąs tasai, kurio jie jiešką: “Aš esu" (t. p.). 
Ir čia Kristus nepaneigė savo dieviškosios galios. 
Tačiau jis ją aprėžė ir neleido jai veikti. Juokingas 
tad buvo šv. Petro uolumas išsitraukti kardą ir juo 
ištikti "vyriausiojo kunigo tarną“ (Mat 26, 51), 
tarsi Kristus būtų reikalingas žemiškosios jėgos. 
Vienas tik šūksnis, ir dangiškasis Tėvas atsiųstų jam 
“daugiau kaip dvylika legijonų angelų“ (Mat 26, 
53). Tačiau kaip “tuomet įvyktų Raštai“ (Mat 26, 
54)? Tai yra: kaip tuomet Kristus atpirktų pasau- 
li? Prievarta? Bet juk tai nesąmonė. O jeigu laisvu 
žmogaus sutikimu ir bendradarbiavimu, tai šis jima 
į save juk ir nesutikimą, ir atmetimą, ir sugavimą, 
ir nukryžiavimą. Todėl Kristus Išganytojas galėjo 
pasirodyti pasaulyje tiktai kaip Avinėlis, o ne kaip 
Valdovas, nors savyje jis ir nešė visą valdžią dan- 

guje ir žemėje. Tačiau jis aprėžė savo galybę ir pa- 
sidavė "tamsybės valdžiai" (Luk 22, 53). Kiekvie- 
name Dievo kenozės laipsnyje jo galybė yra aiški 
ir jaučiama. Tačiau kiekviename laipsnyje ji vis 
labiau yra aprėžiama. Kristaus tarnavime žmogui 
net ligi pasidavimo mirčiai šis aprėžimas pasiekia 
aukščiausią laipsnį. Tuo Kristus kaip tik ir laužo 
stabmeldišką Dievo kaip bejausmio tirono pergy- 
venimą ir apreiškia jį kaip begalinę Meilę. 

Čia tad ir glūdi pagrindas, kodėl Kristus taip 
giliai sukrečia Rytų krikščionies sielą; kodėl jis 
virsta "vienintele rusų tautos meile”, kaip teigia 
Dostoevskis*7 Juk atsakyti į Kristaus kenozę gali- 
ma tiktai meile: “Mes mylime, nes Dievas pirmas 
mus mylėjo" (1 Jon 4, 19). Kol Dievas savo meilės 
žmonėms tiesioginiu būdu nerodė, tol žmonės ne- 
galėjo nė jo mylėti. Jie, tiesa, dėkojo jam ir drebė- 
jo, išvydę jo apraiškas, bet “kas bijo, tas netobulas 
meilėje", nes "baimės meilėje nėra" (1 Jon 4, 18). 
Žmogus myli Dievą visa širdimi tiktai tada, kai 
kreipiasi į jį ne iš baimės ir net ne iš dėkingumo, 
bet iš draugiškumo. Tačiau šis draugiškumas, o tuo 
pačiu ir tikra žmogaus meilė Dievui, reikalauja, 
kad Dievas pirmas apreikštų savo meilę žmogui, 
kad jis žmogui atsiduotų, su juo  susibendrintų, 
kaip to prašosi pati meilės esmė. Visa tai Kristuje 
kaip tik ir įvyko. Kristus yra didžiausios Dievo mei- 
lės žmogui apsireiškimas, todėl žmogus ir atsako į 
šį apsireiškimą savo meile Kristui. Kristaus kenozė 


122 


yra toji liepsna, kuri įžiebia meilę žmogaus širdy- 
je. "Išganytojas patraukia mūsų širdis savo giliu, 
nepalyginamu nusižeminimu... Tasai, kuris valdo 
visą pasaulį ir laiko savo rankose karalysčių bei tau- 
tų likimą, nusilenkia žemiškojo savo gyvenimo me- 
tu visokiem priekaištam bei šmeižtam"'.*5 

Šis Kristaus nusilenkimas kaip tik ir daro di- 
džiausio įspūdžio švelniai rytietiškai sielai, kuri gal 
geriau negu išdidi vakarietiška siela suvokia Die- 
vo kenozės prasmę ir kartu reikalą į Dievo meilę 
atsakyti taip pat meile. Kadangi Kristuje Dievo 
kenozė yra labiausiai jaučiama, todėl Kristus ir 
virsta nepaneigiama meile rytietiškajai krikščionies 
sielai. Net rusiškieji nihilistai ir ateistai, neigę Die- 
vą bei gyvenimo prasmę, negalėjo išrauti Kristaus 
iš savo širdies. Atsiminkime tik Dostoevskio Kiri- 
lovą iš jo romano “Velniai” (1871), šį nuoseklų ir 
griežtą bedievį, kuris tačiau degina lemputę prieš 
Kristaus ikoną ir patį Kristų laiko "didžiausiu vi- 
same pasaulyje“, kokio "nebuvo prieš jį ir nebus 
po jo".*? Tai gražus nurodymas į rytietiškojo žmo- 
gaus santykį su Kristumi. Šis žmogus negali Kris- 
taus visiškai paneigti ir jo pamiršti, nes Kristus sto- 
vi prieš jo akis visados kaip didžiausios, nesavanau- 
diškos, pasiaukojančios meilės įkūnijimas. 

Štai kodėl Rytų Bažnyčia laiko didžiausiu skaus- 
mu, kurį žmogus gali Kristui padaryti, ne kūno 
kančią — plakimą, erškėčiais vainikavimą, nukry- 
žiavimą — ir net ne naivių žmonių piktažodžiavi- 

mą bei šmeižimą, bet meilės atšaukimą, virstanti 
kraštutiniu atveju net išdavimu. Judo darbas — štai 
kas domina rytietiškąją teologiją ir sykiu gąsdina 
rytietiškąjį maldingumą. Rytų Bažnyčios teologijo- 
je nuolatos svarstoma, ką reiškia, kad vienas iš Jė- 
zaus apaštalų, vadinasi, jo paties pašauktas ir pati- 
kėtas žmogus, skirtas būti Dievo Karalystės statyto- 
ju žemėje, jį palieka ne dėl pažiūrų ar metodo skir- 
tybių, ne dėl kokio nors asmeninio ginčo, bet klas- 
tingai jį išduoda už pinigus. Kokio niekšybės laips- 
nio reikia pasiekti žmogaus širdžiai, kad ji būtų 
pribrendusi šitokiam darbui? Kokia paslaptis pra- 
byla pro visą šį Judo elgesi? Kokios prasmės šis 
elgesys turi Dievo planuose? Kaip jis derinasi su 
žmogaus pašaukimu amžinajai laimei? Kaip jis įsi- 
jungia į žmogaus laisvę ryšium su Dievu ir su savi- 
mi pačiu? — Štai klausimai, kuriuos Judo išdavi- 
mas kelia Rytų Bažnyčios teologo sąmonėje ir į ku- 
riuos jis intensyviai jieško atsakymo.“ 

Tas pat yra ir su rytietiškuoju maldingumu. 
Kristaus garbinime jo išdavimas vaidina labai žy- 
mų vaidmenį. Didžiojo Ketvirtadienio ir Penkta- 
dienio bizantininėje liturgijoje Rytų Bažnyčia gana 
maža kalba apie konkrečius Jėzaus kančios tarps- 
nius, apie aną kryžiaus kelią, kurį Išganytojas ėjo 
šiomis dienomis. Užtat Judo išdavimas yra kartoja- 
mas beveik be paliovos, ypač Didžiojo Ketvirtadie- 
nio Matutinum ir Didžiojo Penktadienio antifono- 
se. Šalia mistinės puotos, nusižeminimo ir mirties 

motyvų išdavimo motyvas eina per visą šių dienų 
liturgiją tarsi raudona gija. Didžiu nuogąsčiu Rytų 
Bažnyčia kalba apie Judo darbą kaip apie didžiau- 
sią piktadarybę. Atšaukti meilę Kristui, ji išduo- 
dant, nėra absoliučiai jokio, net nė mažiausio pa- 
grindo — net jeigu tai būtų ir grynas žmogaus įsi- 
kalbėjimas, gryna klaida, grynas nesusipratimas, 
pažadintas žmogaus vidinės silpnybės. "Kas gi pa- 
darė tave, Judai, išdaviku?" klausia Rytų Bažnyčia 
Didįjį Penktadienį. “Ar jis išskyrė tave iš apaštalų 
būrio? Ar jis atsakė tau malonių gausos? Ar jis pa- 
varė tave nuo stalo, puotaudamas su kitais? Ar jis, 
plaudamas kitų kojas, paniekino tavąsias?" (Matu- 
tinum, 6 antifona). Į visus šiuos klausimus Judas 
turi atsakyti neigiamai: iš Kristaus pusės nebuvo 
padaryta absoliučiai nieko, kas būtų Judo širdį 
įžeidę, jo garbę paniekinę, jo žmogiškumą pažemi- 
nę. Kristaus meilė Judui yra be jokio priekaišto ir 
be jokio šešėlio. Kuo tad vaduodamasis jis atšaukė 
meilę savo Mokytojui ir Viešpačiui? Kaip jis galė- 
jo išduoti Jėzų, kuris prieš valandėlę jam buvo nu- 
plovęs kojas, nusilenkdamas prieš jį — ne tik kaip 
žmogus, bet ir kaip Dievas? Rytų maldingumas ne- 
randa tokiam darbui jokio pagrindo ir todėl per- 
gyvena jį kaip pasibaisėtiną piktadarybę, kuri su- 
krečia kiekvieno sielą ligi pat gelmių. 

Tačiau ne tik Judas neturėjo jokio pagrindo 
Kristaus išduoti. Nė vienas žmogus neturi nė ma- 
žiausio pagrindo atšaukti savo meilės Išganytojui. 

Rytų Bažnyčia pakenčia jos pačios kritiką ir net 
smūgius, nes ji žino, kad žmogiškasis jos pradas yra 
nuodėmingas ir todėl turi atgailoti dėl savo klaidų. 
Tačiau ji nepakenčia kritikos Kristaus atžvilgiu. 
Kas atšaukia savo meilę Kristui, nusideda jam kaip 
žmonių draugui ir atskleidžia didžiausią savos dva- 
sios sugedimą. Išduoti Kristų reiškia atstumti jį 
kaip Išganytoją ir tuo būdu pražudyti patį save: 
“Jis pabučiavo jį ir neteko jo“, gieda Rytų Bažny- 
čia Didįjį Ketvirtadienį (sticheron prie 148 psal- 
mės). Todėl kai sovietinis rašytojas Demijan Bed- 
nyj (1883-1945) savo veikaluose pamėgino vaiz- 
duoti Judą kaip revoliucininką, o jo išdavimą aiš- 
kinti kaip proletariato sukilimą?! jis tuo neįtikino 
nė pačių komunistų: niekas Rusijoje negalėjo lai- 
kyti Judo didvyriu ir jame regėti vieną iš proleta- 
riato pirmatakų. Rusų tautos sąmonėje jis buvo ir 
pasiliko išdavikas — nieko daugiau. Šiandien net ir 
sovietų rašytojai tokių nesąmonių nesigriebia, nes 
joks Judo aukštinimas negali pridengti jo darbo 
kaip niekšybės paslapties. 

Didįjį Ketvirtadienį šv. Bazilijaus liturgijoje 
Rytų Bažnyčia vietoje cherubinų himno gieda vie- 
ną troparion, kuriame sakoma: “Aš nebučiuosiu 
Tavęs Judo pabučiavimu, bet šauksiuos Tavęs kaip 
piktadarys šaukės tavo dešinėje: Viešpatie, prisi- 
mink mane savo karalystėje". Tai pati giliausia ry- 
tietiškojo krikščionies santykio su Kristumi išraiš- 

ka. Žmogus gali virsti piktadariu - nusidėjėliu, bet 
jis neturi virsti išdaviku. Ne Magdalena ir ne gal- 
važudys gąsdina Rytų Bažnyčią, bet Judas. Magda- 
lena suklupo prie Kristaus kojų, tepdama jas alie- 
jumi ir šluostydama savo plaukais (plg. Luk 7, 37- 
38); galvažudys kreipėsi į Kristų, prašydamas jį 
prisiminti savo karalystėje (plg. Luk 23, 42); tuo 
tarpu Judas mirė savižudžio mirtimi, atstumtas ir 
atsitraukęs nuo Dievo (plg. Mat 27, 4: “kas mums 
darbo? tu žinokis"; Luk 22, 48: “Judai, pabučiavi- 
mu tu įduodi Žmogaus Sūnų"). Juk išdavimu atsa- 
kyti į Kristaus kenozę kaip aukščiausios meilės iš- 
raišką reiškia iš tikro demoniškai elgtis, o demoniz- 
mas patraukia paskui save susinaikinimą kaip ne- 
prasmės ir niekšybės įprastinį galą. Štai ko Rytų 
Bažnyčia bijosi ir ką ji apmąsto Kristaus kančios 
dienomis. 

Meilės Kristui atžvilgiu joks žmogus negali pa- 
silikti nei šiltas nei šaltas, nes joks žmogus negali 
būti neutralus Kristaus kenozei. Už mus kenčiantįjį 
ir mirštantįjį Kristų galime arba mylėti, nepaisant 
daugybės moralinių mūsų nuodėmių (Magdalenos 
atvejis), arba jį išduoti, nepaisant, kad už tai ne- 
gautume nė vieno sidabrinio (Judo atvejys), nes 
neatsakymas meile į didžiausią meilę jau yra šiosios 
išdavimas. Štai kodėl Kristus ir gyvena dabartinėje 
istorijoje kaip skiriantysis kardas (plg. Mat 10, 34- 
37) — ne savo mokslu bei doriniais reikalavimais, 
bet savo Asmenybe, kuri reikalauja iš mūsų taip pat 

asmeninio atsakymo ir savaime mus atskiria nuo 
visų tų, kurių atsakymas į Kristaus meilę yra nei- 
giamas. 


4. Gyvenimas Kristuje 


Dievo kenozė padaro mums suprantamą ne tik 
gilią Rytų krikščionies meilę Kristui, bet ir stoką 
Kristaus sekimo idėjos Rytų Bažnyčios asketinėse 
praktikose; idėjos, kuri Vakaruose yra stipriai pa- 
plitusi, ypač pasirodžius knygai “Kristaus sekimas 
— De immitatione Christi", priskiriamai "Tomui 
Kempiečiui (15 šimt.). Šios knygos pagrindinė 
mintis yra ta, kad Kristus esąs mums pavyzdys, ku- 
riuo jau šiame gyvenime turime sekti, vykdydami 
jo dorybes ir tuo būdu tobulėdami savu gyvenimu. 
Krikščioniškoji tobulybė esanti ne kas kita, kaip 
Kristaus vykdymas asmeninėje būtyje. Kiekvienas 
krikščionis turįs tapti mažu arba 'antruoju Kristu- 
mi’, kaip dažnai sakoma. Kristaus dorybės ir visa 
jo elgsena turinčios būti mūsų dorybių ir mūsų elg- 
senos matas. Tai ir yra sekimas Kristumi arba krikš- 
čioniškojo tobulumo kelias.5* 

Rytų Bažnyčios asketikai ši idėja yra betgi sve- 
tima. "Kristaus sekimo keliu dvasinis Rytų Bažny- 
čios gyvenimas niekados nėra ėjęs”, nes tai esą 
negalima. Pastangos sekti Kristumi galinčios žmo- 
Cu priartinti prie Išganytojo “tik iš viršaus" (t. p.): 
žmogus galįs Kristų tik pamėgdžioti, o ne juo sekti. 

Šitoks Rytų Bažnyčios nusistatymas mums atrodo iš 
sykio gana keistas. Kodėl krikščionis negalėtų sa- 
vo gyvenime elgtis taip, kaip elgėsi Kristus? Kodėl 
jis negalėtų laikyti Išganytojo pavyzdžiu visai sa- 
vo būčiai? Argi šv. Povilas neliepia krikščionims 
apsivilkti Kristumi (plg. Rom 13, 14), tai yra pri- 
siimti jo išvaizdą — ne viršinės povyzos, bet vidi- 
nio pavidalo prasme? Jeigu tačiau įsigiliname į ry- 
tietiškąjį Kristaus kaip Dievo Avinėlio pergyveni- 
mą, tai Kristaus sekimo idėjos stoka mums darosi 
aiški. Žmogus gali ir turi susijungti su Kristumi: 
tai pagrindinė visos Krikščionybės — taigi ir Rytų 
Bažnyčios — tiesa. Tačiau ši tiesa Rytų Bažnyčioje 
yra vykdoma kitaip negu Vakarų Bažnyčioje; kitaip 
todėl, kad ir pats Kristus čia yra kitaip suvokiamas 
bei pergyvenamas. 

Kaip jau nekartą buvo minėta, Kristus yra Rytų 
Bažnyčiai dieviškumo ir žmogiškumo pilnatvė. Pil- 
nutinis žvilgis į Kristų, jo neskaldymas į dievybę 
bei žmogybę, jo visuotinis pobūdis, apimąs tiek 
dangų, tiek žemę, kaip tik ir sudaro aną atžvilgį, 
kuriuo Rytų Bažnyčia Kristų mąsto bei garbina. 
Kas tad galėtų drįsti imtis šią pilnatvę vykdyti sa- 
vyje, vadinasi, labai aprėžtoje bei siauroje savo bū- 
tyje? Juk jeigu Kristų pergyvename kaip pavyzdį, 
kuriuo turime sekti, tai būtinai imame jį istorinia- 
me jo gyvenime žemėje: Nazarete, kelionėse po 
Palestiną, santykiuose su savo motina bei apaštalais, 
su žydais ir stabmeldžiais, jo kančioje ir mirtyje, nes 

tik žemiškajame Jėzaus gyvenime galima kalbėti 
apie jo dorybes bei jo elgseną. Betgi, kaip jau sa- 
kyta, šiuo istoriniu žemės gyvenimu Kristus anaip- 
tol neišsisemia. Visuotinės Kristaus pilnatvės že- 
miškasis jo gyvenimas neatskleidžia ir neišreiškia. 
Kenotinė šio gyvenimo forma arba anasai tarno 
pavidalas pridengia Kristaus išvaizdą ir neleidžia 
mums jos paregėti tokios, kad ją galėtume aiškiai 
suvokti ir todėl ja sekti. Kristaus elgesiai žemiška- 
jame jo gyvenime mums nėra vienaprasmiai. Norė- 
dami jais sekti, greitai susiduriame su neišspren- 
džiamomis priešginybėmis. Kokiu Kristumi turime 
sekti: tuo, kuris išvaiko pirklius iš šventyklos, ar 
tuo, kuris nesipriešindamas pasiduoda žydams Aly- 
vų Kalne? Tuo, kuris nepasmerkia svetimoteriau- 
jančios moters, ar tuo, kuris pragaro teismu graso 
farizejams ir Rašto žinovams? Gili antinomija žy- 
mi visą žemiškąjį Kristaus gyvenimą. Mes negali- 
me šios antinomijos išspręsti, nes tai reikštų per- 
prasti ne tik žmogiškumo, bet ir dieviškumo gel- 
mes. Todėl vargu ar galime šiuo antinominiu gyve- 
nimu sekti, padarydami atskirus jo įvykius bei el- 
gesius mastu savo elgesiams. Rytų Bažnyčia prikai- 
šioja vakariečiams krikščionims, esą šie, norėdami 
Kristumi sekti, pamiršta jo dievažmogiškąją pilnat- 
vę; O jeigu jie jos nepamiršta, tai tada jie pasiduo- 
da rojaus žalčio pagundai ir mėgina būti “kaip 
Dievas" (Pr 3, 5). Šiuo atveju sekimas Kristumi 
virsta, objektyviai žiūrint, vakarietiškos dvasios iš- 

didumu, nors savo viduje atskiras krikščionis ir bū- 
tų labai nuolankus. Idėją sekti Kristumi Rytų Baž- 
nyčios teologai kildina iš Vakarų antropocentriz- 
mo; vadinasi, iš pastangų ne Dievą, bet žmogų lai- 
kyti išeities tašku bei pagrindu. Sekimas juk visados 
prileidžia, kad žmogus pirmas griebiasi eiti paskui 
kitą; kad jis juda Kristaus linkui ir kad Kristus 
tarsi gyvena kažkur anapus žmogaus. Rytų Bažny- 
čiai visa tai yra labai svetima. Todėl ji savo asketi- 
nių praktikų ir neremia sekimo idėja. 


Šis sekimo idėjos nemėgimas tačiau anaiptol ne- 
reiškia, kad Rytų Bažnyčia nežino ano žmogaus 
brendimo, ano augimo Kristuje, apie kurį kalba šv. 
Povilas (plg. Efez 4, 13-15); ano skausmingo žmo- 
gaus gimdymo, kol Kristus gauna mumyse paveiks- 
lą (plg. Gal 4, 19). Atvirkščiai, žmogaus kitimas 
Kristuje Rytų Bažnyčiai yra labai gerai žinomas ir 
jos praktikose vykdomas. Tačiau visa tai čia daro- 
ma kitu atžvilgiu ir todėl kitu būdu. Kristus yra 
Rytų Bažnyčiai ge pavyzdys, bet žmogaus pirma- 
vaizdis. Skirtumas tas, kad pavyzdys yra moralinio, 
o pirmavaizdis ontologinio pobūdžio. Pavyzdys ra- 
gina mus kopti aukštyn, eiti paskui, sekti. Pirma- 
vaizdis nužengia pats į mus ir mumyse skleidžiasi, 
persverbdamas visą mūsų būtį. Pavyzdys gyvena 
šalia mūsų. Pirmavaizdis gyvena mumyse, giliau- 
siame mūsų būties pagrinde. Pavyzdys mums yra 
Dievo Motina Marija: tai Rytų Bažnyčia pabrėžia 

labai aiškiai. Bet Kristus mums yra daugiau negu 
pavyzdys: jis yra mūsų pirmavaizdis. Marija mes 
galime sekti, Kristuje tačiau turime gyventi, nes 
Kristus stovi ne šalia mūsų, bet yra mumyse kaip 
mūsų būties nešėjas: mes esame sukurti per jį ir 
jam (vgl. Kol x, 15-16; 3, 10); mes juo laikomės — 
ne tik moraliai, bet ir ontologiškai. Todėl anasai 
brendimas arba gimimas Kristuje darosi per daug 
sumoralinamas ir supsichologinamas, jeigu jis va- 
dinamas 'sekimu" ir vykdomas kaip Jėzaus dorybių 
pavyzdys. 

Nuosekliai tad Rytų Bažnyčia žmogaus kelią į 
krikščioniškąjį tobulumą vadina ne sekimu Kristu- 
mi, bet gyvenimu Kristuje. Šitaip šį ke- 
lią yra apibūdinęs N. Kabasilas iš Tesalonikų (gim. 
1320) savo knygoje “Gyvenimas Kristuje" — Peri 
tes en Christo dzoės“, parašytoje maždaug šimtme- 
čiu anksčiau negu Tomo Kempiečio “Kristaus se- 
kimas”. Šių dviejų knygų vardai yra sykiu ir vardai 
dviejų būdų, kuriais krikščionis vykdo savo paskir- 
ti žemėje — būti nauju kūriniu, atpirktu Kristaus 
krauju ir įjungtu į jo Karalystę Krikšto vandeniu. 
Vakarų krikščionies tobulėjimo būdas yra sekimas 
Kristumi. Rytų krikščionies brendimo būdas yra 
gyvenimas Kristuje. Anų dviejų knygų vardai yra 
tarsi simboliai vakarietiškajai ir rytietiškajai aske- 
tikai. N. Kabasilo “Gyvenimas Kristuje" Rytų Baž- 
nyčioje vaidina lygiai tokį pat vaidmenį kaip Tomo 
Kempiečio “Sekimas Kristumi" Vakarų Bažnyčioje, 


132 


nors Kabasilo knyga populiarumo atžvilgiu ir ne- 
gali prilygti Tomo Kempiečio knygai.” 

N. Kabasilo knygos pagrindinė idėja yra ta, kad 
ne mes jieškome Dievo, bet Dievas jieško mūsų. 
Vakarietiškasis žmogaus santykis su Dievu yra daž- 
nai vadinamas nerimu Dievop, kurį šv. 
Augustinas yra išreiškęs garsiuoju posakiu: “Tu 
sukūrei mus sau, ir tol bus nerami mūsų širdis, kol 
ras atilsio Tavyje — fecisti nos ad te, et inquietum 
est cor nostrum, donec requiescat in te“ (Conf I, 
1). Savo “Išpažinimų” pradžioje šv. Augustinas ke- 
lia vakarietiškai krikščionies dvasiai būdingą klau- 
simą, būtent, ar jis turįs visų pirma Dievą pažinti ar 
jo šauktis — “scire te prius sit, an invocare” (t. p.). 
Tačiau čia pat šv. Augustinas susivokia, kad abu šie 
dalykai yra antriniai: juk kas gali Dievo šauktis, jo 
nepažindamas, bet kas gali jį pažinti, jo nejieško- 
damas? Dievo jieškojimas — štai kas yra pirmaei- 
lis dalykas, nes “kas jo jieško, ras jį, ir radęs jį, pa- 
garbins jį — quaerentes enim, invenient eum, et 
invenientes laudabunt eum” (t. p.). Todėl šv. Au- 
gustinas ir ryžtasi: "Eisiu jieškoti Tavęs, Viešpatie 
— Ouaeram te, Domine” (t. p.). Dievo jieškojimas 
yra iš tikro vakarietiškas žmogaus kelias Dievop, 
ir šv. Augustinas neveltui yra laikomas šio kelio 
pradininku. Būdinga, kad net ir Dievo praradimas 
ateizmo pavidalu Vakaruose reiškiasi Dievo jieško- 
jimu. Fr. Nietzschės šauksmas “Aš jieškau Dievo! 
Aš jieškau Dievo!”, kuriuo jis pradeda skelbti rin- 

kos miniai Dievo mirtį, kaip tik įsirikiuoja į šį 
bendrą Vakarų žmogaus polinkį. Vakarų žmogus 
juk pats Dievą nužudė: net ir jo mirties skelbėjas, 
pasak Nietzschės, yra dievažudys; visi yra kalti dėl 
Dievo mirties moderninio žmogaus sieloje. Ir vis 
dėlto šis dievažudys ima žibintą į rankas ir eina 
jieškoti jo paties nužudyto Dievo. Net ir šiandieni- 
nis komunistinis ateizmas nevieno yra vadinamas 
Dievo neradimu, vadinasi, zevaisingu jo jieškojimu. 
Visoje Vakarų dvasios istorijoje Dievo jieškojimas 
— nuo Augustino ligi Nietzschės — reiškiasi kaip 
būdas žmogaus santykio su Dievu.“* 

Šį tad vakarietiško žmogaus nerimą Dievop Ry- 
tų Bažnyčia kaip tik ir nori atsverti Dievo troškuliu 
žmogaus kryptimi: žmogaus kilimas į Kristų čia yra 
pakeičiamas Kristaus nusileidimu į žmogų. “Ne 
mes judėjome Dievo linkui", sako Kabasilas, “ir 
kilome į jį, bet jis pats nusileido žemyn ir atėjo pas 
mus. Mes ne jieškojome; mes buvome jieškomi, 
taip lygiai kaip ne avis jieškojo ganytojo ir ne 
drachma moters (plg. Luk 15, 4-9). Jis pats pasi- 
lenkė prie žemės ir rado savo paveikslą; jis pats 
ėjo į tą užkampį, kur avis buvo nuklydusi; jis pakė- 
lė ją ir tuo užbaigė jos klajones“.59 Ir kitoje vieto- 
je: “Juk jis šaukė savo mylimą tarną ne paprastai 
ateiti pas jį, pats pasilikdamas savo plotmėje, bet 
asmeniškai nužengė žemyn ir pasileido jieškoti“ 
(p. 161). Pergyvendami Kristų kaip pavyzdį, mes 
pergyvename jį tarsi pasiliekantį “savo plotmėje“, 

vadinasi, s/atiškai. Tiesa, ir šiuo atveju jis šaukia 
mus, bet pats nesijudina mūsų linkui. Jeigu tačiau 
Kristus yra pergyvenamas kaip pirmavaizdis, tai 
šiame pergyvenime jis pasirodo esąs nuostabiai 
dinaminis: jis pats pasilenkia prie savo paveikslo — 
žmogaus, jis pats jį atstato, nusileisdamas į mūsų 
būties plotmę. Žmogaus brendimo kelyje ligi Kris- 
taus amžiaus pilnybės (plg. Efez 4, 13) Rytų Baž- 
nyčia iniciatyvą bei aktyvumą nuo žmogaus perke- 
lia į Kristų: Kristus kenozėje, Kristus tarno pavi- 
dale — štai kas ateina pas mus ir mus keičia. Žmo- 
gaus uždavinys tokiu atveju yra “malonę priimti, 
turtų neišeikvoti, degančio žiburio neužpūsti" (N. 
Kabasilas, p. 21); kitaip tariant, į mūsų duris besi- 
beldžiantį Kristų priimti ir pas save apgyvendinti. 
Emaus mokinių žodžiai Kristui: “Pasilik sa mumis, 
nes artėja vakaras, ir diena jau baigiasi" (Luk 24, 
29), yra visos rytietiškosios asketikos pagrindas. 
Kristus pasiveja žmogų jo gyvenimo kelyje, jis aiš- 
kina jam dieviškąją Tiesą “nuo Mozės ir visų pra- 
našų" (Luk 24, 27), jis sėdasi su juo prie stalo, ima 
duoną, laužo ją ir laimina; reikia tik, kad žmogus 
nepavarytų jo nuo šio stalo, kad jis neištremtų jo iš 
savos būties, kad jam atsivertų akys ir kad jis šia- 
me visų Tarne paregėtų savo Viešpatį ir Dievą. Lo- 
gos įsikūnijimas juk yra nepaprastas Dievo aktyvu- 
mas žmogui išganyti, ir šis aktyvumas išeina aikš- 
tėn visuose konkrečiuose Kristaus veiksmuose. Ko- 
kia tad prasmė yra eiti Dievo jieškoti, jeigu jis pats 

"gyvena tarp mūsų" (Jon 1, 14)? Ar ne tiksliau 
yra šį tarp mūsų gyvenantį ir mūsų broliu esantį 
Dievą priimti į savo namus? 

Šis dieviškojo aktyvumo ir žmogiškojo atsivėri- 
mo principas kaip tik ir apsprendžia Rytų Bažny- 
čios dvasinio tobulėjimo praktiką. N. Kabasilas vi- 
sus savo pamokymus ir apmąstymus telkia aplinkui 
tris sakramentus: Krikštą, Sutvirtinimą (myron) ir 
Eucharistiją. Krikštas teikia žmogui "tikrąjį buvi- 
mą Kristuje”; Sutvirtinimas “duoda jam jėgos“; 
Eucharistija "palaiko šį gyvenimą Kristuje“ (p. 
22-23). Gyventi Kristuje praktiškai reiškia gyventi 
šių trijų sakramentų galia. “Iš Krikšto vandens bū- 
tį gavę, mes toliau gyvename šiąja Duona ir judame 
Miros jėga" (p. 23). Bet kokios privatinės, subjek- 
tyvios, asmeninės dvasinio gyvenimo praktikos, ku- 
rios Vakaruose yra taip labai išplitusios, Rytuose 
netenka reikšmės: jos darosi beveidės šių trijų sa- 
kramentų akivaizdoje. Juk ne šios iš žmogaus ini- 
ciatyvos kilusios praktikos įgyvendina mumyse 
krikščioniškąjį tobulumą, bet Kristaus buvimas mu- 
myse. "Kristus gyvena mumyse“, sako Kabasilas, 
"ir diegia į mūsų sielą aną neišsakomą būseną ir 
aną esminę gyvybę. Jis yra tikrai čia pat mumyse, 
jis globoja gyvybės daigus, kuriuos pats savo atė- 
jimu mums dovanojo" (p. 22). 

Be abejo, Rytų Bažnyčia anaiptol neneigia ir pa- 
ties žmogaus pastangų išlaikyti šį gyvenimą Kris- 
tuje. Gyvenimas Kristuje nėra poilsis. “Mes turime 

vengti visko, kas šiam gyvenimui priešinasi ir gim- 
do mirtį", pabrėžia Kabasilas (p. 21), nurodyda- 
mas tuo būdu į reikalą budėti. Budėjimas yra kon- 
kreti žmogaus krikščionies elgsena ir konkretus jo 
aktyvumas. Kristus imasi iniciatyvos gyvenimą 
įžiebti ir jį įžiebia savo sakramentais. Tačiau žmo- 
gus turi saugoti šią kibirkštį, kad jos neužpūstų 
tiek jo paties nuodėmės, tiek žemės gyvenimo vė- 
jai iš šalies. Gyvenimas Kristuje yra bendras Kris- 
taus ir krikščionies darbas: tai dievažmogiškasis 
veikalas. “Kad šis gyvenimas iš viso atsiranda, tai 
priklauso grynai nuo Išganytojo rankos; bet kad 
sykį pagrįstas gyvenimas išsilaiko gyvas, tai reikia 
priskirti taip pat ir mūsų pačių pastangoms. Todėl 
žmogiškumas yra būtinas, kad veikalas būtų už- 
baigtas" (p. 157). Klaida tad yra kalbėti apie žmo- 
gaus pasyvumą Rytų Bažnyčios dvasiniame gyveni- 
me. Žmogus aktyviai dalyvauja savo paties užbai- 
gime kaip Kristaus įdiegtos gyvybės sargas ir puo- 
selėtojas. Čia kartojasi tas pat, kas ir rojinio žmo- 
gaus gyvenime. Rojų kaip aną pradinę palaimintą- 
ją būseną įsteigė pats Dievas ir joje apgyvendino 
žmogų (plg. Pr. 2, 8). Rojus nėra žmogaus pastan- 
gų kūrinys; jis stovi pačioje jo žemiškosios egzis- 
tencijos pradžioje; jis yra Viešpaties dovana. Ta- 
čiau šią dovaną, šią palaimintąją būseną žmogus tu- 
rėjo — paties Dievo valia — "saugoti ir įdirbti — 
ut custodiret et colleret" (Pr 2, 15). Rojus turėjo 
būti dievažmogiškasis veikalas, bendras dieviško- 

sios malonės ir žmogiškosios veiklos vaisius. Argi 
tad kitoks savo sąranga galėtų būti ir atstatytasis 
rojus žmogaus sieloje sakramentine malone? Kaip 
pradinio rojaus būsenoje žmogus turėjo budėti, šią 
būseną saugodamas, taip jis turi budėti ir atstatyto- 
jo rojaus būsenoje. Žmogaus dalyvavimas yra būti- 
nas visur, kur Dievas sėklą yra pasėjęs. 

Vis dėlto šis dalyvavimas, Rytų Bažnyčios pa- 
žiūra, reiškiasi ne paties žmogaus išgalvotomis 
praktikomis ar taisyklėmis, bet pastanga būti tos 
pačios dvasios kaip ir Kristaus. “Jeigu esame su juo 
rišami kraujo giminystės, tai turime būti rišami ir 
dvasios giminystės", sako Kabasilas (p. 159); ki- 
taip mums atsitiks, kaip tai nuo kamieno atskeltai 
vynuogės šakelei: ji sudžius ir “bus įmesta į ugnį" 
(t. p.). Ši mūsų dvasios giminystė su Kristumi ta- 
čiau yra ne kas kita kaip būsenos bendrumas. Šv. 
Povilas, kaip šio skyriaus pradžioje minėta, liepia 
krikščionims turėti “tokių jausmų, kokių turėjo 
Jėzus Kristus" (Pil 2, 5). Šitie gi Kristaus jausmai, 
kaip sakyta, yra ne kas kita kaip jo ryžtas prisiimti 
tarno pavidalą ir būti tokiu kaip visi. Būti Kristaus 
dvasios arba turėti jo jausmų reiškia tad įsijungti į 
jo kenozę, į aną tarno pavidalą kaip begalinės Die- 
vo meilės žmogui išraišką. Prisiimdamas mūsų pri- 
gimti, Kristus tapo mūsų giminės, mūsų kraujo bro- 
liu. Prisiimdami jo kenozę, tampame jo giminės, jo 
dvasios broliais. Tik šiuo būdu Kristus apsigyvena 
mumyse visiškai, nes tik šiuo būdu laikėmės jame, 

kaip kad šakelė laikosi vynmedyje (plg. Jon 15, 5). 
Pats Kristus pasivadino mūsų keliu: “Aš kelias“, 
todėl “nė vienas neateina pas Tėvą kaip tik per ma- 
ne" (Jon 14, 6). Betgi šis kelias yra ne kas kita kaip 
kelias nusižeminimo ir apsiribojimo, kelias kančios 
ir mirties. Štai ką dažnai pamirštame ir štai ką 
mums Rytų Bažnyčia nori priminti. Gyvenimas 
Kristuje yra nuolatinis gyvenimas jo kenozėje. “ Jei- 
gu dvasioje nuolatos pasiliekame su Kristumi ir gi- 
liai apmąstome visa, ką jis kaip žmonių draugas 
padarė mūsų išganymui, tai tuo kaip tik gyvename 
Kristuje ir daromės pašvęsti" (Kabasilas, p. 177). 
Įvairios asketinės praktikos, kurių pilna Vakarų 
maldingume, įgyja prasmės tik tada, kai jos esti 
paneriamos į šį bendrą krikščionies nusistatymą bū- 
ti Kristaus dvasios, turėti jo jausmų; tai yra savą 
būseną žemėje paversti kenotine Kristaus būsena. 
Čia tad ir glūdi rytietiškojo maldingumo bei 
apskritai žmogaus tobulėjimo esmė. Zmogus kaip 
švenčiausias Viešpaties kūrinys (plg. Kabasilas, p. 
165) yra pašauktas būti sudievintas. Gyvenimas 
Kristuje yra šio sudievinimo vyksmas: tiek pačiame 
žmoguje, tiek pasaulyje; tiek asmenyje, tiek bend- 
ruomenėje. Atskiri šio gyvenimo Kristuje veiksmai 
turi todėl ne tik moralinės bei psichologinės, bet ir 
ontologinės reikšmės: jie kuria mumyse naują būtį. 
Žmogus ir pasaulis turi būti pakelti Dievop, turi 
dalyvauti jo amžinajame, perkeistame, šviesos pil- 
name gyvenime. Kaip Kristus buvo pagarbintas, 

išėjęs savo kelią, taip ir visa kūrinija turi būti pa- 
garbinta laikų pabaigoje. “Kiekvienam iš mūsų bus 
duota galia žibėti šviesiau negu saulė“, apibūdina 
Kabasilas šią kūrinijos garbę (p. 166). Kaip Kris- 
tuje persikeitimo valandą Taboro kalne prasiveržė 
dieviškasis jo pradas, taip ir kūrinijoje turi prasi- 
veržti dieviškasis jos pirmavaizdis, glūdįs jos bū- 
ties pagrinduose, ir perskverbti visą žemiškąją jos 
būseną — sunkią bei klaidžią. Kas atsitiko su indi- 
vidualine Kristaus žemiškąja — dvasine ir kūnine 
— prigimtimi, tas turi atsitikti su šia prigimtimi 
jos pasauliniame visuotinume. Štai kodėl Rytų Baž- 
nyčia Kristaus persikeitimą Taboro kalne ir laiko, 
kaip minėjome, visų mūsų persikeitimo pradinin- 
ku, nes šis persikeitimas buvo ne koks nors žaismas, 
bet įvykis pačiose prigimties gelmėse, palietęs to- 
dėl jau ir mūsų pačių būtį. 

Jeigu tačiau Kristaus pagarbinimas yra kūrini- 
jos pagarbinimo laidas, tai Kristaus kelias į šį pa- 
garbinimą yra taip pat ir kūrinijos kelias. Kūrinija 
negali kitaip pasiekti savo sudievinimo, kaip tik 
eidama Kristaus keliu. Žmogaus kilimas Dievop 
vyksta lygiai taip, kaip ir Kristaus kilimas garbėn, 
būtent: ši garbė esti pasiekiama tik tada, kai taurė 
išgeriama ligi dugno. Kitaip sakant, žmogaus su- 
dievinimo kelias eina per kančią ir mirtį. Kaip Kris- 
tus susinaikino ligi galo, prisiimdamas kryžiaus 
mirtį, taip ir žmogus drauge su visu pasauliu turi 
eiti šiuo keliu irgi ligi galo. Kaip individualiniame 

Kristaus gyvenime po Taboro sekė Golgota, taip tai 
turi būti tiek gamtoje, tiek istorijoje: ir čia turi iš- 
kilti Kalvarijos kalnas, laisvai prisiimtas ir iškęstas. 
Tik tada kūrinija gali būti sudievinta. Gyvenimas 
Kristuje todėl ir yra Golgotos prisiėmimas: tai kan- 
čia ir mirtis už kitą, tai nešimas kito naštos, tai pa- 
siaukojimas už kitą ligi mirties. “Gyvenimas Kris- 
tuje yra vienybė su Kristumi", sako Kabasilas. "Bet 
ši vienybė su Kristumi esti teikiama tik tiems, ku- 
rie pereina visa tai, ką ir Kristus yra perėjęs, išken- 
čia visa, ką ir Išganytojas yra iškentęs bei patyręs" 
(P. 41). Tai pagrindinė Rytų Bažnyčios mintis, ku- 
ria remiasi žmogaus tobulėjimas. Gyvenimas Kris- 
tuje yra gyvenimas jo kryžiumi, kurį jis nešė, kaip 
minėta, visą žemiškąjį savo gyvenimą. Tai nėra 
atskirų šio gyvenimo žingsnių sunkenybės ar smū- 
giai. Tai viso šio gyvenimo kenotinė forma arba 
anasai tarno pavidalas, turįs virsti konkrečia žmo- 
gaus būsena. 

Gyvenimas Kristuje kaip dalyvavimas jo keno- 
zėje ypač stipriai išeina aikštėn rusų religijos filoso- 
fų bei teologų mąstyme. Garsus rusų pamokslinin- 
kas ir rašytojas Filaretas (1782-1867), Maskvos 
metropolitas, regi Evangelijoje, Bažnyčioje ir viso- 
je istorijoje kryžiaus paslaptį, nuo kurios kaip tik 
ir priklauso pasaulio likimas. Kristus žmonijai pali- 
ko kryžių kaip amžiną savo testamentą. “Pirmieji 
jo paveldėtojai gavo žemiškojo jo gyvenimo gale 
vieną vienintelį turtą, būtent jo kryžių, ant kurio 

jis kentėjo ir mirė".57 Tai nėra joks grynai mora- 
linis ar psychologinis kryžiaus aiškinimas: tai išga- 
nymo istorijos teologija, sutelkta aplinkui Kristaus 
kryžių, kaip teisingai šią Filareto pažiūrą apibūdi- 
na G. Florovskis.?* Kryžiaus paslaptis kenozės pras- 
me prasideda pasaulio sukūrimu, eina per Logos 
įsikūnijimą, per Kristaus persikeitimą Taboro kal- 
ne, per Golgotą ir pasilieka amžinai ligi pasaulio 
pabaigos. Kryžiaus amžinumas Rytų Bažnyčiai turi 
irgi ne grynai moralinės, bet ontologinės prasmės 
ir yra siejamas su žaizdų pasilikimu Išganytojo kū- 
ne. Šį pasilikimą mums yra paliudijusi pati Evan- 
gelija, pasakodama apie Tomo apaštalo netikėjimą, 
esą Kristus yra prisikėlęs: “Jei nepamatysiu jo ran- 
kose vinių perdūrimų, neįdėsiu savo piršto į vinių 
vietą ir savo rankos į jo šoną, netikėsiu" (Jon 20, 
25). Kristus patenkino šį Tomo reikalavimą ir pa- 
sirodęs jam tarė: "Įdėk čia savo pirštą, matyk ma- 
no rankas, ištiesk savo ranką ir įdėk į mano šoną" 
(Jon 20, 27). Vadinasi, žaizdos Išganytojo kūne 
yra pasilikusios ir po prisikėlimo. Ryšium su tuo 
Kabasilas ir sako: "Nuostabiausia tačiau yra tai, 
kad Kristus ne tik kentėjo ir sužeistas mirė, bet tai, 
kad jis, prikėlęs žlungantį kūną, šias žaizdas pasi- 
laikė, kad jis nešioja savo kūne jų randus, kad jis 
laiko juos savo papuošalu. Visa kita, kas šiam kūnui 
priklauso, jis išsivilko; jis turi dabar dvasinį kū- 
ną (plg. 1 Kor. 15, 44). Kūno sunkumas, neper- 
skverbiamumas ir visos kitos silpnybės yra išnyku- 


142 


sios. Tačiau randų jis nepašalino ir žaizdų žymių 
neišnaikino" (p. 162)ė* Tuo būdu kryžius tapo 
įamžintas pačiame Kristaus kūne, 

Atsiremdamas į šį kryžiaus amžinumą Kristaus 
būtyje, Filaretas ir vaizduoja kryžių kaip vienintelį 
kelią į Dievo Karalystę. Kristaus traukos jėga kaip 
tik ir glūdinti jo kryžiuje. “Jis traukia mus prie sa- 
vęs ne kitaip, kaip tik statydamas kryžių mumyse ir 
šį mūsų kryžių jungdamas su savu kryžiumi" (cit. 
Rose, 147 p.). Tai reiškia: "Kaip Kristaus kryžius 
yra vartai į Dievo Karalystę apskritai, taip lygiai 
kryžius yra raktas į Dievo Karalystę kiekvienam 
Dievo vaikui, kuris šion Karalystėn yra pašauktas 
(p. 143)... Kiekvienas kentėjimas Kristaus akivaiz- 
doje ir pagal jį yra slenkstis į rojų. Kaip regimas, 
daiktinis kryžius yra neregimos Kristaus Karalys- 
tės ženklas, taip slaptas kryžius yra žymė tikrų ir iš- 
rinktų neregimos Dievo Karalystės tarnų" (p. 148). 
Krikščioniškoji būtis, kurią gauname Krikšto me- 
tu, yra, pasak Filareto, ne kas kita, kaip mūsų “pa- 
nėrimas į kryžiaus kančios pilnatvę“ (p. 145). 
Nuosekliai tad ir visas istorinis mūsų gyvenimas 
turįs būti auka Kristui, Vyriausiajam Kunigui tuo, 
kad "laisvai palenkiame savo valią Kristaus kry- 
žiaus veikimui mumyse" ir tuo būdu “leidžiamės 
būti nukryžiuoti su Kristumi" (p. 147). Iš to kyla, 
pasak Filareto, ne tik asmeninis tobulumas, bet ir 
klestėjimo tarpsniai Bažnyčios istorijoje, nes Baž- 
nyčia auga, klesti ir žydi tiktai tada, kai “Viešpa- 

ties dirva yra kryžiumi ariama ir kankinių krauju 
laistoma" (p. 148). Tai ta pati mintis, kurią ran- 
dame ir pas Kabasilą: “Nėra geresnės filosofijos 
kaip kankinio" (p. 76), nes kankinio būtyje pažini- 
mas iš tikro virsta gyvenimu. 

Iš jau Vakaruose veikusių ir tebeveikiančių ru- 
sų religijos filosofų bei teologų pabrėžtinas yra V. 
Zenkovskis (gim. 1882), stačiatikių akademijos 
profesorius Paryžiuje, kuris kryžių laiko žmogaus 
pašaukimu ir jo individualybės išraiška. Zenkovs- 
kio pažiūra, senovinė likimo idėja Krikščionybėje 
yra visiškai išnykusi. Likimas juk yra ne kas kita 
kaip buvimas be išeities: kas į šį buvimą yra pate- 
kęs, turi jį nešti ir būti jo sutraiškintas, vistiek ar 
jis būtų kaltas ar ne. Tai labai aiškiai pabrėžia grai- 
kų tragedijos. Krikščionybė tačiau kaip žmogaus 
santykis su Dievu - Meile, su Dievu kaip visų mūsų 
Tėvu šitokio buvimo be išeities pripažinti negali, 
nes net ir labiausiai susipainiojusiame gyvenime 
mums visados pasilieka vienas atviras kelias, kaip 
anam sūnui paklydėliui, būtent: kelias į Tėvo na- 
mus. Užtat vietoje likimo (fatum) iškyla Krikščio- 
nybėje kryžius, ir tai imdividualinis kryžius kaip 
kiekvieno pašaukimas. Išganytojo žodžiai, kas nori 
eiti paskui jį "tegul ima savo kryžių" (Mat 16, 24), 
yra, pasak Zenkovskio, nurodymas, “kad kiekvienas 
žmogus turi savą kryžių ir kad todėl kryžius yra la- 
bai ankštai susijęs su žmogiškąja individualybe: jis 
glūdi mūsų gelmėse ir auga iš nepakartojamo žmo- 

gaus originalumo. Tai reiškia, kad mes tik tada su- 
randame save kaip tikrą individualybę, kai imame 
savo kryžių pačia giliausia savo sielos laisve, nes 
tik tada tampame viena su Kristumi. Mūsų kryžiuje 
atsiskleidžia mūsų individualybe“'.*? 

Todėl negalima kryžiaus tapatinti paprastai su 
kentėjimais ir sunkenybėmis. "Kryžius turi būti su- 
prastas", sako Zenkovskijs, "kaip Dievo mums 
skirtas uždavinys, kaip dėsnis, kuris iš vidaus tarsi 
entelecheja mus brandina” (p. 64). Kentėjimai ir 
sunkenybės yra tik kasdieninės šio uždavinio bei 
dėsnio apraiškos; kryžiaus prasmės betgi jie neišse- 
mia. Kryžius yra būdas, kuriuo vykdome aną Vieš- 
paties mums skirtą uždavinį, kad galėtume pasiro- 
dyti jo akivaizdoje, nešini kančios ženklais kaip ir 
Kristus (plg. 68 p.). Kryžius, būtent, savas kryžius, 
yra visados konkretus: tai toji individualinė kan- 
čia, kuri mus lydi visą gyvenimą. Jeigu ją pergyve- 
name kaip savą uždavinį bei pašaukimą, tai tuo iš- 
ryškiname savo dvasios sąrangą, įgyjame nepakar- 
tojamo originalumo, nes kančia taip pat yra nepa- 
kartojama, kartu tačiau “dalyvaujame žmogaus ir 
pasaulio išganyme bei perkeitime“ (p. 68), kadan- 
gi kryžiaus kelias yra visų kelias. Gyvenimas Kris- 
tuje kaip tobulumo kelias yra tad ne kažkoks bend- 
ras bevardis kelias, bet giliai asmeninis kelias, ka- 
dangi ir kryžius yra asmeninis, augąs iš žmogaus 
dvasios sąrangos. Kiekvienas turi savą kryžių, va- 
dinasi, kiekvienas gyvena savą gyvenimą Kristuje. 

Žmogus kaip asmuo vienybėje su Kristumi ne tik 
nepradingsta, ne tik nedildo savo originalumo, bet, 
atvirkščiai, savo nepakartojamumą išvysto ligi aukš- 
čiausio laipsnio, kadangi neša savą kryžių, kurį tik 
jis vienas nešti tegali. Šis kryžiaus jungimas su žmo- 
gaus asmenybe ir jo aiškinimas kaip individualinio 
uždavinio bei pašaukimo iš tikro gražiai papildo 
bendrą Rytų Bažnyčios kryžiaus kaip Dievo keno- 
zės sampratą. 

Čia minime kiek plačiau tik du rusų religijos fi- 
losofijos atstovus (Filaretą iš senesniųjų ir Zen- 
kovskį iš naujesniųjų), kurie ypač pabrėžia kry- 
žiaus vaidmenį krikščionies gyvenime. Prie jų ta- 
čiau būtų galima pridurti dar ir kitų, kaip P. Flo- 
renskis (gim. 1882, dingęs Sovietų Sąjungoje po 
revoliucijos), kuris krikščioniškąjį gyvenimą suvo- 
kia kaip “brolio kryžiaus nešimą" ir kryžiui taip pat 
priskiria "ontologinės reikšmės”; arba jau Vaka- 
ruose brendusį S. Vercbovskį (gim. 1907), dogma- 
tikos profesorių New Yorko stačiatikių akademi- 
joje, kuris kryžių laiko “išminties keliu" ir kartu 
blogio pergale, išplėsdamas jo reikalą taip pat į vi- 
są krikščionies būtį.“ Trumpai tariant, gyvenimas 
Kristuje kaip krikščioniškojo tobulėjimo kelias Ry- 
tų teologijoje ir asketikoje, ypač rusiškojoje, yra su- 
prantamas kaip dalyvavimas Kristaus kenozėje, o ši 
kenozė konkrečiai yra suprantama kaip kryžiaus ne- 
šimas asmeninėje būtyje. Tai mintis, kuri eina per 
visą Rytų Bažnyčios religingumą ir kuri tik dar 

sykį patvirtina ankstesnį mūsų teigimą, kad Kris- 
tus Rytų Bažnyčioje yra pergyvenamas ne tik kaip 
Perkeistasis, bet ypač kaip Nusižeminusis, kaip Au- 
kos Avinėlis tikrąja šio žodžio prasme. 

Gyvenimas Kristuje kaip dalyvavimas jo keno- 
zéie gali mums paaiškinti, kodėl Rytų Bažnyčia Ve- 
lykas taip giliai pergyvena ir taip iškilmingai šven- 
čia. Dogmatiškai žiūrint, Kristaus prisikėlimas yra 
pagrindinis įvykis išganymo istorijoje, be kurio 
tiek tikėjimo skelbimas, tiek pats mūsų tikėjimas 
būtų tuščias, kaip tai teigia šv. Povilas (1 Kor 15, 
14). Kristaus neprisikėlimo atveju mes, kurie į tai 
tikime, būtume “labiau apgailėtini negu visi kiti 
žmonės" (1 Kor 15, 19). Šiuo atžvilgiu Kristaus 
prikėlimas ir jo liturginis šventimas Velykų dieną 
yra visos Krikščionijos pagrindas ir todėl randa- 
mas visose konfesijose. Dvasinio pergyvenimo at- 
žvilgiu tačiau niekur kitur Velykos nėra tokios pa- 
kilios kaip kad Rytų Bažnyčioje. “Velykos yra sta- 
čiatikybės širdis”, sako S. Bulgakovas.“* Betgi šį 
gilų Velykų pergyvenimą vargu ar galėtume su- 
prasti, jeigu nerištume jo su Kristaus kenoze ir su 
mūsų dalyvavimu šioje jo kenozėje. 

Vakarų krikščionija pergyvena Kristų daugiau 
ar mažiau istoriškai, vadinasi, kaip jo būties išsi- 
skleidimą laike — nuo gimimo ligi mirties. Todėl 
Vakarų krikščioniui darosi įmanoma, atskirus Jė- 
zaus gyvenimo veiksmus bei įvykius atskirti vieną 
nuo kito žmogiškojoje jų plotmėje ir juos pergy- 

venti prigimtuoju atžvilgiu: džiaugtis gimimo me- 
tu, verkti kančios metu, liūdėti ir net nusiminti mir- 
ties akivaizdoje. Visa tai tačiau netenka prasmės, 
jeigu Kristus yra pergyvenamas ne istoriškai, bet 
amžinybės šviesoje ir jei jo gyvenimas yra svarsto- 
mas, žiūrint į jį atgal, vadinasi, iš prisikėlimo. Tada 
visi šio gyvenimo veiksmai bei įvykiai pasirodo esą 
nuolatinis Logos apsiribojimas, nusižeminimas, vie- 
nas ištisas nuolat didėjančios bei gilėjančios keno- 
zės vyksmas. Žmogiškoji visų šių veiksmų bei įvy- 
kių plotmė netenka savo savarankiškumo ir esti pa- 
lenkiama Kristaus dieviškumui. Stovėdami Velykų 
Sekmadienį prisikėlusiojo Jėzaus akivaizdoje, per- 
gyvename visą pirmesnį jo buvimą žemėje kaip pa- 
siruošimą prisikėlimui, nusileidžiant į žmogiško- 
sios prigimties gelmes — ligi pat šių gelmių ribos, 
būtent, mirties. Kenozė ir garbė darosi tada tiek 
stipriai susijusios viena su kita, kad jos viena kitą 
tiesiog sąlygoja: prisikėlimas kaip atbaigiamasis 
įvykis meta savo šviesą ant kryžiaus ir tuo būdu pa- 
keičia ir šiojo prasmę, suteikdamas jam kitokio po- 
būdžio, negu kad jis turėjo prieš Kristų. 

Ši tad nauja Kryžiaus prasmė ir šis naujas jo po- 
būdis kaip tik ir yra priežastis, kodėl Rytų Bažny- 
čia Velykas taip giliai pergyvena ir taip pakiliai 
švenčia. Gyvenimas Kristuje yra dalyvavimas jo ke- 
nozėje. Rytų krikščionis tai daro labai mielai; jis 
prisiima kentėjimus atvira širdimi ir neša juos, 
ypač rusiškasis krikščionis, labai kantriai. Tačiau 

visa tai būtų be prasmės, jei Kristus nebūtų prisi- 
kėlęs. Kenčiąs ir tuo būdu Kristuje gyvenąs Rytų 
krikščionis būtų tikrai labiau apgailėtinas negu visi 
kiti žmonės, jeigu Kristaus mirtis būtų buvusi pas- 
kutinis jo būties įvykis. Kentėjimų neprasmin gu- 
mas išsigelbsti tiktai Kristaus prisikėlime. Nepa- 
kanka, kad Kristus būtų buvęs tik "galingas dar- 
bais ir žodžiais Dievo ir visos tautos akivaizdoje“ 
(Luk 24, 19), kaip apie jį kalbėjo mokiniai, keliau- 
dami iš Jeruzalės į Emaus miestelį. Moraliniai Kris- 
taus žygiai turi maža vertės, jeigu jis yra tik prana- 
šas, miręs ir neprisikėlęs. Tokio pranašo mirties 
akivaizdoje mums tenka tik nepaguodžiamai liūdė- 
ti. Tai jautė Kristaus mokiniai labai aiškiai ir todėl 
išsiblaškė į visas šalis, jį palaidoję Juozapo iš Ari- 
matejos kape, nes jie vis dar netikėjo, kad kartą 
miręs žmogus galėtų prisikelti. Jeigu tačiau Kristus 
yra prisikėlęs, tai reikia čia pat tuojau, dar "tą pa- 
čią valandą" (Luk 24, 33) keltis ir grįžti atgal, nes 
tokiu atveju kinta visa žmogiškojo buvimo situaci- 
ja. Tokiu atveju kančia ir mirtis išsivelka iš savo 
neprasmės, nes pasirodo esą ne galutinis žmogaus 
pralaimėjimas, o pasiruošimas didžiajai pergalei. 
Šis tad žmogaus praregėjimas, šis akių atsivėri- 
mas prisikėlusiojo Kristaus akivaizdoje (plg. Luk 
24, 31) ir yra jaustas į Velykų pergyvenimą bei 
šventimą Rytų Bažnyčioje. Jeigu Kristus yra prisi- 
kėlęs ir daugiau nebemiršta, tai ir žmogus kaip jo 
paveikslas yra pašauktas prisikelti ir amžinai gy- 

venti. Šio gyvenimo kančia kaip Logos kenozės vyk- 
dymas darosi tokiu atveju ne ardantis, bet statantis 
pradas. Mūsų kenozė kaip dalyvavimas Kristaus 
kenozėje pagrindžia būsimąją mūsų garbę. Tokiu 
būdu ir kentėjimai kaip konkreti kenotinė mūsų 
būsena žemėje darosi prasmingi. Visa tai simboliš- 
kai mes ir išreiškiame Velykų šventės iškilmėmis. 
Argi tad neturi šios iškilmės mūsų sukrėsti? Ar ne- 
turi jos būti tokios pakilios, kiek tik galima? Vely- 
kų ryto džiūgavime prabyla nauja kančios bei mir- 
ties prasmė. Kas kančią savo gyvenime prisiima 
kaip gyvenimą Kristuje, tas ir prisikėlimą išgyvena 
žymiai giliau bei pakiliau, negu tas, kam kančia yra 
iš viršaus primesta ir su krikščioniškuoju tobulumu 
teturi tik atsitiktinį ryšį. Prisikėlimo triumfą pada- 
tyti asmeniniu savo džiaugsmu galima tik tada, kai 
kančios taurė yra išgerta ligi dugno. O tai kaip tik 
ir yra Rytų krikščionies gyvenime. Artimo pabučia- 
vimas velykinėje Rytų Bažnyčios liturgijoje, pasi- 
sveikinant žodžiais "Kristus prisikėlė“, yra atodū- 
sis, kad brolio kryžiaus nešimas nebuvo neprasmin- 
gas: tai perkeistoji kenozė. 


1 Plg. K. Emmerich, Karti mūsų Viešpaties Kristaus 
kančia, vertė J. Talmantas, Kaunas 1932. 

2 Plg. V. Lossky, op. cit. p. 310; P. Evdokimov, De la 
nature et de la grâce dans la théologie de VOrient, 
rinkinyj “1054-1954. L/Eglise et les églises”, II, p. 193. 

Tai ypač išeina aikštėn viename I. Kireevskio laiške 
iš Berlyno, kur jis klausė Hegelio ir Schleiermache- 
rio paskaitų (1830). Kartą Schleiermacheris kalbėjo 
kaip tik apie Kristaus prisikėlimą ir kėlė visus anuos 
aukščiau minėtus biologinius klausimus. Kireevskis 
apie tai rašo: “Kokiai mąstančių žmonių rūšiai pri- 
klauso tasai, kuris šitokius klausimus kelia ir šitaip 
toki objektą nagrinėja? Be niekur nieko galima teig- 
ti, kad jis nėra tikrai tikintysis" (Polnoe sobranie so- 
činenij, išleista M. Geršenzono, Maskva 1910, t. I, p. 
31). 

Metr. Philaretas savo pamoksle 1860 m. Didįji Penk- 
tadienį; cit. K. Rose, Predigt der russisch-orthodoxen 
Kirche, Berlin 1952, p. 144; plg. S. Bulgakov, Agnec 
Božij, Paris 1933, p. 271. 

Plg. G. Florovskij, Puti russkogo bogoslovija, Paris 
1937, p. 427-444, 

S. Bulgakov, Sviatyj Graal, žurnale “Putj" 1932, Nr. 
32, p. 34; plg. taip pat Agnec Božij, p. 372-401. 
Įprastinis šios vietos vertimas lietuviškajame Naujojo 
Testamento tekste yra labai neaiškus (plg. ark. J. 
Skvirecko vertimą, Stuttgart 1947, p. 469). Autorius 
ji čia paryškino ir patikslino. 

A. Toynbee und Ph. Toybee, Ueber Gott und die Welt. 
Ein Gesprūch zwieschen den Generationen, Mūnchen 
1963, p. 21-22 (tai tėvo ir sūnaus pokalbis per anglų 
radiją; nepaisant atskirų įdomių minčių, visas pokal- 
bis yra labai plokščias). 

Išganymo istorijos šviesoje Kristaus kenozė yra atsa- 
kymas į pirmųjų žmonių nuodėmę, kurios esmė kaip 
tik ir glūdi pastangoje būti “kaip Dievas" (Pr 3, 5), 
vadinasi mėginti pakilti į dieviškąją būseną, tačiau 
ne Dievui į ją pakeliant, bet pačiam į ją kopiant pa- 
žinimo keliu. Kristus sunaikina šią pirmapradę nuo- 
dėmę kaip tik tuo, kad atsisako dieviškosios būsenos 
ir prisiima žmogiškąją būseną, kad ją pakeltų aukš- 
tyn, bet tiktai per kančią bei mirtį. Kristus virsta pa- 

saulio Gelbėtoju todėl, kad gyvena Dievo Avinėlio, 
tai yra Nusižeminusiojo gyvenimą (plg. P. Lamarche, 
L'Hymne de Vėpitre aux Philippiens et la Kėnose du 
Christ, sutelktiniame veikale “L'Homme devant 
Dieu", Paris 1963, t. I, p. 150-151). 

10 Plg. S. Bulgakov, Agnec Božij, p. 240-75; H. Crouzel, 
La passion de !'Impassible, sutelkt. veikale “L'Hom- 
me devant Dieu“, t. I, p. 278. 

11 S, Bulgakovas kalba tiek apie Tėvo, tiek apie Šv. 
Dvasios kenozę, kuri išeina aikštėn iš vienos pusės 
pasaulio kūrime, iš kitos — Bažnyčios istoriniame gy- 
venime (plg. S. Bulgakov, Utešitelį, Paris 1936, p. 
253-62; ir p. 406-47). 

12? S, Bulgakov, Agnec Božij, p. 150. 

13 P. Florenskij, Der Pfeiler und die Grundfeste der 
Wahrheit, in “Oestliches Christentum”. Dokumente, 
München 1925, t. II, p. 126, 134. 


14 S. Bulgakov, Kosmodizee, in “Oestliches Christen- 
tum”, t. II, p. 201-202; plg. taip pat N. Berdjaev, Das 
Problem der Anthropodizee, t. p. p. 248-59; L. Kar- 
savin, Der Geist des russischen Christentums, t. p. p. 
319-320. 

15 Kol pasaulio kūrimas nebuvo suprastas kaip Dievo 
kenozė, tol nebuvo galima nė kūrimo iš nebūties są- 
voka, nes nebuvo galima išaiškinti, kaip gali absoliuti 
Būtis ir reliatyvi būtybė būti drauge su viena kita. 
Štai kodėl pirmaisiais Krikščionybės amžiais pasau- 
lio kūrimas buvo nevieno suprastas kaip kilimas iš 
paties Dievo (emanatio), o ne kaip atsiradimas Dievo 
veiksmu (creatio): pasaulis tekąs iš Dievo kaip upe- 
lis iš šaltinio ir todėl nesąs niekad šalia Dievo; jis 
esąs savotiškas Dievo pratęsimas ir todėl dieviškas 
pats savyje. Tai buvo mintys, kurios iš Philono ir 
Plotino perėjo ir į nevieno krikščionies sąmonę ir su 
kuriomis pirmųjų amžių Krikščionybė turėjo sunkiai 
grumtis. Tiktai kenozės idėja, kilusi Rytų Bažnyčioje, 
atsakė į klausimą, kaip kūrinys gali egzistuoti šalia 

Kūrėjo, nebūdamas šiojo pratęsimas, bet nauja pūty- 
bė. Tuo būdu ir kūrimo iš nebūties savoka kenozės 
šviesoje pasidarė logiškai galima. 

16 Čia kaip tik ir glūdi klaida vad. postuliatorinio ateiz- 
mo, kaip ji savo raštuose nupiešė K. Marksas (plg. 
Die Friūhschriften, Stuttgart 1953, p. 246), M. Baku- 
ninas (plg. Dieu et VEtat, Paris 1882), ir N. Hartman- 
nas (plg. Ethik, Berlin 1949). Pasak jų Dievo negali 
būti todėl, kad žmogus yra laisvas ir turi būti laisvas. 
Jeigu Dievas būtų, tai jo veikimas pasaulyje (gam- 
toje ir istorijoje) panaikintų žmogaus laisvę: žmogus 
virstų tik šokinėjančia lėle Dievo rankose. Ši mintis 
tačiau būtų teisinga tik tuo atveju, jei Dievas savo 
visagalybės neaprėžtų, bet tada iš viso jokia reliatyvi 
būtybė būtų negalima. Dievo kenozės atveju betgi šis 
postuliatorinis ateizmas netenka pagrindo, nes lais- 
vas, iš meilės kilęs Dievo veikimo aprėžimas kaip tik 
sudaro vienintelę tikrą laisvės vykdymo erdvę. Žmo- 
gus yra tikrai laisvas tik Dievo atžvilgiu. 

17 S. Bulgakov, Die christliche Antropologie, rinkinyj 
“Kirche, Staat und Mensch” Genf 1937, p. 244. 

18 S, Bulgakov, Agnec Božij, p. 240. 

19 S. Bulgakov, op. cit. p. 241. 

20 S, Bulgakov, op. cit. p. 244. 

21 Plg. Hymnen des Ostkirche, t. I, p. 283, 290, 299. 

22 S. Bulgakov, Agnec Božij, p. 343. 

23 S, Bulgakov, op. cit. p. 342; plg. dar p. 398, 402. 

24 Plg. J. Tyciak, Zwischen Morgenland und Abendland, 
Düsseldorf 1949, p. 114; D. Barsotti, Le Christianisme 
russe, Tournai 1963, p. 18. 

25 Plg. P. Svetlov, Značenie Kresta v dele Christovom, 
Kiev 1893. 

26 Plg. sutelkt. veikalą “Die orthodoxe Kirche in grie- 
chischer Sicht", išleista P. Bratsiotis, t. I, p. 163. 

27 Metrop. Philaret, cit. K. Rose, Predigt der russisch- 
orthodoxen Kirche p. 143, 145; taip pat ir Metrop. 
Nikolaj, t. p. p. 193. 

28 Plg. A. Gratieux, Le mouvement slavophile à la 
veille de la révolution, Paris 1953, p. 26-27. 

29 G. Stadtmiiller, Grundfragen der europaischen Ge- 
schichte, Mūnchen 1965, p. 59, 60 (skyriuje: “Europa 
auf dem Wege zur grossen Kirchenspaltung“). 

30 Malerhandbuch des Malermėnches Dionysios vom 
Berge Athos, Mūnchen 1960, p. 187 (pirmą kartą ši 
knyga buvo iš graikiško rankraščio išversta į vokie- 
čių kalbą 1855 m.). 

31 Metrop. Philaret, cit. K. Rose, p. 143. 

32 S, Verchovskoj, Pravoslavie v žizni, skyrius: Christos, 
New York 1953, p. 362. 

33 Frūhchristliche Apologeten, t. I, Der Brief an Dio- 
genet, Kempten 1913, p. 12-13. 

34 Šios rūšies ateizmą yra labai gražiai išnagrinėjęs 
J. Girnius savo knygoje “Žmogus be Dievo", Chicago 
1964, p. 248-529. 

35 Plačiau šią problemą autorius yra lietęs savo studi- 
joje “Didysis Inkvizitorius“ (Bielefeld 1950, p. 28- 
35), todėl čia jis ją tik pamini. Apie blogį ryšium su 
Dievo buvimu plg. K. Lüthi, Gott und das Böse, 
Zūrich 1961; Ch. Journet, Vom Geheimnis des Uebels, 
Essen 1963; F. Billicsich, Das Problem des Uebels in 
der Philosophie des Abendlandes, Wien 1955-59, 3 to- 
mai; B. Welte, Ueber das Bose, Freiburg/Br. 1959. 

36 Plg. F. M. Dostoevskij, Sämtliche Werke, München 
1923, t. XIII, p. 327; A. L. Wolynskij, Das Reich der 
Karamasow, München 1920, p. 119. 

37 Plg. E. Borne, Gott ist nicht tot. Ueber das Aergernis 
und die Notwendigkeit des Atheismus, Wien 1965. 
35 N. Berdiaev, Selbsterkenntnis. Versuch einer philo- 
sophischen Autobiographie, Darmstadt, 1953, p. 194. 
89 E. Trubeckoj, Der Sinn des Lebens, Heidelberg 1956, 

p. 291. 

40 S. Frank, Dieu est avec nous. Trois méditations, Paris 

1955, p. 193. 


154 


41 V. Mykolaitis-Putinas, Raštai, Vilnius 1959, į. L 229 
101-102. 

42 Plačiau apie tai plg. A. Maceina, Jobo drama, 
Schweinfurt 1950, p. 52-122. 

45 S. Frank, Dieu est avec nous, p. 193. 

44 Pirmoji bendrininkė Kristaus atpirkime per savo 
kančią yra jo Motina Mergelė Marija, kurios kentėji- 
mai kaip tik ir yra visuotinės nekaltos kančios išraiš- 
ka (plg. A. Maceina, Didžioji Padėjėja, p. 111-124), 

45 Plg. Aischilos, Prometheus, Berlin 1948, vertė W. 
Leyhausen. 

46 F, M. Dostoevskij, Sämtliche Werke, t. X, p. 548. 

(EF M. Dostoevskij, Sämtliche Werke, t. XII, p. 286. 

45 Metr. Nikolaj viename savo pamokslų 1945 m. Elijo 
bažnyčioje Maskvoje; cit. K. Rose, Predigt in der rus- 
sisch-orthodoxen Kirche, p. 159. 

19 F, M. Dostoevskij, Sämtliche Werke, t. VI, p. 974-76. 

50 Plg. S. Bulgakov, Juda Iskariot — apostol predatelj, 
žurnale “Putj" 1931, Nr. 26, p. 3-60 ir Nr. 27, p. 3-42. 
—Šiame straipsnyje Bulgakovas vaizduoja ir pačios 
Rusijos dramą, nes rusų tauta, taip giliai mylėjusi 
Kristų, pradeda žengti vis labiau Judo keliu (plg. Nr. 
27, p. 28). 

51 Plg. jo didžiulę poemą “Novyj zavet bez izjana evan- 
gelista Demjana" (1925); "Deman Bednyj' yra auto- 
riaus slapyvardis; tikroji jo pavardė E. A. Pridvorov. 

52 Plačiau apie tai autorius yra rašęs straipsnyje “Krikš- 
čionies vaizdas“, "Aidai" 1964 m. nr. 4, p. 153-62. 

53 V. Lossky, Die mystische Theologie der morgen- 
landischen Kirche, p. 310. 

54 Kad Tomo Kempiečio knyga buvo paplitusi ir rusų 
stačiatikių Bažnyčioje, liudija mums N. Leskov savo 
romanu Soborjane" (1872), kur vyskupas pataria pro- 
tojerejui Tuberozovui ne skųstis sunkių savo gyveni- 
mu, o “skaityti knygą Kristaus sekimas" (N. S. Les- 
kov, Sobranie sočinenij, Maskva 1957, t. 4, p. 31). 

55 Apie žmogaus nerimą Dievop gražiai rašo kun. Pr. 
Gaidamavičius savo knygoje “Didysis nerimas", Put- 
nam 1961; plg. G. Marcel, Der Mensch als Problem, 
Frankfurt/M 1956, 

56 N. Kabasilas, Vom Leben in Christus, München 1958, 
p. 23. 

57 Cit. K. Rose, Predigt der russisch-orthodoxen Kirche, 

p. 143. 

58 Plg. G. Florovskij, Puti russkogo bogoslovija, p. 181. 

59 M. Scheeben vadina žaizdų žymes prisikėlusiame 
Kristaus kūne “laisvos jo kančios paminklu", kuris 
ji puošia tarsi “žėrįs perlas dar labiau negu jį apsu- 
panti šviesa" (Die Mysterien des Christentums, Frei- 
burg/Br. 1951, p. 352). 

60 V, Zenkowsky, Das Bild des Menschen in der Ost- 
kirche, Stuttgart 1951, p. 63-64. 

61 Plg. P. A. Florenskij, Stolp i utverždenie istiny, Mas- 
kva 1914; šiame veikale išvystyta sofiologija turėjo 
didelės įtakos S. Bulgakovui. 

62 Plg. S. Verchovskoj, “Christianstvo" ir “Christos” su- 
dėtiniame veikale “Pravoslavie v žizni”, New York 
1953. 

63 S, Boulgakoff, L'Orthodoxie, p. 185. — Kitoje vietoje 
tas pat Bulgakovas sako, “stačiatikybė yra Velykų 
Bažnyčia" (Le ciel sur la terre, žurnale “Una Sancta”, 
Stuttgart 1927, p. 63). 

Trečias skyrius 


Viešpataujantysis Kristus 


Jau nesykį anksčiau minėjome, kad Kristaus ke- 
nozė pagrindžia ir jo garbę: “Dėl mirties kentėjimo 
matome jį apvainikuotą garbe ir šlove" (Žyd 2, 9). 
S. Bulgakovas vadina šią šlovę “grąžinimu anos die- 
viškosios garbės", kurios Logos buvo atsisakęs, nu- 
žengdamas iš dangaus į žemę.! Būtų tačiau klaidin- 
ga šį grąžinimą suprasti kaip paprastą Logos grįži- 
mą į Šv. Trejybės šviesą, kurios jis, kaip sakėme 
(plg. 1 skyrių), niekados nebuvo praradęs, kas re- 
gimu būdu ir išėjo aikštėn Taboro kalne. Kristaus 
garbė, kylanti iš jo kenozės, yra kitokios rūšies, ne- 
gu ta, kurią jis turi kaip Logos Šv. Trejybės vidaus 
gyvenime. Grįžęs pas Tėvą, Kristus gyvena ne tik 
kaip vienas anos trejybinės Prodievybės Asmuo, 
bet sykiu ir kaip “užmigusiųjų pirmonė“ (x Kor, 
15, 20), nugalėjusi mirtį, ir todėl tapusi “visų da- 
lykų tėvoniu“ (Žyd 1, 2). Savo kenoze Kristus suė- 
jo į ypatingus santykius su kūrinija, kuri dabar jį 

ir garbina kaip tąjį, su kuriuo ji sujungta ir todėl 
neapsakomai išaukštinta. Nužengdamas į sukurto- 
sios būties gelmes, Kristus nušvietė šias gelmes 
kaip kūrinijos pirmavaizdis. Pirmapradė dieviškoji 
Logos garbė virto kartu ir kūrinijos, visų pirma 
žmogaus garbe? Todėl dabar ir šaukia visi kūri- 
niai, “kurie yra danguje ir žemėje ir po žeme: Avi- 
nėliui palaiminimas, gyrius, garbė ir valdžia per 
amžių amžius" (Apr 5, 13). 

Šią naują Kristaus garbės savybę Rytų Bažnyčia 
vadina karaliavimu arba karališkąja tarnyba. Tai, 
žinoma, simbolinis pavadinimas, tačiau jis gerai iš- 
reiškia Kristaus garbę, svarstant ją iš kūrinijos pu- 
sės. Kristus Karalius juk yra amžinai su kūrinija 
susijungęs Logos. Tai save apribojęs, save pažeminęs 
Dievas, tapęs kūrinijos broliu ir kartu jos gelbėto- 
jų, o tuo būdu ir jos karaliumi. Karaliaus sąvoka 
juk kaip tik ir reiškia gilų ryšį su tauta, einantį daž- 
nai net ligi kraujo giminystės, kartu tačiau ir tau- 
tos viršijimą galia, išmintimi bei gerumu. Savo ka- 
raliuje tauta regi pati save, tačiau perkeistu ir iš- 
aukštintu pavidalu: karaliuje įsikūnija tautos idea- 
las. Karalius yra tautos pirmavaizdžio nešėjas bei 
reiškėjas. Todėl yra visiškai pagrįsta bei prasminga 
karaliavimo sąvoką bei vardą taikyti Kristaus san- 
tykiam su kūrinija ir vadinti jį Viešpačiu, prieš ku- 
tį puola ant kelių kiekvienas padaras "danguje, že- 
mėje ir po žeme“ (Pil 2, 10). Juk Kristus neša sa- 
vyje ir savimi Dievo tautą, kuri iš tikro yra jo tau- 

ta (plg. Jon x, 11); jis neša jos prigimtį ir jos nuo- 
dėmes. Kartu tačiau jis viršija savo tautą tuo, kad, 
būdamas nekaltas Avinėlis, jis už ją pasiaukojo li- 
gi mirties. Abu tad karaliaus sąvokos pradai — ry- 
šys su tauta ir tautos viršijimas — įsikūnija Kristu- 
je tobuliausiu pavidalu. Štai kodėl Bulgakovas ir 
kritikuoja Kristaus karaliavimo kaip transcenden- 
tinės galybės sampratą. Kristus yra Karalius ne to- 
dėl, kad jis yra Dievas ir turi ontologinės galios 
valdyti būtį pačiame jos buvime. Ši Dievo Kūrėjo 
jėga yra visiškai kitos rūšies. Kristaus karaliavimas 
yra, pasak Bulgakovo, “dievažmogiškoji tarnyba”; 
tai kūrinijos širdies pavergimas dieviškąja meile. 
Kristaus karališkumas kyla iš jo kenotinės meilės 
santykio su kūrinija. Tai ne transcendentinė jėga, 
o vidinė aukos galia. 

Liturginiai Rytų Bažnyčios metai neturi specia- 
lios Kristaus Karaliaus šventės, tačiau pati litur- 
gija kalba apie Kristų kaip Karalių kiekviename 
žingsnyje. Mišparų ir Matutinum metu Rytų Baž- 
nyčia gieda pakeistą 94 psalmę, vadindama Kara- 
liumi ne tik Dievą, kaip tai yra pačioje psalmėje 
(Ps. 94, 3), bet ir Kristų: “Mūsų Karalius ir mūsų 
Dievas". Bizantininės liturgijos himnuose sutinka- 
me eilę pavadinimų, kurie kaip tik ir mėgina iš- 
reikšti Kristaus karaliavimą: vienintelis Valdovas, 
visatos Viešpats, dangiškųjų galybių Valdovas, Vi- 
sagalis, dangaus Karalius, vienintelis Demiurgas, 
angelų Karalius ir tt. Visi šie pavadinimai turį 

krikščioniui įteigti mintį, kad "Kristus, vedamas 
savo išminties gilybių, visa tvarko pagal savo meilę 
žmonėms ir, vedamas savo gerumo, kiekvienam tei- 
kia tai, kas jam priklauso“ (Vidurnakčio liturgija, 
tropar po trishagion). Kaip šie žodžiai rodo, Kris- 
taus karaliavimo pagrindas liturgijoj yra lygiai toks 
pat, kaip ir Šv. Rašte, būtent, Logos kenozė kaip 
išraiška meilės kūrinijai. Todėl ir nukryžiuotasis 
Kristus, kaip sakyta, yra pergyvenamas ne tiek kan- 
kinio, kiek karališkojo pergalėtojo pavidalu. “Šis 
karališkasis Kristaus atžvilgis yra esminis visų kraš- 
tų ir visų laikų Rytų krikščionijai? Mūsų tad už- 
davinys ir yra atskleisti tas pagrindines būties sri- 
tis, kuriose Kristaus viešpatavimas labiausiai reiš- 
kiasi ir kurios yra tarsi erdvė Kristaus Karaliaus 
veiklai. 


1. Kristus kaip žmogaus pirmavaizdis 


Rytų Bažnyčios teologai ir religijos filosofai 
yra vieningai įsitikinę, kad Kristus apreiškė mums 
ne tik Dievą, bet ir žmogų, koks jis yra giliausia 
savo esme. Kristus yra ne tik atbaigta teofanija, 
bet kartu ir tikroji antropofanija.“ Ypač tai pabrė- 
žia bei išvysto N. Berdjaevas. Pasak jo, “Krikščio- 
nybė yra ne tik tikėjimas į Dievą, bet ir tikėjimas į 
žmogų; tai Dievažmogio ir dievažmogiškumo reli- 
gija; tai religija dviejų prigimčių vienybės Kristu- 
je Išganytojuje. Čia kaip tik ir glūdi Krikščionybės 

savotiškumas, vienkartiškumas ir nepakartojamu- 
mas 7 Tapdamas žmogumi, Logos pagrindo naują 
santykį su Dievu, atremtą kaip tik į dievažmogišku- 
mą, kuriame pasirodo naujoje šviesoje ne tik Die- 
vas kaip meilė, bet ir žmogus kaip šios meilės ob- 
jektas. Juk žmogus, už kurį Kristus miršta, turi bū- 
ti kažkas nuostabaus ir nepaprasto. Jis turi būti 
bent savo gelmėse, bent ontologiškai vertas šios 
Kristaus aukos. Norėdami tad patirti, kas yra žmo- 
gus šiose ontologinėse savo gelmėse, kaip tik ir tu- 
rime žvelgti į jį Kristaus šviesoje. Kristus yra pa- 
grindas ir išeities taškas kiekvienai žmogaus filoso- 
fijai. “Nuo to, kaip suvokiame Kristų", sako Ber- 
djaevas, “priklauso ir tai, kaip suvokiame žmogų"'.* 
Berdjaevas eina net taip toli, jog tvirtina, esą "kris: 
tologija yra vienintelė tikra antropologija“.? Jis 
net kalba apie “žmogaus kristologiją“ (t. p.), tai 
yra apie tokį žmogaus mokslą, kurio mastas būtų 
Kristus, nes Kristus atėjo į pasaulį kaip "absoliuti- 
nis žmogus", vadinasi, kaip bet kokio žmogiškumo 
norma, pagal kurią dabar turįs vykti kiekvienas 
žmogaus svarstymas bei tyrinėjimas. Juk tiktai "per 
Kristų kaip Dievažmogį žmogus pasiekia absoliu- 
tinės savisąmonės"!? ir tuo būdu suvokia savo vietą 
bei reikšmę visatoje.!! Kitaip sakant, tiktai Kris- 
tuje žmogus pažįsta, kas jis yra savyje ir kokį vaid- 
menį jis vaidina kūrinijoje. Logos įsikūnijimas to- 
dėl ir yra naujas žmogaus apreiškimas. Ką tad jis 
mums sako? 

Rytų teologai dažnai kelia klausimą, kaip galė- 
jo Dievas susijungti su žmogumi — ne iš viršaus, 
bet individualinėje dviejų prigimčių vienybėje, ne- 
šamoje vieno dieviškojo Logos asmens. Dievas ta- 
po žmogumi tikra šio žodžio prasme. Ar galėjo 
Dievas tapti ir gyvuliu? Klausimas baisiai stebinan- 
tis ir net piktažodžiaujantis. Tačiau kaip tik todėl 
jis yra didžiai prasmingas. Visiškas tokios galimy- 
bės paneigimas mums jau iš anksto rodo, kad žmo- 
guje turi būti kažkas, kas kaip tik ir sudaro galimy- 
bę Dievui tapti žmogumi. S. Bulgakovas teigia, esą 
Dievas galįs susijungti tik su tokia prigimtimi, kuri 
atitinka jį patį, vadinasi, kuri yra panaši (con- 
forme) į jo prigimtį.!? Tai sena Rytų Bažnyčios 
mintis, aiškiai randama jau pas N. Kabasilą. Apra- 
šinėdamas liturginį altoriaus pašventinimą ir jo 
reikšmę žmogaus gyvenimui Kristuje, Kabasilas sa- 
ko, kad vyskupo konsekruojamas altorius yra "ti- 
pas ir paveikslas altoriaus, kuriuo yra pats žmo- 
gus,"!š nes žmogus, apsivalęs nuo nuodėmės, tam- 
pa Viešpaties būstine, “o jo širdis tampa altoriu- 
mi” (t. p.). Šventinant altorių, ši mintis esanti iš- 
reiškiama baltais vyskupo drabužiais ir jo nusilen- 
kimu "visu kūnu” (t. pi. Nusilenkimas yra gai- 
lesčio aktas, valantis širdį ir padarantis ją Dievo 
altoriumi. 

Tačiau Kabasilas žino, kad vienas tik gailestis 
žmogaus nepaverčia Viešpaties altoriumi; gailestis 
tik pašalina kliūtis, kurios neleidžia Dievui gyven- 

ti žmogaus dvasioje, tačiau Dievo buveinės žmo- 
guje jis nesukuria, Lig žemės nusilenkiantis ir savo 
nuodėmes apgailintis vyskupas “ne todėl tampa 
altoriaus paveikslu“, kad nusilenkia ir gailisi, bet 
todėl, "kad tarp visų regimų padarų tiktai viena 
žmogaus prigimtis gali būti tikra Dievo šventykla 
ir jo altorius, taip kad žmogaus rankomis pastaty- 
tasis altorius ir gali būti šio žmogaus - altoriaus 
tipas bei paveikslas" (p. 148). Altorius šventykloje 
yra tik paveikslas altoriaus žmoguje, kadangi pati 
žmogaus prigimtis yra ontologinė Dievo buveinė: 
"tikrovė turi gi būti pirmesnė už paveikslą“, kaip 
Kabasilas priduria (t. p.). Pirm negu žmogus ku- 
ria dieviškumą reiškiančius prasmenis, jis pats turi 
būti dieviškas. "Daiktas turi pasirodyti anksčiau, 
negu yra galimas jo paveikslas“ (t. p.). Simbolinis 
žmogaus kūrinių dieviškumas yra ne kas kita kaip 
išraiška tikrovinio žmogaus esmės dieviškumo. 
Šiame tad žmogaus esmės dieviškume Rytų teo- 
logai kaip tiktai ir regi aną galimybę Dievui tapti 
žmogumi. Dievas gali tapti žmogumi tik todėl, kad 
žmogus giliausia savo prigimtimi yra dieviškas. Ki- 
taip tariant, žmogus yra "dievybei imlus — capax 
divini”, kaip šią nuostabią žmogaus savybę išreiš- 
kia Bulgakovas. 4 Žmogus yra pajėgus priimti Die- 
vą į save, nes “jis yra tam pašauktas ir todėl tam 
paruoštas" (t. p.) Šia prasme “žmogus yra, pasak 
Bulgakovo, sukurtas kaip dievažmogis" (t. p.). Jo 
prigimtis yra panaši į Dievą. Žmogus yra “sukurta- 

sis dievažmogiškumas" (t. p.). Dievažmogiškumo 
idėja tinka todėl ne tik Kristui, bet ir žmogui ap- 
skritai ir visai žmonijai, nes Kristaus dievažmogiš- 
kumas yra istorinis įvykdymas ano žmoguje glūdin- 
čio ontologinio dievažmogiškumo. Kristuje apsi- 
reiškė aktualiai tai, kas buvo žmoguje potencialiai, 
būtent: panašumas į Dievą arba dievažmogiškumas. 
Todėl S. Frankas ir sako, kad “žmogiškumas žmo- 
guje yra kaip tik jo dievažmogiškumas".5 Žmo- 
gus yra tiek žmogiškas, kiek jis yra dievažmogiš- 
kas; vadinasi, kiek jis apreiškia ir vykdo jame glū- 
dintį panašumą į Dievą. Šis tad žmogaus dievažmo- 
giškumas ir įgalina Dievą susijungti su žmogiškąja 
prigimtimi. Prisiimdamas šią prigimtį, Logos prisi- 
ima ne kažką jam absoliučiai svetimą, bet randa 
joje kažką sava: jo pasirodymas pasaulyje virsta 
atėjimu “pas savuosius" (Jon 1, 11). 

Pirmas tad dalykas, kurį suvokiame iš Kristaus 
kaip tikros antropofanijos, yra mūsų dieviškumas. 
Kristuje žmogus randa nuostabų savo ryšį su Die- 
vu — ne paprastą ryšį tarp kūrinio ir Kūrėjo, ku- 
ris glūdi visuose Dievo padaruose, bet specialų ryšį, 
specialų panašumą į Dievą kaip paruošą Kristui 
įsikūnyti. Žmogus suvokia save kaip sukurtą Kris- 
tui iš pat pradžios. Šv. Raštas vadina šį ontologinį 
žmogaus apsprendimą  dieviškajam Logui Dievo 
paveikslu žmoguje: žmogus todėl yra dieviškas, 
kad yra sukurtas pagal Dievo paveikslą (plg. Pr. 1, 
26-27). Žmogus yra Dievo atvaizdas, ir Dievas yra 

žmogaus pirmavaizdis. Dievas gyvena žmoguje 
ontologiškai, kaip modelis gyvena savame portre- 
te: portretas turi tiek būties, kiek jis yra panašus į 
modelį, vadinasi, kiek modelis yra jame įvykdytas. 
Galimas daiktas, kad nuodėmė stipriai aptemdino 
šį Dievo gyvenimą žmoguje, neleisdama jo egzis- 
tencialiai apreikšti. Tačiau jokia nuodėmė negali 
panaikinti žmogaus ontologinio panašumo į Dievą, 
nes tai reikštų panaikinti pačią žmogaus būtį. Žmo- 
gus, nustojęs būti ontologiškai panašus į Dievą, tuo 
pačiu nustotų būti žmogumi apskritai. O tai pada- 
ryti nėra žmogaus galioje, net jeigu jis būtų ir di- 
džiausias nusidėjėlis. Nuodėmė yra “paslinkimas į 
nebūtį — inclinatio ad nihilum” (šv. Augustinas), 
bet ji niekad negali virsti būties sunaikinimu. Ir 
puolęs žmogus pasilieka, ontologiškai žiūrint, Die- 
vo paveikslas. Todėl ir po puolimo Logos galėjo 
prisiimti žmogiškąją prigimtį ir sujungti ją su 
dieviškąja prigimtimi. 

Dievo paveikslas mumyse tad ir padaro, kad 
esame Dievo giliausia šio žodžio prasme. Šią mūsų 
priklausomybę Dievui Naujasis Testamentas išreiš- 
kia dviem simboliais: nuosavybės ir mamų. Šv. Jo- 
no evangelija kalba apie Logo įsikūnijimą kaip 
atėjimą į tai, kas jam kaip tik yra sava: “Jis atėjo 
pas savuosius (in propria), bet savieji jo nepriėmė" 
(Jon 1, 11). Logos juk “buvo pasaulyje“ ir anks- 
čiau, kadangi "pasaulis per jį padarytas", tačiau 
“pasaulis jo nepažino" (Jon 1x, 10), nes gyveno, 

kaip sakėme (plg. r sk.), tamsoje ir negalėjo paste- 
bėti, kad dieviškoji šviesa "šviečia tamsybėje" (Jon 
1, 5). Pasirodžius Logui paprasto dailidės iš Naza- 
reto pavidalu, pasaulis palaikė jį tokiu pat kaip ir 
visi ir tarėsi galįs jo nepriimti. Kristaus atmetimo 
tragika yra ne ta, kad čia įvyko klaida, kad čia bu- 
vo apsirikta, bet ta, kad čia buvo atstumtas Tasai, 
kuriam žmogus priklauso — ne socialiai tarsi ver- 
gas, bet ontologiškai. Atvaizdas juk yra ontologi- 
nė pirmavaizdžio nuosavybė, kaip portretas yra on- 
tologinė modelio nuosavybė, nors juridiškai jis jam 
ir nepriklausytų. Mano paveikslas priklauso man 
todėl, kad jis yra mano paveikslas. Žmogus pri- 
klauso Dievui todėl, kad jis yra Dievo paveikslas. 
Šv. Povilas paryškina šią mintį kitu simboliu, va- 
dindamas žmoniją namais, Dievo pastatytais ir to- 
dėl jam priklausančiais. Mozė yra buvęs šiuose na- 
muose tik tarnas, tuo tarpu Kristus yra juose Sū- 
nus: “Kaip Sūnus savuose namuose" (Žyd 3, 6). 
Šie gi namai “esame mes“ (t. p.). Todėl Kristaus 
pasirodymas žemėje yra atėjimas ne į svetimus na- 
mus, bet į savus, kurie jam priklauso nuo pat pra- 
džios kaip Tėvo vieninteliam Sūnui. 

Tiesa, šie namai buvo aptemę; Dievo paveikslas 
buvo iškreiptas ir apgadintas, tačiau Dievas, būda- 
mas meilė, ėjo jieškotų savo paveikslo, o žmogus, 
būdamas Dievo paveikslas, ilgėjosi savo pirmavaiz- 
džio ir ėjo taip pat jo jieškotų. Ir štai, Kristuje kaip 
tik susitiko žmogaus jieškąs Dievas ir Dievo jieškąs 

žmogus, susitiko ir susijungė nebeperskiriamon vie- 
nybėn. Dievažmogiškumas, kuris lig šiol buvo tik- 
tai ontologinis, vadinasi, slypįs tiktai žmogiškosios 
būties gelmėse, virto dabar regima kasdiena Jėzaus 
iš Nazareto asmenybėje. “Amžinasis dievažmogiš- 
kumas“, kaip Bulgakovas vadina Dievo paveikslą 
žmoguje,'* dabar tapo istorine apraiška. Tai buvo 
didžiulis posūkis visoje žmonijos istorijoj. Laikas 
prieš Kristų buvo nakties metas, kada žmonija gra- 
baliojosi tamsoje, nujausdama, kad Dievas yra, bet 
nežinodama, kur jis ir koks jis yra. Po Kristaus 
"naktis praėjo, o diena priartėjo" (Rom 13, 12). 
Jieškojimo metas, kada žmonija žvalgėsi Dievo į 
visas puses, “ar neapčiuops jo, ar neras jo" (Apd 
17, 28), baigėsi, nes Kristus stovi dabar priešais 
mus kaip Dievo regimybė: “Kas mane mato, mato 
ir Tėvą" (Jon 14, 9). Todėl po Kristaus jau žino- 
me, kad Dievas gyvena mumyse ne tik kaip visą 
būtį laikąs ontologinis pagrindas, bet ir kaip gyvas, 
asmeninis, regimas ir patiriamas mūsų pirmavaiz- 
dis. Po Kristaus jau žinome, kaip atrodo žmogus, 
sukurtas pagal Dievo paveikslą. Mūsų žmogiškumo 
mastas dabar yra ne abstrakti Dievo idėja, bet kon- 
kretus Kristaus asmuo. Žmogus dabar yra tiek žmo- 
gus, kiek jis yra antrasis arba mažasis Kristus, vadi- 
nasi, apsivilkęs Kristumi, kaip tai simboliškai iš- 
reiškia šv. Povilas (plg. Rom 13, 14). 

Štai kodėl Rytų Bažnyčios teologai ir sako, kad 
Kristus apreiškė ne tik Dievą, bet ir žmogų, nes jis 

apreiškė Dievo paveikslą žmoguje. Būdamas die- 
vybės pilnatvė (plg. Kolos 1, 19) ir kartu žmogiš- 
kumo pilnatvė, Kristus savaime tampa žmogaus 
idealu bei mastu. Ontologiškai žmogaus pirmavaiz- 
dis yra Dievas, nes pagal jo paveikslą žmogus yra 
sukurtas. Tačiau čia Dievas yra suprantamas kaip 
neregimas būties pagrindas, kurio niekas niekad ne- 
regėjo (plg. Jon 1, 18). Todėl apspręsti savo eg- 
zistenciją pagal Dievą kaip savo pirmavaizdį žmo- 
gui stabmeldžiui buvo praktiškai beveik neįmano- 
ma. Štai kodėl šis žmogus ir “pakeitė nemaraus 
Dievo garbę maraus žmogaus, net paukščių, ketur- 
kojų ir šliužų paveikslo panašumu" (Rom 1, 23). 
Jis jieškojo, kas jam konkrečiai galėtų Dievą paro- 
dyti, ir tarėsi jo šią konkretybę radęs tai valdovo 
asmenyje, tai gyvūnuose, tai visagimdančioje žemė- 
je, tai griausmų bei žaibų siautėjime, tai galop dan- 
gaus skliaute. Be abejo, Viešpaties “amžinoji galy- 
bė ir dievybė", kaip pastebi šv. Povilas, yra “gali- 
mos matyti proto šviesa iš padarytųjų dalykų” 
(Rom 1, 20). Iš jų galima suvokti, kad Dievas nė- 
ra panašus “į auksą ar sidabrą, ar akmenį, ar dai- 
lės ir žmogaus minties padarą" (Apd 17, 29); kad 
pasaulio kūrėjas “negyvena rankų darbo šventyk- 
lose" ir negali būti “žmonių rankomis aptarnauja- 
mas", tarsi jam ko nors stigtų (Apd 17, 24-25). 
Todėl šv. Povilas ir neteisina stabmeldžių, kurie 
"pakeitė Dievo tiesą melu” (Rom 1, 25). Objekty- 
viai svarstant, visa tai yra tikra. Subjektyviai tačiau 

šitoks Dievo suvokimas yra labai sunkus. Juk tasai 
nuolatinis Dievo jieškojimas, apie kurį kalba šv. 
Povilas (plg. Apd 17, 28), kaip tik ir yra ženklas, 
jog labai lengva, Dievo jieškant, klysti: visa žmoni- 
jos istorija yra tokio klaidžiojimo liudytoja. Žmo- 
nės iš tikro rado Dievą pasaulyje, deja, ne kaip ne- 
regimą galybę, o kaip konkretų šios galybės atvaiz- 
dą — tai valdovo, tai gyvulio, tai aklos jėgos pa- 
vidalu. 

Kad šitoks paklydimas vargu ar buvo išvengia- 
mas, rodo ne tik visų amžių stabmeldija, bet ir pati 
išrinktoji Dievo tauta — Izraelis. Ši tauta taip pat 
nuolatos linko klupti prieš netikrus, bet labai aki- 
vaizdžius dievus. Šiandien mums beveik nebeįma- 
noma suprasti, kaip žydai, dar taip neseniai stebuk- 
lingu būdu išgelbėti iš Egipto, galėjo, Mozei kiek 
ilgėliau užtrukus ant Sinajaus, būriais veržtis pas 
Aroną ir jį prašyti: “Padaryk mums dievų" (Iš 32, 
1); kaip jie galėjo šiam reikalui aukoti žiedų ir aus- 
karų, kad iš jų būtų nuliedintas aukso veršis, kurį 
jie laikė dievu, išvedusiu juos iš faraonų vergijos 
(plg. Iš 32, 4). Mums taip pat sunku suprasti, kad 
po tiekos šimtmečių, kurių eigoje Viešpats taip jau- 
čiamai globojo Izraelį, reikėjo pranašui Jeremijui 
tuoj pat rašyti specialų laišką žydams, išvestiems į 
Babilono belaisvę, ir juos tikinte tikinti, kad jie te- 
nykščių stabų nelaikytų Dievu, jų nebijotų ir ne- 
garbintų, nes visi anie stabai esą tik “skulptorių bei 
auksakalių padarai" (Bar 6, 45). Tačiau jeigu turė- 

sime prieš akis tą nenugalimą žmogaus linkimą ne- 
pasitenkinti teisinga, tačiau atitrauktine Dievo są- 
voka ir nuolatos jieškoti konkretaus jo atvaizdo ir 
šį atvaizdą perkelti į regimą būtį, tai bus supranta- 
mi tiek išrinktosios tautos svyravimai bei nuopuo- 
liai, tiek stabmeldijos klaidžiojimai bei iškrypimai. 
Istorijos prieš Kristų tragika ir yra ta, kad ji garbi- 
no kūrinį, užuot garbinusi Kūrėją (plg. Rom 1, 25). 

Kristus pergalėjo šią tragiką visiems amžiams ir 
visoms tautoms. Kristus juk yra žmogumi tapęs ir 
tarp mūsų apsigyvenęs Dievas (plg. Jon 1, 14); tai 
Dievas, bylojąs į žmoniją — tačiau ne kaip gamtos 
jėga, ne kaip pranašų ar išminčių žodis, ne kaip 
žemiškasis valdovas, bet kaip regimas, apčiuopia- 
mas, kasdieninės išvaizdos žmogus, gimęs iš mo- 
ters, todėl esąs mūsų brolis ir vaikštąs tarp mūsų. 
Tai “neregimojo Dievo paveikslas" (Kolos 1, 15). 
Jeigu tad žmonija amžių amžiais kaip tik tokio kon- 
kretaus paveikslo jieškojo, tai dabar ji turi jį radu- 
si Kristuje. Žmonijos troškimas išvysti Dievą kon- 
krečiai bei akivaizdžiai yra Kristuje įvykdytas. Kris- 
tus nėra Dievo kaukė, bet Dievo regimybė. Dievo 
apsireiškimai Senajame Testamente Abraomui (plg. 
Pr 18, 9-32) arba Jokūbui grumtynių metu (plg. 
Pr 32, 25-30) yra visiškai kitos prasmės, negu Die- 
vo apsireiškimas Kristuje. Senajame Testamente 
Dievas reiškėsi apskritai per gamtos jėgas (plg. 
skyrelį "Persikeitimas kaip nauja pradžia”), o kur 
jis reiškėsi žmogaus pavidalu, ten jis nešiojo tiktai 

žmogiškąją išvaizdą, bet ne žmogiškąją prigimtį. 
Ši išvaizda, pasibaigus apsireiškimui, dingo, ir Die- 
vas pasiliko neberegimas kaip ir anksčiau. Tuo tar- 
pu Kristaus žmogiškumas yra ne trumpalaikė iš- 
vaizda, bet sudedamoji jo būtybės dalis. Kristus yra 
amžina Dievo regimybė. Štai kodėl šv. Jonas suve- 
džiotoju ir net antikristu laiko tą, kuris "perskiria 
Jėzų" (1 Jon 4, 3), nepripažindamas, kad “Jėzus 
Kristus yra atėjęs kūne” (2 Jon 7), vadinasi, kūną 
(žmogiškosios prigimties prasme) laiko tik Dievo 
kauke. Kristaus žmogiškumo tikrumas bei pilnatvė 
yra laidas ir Dievo paveikslo tikrumui. 

Be abejo, ir po Kristaus žmonija jieško Dievo, 
nes nerimas Dievop yra neišnaikinamas iš žmogaus 
širdies. Tačiau istorijoje po Kristaus Dievo jieško- 
jimas gali eiti tiktai per Kristų, nes tik jis yra vie- 
nintelis tikrasis kelias į Dievą: “Nė vienas neatei- 
na pas Tėvą kaip tik per mane" (Jon 14, 6). Kas, 
jieškodamas Dievo, prasilenkia su Kristumi, jo ne- 
užkalbinęs, tas atkrinta į senąją istoriją su jos pa- 
klydimais ir todėl laiko Dievą tai gamta (panteiz- 
mas), tai žmonių giminės išsivystymu (įvairaus 
plauko progresizmas), tai žmogaus veikalus (ko- 
munizmas). Naujojoje istorijoje Dievas gyvena tik- 
tai Kristuje dievažmogiškuoju pavidalu. Kas tad 
šio pavidalo nepastebi, tas nė Dievo neranda. 

Koks tad yra santykis tarp Dievo kaip žmogaus 
pirmavaizdžio ir Kristaus kaip Dievo regimybės? 
Jeigu Kristus yra Dievo pilnatvė (plg. Kolos 1, 19), 

jeigu jis ir Tėvas yra viena (plg. Jon 10, 30), jeigu 
jis yra Dievo "garbės atšvaita" (Žyd I, 3), tai tuo 
pačiu jis yra ir žmogaus pirmavaizdis: jo mastas, jo 
norma, jo turinys. Tačiau Kristų kaip žmogaus 
pirmvaizdį reikia suprasti ne tik grynai moraline 
prasme. Kaip etinis žmogaus idealas Kristus yra 
pripažįstamas juk ir tų, kurie neigia jo dieviškumą 
ir laiko jį tiktai žmogumi, tokiu pat, kaip ir visi 
kiti didieji istorijos asmens: Budda, Sokratas, Pla- 
tonas, Augustinas, Pranciškus Asyžietis, Paskalis, 
Gandhi. Rytų Bažnyčiai šitoks Kristaus kaip pirma- 
vaizdžio supratimas yra visiškai svetimas. Kristus 
kaip žmogaus pirmavaizdis reiškia žymiai daugiau, 
negu tik moralinį idealą, kuriuo žavimės ir sekame. 
Kaip pirmavaizdis Kristus yra ontologinė jungtis, 
rišanti žmogų su Dievu ir padaranti, kad žmogus 
yra panašus į Dievą. S. Bulgakovas sako: “Žmogus 
yra sukurtas pagal Dievo paveikslą; betgi tai kaip 
tik ir reiškia, kad jis yra sukurtas pagal Kristaus pa- 
veikslą ir kad Kristus yra šio paveikslo apreiškimas 
bei įvykdymas istorijoje“.!? Tai paties Šventraščio 
mintis, aiškiai randama šv. Povilo laiškuose, kuriuo- 
se jis vadina Kristų visos kūrinijos Pirmgymiu 
(plg. Kolos x1, 15) ir kūriniją jungia su Kristumi iš 
tikro kaip su jos pirmavaizdžiu: “visa sutverta per 
ji ir jam; jis yra pirm visų ir visa juo laikosi"; jis 
"yra pradžia" (t. p. 1, 16-18); jis yra pirmasis Pri- 
sikėlusis, todėl pirmauja visur; jis yra “Bažnyčios 
kūno galva“, vadinasi, galva visos su Dievu sujung- 


172 


tos ir atpirktos žmonijos (t. p.). Visi šie posakiai — 
daugiau ar mažiau simboliški — reiškia, kad žmo- 
gus ontologinėse savo gelmėse nešioja Kristaus pa- 
veikslą nuo pat savos egzistencijos pradžios: “Jau 
pats pirmasis žmogus, Adomas, buvo Kristaus pa- 
veikslas ir laukė jo visiško apsireiškimo bei įvyk- 
dymo”, kas, Kristui įsikūnijus, kaip tik ir buvo 
pasiekta. Žmogaus santykiai su Kristumi kyla ne 
tik iš atpirkimo, bet ir iš kūrimo; ne tik iš antgam- 
tės, bet ir iš gamtos. Ir gamtiniame savo buvime 
žmogus gali būti tik tiek žmogus, kiek jis išreiškia 
savimi Kristų, vadinasi, kiek jame spindi Kristaus 
paveikslas. Nes juk ir Kristus yra ne tik antgamti- 
ne-dieviškoji Būtis, bet kartu ir gamtinė - žmogiš- 
koji būtybė. Tuo būdu atitrauktinis Dievo paveiks- 
las žmoguje per Kristų ir Kristuje virsta egzistenci- 
niu mastu, pagal kurį žmogus susivokia savame bu- 
vime, šį buvimą tvarko ir apipavidalina, rasdamas 
ir patį save, nes juk “Dievo jieškojimas", kaip tei- 
singai pastebi Berdjaevas, “yra kartu ir savęs paties 
jieškojimas; tai jieškojimas savo žmogiškumo“',!" 
kuris Kristuje kaip tik konkrečiai apsireiškia. 

Šia prasme Rytų Bažnyčios teologai ir filosofai 
kalba apie Kristų, kaip "visuotinį žmogų”, kaip 
"absoliutinį žmogų"',?! kuriame gyvena ne tik die- 
viškumo, bet ir žmogiškumo pilnatvė. Tai taip pat 
sena Rytų Bažnyčios mintis, apsprendusi visą anks- 
čiau cituotą N. Kabasilo knygą “Gyvenimas Kristu- 
je". Šioje knygoje Kabasilas laiko Kristų archetipu 


173 


(lietuviškai tariant, pirmavaizdžiu), “buvusiu jau 
mus kuriant".?? Žmogus siekia Kristaus “ne tik dėl 
jo dievybės kaip visų dalykų tikslo, bet ir dėl jo 
žmogiškosios prigimties“ (p. 198) kaip žmogybės 
idealo. Nuo Kristaus nutolti arba jo vietoje rinktis 
ką kitą reiškia, pasak Kabasilo, prarasti tai, “kas 
glūdi mūsų prigimtyje nuo pat jos pradžios” (t. p.). 
Kristus yra "vienintelis pavyzdys, į kurį žmogus tu- 
ri žvelgti, norėdamas tiek save patį tvarkyti, tiek 
kitam ką nors parodyti" (p. 195), nes "Išganytojas 
pasirodė kaip vienintelis tikras bei tobulas žmogus 
tiek savo įpročiais, tiek savo gyvenimu, tiek bet ku- 
riuo kitu atžvilgiu" (p. 197). Dorinis sekimas 
Kristumi yra ne kas kita kaip egzistencinė išraiška 
ontologinio jo pirmavaizdiškumo. Mes sekame 
Kristumi mūsų kasdienoje todėl, kad jis yra mūsų 
pirmavaizdis ontologinėje mūsų esmėje. Sekti Kris- 
tumi yra ne pamėgdžioti kažką svetima, kas yra ša- 
lia mūsų, bet iškelti save patį iš ontologinių gelmių 
į egzistencinį paviršių. Todėl tiktai Kristaus etika 
yra vienintelė žmogui autonominė etika, kadangi 
tik jos dėsniai skelbia tai, ką sako ir pati žmogaus 
esmė. Sekdamas Kristumi, žmogus apsisprendžia ne 
pagal ką kitą, bet pagal giliausią save patį. 

Iš to plaukia didžios svarbos išvada: norėdami 
ką nors tikro pasakyti apie žmogų, turime pasi- 
klausti Kristaus; turime įsižiūrėti į mūsų pirma- 
vaizdį, Kristuje apsireiškusį ir įvykdytą. Štai kodėl, 
kaip anksčiau sakėme, Berdjaevas kristologiją ir 

laiko tikrąja antropologija: mokslas apie Kristų yra 
sykiu ir tikrasis mokslas apie žmogų. Kristologijoje 
laikosi pagrindas viso to šviesaus bei giliaprasmio 
žmogaus vaizdo, kuris prasidėjo su Krikščionybė ir 
kuris šiandien glūdi vad. žmogaus teisėse ir visame 
žmogiškojo asmens kilnume. Juk jeigu šiandien 
Jungtinių Tautų Organizacija sugeba “Žmogaus 
teisių deklaracijoje“ skelbti, kad "visi žmonės ge- 
ma lygūs savo kilnumu ir teisėmis" (sk. 1), kad 
"kiekvienas asmuo turi teisės gyventi, būti laisvas 
ir saugus" (sk. 3), kad "niekas neturi būti paverg- 
tas" ir kad "vergija yra draudžiama bet kokia for- 
ma" (sk. 4), kad "niekas neturi būti kankinamas 
ar nežmoniškai baudžiamas“ (sk. 5) arba iš savo 
tėvynės tremiamas (sk. 9), kad kiekvienas turi tei- 
sės kurti šeimą, nekliudomas "rasės, tautybės ar re- 
ligijos" (sk. 16), — tai visos šios teisės šiandien yra 
įmanomos tik todėl, kad Kristaus Evangelija joms 
— kartais net ir prieš istorines bažnytines formas — 
yra praskynusi kelią į žmogaus sąmonę. Be Kris- 
taus humanistinis išsivystymas būtų buvęs taip ly- 
giai neįmanomas, kaip be gamtos nusakralinimo 
būtų buvęs neįmanomas mokslinis išsivystymas. Juk 
net ir komunistų ideologai šiandien pripažįsta, kad 
“Krikščionybė sukūrė naują žmogaus kaip asmens 
sampratą", kurios graikų filosofija nežinojo: net 
žodžio joje nebuvo, kuriuo būtų buvę galima iš- 
reikšti žmogaus asmeniškumą, nes "graikų filosofi- 
ja nesuvokė, kaip begalybė bei visuotinybė galėtų 

būti suimta į asmenį”, vadinasi, apsireikšti daline 
būtybe. Tačiau Krikščionybė sukūrė asmens sąvo- 
ką, atsiremdama į Šv. Trejybės ir Kristaus įsikūni- 
jimo tiesas, ir tuo būdu atskleidė naują plotmę žmo- 
gaus būtyje. Ant šios plotmės ir yra dabar statoma 
visa žmogaus kilnumą bei vertę saugojanti santvar- 
ka, kurią vadiname demokratija. Demokratija be 
Kristaus būtų buvusi neimanoma, nes be Kristaus 
būtų buvęs neįmanomas žmogaus kaip neliečiamos 
vertybės supratimas. Tiktai Kristuje žmogus atpaži- 
no save kaip absoliutinę vertę bei kilnybę. 

Šiuo atžvilgiu yra prasmingas rusiškasis Narci- 
zo mito aiškinimas.Šis graikiškasis mitas pasakoja, 
kad dievaitis Narcizas, išvydęs upelio vandenyje sa- 
vo paties paveikslą, tiek jį pamilo dėl jo grožio, 
kad, negalėdamas su juo susijungti, iš ilgesio pavir- 
to lauko gėle, kurią ir vadiname narcizu. Pirmasis 
rusų religijos filosofas G. Skovoroda, ukrainietis 
(1722-92), yra parašęs šio mito aiškinimą, pavadin- 
tą “Narcizas arba pažink pats save" (Peterburg 
1798). Šioje knygoje klausia Skovoroda: “Pasakyk 
man, gražusis Narcize, ką tu ten vandenyje pare- 
gėjai? Kas tau ten pasirodė?" Narcizas atsako: 
"Tuose vandenyse... ašen išvydau ne žmogaus ran- 
kų sukurtą paveikslą, Tėvo garbės atšvaitą".?* Šis 
atsakymas kaip tik ir atskleidžia Skovorodos aiški- 
nimo prasmę. Ne žmogaus rankų sukurtu paveikslu 
Rytų teologai vadina paties Dievo apreikštą atvaiz- 
dą arba Kristaus arba jo Motinos Marijos. Tai at- 

vaizdas, pagal kurį esančios tapomos Kristaus ir 
Marijos ikonos. Tokį atvaizdą paregėjęs ir Narcizas 
upelio vandenyje. Keno buvo šis atvaizdas? Pasta- 
rieji Narcizo žodžiai yra ne kas kita, kaip žodinė 
citata šv. Povilo laiško žydams, kuriame Povilas 
kalba apie Kristų, per kurį Dievas pastaruoju laiku 
kalbėjo žmonėms ir kuris yra “jo garbės atšvaita ir 
jo esmės paveikslas" (Žyd 1, 3). Narcizas kaip tik 
tad ir išvydo vandenyje šią Dievo garbės atšvaitą 
arba Kristų. 

Šiuo aiškinimu Skovoroda nuostabiai pagilina 
stabmeldišką mitą. Vandenyje paregėtas paveikslas 
yra ne kas kita kaip Kristaus atvaizdas, sykiu tačiau 
jis yra ir paties Narcizo atvaizdas. Būdamas nuosta- 
baus grožio, jis atvaizduoja Narcizą jo esmėje, jo 
idealinėje būtyje. Tačiau ši idealinė esmė kaip tik 
ir apsireiškia Kristaus paveikslu, nes Kristus yra 
žmogaus pirmavaizdas ir idealas. Jis glūdi kiekvie- 
name žmoguje, ir žmogus, regėdamas savo esmę, iš 
tikro regi Kristų; arba priešingai: regėdamas Kris- 
tų, jis regi ir savo esmę. Žmogaus esmės paveikslas 
sutampa su Kristaus paveikslu. Kas pajėgia per- 
skverbti žmogų ligi pat jo gelmių, randa jose švy- 
tinti Kristaus paveikslą. Narcizas įsimylėjo į šį pa- 
veikslą, nes jis buvo nepaprasto grožio. Narcizas 
manė, kad tai jo tikrovės paveikslas ir kad jis pa- 
milo patį save. Esmėje tačiau jis pamilo savo dieviš- 
kąjį pirmavaizdį, kuriuo yra Kristus. Narcizo mei- 
lė susitelkė apie Kristų kaip esantį žmogaus esmės 


gelmėse. Kurdami šį mitą, graikai išreiškė juo žmo- 
gaus ilgesį jieškoti paties savęs — tačiau ne savo 
kasdienoje, bet dieviškajame savo pirmavaizdyje. 
Kristus patenkino šį ilgesį ir tuo būdu atskleidė 
tikrąją Narcizo mito prasmę.” Narcizas esąs, pa- 
sak Skovorodos, žmogaus savęs pažinimo prototi- 
pas, tačiau pažinimo ne kaip žmogus yra kasdieno- 
je, bet koks jis yra Kristuje kaip savo pirmavaiz- 
dyje. Graikiškasis posakis 'pažink pats save’ reiškia 
pažink save savo pirmavaizdyje, kuriuo kaip tik ir 
yra Kristus. Būdamas užrašytas ant Delfų šventyk- 
los sienos, šis posakis sakyte sakė, kad žmogus sa- 
ve pažinti gali tiktai ryšium su Dievybe — ne su 
abstraktine Dievybe, bet ryšium su Dievažmogiu, 
nešančiu savyje tiek Dievo, tiek žmogaus esmės pa- 
veikslą. Kristus yra pats tikrasis žmogaus pažinimo 
kelias, nes jis yra pats tikrasis žmogaus buvimo pa- 
grindas, ant kurio rymo visa antropologinė tiesa. 


2. Kristus kaip gyvenimo mastas 


Laiške korintiečiams šv. Povilas sako, kad "nė 
vienas negali dėti kito pamato, kaip tik tą, kuris 
yra jau padėtas, būtent, Jėzus Kristus" (1 Kor 3, 
11). Kitaip tariant, negali būti jokio kito masto, 
kuriuo būtų matuojamos gyvenimo vertybės, norint 
patirti giliausią jų reikšmę. Kristus yra pagrindas 
ir mastas visiem laikam ir visom tautom. Ar tad yra 
reikalo kalbėti apie Kristų kaip gyvenimo mastą 

Rytų krikščionijoje? Ar jis nėra mastas kiekvieno 
krikščionies gyvenimui? Objektyviai žiūrint, iš tik- 
ro taip yra, ir bet koks specialus Kristaus kaip mas- 
to pabrėžimas šiuo atžvilgiu yra nereikalingas. Sub- 
jektyviai tačiau yra visiškai kitaip. Subjektviai gali- 
ma nestatyti Kristaus pirmoje vietoje ir nelaikyti jo 
mastu gyvenimo vertybėms; galima kurti ir ugdy- 
ti daugybę dalykų, nejungiant jų su Kristumi. Tai 
nėra Kristaus išsižadėjimas. Tai tik vad. "vertybių 
autonomija", kuri Vakarų Europoje ir Amerikoje 
šiandien tiek įsigalėjusi, jog čia laikoma tiesiog 
netaktu, jei kas mėgina gyvenimo vertybes matuo- 
ti Kristumi ir juo apspręsti šių vertybių reikšmę. 
Šio tad subjektyvinio nusistatymo akivaizdoje Ry- 
tų krikščionijos pergyvenimas kaip tik ir yra bū- 
dingas. 

Rytų krikščionies santykis su gyvenimo verty- 
bėmis yra kristocentrinis. Rytų krikščionis nepažįs- 
ta ir nepripažįsta vertybių autonomijos tokia pras- 
me, kad šios vertybės galėtų būti be ryšio su Kris- 
tumi kuriamos bei ugdomos "7 Ryty pergyvenime 
vertybės yra ne autonominės, bet kristonominės, 
tai yra palenktos Kristui kaip visatos Galvai (plg. 
Efez 1, 10). Šiuo atžvilgiu yra nepaprastai būdingi 
F. Dostoevskio žodžiai, kuriais jis išreiškė šį verty- 
bių palenkimą Kristui: “Jei kas nors man įrodytų, 
kad Kristus yra netiesa ir jei tiesa būtų iš tikro ša- 
lia Kristaus, tai ašen pasirinkčiau geriau liktis su 
Kristumi, o ne su tiesa" (Laiškas poniai Fonvisin 


179 


1854 m. kovo mėn.).?7 Pirmu požiūriu šie žodžiai 
atrodo mums tarsi kažkoks nesusipratimas ir net 
fanatizmas: jie mus sukrečia ir net nugąsdina. Iš 
tikro tačiau jie yra ne kas kita, kaip tik išraiška 
anos centrinės padėties, kurią Kristus užima Rytų 
krikščionies pergyvenime bei mąstyme. Juk kiek- 
viena atitrauktinė tiesa turi būti matuojama kon- 
krečia bei gyva tiesa. Atitrauktinė tiesa gali būti 
kiekvieno pripažįstama. Juk tai šią atitrauktinę tie- 
są turi galvoje šv. Jokūbas, rašydamas savo laiške: 
“Tu tiki, kad Dievas yra vienas; gerai darai; tačiau 
velniai taip pat tiki ir dreba" (Jok 2, 19). Tikėji- 
mas į vieną Dievą yra atitrauktinė tiesa, todėl ji yra 
bendra tiek žmogui, tiek velniui. Tačiau kai šią 
atitrauktinę tiesą reikia apspręsti konkrečia gyva 
tiesa, pasak šv. Jokūbo: darbais artimui (plg. 1, 
14-26), tai tuojau pasirodo didžiulis skirtumas tarp 
tų, kurie “tiki ir dreba” ir tų, kurie vykdo gailes- 
tingumą (plg. Jok 1, 13). 

Ši konkreti bei gyva tiesa kaip tik ir yra Kris- 
tus: “Aš esu tiesa" (Jon 14, 6). V. Solovjovas gra- 
žiai yra pasakęs, kad “viena vienintelė ir nekintama 
tiesa, įdiegta žmonijoje kaip lūkestis (stabmel- 
džiams) ir kaip pažadas (Dievo tautai), virto įvy- 
kiu, pasirodžius tikrajam Dievažmogiui Jėzui Kris- 
tui mūsajame kūne“'.?š Tai, kas tiek stabmeldžiams, 
tiek žydams buvo tik ateitis ir todėl atitrauktybė, 
krikščionims jau yra įvykis, taigi visiška konkrety- 
bė. Krikščioniui tiesa niekad nėra tik bendrybė, bet 


180 


visados gyvenimo reikalas. Kas neigia tiesą kaip 
gyvą įvykį, tuo pačiu neigia ją joje pačioje. Kas 
"išsigina Sūnaus, neturi taip pat ir Tėvo” (1 Jon 2, 
23). “Kas nemyli, tas nepažino Dievo" (1 Jon 4, 8). 
Kas sakosi mylįs Dievą, o nekenčia savo brolio, “tas 
melagis" (1 Jon 4, 20). Kas sakosi turįs tikėjimą, 
o neturi darbų, to tikėjimas “yra pats savyje miręs" 
(Jok 2, 17). Šv. Jono ir šv. Jokūbo laiškai yra ne 
kas kita, kaip primygtinis priminimas bei pabrėži- 
mas, jog atitrauktinis principas yra tuščias ir net 
melagingas, jeigu jis nėra paverčiamas gyvenimišku 
įvykiu. Nepakanka tikėti į vieną Dievą kaip tolimą 
antpasaulinę jėgą: reikia tikėti bei priimti ir jo Sū- 
nų Jėzaus iš Nazareto pavidalu. Nepakanka filoso- 
fiškai svarstyti Dievo problemos, bet reikia turėti ir 
meilės, nes be meilės Dievo pažinimas yra neįmano- 
mas. Nepakanka pripažinti dogmas kaip teoretiš- 
kai išreikštas tiesas, bet reikia jas perkelti į darbus, 
nes be šių visos dogmos virsta lavonais. Tiesos pa- 
vertimas įvykiu, apsireiškęs visų pirma Kristuje ir 
turįs reikštis kiekvieno krikščionies būtyje, yra pa- 
grindinis dalykas, skiriąs Krikščionybę nuo bet ko- 
kios filosofijos bei teorinės pasaulėžiūros. 

Jeigu tad pasitaikytų, kad kokia nors atitrauk- 
tinė tiesa priešinasi gyvenimiškai tiesai, kuria yra 
Kristus, tai Rytų krikščionis yra pasiryžęs bei pa- 
siruošęs atsisakyti anos atitrauktinės bendros tiesos 
ir pasilikti su Kristumi kaip su gyvenimiška kon- 
krečia tiesa. Jis yra pasiruošęs, kaip N. Berdjaevas 

aiškina minėtus Dostoevskio žodžius, “negyvą im- 
laus proto tiesą paaukoti gyvai nepalaužtos dvasios 
tiesai", nes “tiesa yra ne būties sudvigubinimas ar- 
ba jos pakartojimas pažįstančiame žmoguje, bet 
prasmės davimas būčiai ir tuo būdu jos išlaisvini- 
mas".?? Betgi būtį įprasminti ir ją išlaisvinti gali- 
ma tiktai Kristuje ir per Kristų, nes tik jis yra ap- 
sireiškęs kaip būties prasmė ir kaip jos Išganytojas 
iš neprasmės, maišaties bei mirties. Todėl Kristaus 
žodžiai “aš esu tiesa” turi, pasak Berdjaevo, ne tik 
morališkai religinės, bet “ir absoliučiai filosofinės, 
gnoseologinės prasmės“ (t. p. 36). Būdamas bū- 
ties — dieviškumo ir žmogiškumo — pilnatvė Kris- 
tus tuo pačiu yra ir tiesos pilnatvė, tačiau tiesos ne 
atitrauktiniu jos pavidalu kaip bendras principas, 
bet konkrečiu gyvenimišku pavidalu kaip gyva as- 
menybė. Moderniems Vakarų filosofams šis tiesos 
tapatinimas su Kristumi yra papiktinimas ir kvai- 
lybė,# kaip kadaise graikams (plg. r Kor x, 22), 
nes ir jie, kaip kadaise graikai, tiesą suvokia tik 
atitrauktiniu jos pavidalu, todėl neigia visa, kas ją 
apreikštų kaip įvykį. Čia ir glūdi didžiausias skir- 
tumas tarp krikščioniškosios ir moderninės mąsty- 
senos. Tuo tarpu Rytų krikščionis Kristaus posakį 
"Aš esu tiesa“ pergyvena visiškai realiai ir pasilie- 
ka su šia tiesa net ir tuo atveju, jeigu kuri nors ati- 
trauktybė jai ir priešintųsi. 

Šis tiesos santykis su Kristumi — “Dievažmo- 
gis yra tiesa" (N. Berdjaevas, t. p.) — apsprendžia 

ir visas kitas vertybes. Bet kuri vertybė virsta Rytų 
krikščionies pergyvenime įtartina, jeigu ji nėra tie- 
sioginiame santykyje su Kristumi, vadinasi, jei 
Kristus iš jos vykdymo išskiriamas, nes tokiu atve- 
ju ši vertybė darosi apgaulinga ir virsta net įkūny- 
tu melu, kuris būtį ardo, užuot ją tobulinęs. Bei 
kokia vertybė yra tikra tik tada, kai per ją spindi 
Kristus ir tuo paliudija jos tikrumą. Būdamas tiesos 
mastas, Kristus tuo pačiu yra visų vertybių mastas. 
Vertybių autonomijos pabrėžimas yra Rytų krikš- 
čionies pergyvenamas kaip Kristaus pažeminimas ir 
net paneigimas. Visa tai V. Solovjovas nuostabiai 
prasmingai pavaizdavo vienoje savo “Pasakojimo 
apie antikristą" (1900) vietoje.?! 

Tapęs pasaulio valdovu, antikristas sušaukė, 
kaip žinome, visuotinį Bažnyčios susirinkimą, ku- 
riame dalyvavo trijų didžiųjų konfesijų atstovai ir 
kuris šias konfesijas turėjo suvesti vienybėn. Atida- 
rydamas šį susirinkimą, antikristas klausė visų jų 
atstovus, “kas jiems brangiausia Krikščionybėje“',3* 
nes jis norėjo jiems kaip tik /až duoti ir tuo būdu 
pririšti prie savęs jų širdis (plg. t. p.). Pastatęs šį 
klausimą, antikristas nutilo ir laukė. Salėje paskli- 
do “duslus murmėjimas" (t. p.). Susirinkimo daly- 
viai "šnibždėjosi vienas su kitu" (t. p.), matyt, ne- 
galėdami rasti tinkamo atsakymo į aną lemtingą 
valdovo klausimą.  Palaukęs keletą minučių, anti- 
kristas kreipėsi į atskiras konfesijas ir jau pats pra- 
dėjo nurodinėti, kas kiekvienai iš jų esą brangiau- 

sia. Brangiausiu dalyku katalikybėje jis laikąs “dva- 
sinį autoritetą" (p. 572), kurį išreiškiąs popiežius. 
Kadangi tačiau popiežius anuo laiku buvo iš Romos 
ištremtas, tai antikristas grąžinąs jį atgal, atstatyda- 
mas visas jo anksčiau turėtas teises bei privilegijas. 
Brangiausiu dalyku stačiatikybėje antikristas laikąs 
"šventąją tradiciją“ (p. 573), todėl jai tirti bei glo- 
boti įkuriąs pasaulinį archeologijos muziejų. Bran- 
giausiu dalyku protestantizme jis laikąs "asmeninį 
įsitikinimą ir laisvą Šventraščio tyrinėjimą" (p. 574) 
ir šiam reikalui steigiąs pasaulinį institutą Šventraš- 
čiui tirti. Kaip atoliepį į šias didelės dovanas anti- 
kristas nenorįs nieko kito kaip tik tai, kad krikščio- 
nys "nuoširdžios meilės jausmu pripažintų jį tikru 
savo vadu” (p. 572) ir šio pripažinimo ženklan 
ateitų pas jį ant estrados, nuo kurios jis kalbėjo. Ir 
iš tikro dauguma visų trijų konfesijų atstovų pa- 
klausė valdovo kvietimo ir nuėjo pas jį. 

Vis dėlto salėje pasiliko trys mažos grupelės 
krikščionių su savo vadovais: katalikų grupė su po- 
piežium Petru II, stačiatikių grupė su seneliu (sta- 
rec) vyskupu Jonu ir protestantų grupė su profeso- 
rium Paulium. Jos nelipo į estradą ir tuo būdu sa- 
kyte sakė, kad tai, ką valdovas laikė brangiausiu, 
jiems kaip tik nėra brangiausia. Tada antikristas 
dar sykį kreipėsi į šiuos, kaip jis pats sakė, “keistus 
žmones” (p. 575), klausdamas juos: “Ką galėčiau 
jums dar padaryti?... Kas gi jums yra brangiausia 
Krikščionybėje?" (t. p.). Klausimas buvo pastaty- 

tas labai aiškiai ir turėjo būti atsakytas. Tada pa- 
kilo rusų stačiatikių vyskupas Jonas ir visų vardu 
tarė: "Brangiausia mums Krikščionybėje yra pats 
Kristus — Jis Pats, nes jame, kaip žinome, kūniškai 
gyvena visa Dievybės pilnatvė. Tačiau mes esame 
pasiruošę priimti ir iš tavęs, Valdove, bet kokią do- 
vaną, jeigu tik dosnioje tavo rankoje atpažinsime 
šventą Kristaus ranką. O į tavo klausimą, ką galė- 
tum mums dar padaryti, atsakome: Čia pat visų 
mūsų akivaizdoje išpažink Jėzų Kristų Dievo Sūnų, 
įsikūnijusį, prisikėlusį ir vėl ateisiantį! Išpažink jį, 
ir mes priimsime tave kaip jo antrojo atėjimo pir- 
mataką!“ (p. 575). Tai buvo atsakymas, duotas val- 
dovui visų žemai salėje pasilikusių krikščionių var- 
du. Tačiau šis atsakymas buvo tartas Rytų Bažny- 
čios vyskupo lūpomis. 

Atsakymo prasmė visiškai aiški. Brangiausia 
Krikščionybėje yra ne popiežiaus autoritetas, ne 
tradicija ir net ne Šventasis Raštas, bet pats Kristus. 
Visa kita yra vertinga bei brangu tik ryšium su 
Kristumi. Todėl vyskupas Jonas ir reikalavo, kad 
pasaulio valdovas išpažintų Kristų ir tuo būdu at- 
skleistų vidinį savo dovanų santykį su Išganytoju 
kaip tiesa. Nes kol šis santykis yra neaiškus, tol ir 
valdovo dovanos pasilieka dviprasmės. Juk popie- 
žiaus autoritetą galima pabrėžti ir be Kristaus, bū- 
tent, kaip žemiškąją galią arba kaip drausmės pra- 
dą. Tradiciją galima ugdyti taip pat be Kristaus 
kaip praeities liekaną. Šventąjį Raštą irgi galima 

tyrinėti be Kristaus kaip tautų bei kultūrų liudy- 
toją.“* Vyskupas Jonas įtarė, kad valdovo dovanos 
trims konfesijoms kaip tik ir slepia savyje šį Kris- 
taus išskyrimą, todėl galimos dosniai dalinti, Kris- 
taus neišpažįstant ir net prieš jį kovojant. Štai ko- 
dėl jis ir prašė valdovą atskleisti tikrąją savo dos- 
numo prasmę, išpažįstant Kristų kaip Dievo Sūnų 
ir pasaulio Išganytoją. Tiktai šitokio išpažinimo 
šviesoje galėjo pasirodyti, ar popiežiaus autoritetas, 
tradicija ir Šventraštis yra tikros krikščioniškos ver- 
tybės. Kaip žinome, valdovas Kristaus viešai neiš- 
pažino, o vyskupas Jonas ir popiežius Petras II bu- 
vo antikristo tarno ten pat salėje nužudyti. Tuo bū- 
du valdovas tik patvirtino vyskupo Jono spėjimą, 
kad net ir religinės vertybės galimos ugdyti be Kris- 
taus, bet kaip tik todėl jos darosi melagingos, nes 
iš viršaus sako visai ką kita, negu yra pačios savyje. 
Blizgančiu savo pavidalu jos suvilioja bei suklaidi- 
na krikščionis, kurie pasiskubina jas priimti, neiš- 
matavę jų visų pirma pačiu Kristumi. Vyskupas Jo- 
nas šį mastą antikristo dovanoms pritaikė ir čia pat 
atskleidė jų apgaulę. 

Antras dalykas, būdingas šioje scenoje, yra tai, 
kad Solovjovas aną pagrindinės reikšmės atsakymą 
įdėjo į Rytų Bažnyčios vyskupo lūpas. Nei popie- 
žius Petras II kaip katalikų vadovas susirinkime, 
nei profesorius Paulius kaip protestantų vadovas 
neatsakė valdovui, kai šis klausė, kas jiem esą bran- 
giausia Krikščionybėje. Tai anaiptol nereiškia, kad 

Solovjovas būtų norėjęs tuo pasakyti, esą Kristus 
katalikams ar protestantams nėra brangiausias da- 
lykas. Ne! Tuo jis norėjo tik pabrėžti, kad Kristus 
Rytų krikščionies pergyvenime yra tiek aiškiai jau- 
čiamas kaip centras, jog tikintis žmogus tuoj pat ji, 
o ne ką kitą, turi galvoje, jei jam reikia apspręsti 
tą ar kitą vertybę. Ši nuolatinė Kristaus dabartis 
kaip tik ir virsta savaimingu mastu bet kokiam Ry- 
tų krikščionies sprendimui. Rytų Bažnyčia mažiau 
rūpinasi dogmatinių tiesų išraiškos tobulumu, ma- 
žiau kreipia dėmesio į dorinių žmogaus veiksmų 
smulkmenišką tvarkymą, į drausmės nuostatų rū- 
pestingą saugojimą: visa tai Rytų krikščioniui nėra 
tiek svarbu kaip vakariečiui. Juk jeigu Kristus stovi 
visų šių sričių, veiksmų bei nuostatų centre, jeigu 
jis yra visų jų mastas bei norma, tai žmogiškoji 
dogmų, taisyklių bei nuostatų išraiška gali būti ir 
netobula, ir netiksli, ji vistiek yra šventa, nes pats 
Kristus gyvena šiose dogmose, šiose taisyklėse, šiuo- 
se nuostatuose. Kristus yra pati brangiausia verty- 
bė Krikščionybėje, todėl jis atsveria bet kokį žmo- 
giškąjį netobulumą, vykdant Krikščionybę istorijos 
eigoje — vistiek ar šis vykdymas būtų teorinėje 
dogmų srityje, ar praktinėje dorovės srityje, ar este- 
tinėje liturgijos srityje. 

Nė viena žmogiškoji forma ar formulė Kristaus 
pilnybės išreikšti nepajėgia. Tačiau kiekvienos šios 
formos ar formulės pagrinde glūdi Kristus kaip 
Tiesa, Kelias ir Gyvenimas. Rytų vyskupas Jonas 

nenagrinėjo, ar popiežiaus autoriteto atstatymas su 
visomis praeities teisėmis bei privilegijomis yra pats 
savyje priimtinas ar ne; jis taip pat nesvarstė, ar ar- 
cheologijos muziejus tikrai patarnaus tradicijos 
principui stiprėti bei gilėti; jis neklausė, kaip veiks 
anas pasaulinis institutas Šventraščiui tyrinėti. Vys- 
kupas Jonas norėjo tik patirti, kokį ryšį šios visos 
vertybės turi su Kristumi kaip su pačia pagrindine 
vertybe. Jeigu jos yra šios vienintelės didžiausios 
vertybės spinduliavimas, tai jos gali būti ir netobu- 
los, vistiek jos yra šventos savyje, ir krikščionys ga- 
li jas be jokio svyravimo priimti ir už jas valdovui 
dėkoti. Tačiau jeigu jos stovi šalia Kristaus, jos turi 
būti atmestos — net jeigu žemiškoji jų struktūra ir 
būtų be priekaištų. Tai visiškai nuosekli išvada iš 
pirmavaizdinio Kristaus pobūdžio. Juk jeigu Kris- 
tus neša visa savimi kaip dieviškasis visų dalykų pa- 
grindas, tai niekas negali būti šalia Kristaus, kas 
yra vertinga. Kas tad kurią nors vertybę atitraukia 
nuo Kristaus, tuo pačiu atitraukia ją nuo giliausio 
jos pagrindo, vadinasi, nuo jos vertingumo. Štai 
kodėl Solovjovas ir leidžia savame pasakojime Ry- 
tų Bažnyčios vyskupui duoti atsakymą  antikristi- 
niam pasaulio valdovui, nežemindamas tuo nei ka- 
talikų, nei protestantų, o tik nurodydamas į Rytų 
krikščionies egzistencinį pasiruošimą kiekvienu at- 
veju žvelgti į Kristų kaip į gyvenimo mastą. 

Šis mastas tačiau Rytų krikščioniui yra pirmoje 
eilėje ne Evangelijos mokslas, bet pats Išganytojo 

asmuo. Kristus kaip dievažmogiškoji asmenybė — 
štai kas Rytų krikščioniui brangiausia Krikščiony- 
bėje. “Jis Pats", kaip tai savo atsakyme valdovui 
pabrėžė vyskupas Jonas. Evangelijos mokslas yra 
tik išraiška Kristaus asmens, kuriuo šis mokslas lai- 
kosi. Ne Evangelija apsprendžia Kristų, bet Kristus 
apsprendžia Evangeliją ir teikia jai dieviškumo. Tai 
irgi pabrėžė V. Solovjovas.** Savo “Paskaitose apie 
dievažmogiškumą" (1877-81), skaitytose Petrapi- 
lyje plačiai publikai, jis teigia, kad “Krikščionybė 
turi savą turinį", vadinasi, specifinį turinį, kuris ją 
skiria nuo bet kurios religijos. “Šis specifinis turi- 
nys yra tačiau Kristus. Krikščionybėje kaip tokioje 
randame Kristų ir tiktai Kristų — štai tiesa, tiek 
daug kartų skelbta, bet tiek maža pasisavinta...?? 
Juk “mūsų laikais“, sako Solovjovas, “krikščioniš- 
kajame pasaulyje, ypač tarp protestantų, labai daž- 
nai sutinkame žmonių, kurie vadinasi krikščionimis, 
kurie tačiau įsitikinę, esą Krikščionybės esmė glū- 
dinti ne Kristaus asmenyje, o jo moksle. Jie sako: 
esame todėl krikščionys, kad priimame Kristaus 
mokslą" (t. p.). Šį nusistatymą  Solovjovas laiko 
klaidingu, nes jis neatsako į klausimą, “kame gi 
glūdi Kristaus mokslas" (t. p.). Trumpai apžvel- 
ges Evangelijos mokslą, liečianti žmogų ir jo san- 
tykius su artimu, Solovjovas neranda čia nieko 
Krikščionybei specifiško. Bramanizmas ir budizmas 
skelbę jau žymiai anksčiau negu Krikščionybė arti- 
mo meilę ir užuojautą visai kūrinijai (plg. p. 104). 

Net ir Kristaus mokslą apie Dievą kaip visų mūsų 
Tėvą Solovjovas laiko  Krikščionybei nebūdingų, 
nes kiekvienoje religijoje Dievas yra laikomas Tė- 
vu padėjėjo ir gelbėtojo prasme, o persų religija va- 
dinusi Dievą tiesiog geraširdžiu bei mylinčiu Tėvu. 
Dogmatinis ir etinis Evangelijų turinys neturi, pa- 
sak Solovjovo, nieko, kas tik vienai Krikščionybei 
būtų sava (plg. t. p.). 

Tai, kas Krikščionybę tačiau skiria nuo visų ki- 
tų religijų, yra “Kristaus mokslas apie save Patį, 
apie save kaip gyvą įsikūnijusią tiesą“ (p. 104). 
Tai pati Kristaus mokslo esmė. Šis mokslas telkiasi 
ne apie žmogų, ne apie Dievą, bet apie patį Kristų: 
jis kaip asmuo stovi Evangelijos centre. “Jeigu tad 
jieškome Krikščionybei specifinio turinio, tai turi- 
me pripažinti, kad šis turinys susiveda į patį Kris- 
tų" (t. p.). Kristus ir jo mokslas yra vienas ir tas 
pat dalykas, nes tai mokslas apie Kristaus asmenį. 
Kristus kaip gyva ir žemėje apsireiškusi asmenybė 
sudaro Krikščionybės turinį, Krikščionybė juk es- 
mėje yra išganymo religija. Tačiau Kristus išgano 
pasaulį ne tuo, ką jis sako, bet tuo, kas jis yra, bū- 
tent: asmeninis Dievo ir žmogaus susijungimas. 
Kristaus asmuo čia yra pagrindinis dalykas, ir apie 
jo asmenį telkiasi visa, kas yra žemėje ar danguje. 
Tai bendras visų Rytų krikščionių įsitikinimas. V. 
Rozanovas, vienas iš originaliausių rusų religijos 
filosofų, laiko didžiausiu Krikščionybei pavojumi 
kalbėti “ne apie Jėzų Kristų, bet apie dieviškąjį 

Mokytoją"' 3 nes čia funkcija (mokymas) priden- 
gia vardą, vadinasi, asmenį (Jėzus). Kitaip tariant, 
teorija čia įgyja pirmenybės, o asmenybė nuslenka į 
antrą ar trečią vietą. Tuo būdu yra iškreipiama pati 
Krikščionybės esmė, kurią sudaro ne Kristaus pava- 
dinimas "Rabbi-Mokytojau" (Jon 1, 38), bet Jė- 
zus, nes tik šį vardą tariant, linksta kiekvienas 
"kelias danguje, žemėje ir po žeme” (Pil 2, 10). 
Tai ypač reikia pabrėžti mūsų dienomis, kai Va- 
karų teologija mėgina iš naujo permąstyti Evange- 
lijos tiesas; kai Evangelijos skelbimo metodai ban- 
doma pritaikyti naujojo žmogaus sąmonei; kai pati 
Bažnyčia stengiasi sueiti pokalbio su pasauliu. Visa 
tai, be abejo, reikalinga ir net būtina. Tačiau šiose 
pastangose slypi pavojus susitelkti aplinkui Kris- 
taus mokslą, o pamesti iš akių jo asmenį. Juk tokios 
sąvokos kaip 'permąstymas", ‘metodas’, ‘pokalbis’ 
yra teorinės sąvokos. Jos liečia ir išreiškia mokslą, 
o ne asmenį. Esama tad pavojaus, kad prasidėjusia- 
me pokalbyje tarp Bažnyčios ir pasaulio bus kalba- 
masi apie daugybę tiesų, o bus praleidžiama viena 
vienintelė tiesa — Kristus. Juk Kristus kaip tiesa 
yra moderniniam pasauliui, kaip minėta, papiktini- 
mas ir net kvailybė. Kaip gi gali būti tiesa gyvas 
asmuo — Jėzus iš Nazareto, dailidės sūnus, toks pat 
kaip ir mes visi? Tačiau kas šio pipiktinimo vengtų, 
tas tikrai manytų galįs būti krikščionimi — be Kris- 
taus. Nė viena atitrauktinė tiesa nieko nepiktina. 
Ir Evangelijos tiesos, paverstos atitrauktinėmis tie- 

somis, yra visų pripažįstamos bei gerbiamos. Papik- 
tinimas atsiranda tik tada, kai Kristus atsistoja prie- 
šais mus ir taria: "Aš esu tiesa!". Tada žmogui rei- 
kia apsispręsti: pasilikti su Kristumi kaip su gyva 
asmenine tiesa, ar eiti su atitrauktine bendrine tie- 
sa. Moderninis pasaulis nusigrįžta nuo Kristaus ir 
eina su atitrauktine tiesa. Tačiau tai kaip tik ir su- 
daro pavojaus, kad ir krikščionys, mėgindami pasi- 
vyti moderninį pasaulį, nepasuktų šios atitrauktinės 
tiesos keliu. Šiuo atžvilgiu Rytų krikščionijos pasi- 
likimas su Kristumi kaip su mastu kiekvienai gyve- 
nimo vertybei turi didžios prasmės ne tik kaip 
Krikščionybės esmės vykdymas, bet sykiu ir kaip 
įspėjimas moderninio pasaulio akivaizdoje; pasau- 
lio, kuris lenkiasi prieš Evangeliją kaip dorinį ko- 
deksą, bet piktinasi Kristumi kaip įsikūnijusia tiesa. 


2. Kristus kaip istorijos Dievas 


Kaip anksčiau minėjome (plg. I, 4), Rytų Baž- 
nyčios teologija niekad nėra kėlusi Kristaus istoriš- 
kumo klausimo, nes jis tiek ankštai siejasi su prisi- 
kėlimu, jog tikėjimas į prisikėlimą savaime reika- 
lauja, kad Kristus būtų istorinis asmuo; kitaip pri- 
sikėlimas virsta mitu, ir visa Krikščionybė nustoja 
prasmės (plg. 1 Kor 15, 14); neistorinis Kristus 
juk yra neprisikėlęs Kristus; tai tik simbolis arba 
šifras žmogaus ilgesio nugalėti mirtį, bet ne realus 
jos nugalėtojas — “victor Rex" (Velykų Sekma- 

dienio Mišių sekvencija). Užtat Rytų teologai ir fi- 
losofai yra nuolatos kėlę kitą klausimą, būtent: 
kokios reikšmės Kristus turi pačiam istorijos vyks- 
mui? Juk Kristus yra daugiau, negu tik viena didelė 
istorinė asmenybė. Kaip žmogus jis, tiesa, gyveno 
aiškiai aprėžtoje erdvėje (Palestinoje) ir aiškiai ap- 
rėžtame laike (Erodui karaliaujant). Tarno išvaiz- 
da palenkė jį mūsojo gyvenimo dėsniams ir padarė 
ji konkrečiai patiriama asmenybe. Kaip Dievas ta- 
čiau Kristus peržengia bet kokią erdvę ir bet kokį 
laiką: jis gyvena anapus istorijos. Iš kitos tačiau pu- 
sės Kristus yra įsikūnijęs Dievas, vadinasi, nužengęs 
į mūsų istoriją. Tapdamas žmogumi, Logos tuo pa- 
čiu tapo ir istoriniu žmogumi, nes tikras žmogus 
kitoks nė būti negali. 

G. Florovskis teisingai pastebi, kad kiekvienas 
apsireiškimas yra "Dievo kelias į istoriją" arba jo 
"maloningas artinimasis prie kūrinijos".?7 Apsi- 
reikšdamas Dievas sueina į tam tikrus santykius su 
žmonija ir įsijungia į jos gyvenimą. Tai tinka tiek 
Senajam Testamentui, tiek net stabmeldybei, kurio- 
je irgi esama Dievo apsireiškimo pėdsakų. Tačiau 
šis Dievo apsireiškimas yra buvęs, kaip šv. Povilas 
pastebi, Viešpaties kalbėjimas “per pranašus" (Žyd 
1, 1), vadinasi, ne tiesiog asmeniniu pavidalu, o per 
tarpininkus, kurie Dievo valią skelbė, jo vardu ste- 
buklus darė, tautai vadovavo, ją baudė ir guodė. 
Dievas gyveno Izraelio tautos istorijoje realiai, ta- 
čiau neasmeniškai. Jis joje gyveno žodžio, veiksmo, 

įstatymo, jėgos, vadovavimo, išlaisvinimo pavidalu, 
vadinasi, dar tiktai grynai objektyviniu būdu. Tuo 
tarpu Logui įsikūnijus, Dievas byloja į žmoniją 
“per Sūnų" (Žyd 1, 2). Jis gyvena "tarp mūsų" 
(Jon x, 14) ne tiktai kaip tikrovė apskritai, bet ir 
kaip asmeninė tikrovė. Po Logos įsikūnijimo ne 
pranašų žodžiai kalba apie jį, jį skelbia, jį nurodo, 
bet jis pats gyvena asmeniškai mūsų laike ir mūsų 
erdvėje. Įsikūnijimas yra asmeninis Dievo nužengi- 
mas į istoriją. Šia prasme Florovskio minimas ma- 
loningas Dievo artinimasis prie kūrinijos įvyksta 
tobuliausiu būdu, nes asmeninio susitikimo pra- 
lenkti nėra įmanoma. 

Todėl čia ir kyla klausimas: ką reiškia Dievo 
gyvenimas mūsojoje istorijoje? Juk savaime supran- 
tama, kad istorija turi virsti kitokia, jei Dievas gy- 
vena joje tik kaip prasmuo, ir vėl kitokia, jei jis nu- 
žengia į ją asmeniniu pavidalu. Būdamas antistori- 
nis savo esme, Dievas nepasineria istorijos eigoje 
kaip kiekviena istorinė asmenybė; jis nėra jos ne- 
šamas; greičiau jis ją neša bei veda. Tačiau kokiu 
būdu? Aplinkui šį tad klausimą ir sukasi krikščio- 
niškasis Rytų mąstymas. “Rytų teologija telkiasi 
aplinkui įsikūnijimo stebuklą",?* tačiau ne kaip at- 
skirą įvykį, apsuptą skaidria piemenėlių nuotaika, 
angelams giedant, bet kaip savotišką istorijos eigos 
lūžį bei posūkį visiškai kitokia linkme. Kristaus gi- 
mimo valandą prasidėjo kažkas visiškai naujo. Ta- 
sai didis džiaugsmas, apie kurį kalbėjo angelas, pa- 

sirodęs piemenims Betliejaus apylinkėse, buvo ne 
tiek vidinis džiūgavimas, kiek objektyvinis dalykas 
"visai tautai" (Luk 2, 10), o per ją ir visai žmoni- 
jai. Kristaus gimimas nebuvo vienas įvykis tarp 
daugelio kitų, bet pagrindinis įvykis, aplinkui kurį 
tuoj pat susitelkė visa istorijos eiga. Jeigu Dievas 
yra čia pat su mumis, tai iš jo viskas kyla ir į jį vis- 
kas teka. Tada ir piemenys ir karaliai keliauja jo 
pagarbintų (plg. Luk 2, 15-20; Mat 2, 2-11). Kris- 
taus įsikūnijimas keičia istorijos pobūdį — štai min- 
tis, kuri valdo visą Rytų istorijos teologiją bei fi- 
losofiją. 

Pirmas dalykas, kuris išryškėja, svarstant istori- 
ją Dievo įsikūnijimo šviesoje, yra tai, kad Kristus 
yra istorijos centras arba vidurys. Pasirodžius pro- 
testantų teologo O. Cullmanno knygai “Kristus ir 
laikas" (1945), kristocentrinė istorijos samprata 
virto sava ir Vakarų krikščionijai. Cullmanas skel- 
bia, kad istorijos vidurys krikščioniui glūdi ne kaž- 
kur ateityje, bet kaip tik praeityje, būtent: Kristaus 
gimime, gyvenime ir mirtyje. Norėdami suprasti 
istoriją tikėjimo šviesoje, turime į ją žvelgti ne atei- 
ties, bet kaip tik praeities požiūriu. Tik izraelio tau- 
ta gyveno ateities perspektyvoje. Krikščionies atei- 
tis tuo ir skiriasi nuo izraelito ateities, kad krikš- 
čioniui ateitis yra ne kas kita, kaip praeities išsi- 
skleidimas; išsiskleidimas to, ką Kristus savo gyve- 
nimu bei mirtimi jau pagrindo. Antrasis Kristaus 
atėjimas nebus naujo gyvenimo steigimas, bet jau 

įsteigto gyvenimo užbaigimas — anos trumpos va- 
landėlės, apie kurią kalbėjo pats Išganytojas, atsi- 
sveikindamas su apaštalais (plg. Jon 16, 16).** 
Visas šias mintis kaip tik ir randame Rytų teo- 
logų raštuose. Penkiolika metų anksčiau negu Cull- 
mannas kalbėjo G. Florovskis beveik tais pačiais 
žodžiais apie Kristų kaip istorijos vidurį. "Krikš- 
čioniškoji religija", rašo Florovskis, “yra nukreip- 
ta ne į laukiamą ateitį, bet į praeitį; ne į tai, ko dar 
nėra, o į tai, kas jau įvyko... Ji nukreipta į aną am- 
žiną dabartį arba į aną dieviškąją pilnatvę, apsi- 
reiškusią mums Kristuje ir per Kristų. Žinoma, ir 
krikščioniškojoje religijoje esama laukimo, ir joje 
slypi apokaliptinio nusistatymo. Tačiau antrą kartą 
Kristui ateinant arba jam grįžtant, bus įvykdyta tik 
tai, kas įvyko pirmuoju atėjimu ir kas jau vyksta 
bei vykdoma pasaulyje. Išganymas jau yra juk atlik- 
tas. Žmogiškoji būtis jau atitiesta, jau išgydyta, jau 
išlaisvinta — nors dar tik savo pradmenyse".*? Tai 
reiškia, istorija nebeeina Kristaus linkui kaip Izrae- 
lio tautoje. Po Kristaus istorija teka iš jo kaip iš 
centro. Kristus stovi viduryje tarsi siena ir skiria 
istoriją į dvi dali: prieš įsikūnijimą kaip istorijos 
tikslą ir po įsikūnijimo kaip istorijos šaltinį. Istori- 
ja negali Kristaus pralenkti: ji arba jo siekia arba 
iš jo plaukia. Kristus krikščioniui niekad nėra nei 
gryna ateitis kaip Izraelio tautai, nei gryna praei- 
tis kaip liberalizmui. Kristus yra Didžioji Dabartis, 
apimanti tiek praeitį, tiek ateitį, nes jis yra nuola- 

tos — vakar, šiandien ir rytoj. Jis yra amžinai da- 
bartinis, vadinasi, niekad neperžengiamas, niekad 
nepašalinamas, niekad nepralenkiamas. 

Šį amžiną Kristaus buvimą istorijoje ir jo da- 
bartį kaip visų laiko dimensijų santalką ypač išryš- 
kino L. Karsavinas (1882-1958), ilgus metus dės- 
tęs istoriją Lietuvos universitete ir Lietuvoje išlei- 
des pagrindinius filosofinius savo veikalus.*! Pa- 
sak jo "įsikūnijimas yra ne tik formalinis istorijos 
vidurys (ta prasme, kad juo baigiame bei pradeda- 
me skaičiuoti istorijos amžius, Mc.), bet jis yra ir 
realus istorinės dinamikos centras ir kartu ontolo- 
ginis istorinio buvimo telksnys (sredotočie). Jėzus 
Kristus yra dievažmogiškasis istorijos šaltinis, iš 
kurio teka visos srovės tiek į praeitį, tiek į ateitį"'./* 
Kitoje vietoje Karsavinas teigia: “Jėzus Kristus su- 
daro tikrą pasaulio istorijos vidurį ir viršūnę. Tik 
per jį istorija darosi galima ir tikra, būtent, ta pras- 
me, kad tik su Kristumi prasideda tiek dabartis, 
tiek ateitis, tiek praeitis“.** Su Kristumi prasideda 
“laikas ontologine prasme ir skyla į tris kategori- 
jas: viena iš jų slenka priekin ir virsta ateitimi, ant- 
roji teka atgal ir virsta praeitimi, trečioji pasilieka 
visados kaip dabartis ir yra identinė su mūsų gyve- 
nimu, taip kad Kristus mums nėra nei tik praėjęs 
nei tik ateisiąs, bet visados dabartinis“.*4 Ir kaip 
tik šioje amžinoje dabartyje mes tampame su Kris- 
tumi “realiai viena" (t. p.). Kristus yra mums, pa- 
sak Karsavino, artimesnis negų mūsų amžininkai; 

jis yra mums visiškai tikrai apčiuopiamas bei regi- 
mas, nors ir gyveno Palestinoje Augusto ir Tiberi- 
jaus laikais. Tai nėra tiktai moralinis artumas atsi- 
minimo ar tradicijos prasme; tai ontologinė Kris- 
taus kaip laiko santalkos dabartis ir tuo būdu kaip 
istorijos vidurys, iš kurio niekados negalima išeiti. 
Kristus neplaukia su laiko tėkme, bet jis laiko laiką 
savimi ir todėl pasilieka visados čia pat: "Visas 
dienas iki pasaulio pabaigos" (Mat 28, 20). 


Kristaus kaip istorijos centro samprata įgalina 
mus geriau pajausti ir Rytų krikščionies eschatolo- 
ginę nuotaiką, kuri sudaro vieną iš ryškiausių Rytų 
Bažnyčios žymių, kuri tačiau labai dažnai yra klai- 
dingai aiškinama. Galima sutikti su A. Kartašovo 
pastaba, kad Rytų krikščionys, pirmoje eilėje rusai, 
geriausiai suprato ir  džiaugsmingiausiai priėmė 
apaštalo Povilo žodžius, “čia mes neturime pasto- 
vaus miesto, o jieškome būsimojo“ (Žyd 13, 14); 
kad rusai yra “mūsų laikų tesalonikiečiai", taip ais- 
tringai laukią antrojo Kristaus atėjimo, jog juos 
reikią net raminti, kad nesibaimintų, “esą Viešpa- 
ties diena esanti arti" (2 Tes 2, 3129 Taip pat tie- 
sa, kad Rytų krikščionis, ypač tikintysis rusas, yra 
"didysis keliauninkas", einąs “amžinojo Miesto 
linkui".49 Juk net ir N. Berdjaevas, tasai aistringas 
žmogiškosios kūrybos bei kultūros gynėjas, sako 
apie save patį, kad jis esąs “neįsišaknijęs pasauly- 
je” ir kad šis neįsišaknijimas sudarąs giliausią jo pa- 

saulėjautos pagrindą; kad jis niekados nebuvęs at- 
sidėjęs “pasauliui tirti”: jam rūpėję tiktai "pasta- 
rieji dalykai".*7 Eschatologinė arba galo nuotaika 
bei jo laukimas Rytų krikščionim ištikro yra bū- 
dinga. 

Tačiau būtų klaida rytietiškąją eschatologiją 
gretinti su izraelitų tautos eschatologija, tai yra su 
tokiu galo laukimu, kuris remiasi gryna ateitimi ir 
ja gyvena giliausia savo esme. Rytų krikščionijos 
eschatologija yra atremta ne į ateitį, bet kaip tik į 
praeitį, į tą nuolatinį Kristaus pasilikimą su mumis 
"visas dienas" (Mat 28, 20). Juk Bažnyčia savo is- 
torijoje yra ne kas kita kaip “įsikūnijimo sklidimas 
laike”; vadinasi, “Bažnyčiai paskutinieji dalykai 
jau yra virtę dabartimi": jie nėra tiktai pažadas, 
kuris dar turi įvykti; “Dievui tapus žmogumi, pa- 
saulio galas yra jam imanentinis“; mūsų epocha, 
tai yra epocha po Kristaus, jau yra "pastarasis tarps- 
nis” arba anoji "paskutinė valanda", apie kurią 
kalba šv. Jonas savo laiškuose (1 Jon 2, 91717 Ant- 
rojo Kristaus atėjimo laukimas, toks ryškus Rytų 
krikščionijoje, turi visai kitos prasmės negu lauki- 
mas jo pirmojo atėjimo Izraelyje. Antrasis atėjimas 
bus juk tik pirmojo atėjimo užbaigimas. Nėra jo- 
kios lygiagretės tarp Mesijo kaip įsikūnijusio Die- 
vo ir Kristaus kaip pasaulio Teisėjo laikų pabaigo- 
je, nes šie du įvykiai yra du poliai tos pačios išga- 
nymo istorijos, kuri trunka nuo pasaulio pradžios 
ir antruoju Kristaus atėjimu kaip tik bus užbaigta. 

Rytų krikščionis laukia šios užbaigos todėl taip 
ilgėsingai, kad šiuo veiksmu bus galutinai įvykdy- 
tas pirmykštis pažadas, duotas žmogui dar rojuje, 
būtent: sutrinti gundytojo galvą (plg. Pr 3, 15). 
Juo bus duotas “atsakymas į visus šios epochos ken- 
tėjimus, į gyvenimo klausimus, į susiskaldymą, ne- 
žinojimą ir tragiškas sunkenybes".*? Tačiau visa 
tai bus ne koks nors atskiras, specialus įvykis, bet 
tik visiškas išskleidimas to, kas prasidėjo įsikūniji- 
mo akimirką ir kas vykdoma visą istorijos metą, 
bet vis netobulai, vis negalutinai, vis grėsiant pa- 
vojui atkristi atgal. Logos įsikūnijimas yra pagrin- 
das šiam galutiniam užbaigimui. Jeigu tad Rytų 
krikščionys ir karštai meldžiasi "ateik, Viešpatie 
Jėzau" (Apr 22, 20), tai jie tai daro niekad nepa- 
miršdami, kad Jėzus esmėje jau yra atėjęs, kad jis 
yra centras, kad jo žodžiai ant kryžiaus “atlikta — 
consumatum est“ (Jon 19, 30) tikrai reiškia įvyk- 
dymą. Be abejo, kaikurios rytietiškojo maldingumo 
formos, kaip atsiskyrėliai, juokdariai Kristuje (ju- 
rodivyj), keliauninkai, sudaro įspūdžio, esą dabar- 
tinė istorija yra niekai, o vertinga yra tik tai, kas 
dar turi ateiti. Tačiau pati Rytų Bažnyčia yra visa- 
dos kovojusi su šių formų vienašališkumais, neleis- 
dama žeminti istorijos kaip Kristaus dabarties lai- 
ke bei erdvėje. Kristus kaip istorijos vidurys yra pa- 
grindinė idėja rytietiškoje istorijos teologijoje. 

Kita idėja, kylanti iš Kristaus kaip istorijos vi- 
durio, yra laiko pobūdžio pakitimas, Išganytojui 

atėjus žemėn. Šią idėją Rytų mąstytojai pabrėžia 
taip lygiai, kaip ir nuolatinį Kristaus buvimą istori- 
jos vyksme. Jau Origenas teigė, esą Kristus nuvai- 
nikavo graikiškąjį eoną (aion). Ką tai reiškia? 
Graikiškasis žodis 'eonas' paprastai yra verčiamas 
"laiku", "laikotarpiu", "amžiumi". Iš tikro tačiau šis 
žodis pažymi ne tiek laiko ilgį, kiek laiko tėkmės 
būdą. Tai labai aiškiai matyti Heraklito aforizmuo- 
se. Į klausimą, kas yra eonas, Heraklitas atsako: 
“Tai žaidžiantis, kauliukus dėstantis ir vėl ardantis 
vaikas".?? Tuo Heraklitas nori pasakyti, kad eono 
žaismo esmė glūdinti nuolatiniame kartojime. Žaiz- 
damas kauliukais, jis juos stato ir ardo, stato ir ar- 
do — ligi begalybės. Eonas dėlioja laiko momentus. 
Tuo būdu laiko tėkmė eono rankose įgyja labai sa- 
votišką būdą: ji darosi betikslė, kadangi ji yra nuo- 
latinis kartojimasis — kaip ir kiekvienas žaismas. 
Graikiškoji eono sąvoka, Heraklito pavaizduota 
žaidžiančio vaiko prasmenimi, labai gražiai išreiš- 
kia laiko tekėjimą ne į kurį nors tikslą, bet nuola- 
tinį jo grįžimą į tą patį tašką. 

Be abejo, graikai pirmieji suvokė savotišką 
žmogaus vietą pasaulio sąrangoje, kildindami jo 
sielą iš antpasaulinės srities (Platonas), kurioje ji 
gėrėjosi tobulomis idėjomis ir dabar tebegyvena 
anais atsiminimais. Graikai taip pat buvo pirmieji, 
kurie suprato istoriją kaip žmogaus žygį ir pradėjo 
ją aprašinėti. Ir vis dėlto jie nepajėgė atpalaiduoti 
žmogaus nuo gamtinių jėgų. Priešingai, jie kaip tik 

ji palenkė Som jėgom, sukurdami /ikimo idėją, api- 
mančią ne tik žemę, bet ir dangų, ne tik žmones, 
bet ir dievus. Istorija yra, tiesa, žmogaus žygiai, bet 
šie žygiai paklūsta aukštesnei galybei, valdančiai 
žmogų ligi pat jo vidaus gyvenimo. Niekas — net 
nė dievai — negali ištrūkti iš šios galybės rankų. 
Tai akla jėga, veikianti be atodairos, dėsningai, ne- 
permaldaujamai. Tai esmėje gamtinė jėga — be 
meilės, be sąmonės, aklas dėsnis kaip ir visur gam- 
toje. Graikiškasis žmogus nepajėgė dar jaustis kaip 
tikroji gamtos priešginybė. Greičiau jis jautėsi 
kaip jos dalis, kuri veltui mėgina išsiveržti iš gam- 
tinės visatos dėsningumo. 

Šis dėsningumas valdė todėl ir žmogaus istori- 
ją. Istorija, graikų pažiūra, buvo ne vyksmas šalia 
gamtos, bet pačioje gamtoje. Tai buvo kosmologi- 
nis vyksmas. Štai kodėl istorija buvo apspręsta gam- 
tos ritmo. Tačiau kadangi gamtos ritmas yra nuo- 
latinis kartojimasis, todėl grįžimo bei kartojimosi 
idėja valdė ir graikų pažiūras į istoriją. Istorijoje 
nėra tikros ateities; joje nėra nieko esmingai nau- 
jo. Visa, kas ateityje įvyks, įvyks pagal tą patį bū- 
dą ir tuos pačius dėsnius, kaip ir praeityje. Ateitis 
bus tik praeities grįžimas. Fr. Nietzschės žodžiai, 
"visa praeina ir visa grįžta, amžinai sukasi būties 
ratas", gali būti santrauka visos graikiškosios isto- 
rijos filosofijos. Būdinga, kad Nietzschė šiuos žo- 
džius deda į gyvulių lūpas: juos taria susirgusį Za- 
rathustrą slaugantieji miško žvėrys! vadinasi, 

gamtos padarai, nes gamtoje iš tikro viskas praeina 
ir viskas grįžta; gamtos būties ratas sukasi nuola- 
tos; gamtos būsena yra kartojimasis. Eonas, tasai 
kauliukais žaidžiantis vaikas, apsireiškia gamtoje 
ryškiausiai; čia jo žaismas vyksta be galo: gimimas 
ir mirtis, diena ir naktis, žiema ir vasara, dargana 
ir giedra eina viena po kitos jo rankose. Istorijos 
tėkmės forma buvo graikams apskritimas. Viskas 
eina ratu, viskas grįžta į tą pačią vietą, iš kurios bu- 
vo išeita. Nesvarbu, kad šis ratas yra milžiniškas, 
kad atskiras žmogus ir net atskira tauta jo aprėpti 
negali ir todėl kartojimosi nepastebi, manydami 
pergyveną kiekvieną sykį vis kažką nauja. Mąsty- 
tojui tačiau yra aišku, kad rato dydis esmės nekei- 
čia: apskritimas lieka apskritimas, net jeigu jam 
apeiti ir reiktų milijardų metų. Sykį apėjus, prasi- 
deda kartojimasis be prasmės ir be tikslo. 

Šį tad graikiškąjį (kartu ir indiškąjį) laiko po- 
būdį, vaizduojamą apskritimu ir todėl nuolatos be- 
sikartojantį, Kristus ir pakeitė iš esmės. Istorija ėjo 
graikam ratu todėl, kad ji neturėjo taško, į kurį ji 
artintųsi ir kuris ją apspręstų. Laikas neturi ateities, 
jeigu jis neturi tikslo; o neturėdamas tikslo, jis sa- 
vaime eina ratu. Tačiau dieviškojo Logos įsikūniji- 
mas kaip tik ir yra toksai laiko tikslas. Kaip amži- 
nasis Tėvo nutarimas Logos įsikūnijimas lenkė į 
save visus istorinius amžius: prieš Kristų istorija 
ėjo jo gimimo linkui. Kaip pažadas vėl ateiti ir teis- 
ti visas tautas bei gimines (plg. Mat 25, 32) Kris- 

tus traukia į save irgi visus amžius: po Kristaus is- 
torija eina jo teismo linkui. Tuo būdu Kristus pa- 
daro, kad istorijos tėkmė virsta linijine: kūrimas, 
atpirkimas,  perkeitimas yra tie trys taškai, kurie 
istoriją pradeda, ją veda ir ją atbaigia. Įsikūnijimo 
šviesoje laikas yra vienkartinis. Jokio kartojimosi, 
jokio grįžimo į tą patį tašką nėra ir negali būti. Is- 
torijos ritmas nebėra gamtos ritmas, nes jis vyksta 
nebe gamtoje, bet žmogaus gyvenime, kuris esmėje 
yra ne kas kita kaip laisvas apsisprendimas Kristaus 
atžvilgiu. Tuo būdu Kristus, kaip Origenas sako, ir 
nuvainikavo graikiškąjį eoną: laikas Kristaus švie- 
soje nebėra kauliukais žaidžiantis — juos ardantis 
ir vėl statantis — vaikas. Laikas yra vienkartinis 
žmogaus buvimas Dievo akivaizdoje, Dievo ne kaip 
kosminės jėgos, ne kaip aklo likimo, bet įsikūniju- 
sio Dievo Jėzaus iš Nazareto pavidalu. Laiko vien- 
kartiškumas yra esminė jo žymė krikščioniškojoje 
istorijos teologijoje. 

Savo knygoje "Gyvenimo prasmė“ (1918) E. 
Trubeckoj (1863-1920) rašo, kad "Kristuje gyve- 
nimas liaujasi buvęs nuolatinis ratas (circulus vi- 
tiosus). Kryžiaus pergale buvo pašalinta bloga am- 
žinybė ir nuolatinis mirties grįžimas. Priešingai 
Dionyzui ir kitiems gamtinių religijų dievams, ku- 
rie perijodiškai miršta ir keliasi, Kristus mirė ir pri- 
sikėlė tiktai vieną kartą; jame buvo panaikintas 
anas visuotinis perijodinės mirties dėsnis".?? Tačiau 
kaip tik šiuo vienkartiniu savo prisikėlimu Kristus 

pagrindo gyvenimą irgi kaip vienkartinį vyksmą. 
Mes gyvename ir mirštame tik kartą, nes ir Kristus 
gyveno ir mirė tik kartą. Mes prisikelsime, nes ir 
Kristus prisikėlė, Mes gyvensime amžiną gyvenimą 
be mirties, nes ir Kristus tik kartą prisikėlė ir gyve- 
na amžinai. “Pasaulis pasieks būtinai savo galą — 
ne ta prasme, kad jis nustotų iš viso buvęs, bet ta, 
kad jis pasieks savo būties pilnatvę”. Amžinybė, 
kaip ją supranta Krikščionybė, yra ne begalinė lai- 
ko tėkmė, bet laiko peržengimas, kai visos kitos lai- 
ko linkmės arba dimensijos (praeitis, ateitis) dings- 
ta, o lieka viena tik dabartis. Begalinė laiko tėkmė 
yra gamtinė sąvoka, todėl dvasios gyvenimui visiš- 
kai netinkanti.  Begalybėn tekąs laikas yra bloga 
amžinybė, nes ji nepergali mirties ir savo nuolati- 
niame pasikartojime tik parodo žemiškosios istori- 
jos beprasmybę. Tačiau Kristus, būdamas istorijos 
vidurys ir judindamas visus amžius savęspi, kaip 
tik pergali šią blogą amžinybę, paverčia ją palai- 
minta amžinybe, paversdamas ir mūsų gyvenimą 
viena ištisa dabartimi (totum simul), kuria jis ir 
pats dabar yra. Būti viena su Kristumi reiškia būti 
jo dabartyje ir tuo būdu nemirti amžinai: “Kas ti- 
ki į mane, tas turi amžinąjį gyvenimą" (Jon 6, 47). 
Tuo būdu Kristus darosi Išganytojas ne tik atskiros 
sielos iš nuodėmės, bet ir visos istorijos iš jos ne- 
prasmingo kartojimosi arba iš anos begalinės laiko 
tėkmės. Istorijos galas kaip būties pilnatvė ir nuo- 
latinė dabartis yra ne kažkas neigiamo, bet tai at- 


205 


baigiamasis išganymo aktas. Istorija turi turėti pa- 
baigą, nes ji turi pasiekti savo tikslą; tik tokiu at- 
veju ji yra prasmingas vyksmas. Skelbdamas istori- 
jos teismą, Kristus apsireiškė kaip tikras istorijos 
Dievas, kuris laiko savo rankose laiko tėkmę ir ve- 
da ją savęspi. 

Pakitęs laiko pobūdis ryšium su Logos įsikūniji- 
mu suteikia istorijai po Kristaus tokio dinamizmo, 
kokio veltui jieškotume epochose prieš Kristų. Jau 
tik tas vienas dalykas, kad žmonijos gyvenimas ne- 
bėra aklas likimas, bet laisvas apsisprendimas Kris- 
taus atžvilgiu, paverčia laiko tėkmę žmogaus vei- 
kalu. Žmogaus dalia yra ne kažkeno apspręsta iš 
anksto, bet ji yra jo bendradarbiavimo su Dievu 
pasėka. Tai dieviškosios malonės ir žmogiškosios 
laisvės susitikimas. Tai maldavimas ir išklausymas, 
gailestis ir atleidimas, beldimasis ir atidarymas, 
kaip Kristus pats yra apibūdinęs žmogaus padėtį 
žemėje. Likimo idėjos pašalinimas ir graikiškojo 
eono nuvainikavimas reiškia nepaprastą žmogaus 
suaktyvinimą, jo jėgų paskatinimą, jo valios išbu- 
dinimą veiklai. “Gimus vilčiai, kad prasmė bus pa- 
siekta, pajudinama visa, kas yra žmogiška: valia, 
jausmai ir mąstymas".** Teisingai tad N. Berdjae- 
vas kalba apie sukilėlišką pradą krikščionies dva- 
sioje, kuri nebepasiduoda likimui ir todėl kuria 
"aną audringą pasaulio istoriją“, taip būdingą 
krikščioniškajai epochai." Juk istorija po Kristaus 
nebėra gamtinės būtinybės išsivystymas. Joje vei- 


206 


kia “prasmės dinamika", apsprendžianti jos eigą. 
“Krikščionybė yra istorijos judėjimas galo linkui“, 
todėl ir ji pati ir jos apspręsti amžiai “yra dinamiš- 
ki aukščiausiame laipsnyje“'.56 

Tačiau šis krikščioniškasis dinamizmas nėra pa- 
prastas laiko skubėjimas į galą, bet tai laisvės atbai- 
gimas, glūdįs žmogaus apsisprendime ir padaras 
istoriją pilną įtampos bei tragikos. Apsisprendimo 
metas juk yra kartu ir išsiskyrimo metas. Kristus 
pasirodė žemėje nešinas ne ramybe, bet kalaviju, 
kuris sukelia sūnų prieš tėvą, dukterį prieš motiną, 
marčią prieš uošvę ir žmogaus namiškius padaro jo 
priešais (plg. Mat 10, 34-36). Apsisprendimas už 
ar prieš Kristų veikia lyg magnetas: jis traukia 
vieną prie kito to paties nusistatymo žmones ir stu- 
mia vieną nuo kito priešingo nusistatymo. Kristus 
veikia istorijoje kaip bendruomenę kuriąs veiksnys 
ir skelia žmoniją į dvi stovyklas; dar daugiau: į dvi 
kariuomenes. Tiek Kristus, tiek jo priešininkas yra 
kovotojai per savo šalininkus, ir iš šitos kovos kaip 
tik ir kyla istorijos galas (plg. Apr 13, 7; 19, 13- 
21). Štai kodėl V. Solovjovas Evangelijos skleidi- 
mą pasaulyje ir aiškina ne kaip paprastą tautų su- 
pažindinimą su Krikščionybe, bet kaip "žmonijos 
pastatymą prieš dilemą: priimti arba atmesti pa- 
žintą tiesą"; tik šiuo atveju Evangelijos platinimas 
įgyja “eschatologinės reikšmės“, virsdamas laiko 
pilnybės ženklu, kuris skelbia antrąjį Kristaus atė- 
jimą.?7 

Nuosekliai tad Rytų krikščionys yra įsitikinę, 
kad Kristaus įsteigtoji Bažnyčia niekados žemėje 
negali laimėti bei triumfuoti. Nors Bažnyčia ir yra 
dievažmogiškumas, apimąs visą būtį kaip ir pats 
Kristus, tačiau ji negali virsti istorijos eigoje įvyk- 
dyta Dievo Karalyste; ji visadas gali būti tik tam- 
panti Dievo Karalystė. Iš vienos pusės ji, tiesa, pa- 
švenčia žmoniją ir net visą kosmą, iš kitos ji yra 
spaudžiama, ujama ir persekiojama. Kaip istorinė 
apraiška Bažnyčia niekad negali pasiekti galutinės 
pergalės žemėje, nes Bažnyčios likimas istorijoje 
priklauso nuo žmonijos apsisprendimo Kristaus at- 
žvilgiu, o šis apsisprendimas nėra vieningas, kas 
Bažnyčią visados padaro tik dalinę, bet ne visuoti- 
neit Savo gyvenimo pabaigoje V. Solovjovas bu- 
vo giliai įsitikinęs, kad Kristaus klausimas "o žmo- 
gaus Sūnus, kai ateis, ar jis ras tikėjimo žemėje?“ 
(Luk 18, 8) turįs būti atsakytas neigiamai, kad ti- 
kėjimo būsią labai nedaug ir kad krikščionys suda- 
rysią tik nereikšmingą mažumą, o dauguma seksią 
antikristu.5? 

Ši nuojauta kaip tik ir padaro, kad Rytų Bažny- 
čia niekad nesistengia siekti istorijoje kokio nors 
ypatingesnio laimėjimo. Nuostabiu ramumu ji su- 
tinka persekiojimus ir didele kantrybe juos neša. 
Rytų Bažnyčia nepalaužiamai tiki į Kristų kaip isto- 
rijos Dievą ir laukia galutinės jo pergalės laikų pa- 
baigoje. Tačiau kenotinį Išganytojo pavidalą, aną 
tarno pavidalą ji perkelia į savo pačios istorinę eg- 

zistenciją, žinodama, kad kryžius laukia ne tik Kris- 
taus, bet kad jis laukia ir Bažnyčios: ana kančios 
taurė, jaudinusi Jėzų Alyvų Kalne, negali praeiti 
nė pro Bažnyčią (plg. Mat 26. 42). Be abejo, Baž- 
nyčiai reikia didelio nusižeminimo ir pasivedimo 
Viešpaties valiai, kad ji galėtų iš vidaus šią taurę 
priimti, kaip kad ją priėmė irgi nebe gilaus liūde- 
sio Išganytojas (plg. Luk 22, 42-44). Tačiau tai 
vienintelis jos kelias istorijos eigoje. Rytų Bažny- 
čia tai žino labai gerai, todėl ji nesiduoda sugundo- 
ma jokio triumfalizmo ar optimizmo. Ji žino, kad 
Bažnyčia suspindės visu savo grožiu “kaip sužadėti- 
nė” (Apr 21, 2), tačiau tai įvyks tiktai laikų pabai- 
goje, sudužus žemiškajai tvarkai. Kristus pasitiks 
savo sužadėtinę, tačiau tuo ir baigsis jos kelias že- 
mėje, kelias pilnas kančios ir kraujo, priespaudos ir 
ašarų. O kol istorija eina savo keliu, tol Bažnyčiai 
belieka tik budėti ir melstis; jai belieka tik laukti 
ir šį laukimą įprasminti Kristaus kaip Amžinojo 
Kunigo aukos šventimu Dievo Namuose. 


A. Kristus kaip Amžinasis Kunigas 


S. Bulgakovas pastebi, kad Kristaus pavadini- 
mas Amžinuoju Kunigu paprastai yra jungiamas su 
žmonijos atpirkimu, kuris kaip tik ir įvyko Kristaus 
pasiaukojimu už pasaulį;  pasiaukojimu, kuriame 
auka ir aukotojas yra vienas ir tas pats Asmuo, bū- 
tent: Kristus kaip Dievažmogis. Tuo būdu Kristus 

yra Kunigas iš pat pradžios ir pačia savo esme“? 
“Mes turime Vyriausiąjį Kunigą,... nes kiekvienas 
vyriausias kunigas... yra įstatomas žmonėms..., kad 
aukotų dovanas ir aukas už nuodėmes" (Žyd 4, 15; 
5, 1). Ši tačiau Kristaus kunigystė dažnai yra su- 
prantama tik kaip žemiško jo gyvenimo auka ant 
kryžiaus Kalvarijos kalne, vadinasi, kaip vienkarti- 
nis ir pasibaigęs veiksmas. Kristus jį atliko, atidavė 
savo gyvybę už žmones, prisikėlė ir įžengė į dangų, 
kur yra apvainikuotas “garbe ir šlove" (Žyd 2, 9). 
Susidaro tad įspūdis, kad Kristus yra kunigas tik 
todėl, kad, būdamas žemėje, vykdė kunigiškąją au- 
kojimo pareigą ir kad tik ryšium su šiuo praėjusiu 
žemės veiksmu jis ir šiandien tebėra vadinamas ku- 
nigu. Kitaip tariant, Kristus esąs Amžinasis Kuni- 
gas ta prasme, kaip kad išsitarnavęs mokytojas ar 
ministeris yra mokytojas ar ministeris ligi gyvos 
galvos ir net po mirties (sakysime: profesorius St. 
Šalkauskis): pasilieka titulas, bet ne pareigos. Tie- 
sa, šis titulas yra pagrįstas tikromis pareigomis. Vis 
dėlto šios pareigos esančios jau atliktos. 

Prieš šitaip tad suprastą Kristaus Kunigystę ir 
pasisako Bulgakovas, pastebėdamas, kad Kristus 
yra aukotojas ir savo garbėje, o ne tik žemės gyve- 
nime; kad jis savo kunigiškąją pareigą pratęsia 
amžiams ir todėl yra Amžinasis Kunigas aktualiai 
ir visados (t. p.). Juk jeigu atpirkimas yra žmoni- 
jos sutaikymas su Dievu, tai šis sutaikymas yra ne 
tik vienkartinis veiksmas ant kryžiaus, bet sykiu ir 

amžinas vyksmas kaip ano sutaikymo palaikymas. 
Atpirkimo atveju vyksta tas pat, kas ir kūrimo at- 
veju: sukurtosios būtybės yra reikalingos nuolati- 
nio kuriančio palaikymo jų buvime, kad negrįžtų 
į nebūtį, iš kurios yra pašauktos.“! Taip lygiai ir 
atpirktosios būtybės yra reikalingos a/perkančio jų 
palaikymo, kad negrįžtų atgal į būseną prieš atpir- 
kimą. Jeigu tačiau atpirkimas įvyko Kristaus auka, 
tai pasaulio palaikymas atpirkime vyksta irgi ta pa- 
čia Kristaus auka. Kaip pratęstasis būtybių kūrimas 
(creatio continua) niekados nesiliauja, taip nieka- 
dos nesiliauja ir jų atpirkimas. Kitaip tariant, Kris- 
tus amžinai aukojasi už pasaulį Dangiškajam savo 
Tėvui ir tuo būdu palaiko žmoniją atpirktoje būse- 
noje. Kristus yra kunigas ne tik todėl, kad jis sykį 
pasiaukojo ant kryžiaus, bet ir todėl, kad jis amži- 
nai aukojasi, būdamas garbėje; kunigiškoji jo pa- 
reiga nesiliauja niekados, nes niekados nesiliauja 
atpirkimo vyksmas palaikymo atžvilgiu. Kristus 
yra Amžinasis Kunigas tikra ir tiesiogine šio žo- 
džio prasme. 

Šio tad Amžinojo Kunigo auka ir yra švenčiama 
Rytų Bažnyčios liturgijoje. Vakarų Bažnyčioje Kris- 
taus amžinoji kunigystė yra taip pat tikėjimo tiesa. 
Tačiau ši tiesa čia nėra radusi kokios nors ypatin- 
gesnės ir plačiau liturgiškai išvystytos išraiškos. 
Tuo tarpu Rytų Bažnyčioje ji yra visos liturgijos 
pagrindas. Rytų Bažnyčios liturgija yra ne kas kita 
kaip Kristaus — Amžiuojo Kunigo buvimas ant 

mūsų altorių. Tai mintis, verta kiek giliau pasvars- 
tyti, ypač mūsų dienomis, kada liturginė reforma ir 
mūsų, Vakarų krikščionių, akis kreipia į anų šven- 
tų veiksmų gilesnę prasmę. Šiuo atžvilgiu, kaip ir 
daugeliu kitų, Rytų Bažnyčia gali labai vaisingai 
papildyti mūsų pastangas ir pagilinti mūsąją litur- 
gijos sampratą. 

Kiekviena krikščioniškoji liturgija yra išgano- 
mosios Kristaus aukos šventimas. Čia sutaria visos 
konfesijos. Jos skiriasi tik tuo, kad nevienodai su- 
pranta šio šventimo esmę. 

Protestantiškoji liturgija yra Kristaus aukos pri- 
siminimas. Ji remiasi Paskutiniąja Vakariene, kai 
Išganytojas ėmė duonos, dėkojo, laužė ir kalbėjo sa- 
vo mokiniams: “Imkite ir valgykite, tai yra mano 
kūnas, kurs bus už jus įduotas; tai darykite man at- 
siminti" (1 Kor 11, 24). Tuos pačius žodžius “tai 
darykite man atsiminti" jis pakartojo, duodamas 
apaštalams ir vyno taurę (plg. 1 Kor 11, 25). Pro- 
testantiškoji liturgija kaip tik ir švenčia šį ažsimi- 
mimą ant savo altorių. Protestantų Bažnyčia yra tiek 
stipriai įsižiūrėjusi į Kristaus Aukos tobulumą, kad 
ji neigia aukos charakterį liturgijoje, bijodama tuo 
pažeminti Kristaus žygio sėkmingumą, tarsi žmoni- 
ja su Dievu dar nebūtų galutinai sujungta, tarsi 
Kristaus aukos dar nepakaktų, jeigu jos šventimas 
liturgijoje būtų żikras aukojimas. Todėl protestan- 
tizmas švenčia savo liturgiją tik kaip atsiminimą, o 
ne kaip aukojimą. “Ant kryžiaus Kristus buvo au- 

ka, eucharistinėje puotoje jis yra mums valgis ir gė- 
rimas”; Viešpaties puota “yra jo aukos atsiminimas, 
bet ne pati auka" — šitaip apibrėžė protestantišką- 
ją liturgiją du protestantizmo teologai L. Osiande- 
ris ir M. Crusius savo laiškuose Konstantinopolio 
patriarchui Jeremijui II 1572 metais.®? Šis apibrė- 
žimas yra gyvas ir šiandien. 

Nuosekliai tad liturginis protestantų atsimini- 
mas neturi ontologinio ryšio su tikru įvykiu, nes at- 
siminimas nėra juk pats įvykis. Tarp protestantų 
liturgijos ir Kristaus aukos nėra tapatybės. Jeigu 
protestantų teologai ir pabrėžia, kad Viešpaties 
puotos metu Kristaus Kūnas esąs iš (bro ant alto- 
riaus, tai šis buvimas išsisemia tik simboliais, vadi- 
nasi, Kristų apreiškia tiktai dvasiniu, bet ne tikro- 
viniu būdu: duona ir vynas ant protestantų altorių 
tiktai nurodo į Kristaus Kūną ir Kraują, bet jie pa- 
tys nėra šis Kūnas ir Kraujas. Protestantų Bažnyčia 
ypatingai pabrėžia Kristaus žodžius Paskutinės Va- 
karienės metu: “Kiek kartų jūs valgysite tą duoną 
ir gersite tą taurę, jūs skelbsite Viešpaties mirtį, iki 
jis ateis" (1 Kor 11x, 26). Protestantų liturgija to- 
dėl ir skelbia tiesiogine prasme. Ne pats aukos 
veiksmas čia yra Kristaus mirties skelbimas, bet ii- 
turgo žodis. Skelbimas tad ir sudaro "tikrąją pro- 
testantiškosios liturgijos esmę: protestantiškoji li- 
turgija yra Dievo Žodžio liturgija“ 98 

Katalikų liturgija neneigia nei atsiminimo, nei 
skelbimo žodžiu. Priešingai, Mišių maldose aiškiai 

sakoma, kad duona ir vynas yra aukojami “prisi- 
minti Viešpaties mūsų Jėzaus Kristaus kančiai, iš 
numirusiųjų prisikėlimui ir daugun žengimui” 
(Suscipe, Sancta Trinitas). Tas pat yra ir maldoje 
po konsekracijos, kur sakoma, kad šią ostiją auko- 
jame, “minėdami to paties Kristaus, tavo Sūnaus, 
mūsų Viešpaties, šventąją kančią, iš numirusiųjų 
prisikėlimą ir garbingą dangun įžengimą”. (Unde 
et memores). Simbolinis atperkamojo Kristaus žy- 
gio prisiminimas katalikiškojoje liturgijoje anks- 
čiau buvo toks stiprus, jog net atskiros Mišių apei- 
gos buvo siejamos su atskirais Kristaus kančios įvy- 
kiais, kaip tai vaizdžiai matyti senesnėse lietuviško- 
se maldaknygėse. Tas pat reikia pasakyti ir apie 
skelbimą žodžiu. Pamokslas Katalikų Bažnyčios li- 
turgijoje irgi yra visais amžiais žinomas. Tiesa, jis 
gal nebuvo visad organiškai siejamas su Mišių apei- 
gomis. Tačiau jis buvo sakomas beveik visados. O 
dabar Antrasis Vatikano susirinkimas pamokslą 
(homilijos forma) pavertė Mišių dalimi ir įsakė jį 
sekmadieniais bei šventadieniais visose bendruome- 
ninėse bei iškilmingose Mišiose (Const. de sacra 
liturgia, art. 52; Instr. ad exec. const. de sacra li- 
turgia, III, 53). Vadinasi, visa tai, ką protestantiš- 
koji liturgija pabrėžia, turi ir kat. liturgija. O vad. 
Dievo Žodžio liturgijos išryškinimas pakeistose ka- 
talikų apeigose skelbimą žodžiu dar labiau su- 
stiprino. 

Tačiau katalikų liturgija nei atsiminimu, nei 

skelbimu neišsisemia. Šalia šių dviejų pradų ji turi 
dar vieną, būtent: ji yra tikras aukojimas tos pačios 
kryžiaus aukos Kalvarijos kalne. 'Teologiškai kal- 
bant, katalikiškoji liturgija yra Kristaus aukos sa- 
kramentinis (nekruvinas) sudabartinimas (repre- 
sentatio; vok. Vergegenwaertigung). Tai nėra Gol- 
gotos aukos pakartojimas, bet jos šventimas kaip 
dabartinės. Istorinis Kristaus aukos žygis yra buvęs 
vienkartinis. Katalikų Bažnyčios liturgija neturi 
nieko bendro su stabmeldiškuoju kultu, kuriame 
yra švenčiamas nuolatinis gamtos įvykių kartoji- 
masis. Ant katalikiškojo altoriaus neįvyksta nieko 
naujo. Tai yra ta pati auka ir tas pats aukotojas 
Kristus. Tik ši auka, istoriškai praėjusi, esti suda- 
bartinama liturgijoje; ji yra perkeliama į mūsų 
dabartį, į mūsų erdvę bei laiką. Tai daugiau 
negu atsiminimas. Tai tikras realus įvykis, 
tik ne kartojimo, bet sudabartinimo prasme. Be 
abejo, čia pasilieka viena filosofinė sunkenybė: 
laikas yra neatsukamas (irreversibile) — tai onto- 
loginė tiesa. Kaip tad praeitis gali virsti dabartimi? 
Kaip galima praėjusį ir vienkartinį įvykį padaryti 
dabartinį, jo nekartojant, tai yra neatliekant esmin- 
gai naujo veiksmo? Šios sunkenybės katalikų teolo- 
gija nėra nugalėjusi. 

Nepaisant tačiau šio neaiškumo ir net savotiško 
prieštaravimo laiko ontologijai, viena yra tikra: 
Katalikų Bažnyčios liturgija yra tikra auka ir tai 
ta pati auka kaip ir Kristaus ant kryžiaus, tiktai au- 

kojimo būdas yra skirtingas: ant kryžiaus jis buvo 
fizinis (kruvinas), ant altoriaus jis yra sakramenti- 
nis (nekruvinas). Tačiau aukojimo dovana, aukoji- 
mo veiksmas ir aukotojas yra visur tas pat Kristus. 
Katalikiškoji liturgija yra ne tik puota, bet ir auka; 
ne tik valgis, bet ir garbinimas. Duona ir vynas ant 
katalikiškojo altoriaus yra ne tik ženklai, rodą i 
Kristų, bet ir pati Kristaus tikrovė jo Kūno ir Krau- 
jo pavidalais. Katalikiškoji liturgija yra ontologiš- 
kai susijusi su Kristaus aukos žygiu kaip tapatybė. 
Ji yra ne tik atsiminimas, bet ir pats įvykis. Šis tad 
įvykis ir yra Katalikų Bažnyčios suprantamas kaip 
Kristaus mirties tikrasis skelbimas, “iki jis ateis“ 
(x Kor 11, 26). Ne liturgo žodis neša Kristaus tik- 
rovę per laiką bei erdvę, bet liturgijos aukojamasis 
veiksmas. Todėl žodinio skelbimo gali kartais ir ne- 
būti, bet jei lieka aukojimas, liturgija išlaiko savo 
esmę ir pasiekia savo tikslą, nes ji skelbia Kristų 
tuo, ką ji daro, paversdamas duoną ir vyną jo Kū- 
nu ir Krauju. Be abejo, skelbimas žodžiu papildo ir 
paryškina skelbimą veiksmu. Tačiau skelbimo esmė 
liturgijos šventimu glūdi ne žodyje, o aukos veiks- 
me. Tuo katalikiškoji liturgija ir skiriasi nuo pro- 
testantiškosios liturgijos. 

Rytų Bažnyčios liturgija žengia dar vieną žings- 
nį toliau. Jos liturgijos esmę sudaro ne atsiminimas 
(kaip protestantizme) ir ne kryžiaus aukos suda- 
bartinimas (kaip katalikybėje), nors abu šie pradai 
joje aiškiai yra. Ypač vad. proskomidija arba pasi- 

ruošimas yra perpintas atsiminimo motyvais. N. 
Gogolis (1809-52) aiškina visą proskomidiją kaip 
vaizdą Kristaus pasiruošimo savam uždaviniui, Už- 
tat ji esanti atliekama uždaroje altoriaus erdvėje, 
žmonėms nematant, nes ir Kristaus pirmasis gyve- 
nimo tarpsnis buvo žmonių akims paslėptas.“ Pro- 
skomidijos maldose aiškiai sakoma, kad, sakysime, 
duonos supjaustymas šventąja jietimi (gr. logchė; 
slv. kopie) ir jos atitinkamas sudėstymas ant pa- 
rengties stalo yra daromas "atsiminti (eis anamne- 
sin) mūsų Viešpačiui ir Dievui ir Išganytojui Jėzui 
Kristui" ir jo kančios įvykiam, kurie tolimesniame 
diakono ir kunigo dialoge yra liečiami: Kristaus 
sugavimas, jo nuteisimas, jo nukryžiavimas. Tačiau 
ir tolimesni bizantininės liturgijos veiksmai, kaip 
eucharistinių dovanų smilkymas bei pridengimas, 
didžioji ir mažoji procesija, evangelijų knygos įne- 
šimas, ženklina tą ar kitą Kristaus gyvenimo bei 
kančios įvykį, taip kad Konstantinopolio patriar- 
chas Jeremijas II sako, liturgija esanti “Viešpaties 
veiklos nuo pradžios ligi galo ikona", vadinasi, 
atvaizdas, kuris “visu savimi nurodo į Išganytojo 
atperkamąjį darbą“ (t. p.). 

Vis dėlto šiuo simboliniu vaizdavimu arba atsi- 
minimo šventimu Rytų Bažnyčios liturgija taip ly- 
giai neišsisemia, kaip ir Katalikų Bažnyčios. “Mes 
turime ne atvaizdą, bet Nugalėtojo Kūną“, — rašo 
patriarchas Jeremijas II savo atsakyme aukščiau 
minėtiems protestantų teologams, kurie savą litur- 

giją aiškina tik kaip atsiminimą, o ne kaip tikrą au- 
ką (t. p. 90). Ant Rytų Bažnyčios altoriaus vyksta 
"neregimas aukojimas ir pavidalų perkeitimas į pa- 
ti Viešpaties Kūną ir Kraują”. Tiesa, Rytų Baž- 
nyčia nelaužo galvos, norėdama išspręsti klausimą, 
kaip tai galima, kad duona ir vynas nepakeičia sa- 
vo gamtinės sudėties ir vis dėlto po konsekracijos 
nebėra duona ir vynas, o Kristaus Kūnas ir Kraujas. 
Rytų teologai net prikaišioja katalikų teologams, 
esą šie racionaliną tikėjimo paslaptį (“mysterium 
fidei" — konsekracijos žodžiai! ), mėgindami ją aiš- 
kinti kaip duonos ir vyno substancijos pakitimą, o 
akcidensų pasilikimą, kaip tai skelbia scholastinė 
transsubstancijacijos teorija; tai esą panašu į kažko- 
kį "sakramentinį gamtamokslį", nes tuo būdu klau- 
simas esąs statomas ne religiškai, bet kosmolo giš- 
kai (ten pat). Todėl Rytų Bažnyčios teologijoje to- 
kių teorijų nėra. Nepaisant šio atgraso racionalinti 
Apreiškimo paslaptis, tikėjimas į Kristaus Kūno ir 
Kraujo tikrovę duonos ir vyno pavidalais sudaro 
rytietiškosios liturgijos pagrindą. “Visas dieviško- 
sios liturgijos šventimas Rytų Bažnyčioje“, pabrė- 
žia metropolitas Serafinas, “remiasi tikėjimu į tik- 
rą Kristaus Kūno ir Kraujo buvimą ne tik dvasine 
bei simboline, bet ir žodine, tikra prasme“? Trum- 
pai sakant, atsiminimo pradas jungia Rytų Bažny- 
čios liturgiją tiek su protestantiškąja, tiek su katali- 
kiškąja liturgija; tikėjimas į duonos ir vyno tikrą 
pavertimą Kristaus Kūnu ir Krauju skiria Rytų Baž- 

nyčios liturgiją nuo protestantiškosios liturgijos ir 
padaro ją bendrą su katalikiškąja liturgija. 
Skelbimo momentas Rytų Bažnyčios liturgijoje 
yra vykdomas labai savotiškai. Nors Graikija yra 
buvusi senovėje iškalbos meno gimtinė, tačiau pa- 
mokslas Rytų Bažnyčioje niekados nevaidino tokio 
reikšmingo vaidmens kaip katalikų, o ypač protes- 
tantų Bažnyčiose. Tiesa, Trullanumo Susirinkimas 
(692) įpareigojo visus graikų Bažnyčios dvasiškius 
sakyti pamokslų, ir jie, atrodo, šią pareigą bus ėję 
gana stropiai; net Bizantijos imperatoriai rašydavo 
pamokslų ir liepdavo juos perskaityti žmonėms di- 
džiojoje Konstantinopolio katedroje Hagia So- 
phia.“* Taip pat Rytų Bažnyčia visados yra turė- 
jusi didelių pamokslininkų, pradedant šv. Jonu 
Chrizostomu ir baigiant Maskvoje mirusiu metro- 
politu Nikolajumi (mir. 1961), kurio du tomai pa- 
mokslų bei kalbų yra išleisti Maskvos patriarcha- 
to“? Tačiau ne šis oficialus įpareigojimas ir ne at- 
skiri pamokslininkai sudaro nuotaiką, kurioj sklei- 
džiasi Dievo žodžio vaidmuo, o pats šio žodžio pri- 
ėmimas iš žmonių pusės ir perteikimas iš dvasiškių 
pusės. Ir štai šio priėmimo bei perteikimo kaip tik 
ir stokoja Rytų Bažnyčia. Kadangi parapijas val- 
dantieji Rytų Bažnyčios kunigai, kaip žinome, yra 
buvę menko išsilavinimo, apsikrovę šeimomis, ap- 
sunkinti pragyvenimo rūpesčiais, todėl jų pamoks- 
lai paprastai nepasiekė reikiamo lygio nei turinio, 
nei formos atžvilgiu, taip kad tikintieji jų nemėgo 

ir jų vengė, net reikalaudami jų nesakyti, o tik pa- 
skaityti jiems skyrelį iš Šventraščio."? Ypač Rusi- 
joje pamokslas buvo smukęs — tiek dėl kunigų ne- 
pasiruošimo, tiek dėl caro valdžios kontrolės, rei- 
kalaujančios pamokslą paruošti raštu ir įteikti jį iš 
anksto cenzūrai. Šiuo tad atžvilgiu pamokslas kaip 
skelbimo forma Rytų Bažnyčioje yra liturgijai dar 
labiau atsitiktinis negu anksčiau Katalikų Bažny- 
čioje. 

Tačiau tai anaiptol nereiškia, kad Rytų Bažny- 
čia sava liturgija — ir žodžiu, ne tik veiksmu — 
neskelbia Viešpaties mirties “iki jis ateis" (I kor 
II, 26.) Žodinis skelbimas bizantininėje liturgijoje 
randamas labai ryškiai, tačiau ne pamokslo, o bim- 
no forma. Vakarų Bažnyčioje (tiek katalikų, tiek 
protestantų) skelbimas susiklosto kalbos pavidalu. 
Rytų Bažnyčioje jis įgyja visų pirma poezijos pavi- 
dalą. Bizantininės liturgijos tyrinėtojai jau seniai 
yra atkreipę dėmesį, kad šalia ištraukų iš Šventraš- 
čio, šalia maldų ir prašymų rytietiškojoje liturgijo- 
je labai didelį vaidmenį vaidina himnai. Himnai 
yra žinomi ir Katalikų Bažnyčios liturgijoje, tačiau 
jie čia yra gana skurdūs. Išskyrus kunigų kalbamą 
brevijorių, kuriame kiekviena valanda turi po vieną 
himną, Mišių liturgijoje himnai pasitaiko labai re- 
tai. Tuo tarpu Rytų Bažnyčios liturgijoje himnų 
tiek gausu, kad neperdedant galima teigti, esą visa 
ši liturgija yra ne kas kita kaip viena ištisa himno- 
logija. Ši himnų gausa ir padaro, kad bizantininė 

liturgija yra esmingai giedama, o ne kalbama, nes 
himnas reikalauja giesmės pačia savo prigimtimi, 


Savo turiniu šie bizantininės liturgijos himnai, 
kaip juos prasmingai vadina H. G. Beckas, yra "ei 
liuoti pamokslai"."! Tai dogmų skelbimas, dorinis 
pamokymas, ginčas su erezijomis, istorinių įvykių 
minėjimas, net nevengiant tikrinių vardų su jų gy- 
rium ar peikimu. Visa tai, ką Vakarų Bažnyčia skel- 
bia pamokslu, Rytų Bažnyčia yra įaudusi į savo li- 
turginius himnus. Nenuostabu todėl, kad šie himnai 
pamokslą nesykį atstoja ir tikinčiuosius net geriau 
pamoko negu prastas pamokslas. Juk šie himnai 
yra sukurti pačių didžiausių Rytų Bažnyčios poetų 
(Romanas, Andrius iš Kretos, Teofanas, Juozapas 
Himnografas, Jonas Damaskietis, Kalikstas Ksan- 
topulas). Net nevienos poetės moters kūriniai buvo 
Rytų Bažnyčios įimti į liturgiją (Kasia, Tekla, Pa- 
leologina). Būdami tikri poetiniai kūriniai, šie 
himnai pasižymi vidine dramatika, puikiais vaiz- 
dais, nuostabiai į atmintį stringančias palyginimais, 
stipriomis priešginybėmis, palyginimais, žodžiu vi- 
su tuo, kas žmogaus sielą pagauna ir ją įtaigoja. Jie 
todėl ir atlieka pamokslo uždavinį. Pamokslo ap- 
leidimas Rytų Bažnyčioje turi tad visai kitos pras- 
mės negu Vakarų Bažnyčioje, nes himnai papildo 
pamokslo spragą. Šalia himno pamokslas visados 
atrodo pilkas, nes kasdienos žodis paprasto, dažnai 
menkai išlavinto kunigo lūpose niekados nebus toks 

puikus krikščioniškosios tiesos nešėjas kaip įkvėp- 
tas žodis poeto lūpose. 

Jokio tad prado Kristaus aukos šventime Rytų 
Bažnyčios liturgija nestokoja: nei atsiminimo, nei 
aukojimo, nei skelbimo. Ir vis dėlto visais šiais pra- 
dais rytietiškoji liturgija neišsisemia, nes jos esmė 
glūdi kur kitur. Tai, kas Rytų Bažnyčios liturgiją 
skiria tiek nuo katalikiškosios, tiek nuo protestan- 
tiškosios liturgijos, yra šventimas amžinosios Kris- 
taus aukos danguje. Tai ne istorinės aukos Kalva- 
rijos kalne sudabartinimas, bet dangiškosios aukos 
apreiškimas ant žemiškojo altoriaus.  Dogmatinis 
Rytų liturgijos pagrindas ir šaltinis yra ne Paskuti- 
nė Kristaus Vakarienė Jeruzalėje, ne jo mirtis ant 
kryžiaus Golgotos kalne, bet anoji apreiškimo tie- 
sa, kad Kristus kaip Vyriausiasis Kunigas, būdamas 
garbėje, aukojasi už mus dangiškajam Tėvui per 
amžius. Tai naujas Kristaus aukos momentas, kurio 
savo liturgijoje neiškelia nei Protestantizmas, nei 
Katalikybė. Kristaus išganomoji auka yra viena 
vienintelė ir ta pati tiek Paskutinės Vakarienės me- 
tu, tiek Kalvarijos kalne, tiek dabar danguje. Ta- 
čiau joje esama įvairių atžvilgių, kurių šviesoje ji 
gali būti pergyvenama ir tuo būdu liturgiškai šven- 
čiama. Ją galima atsiminti kaip buvusią, ją galima 
sudabartinti kaip praėjusią, ją galima galop ap- 
reikšti kaip dabartinę, nes kiek ji yra istorinė, ji 
yra iš tikro praėjusi ir vienkartinė; tačiau kiek ji 
yra vykdoma danguje prieš dangiškojo Tėvo sostą, 

tiek ji yra amžina ir dabartinė. Kiekvienas iš šių at- 
žvilgių arba momentų galima paversti liturgija. 
Protestantai savo liturgiją grindžia atsiminimų ir 
todėl Kristų tik simbolizuoja. Katalikai sava litur- 
gija Kristaus auką Kalvarijoje sudabartina ir todėl 
tiki į tikrą Kristaus buvimą duonoje ir vyne. Stačia- 
tikiai apreiškia savos liturgijos veiksmais amžinąją 
Kristaus auką danguje ir pagal tai tvarko liturgijos 
sąrangą. 

Šitokiai Kristaus aukos ir tuo pačiu liturgijos 
sampratai pagrindo teikia šv. Povilas savo laišku 
žydams. Šiame laiške apaštalas mėgina parodyti žy- 
dams jų klaidą, padarytą Kristų atmetant ir remian- 
tis tiktai Senojo Įstatymo aukomis. Šios aukos, tie- 
sa, turi išganomojo pobūdžio, tačiau jos yra neto- 
bulos, todėl turinčios būti nuolatos kartojamos. 
Tuo tarpu Kristus atėjo, “kad permaldautų (Die- 
vą) už tautos nuodėmes" (Žyd 2, 17), pasidaryda- 
mas šiam tikslui “visu kuo panašus į brolius” (t. p.), 
kad galėtų kentėti, būti gundomas ir tuo būdu pa- 
darytų "tobulą jų išganymo vykdymą“ (2, 10). Iš- 
ganymo vykdymas yra tačiau auka. Šv. Povilas stip- 
riai pabrėžia, kad nuo aukos pobūdžio priklauso 
kunigystės pobūdis, o nuo kunigystės pobūdžio pri- 
klauso įstatymo pobūdis. Melkizedeko auka buvo 
kitokia, negu deginamosios Senojo Testamento au- 
kos; Melkizedeko auka buvo Kristaus aukos pana- 
šybė, tačiau tik panašybė, todėl švystelėjusi ir prač- 
jusi. Melkizedekas pasirodė istorijoje tarsi meteo- 

ras: “be tėvo, be motinos, be giminės, be dienų pra- 
džios ir be gyvenimo galo” (Žyd 7, 3), tarsi išim- 
tas iš istorijos rėmų, bet kaip tik todėl “padarytas 
panašus į Dievo Sūnų“ (7, 3), kuris taip pat pasi- 
rodė istorijoje, būdamas antistorinis savo esme. 
Melkizedekas yra kunigas kitokia prasme negu iš 
Aarono kilusieji kunigai. Todėl ir žydų įstatymas 
yra kitoks (Melkizedekas nebuvo žydas), “nes pa- 
sikeičiant kunigystei, reikia, kad pasikeistų ir įsta- 
tymas" (7, 12). 

Kristui atėjus, įstatymas kaip tik ir pasikeitė, 
nes pasikeitė auka. “Kristus, atėjęs kaip Vyriausia- 
sis būsimųjų gėrybių kunigas,... ne ožių ar veršių 
krauju, bet savo krauju įėjo vieną kartą už visus į 
šventyklą, radęs amžiną atpirkimą“ (9, 11-12). Se- 
nojo Testamento kunigai aukojo Viešpačiui daik- 
tus gyvulių ar javų pavidalu. Kristus paaukojo pats 
save. Senojo Testamento aukos turėjo būti atnau- 
jinamos kasdien. Kristaus auka yra vienkartinė. Se- 
nojo Testamento kunigai mirė, todėl jų turėjo būti 
daug. Kristus gi “pasilieka per amžius" ir todėl pats 
vienas "gali išgelbėti amžinai tuos, kurie artinasi 
per jį į Dievą“ (7, 24-25). Kaip Kristaus asmeninė 
auka yra nepalyginamai aukštesnė už Senojo Testa- 
mento daiktines aukas, taip neapsakomai yra aukš- 
tesnė ir jo kunigystė: Kristus “yra naujos sandoros 
tarpininkas" (9, 15), pakeitęs senąją sandorą savo 
auka ir savo kunigyste. 

Tačiau Kristaus auką ir jo kunigystę šv. Povilas 

neišsemia auka ant kryžiaus kaip vienkartinių isto- 
riniu įvykiu. Prisikėlęs ir dangun įžengęs Kristus 
taip pat yra aukotojas ir todėl kunigas. “Mes turi- 
me tokį Vyriausiąjį Kunigą, kursai sėdosi dideny- 
bės sosto dešinėj danguje, tarną šventyklos ir tik- 
rosios padangtės, kurią ištiesė Viešpats, ne žmogus. 
Nes kiekvienas vyriausias kunigas yra įstatomas at- 
našauti dovanų ir aukų. Todėl reikia ir šitam (Kris- 
tui) turėti ką nors, ką jis atnašautų" (8, 1-3), bū- 
tent: “pats save nesuteptą Dievui" (9, 14). Ir kito- 
je vietoje: “Jėzus įėjo ne į rankų darbo šventyklą, 
tikrosios paveikslą, bet į patį dangų dabar užtarti 
(appareat, Vulg.) mus Dievo akivaizdoje“ (9, 24) 
ir tuo vykdyti amžiną atpirkimą, “nes jis yra visuo- 
met gyvas, kad mus užtartų" (7, 25). Tuo būdu 
Kristus “turi amžiną kunigystę" (7, 24), nes amži- 
nai aukoja ir amžinai mus gelbsti bei išgelbėtus pa- 
laiko. Kitaip tariant, amžinasis Kristaus buvimas 
garbėje yra ne kas kita kaip nepaliaujamoji kuni- 
giškoji tarnyba aukojimo prasme. Šv. Povilas visur 
pabrėžia, kad tai yra ta pati auka, kurią Kristus sa- 
vo Tėvui paaukojo ant kryžiaus (plg. Žyd 7, 27; 
9, 25-28). Danguje ši auka nėra pratęsiama laiko 
prasme, bet ji yra perkelta iš laiko į amžinybę, to- 
dėl pasilieka visados dabartinė: Kristus aukojasi 
amžinai, todėl yra kunigas per amžius. 
Nuostabiausia tačiau yra tai, kad Kristus savo 
kunigystę, pasak šv. Povilo, visa pilnatve kaip tik 
ir išskleidžia danguje. "Jeigu jis būtų žemėje, jis 

net nebūtų kunigas, nes čia yra tokių, kurie atna- 
šauja dovanas, eidami įstatymu" (8, 4). Tačiau šios 
pagal įstatymą aukojamos dovanos yra praeinan- 
čios, besikartojančios kasmet ir todėl nepajėgian- 
čios “padaryti besiartinančiųjų (prie altoriaus) to- 
bulų. Kitaip juk būtų liautasi jas atnašavus, nes vie- 
ną kartą apvalyti Dievo garbintojai nebeturėtų 
daugiau jokios nuodėmės sąžinėje" (10, 1-2). Šią 
esminę Senojo Testamento aukų silpnybę Kristus 
pergalėjo tuo, kad jis paaukojo pats save kaip ne- 
kaltą Avinėlį ir kad jis šią auką padarė danguje ne- 
praeinančią. Kristaus auka nereikalinga kartoti 
kasmet, nes ji yra visados dabartinė. Tačiau ji yra 
dabartinė todėl, kad ji yra įamžinta kaip Kristaus 
būsena garbėje. Kaip istorinis įvykis Jeruzalėje Pon- 
tijaus Piloto laikais ji yra praėjusi ir nebeatsukama; 
tačiau kaip Kristaus, sėdinčio Tėvo dešinėje, bžse- 
na ir kaip kunigiškoji tarnyba, Kristui tekusi (plg. 
8, 6), ji yra amžinai dabartinė, nes ir pats Kristus 
“pasilieka per amžius“ (7, 24). Todėl ši dangiškoji 
Kristaus auka ir suima į save visas kitas aukas, pa- 
darydama jas neprasmingomis, jeigu jos yra auko- 
jamos be ryšio su Kristaus auka (plg. 10, 18-26). 
Visos aukos prieš Kristų buvo “dangiškųjų dalykų 
paveikslui ir šešėliui" (8, 5), Kristaus auka yra jau 
tikrovė ir tai dangiškoji tikrovė, todėl visos kitos 
žemiškosios aukos kaip nurodymai bei simboliai ne- 
tenka prasmės, kai tikrovė yra apsireiškusi. Kaip 
šv. Jono Krikštytojo buvimas turėjo eiti mažyn, 

Kristui pasirodžius (plg. Jon 3, 30), ir galop visiš- 
kai išnykti, taip ir visos Senojo Testamento ir stab- 
meldijos aukos turėjo baigtis, įamžinus Kristaus 
auką danguje. 

Šią tad amžinąją bei visados dabartinę Kristaus 
auką danguje kaip tik ir švenčia Rytų Bažnyčia sa- 
voje liturgijoje. Tai, ką Kristus vykdo, būdamas 
garbėje, Tėvo akivaizdoje, yra apreiškiama liturgi- 
jos šventimo valandą ir leidžiama visa tai žmogui 
pajausti simboliniu būdu. Rytų Bažnyčios liturgija 
yra amžinosios Kristaus kaip Vyriausiojo Kunigo 
aukos atskleidimas žemiškojo laiko kategorijose. 
Rytietiškoji liturgija yra “dalyvavimas amžinojoje 
Avinėlio liturgijoje, švenčiamoje dangiškojoje Je- 
ruzalėje".?* Kristaus auka Rytų Bažnyčios liturgi- 
joje nėra sudabartinama, nes ji yra amžinai dabar- 
tinė ir jokio sudabartinimo liturginiu aktu nereika- 
linga. Rytų Bažnyčios teologija nesusiduria su filo- 
sofiniu laiko neatsukamumo (irreversibilitas) klau- 
simu, kurio katalikų teologai kaip tik negali iš- 
spręsti, aiškindami liturgiją kaip kryžiaus istorinės 
aukos sudabartinimą nekruvinu būdu. Ši sunkeny- 
bė Rytų Bažnyčios teologijoje iš viso nekyla. Kris- 
tus kaip Vyriausiasis Kunigas aukojasi dangiška- 
jam Tėvui ir dabar, dangiškoje garbėje; šis auko- 
jimas yra jo amžina būsena. Bažnyčiai reikia tik šį 
aukojimą, šią kunigiškąją Kristaus būseną nuleisti 
iš amžinybės į laiką ir savais veiksmais bei daiktais 
padaryti jį žmogui pajaučiamą. Tai Bažnyčia kaip 

tik ir vykdo liturgijos šventimu. Liturgijos metu 
įvyksta dieviškosios amžinosios tikrovės nusileidi- 
mas į žmogiškąją laikinąją tikrovę. Ta pati auka, 
Kristaus aukojama garbėje, liturgijos šventimo me- 
tu darosi aukojama kartu ir ant Bažnyčios žemiško- 
jo altoriaus; liturgiją švenčiantis kunigas atsiduria 
"tarp angelų būrio” ir dėkoja Dievui, kad jis tei- 
kiasi priimti "šią auką iš mūsų rankų, nors aplin- 
kui stovi “tūkstančiai archangelų ir milijonai ange- 
lų, nors aplinkui skraido cherubinai ir šešiasparniai, 
daugiaakiai serafinai“ (tyli malda prieš konsekra- 
ciją); jis prašo, kad ant žemiškojo altoriaus patiek- 
tos dovanos “būtų priimtos ir ant dangiškojo alto- 
riaus” (malda, smilkant ir uždengiant ostiją bei 
taurę). Liturgija, sako S. Bulgakovas, yra “"dieviš- 
kieji laiptai, kuriais dangun įžengęs Viešpats vėl 
nužengia į žemę“. Liturgija pergali absoliutinę 
dangun žengimo transcendenciją: Mišių metu Kris- 
tus grįžta atgal, kad pasiliktų su mumis “visas die- 
nas iki pasaulio pabaigos“ (Mat 28, 20). Štai kodėl 
Rytų Bažnyčia ir stengiasi, kad liturgijos šventimas 
Dievo Namuose niekados nenutrūktų, kad tuo bū- 
du žemiškasis laikas visados būtų pašvęstas dieviš- 
kosios tikrovės buvimu. 

Giliausia tad Rytų Bažnyčios kulto prasmė ir yra 
apreikšti perkeistąjį buvimą liturginiais veiksmais ir 
į liturgiją įjungtais daiktais. Tai sena Bažnyčios Tė- 
vų mintis, kurią gražiai yra išreiškęs šv. Jonas Chri- 
zostomas, sakydamas: “Paslaptingas stalas jau pa- 

ruoštas, Dievo Avinėlis aukojamas, ugnis veržiasi iš 
altoriaus, cherubinai yra čia pat, serafinai skubina- 
si, šešiasparnės dvasios pridengia savo veidus, visi 
kūriniai meldžiasi su kunigu už tave. Kaip tad tu 
gali manyti esąs tarp žmonių čia žemėje? Juk tu esi 
greičiau danguje. Savo sielos akimis tu regi juk 
dangaus stebuklus!“.“* Ir šiandien po pusantro 
tūkstančio metų šie žodžiai galioja Rytų Bažnyčios 
liturginei sampratai. Liturgija yra dangaus nužen- 
gimas į žemę, tai /eofanija giliausia ir tikriausia šio 
žodžio prasme. “Dieviškoji liturgija yra dangaus 
vykdymas žemėje; tai tarnyba, kurios metu Dievas 
nepaprastai priartėja prie žmogaus, pats būdamas 
ir Vyriausiasis Kunigas, kuris aukoja, ir auka, kuri 
aukojama. Šiuo metu Dievo Namai virsta žemišku 
dangumi, altoriaus tarnai vaizduoja Kristų, ange- 
lus, cherubinus, serafinus ir apaštalus. Liturgija yra 
žemėje nuolatos vykstantis Dievo artinimasis prie 
žmonių giminės, tai stipriausia žmonijos užtarytoja 
jos išganymo reikalui". “Kultas yra dangus že- 
méie: tai dvasinio grožio apsireiškimas"."6 “Litur- 
gija yra žmogaus perkeitimas“ arba "paslaptingas 
sielos perkeitimas“."" “Dievo Namai yra dangaus 
Karalystės patyrimas, todėl tikintieji ir gieda kartu 
su angelais ir dangiškosiomis galybėmis trikartį 
Šventas, Šventas, Šventas (trishagion)“.?* Tokių ir 
panašių liturgijos apibūdinimų yra pilna Rytų Baž- 
nyčios teologija. Visi šie posakiai nėra moralinio, 
bet dogmatinio pobūdžio; visi jie reiškia ne simbo- 

linį Kristaus aukos ir visos perkeistosios būties ap- 
sireiškimą ant altoriaus, bet (bro realybę. Rytietiš- 
kąją liturgijos sampratą gražiai sutraukia N. Ar- 
senvevas (1888-1863): “Kristus yra tikrai tarp mū- 
sų. Jo už mus paaukotas Kūnas ir jo išlietas Krau- 
jas yra tikrai čia pat. Jis yra Avinėlis, buvęs užmuš- 
tas, o dabar visados aukojąsis Tėvui už pasaulio 
nuodėmes; buvęs sykį nužudytas ant Golgotos kon- 
krečiame, istoriniame laike, o dabar amžinai auko- 
jąsis prieš Tėvo sostą. Šia prasme perkeitimas jau 
yra mistinė dabartis, būtent, ryšium su šia mistine 
amžina Kristaus auka"'.?? 

Amžinoji Kristaus auka danguje sudaro centri- 
nį viso kosmo vyksmą, aplinkui kurį telkiasi ir ku- 
riame dalyvauja visa kūrinija. Šv. Jonas apaštalas 
savo regėjimuose aprašo šį vyksmą, vaizduodamas 
Kristų, sėdintį soste ir telkiantį apie save visus pa- 
darus: vaivorykštę, supančią Kristaus sostą ir pana- 
šią “į smaragdą"; stiklinę (ra, panašią į krištolą 
ir ištįsusią prie Kristaus sosto; keturis gyvžnus, pil- 
nus akių visame kūne; dvidešimt keturius vyres- 
niuosius, apvilktus baltais drabužiais ir turinčius 
ant galvų aukso vainikus; visi šie padarai “sakė be 
poilsio dieną ir naktį: Šventas, šventas, šventas 
Viešpats Visagalis, kursai buvo, kuris yra ir kuris 
turi ateiti"; vyresnieji, tai tardami, “parpuldavo 
ties sėdinčiuoju soste ir dėjo savo vainikus ties sos- 
tu" (Apr 4, 2-10). Kristaus auka danguje yra vi- 
suotinė ir kosminė liturgija, kurioje dalyvauja tiek 

negyvieji gamtos elementai (šviesa, žaibai, griaus- 
mai, jūra), tiek gyvieji (atstovaujami čia keturių 
gyvūnų), tiek protingieji padarai (vyresnieji), tiek 
galop angelai, reiškiami septyniais švyturiais, kurie 
"yra septynios Dievo dvasios“ (4, 5). Visos šios 
kūrinijos viduje stovi Kristus kaip Nugalėtojas, 
vertas "imti gyrių, garbę ir galybę" (4, 11) ir kar- 
tu "atidaryti knygą” bei "atplėšti septynis jos ant- 
spaudus" (5, 4-5), t. y. atskleisti istorijos paslaptis 
ir visą žmonijos ateities eigą. 

Rytų Bažnyčios liturgija įsilieja į šią visuotinę 
liturgiją ir jungiasi su visu tuo, kas vyksta prie Kris- 
taus sosto. Liturgija, kaip ją supranta Rytų krikš- 
čionys, yra ne tik žmogiškasis veiksmas, bet sykiu ir 
kosminis vyksmas. Ji krypsta ne tik į atskiro žmo- 
gaus sielą, patenkindama jo troškimą būti arti Die- 
vo, bet sykiu ir į visą pasaulį, skelbdama Kristaus 
viešpatavimą. Pagrindinis liturgijos kaip kosminio 
vyksmo motyvas yra: "Avinėliui palaiminimas, gy- 
rius, garbė ir valdžia per amžių amžius" (5, 13). 
G. Florovskis prasmingai pastebi, kad "eucharistija 
yra greičiau himnas, negu malda", vadinasi, grei- 
čiau garbinimas negu prašymas; greičiau pergalės 
giesmė negu maldavimas, nes liturgijos šventimo 
metu prasiveržia išganytosios kūrinijos džiaugsmas, 
kad Kristus nugalėjo nuodėmę bei mirtį ir kad į jį 
tikintieji gyvens amžiais. Rytų Bažnyčia girdi šį 
pergalės himną ne tik žmogaus sieloje, bet ir viso- 
je gamtinėje būtyje, nes Šv. Dvasia, kurią Tėvas, 

grįžus Sūnui pas jį, išliejo ant pasaulio, gyvena Ry- 
tų Bažnyčios įsitikinimu ne tik žmonijoje, bet ir 
gamtoje“! Kristaus išganymas apima visą kūrini- 
ją, visą kosmą tiesiogine šio žodžio prasme. Jis lau- 
žo ne tik nuodėmės galią žmogaus buvime, bet sy- 
kiu ir aną neprotingos kūrinijos vergiją, kuriai ji 
buvo palenkta ne savo valia ir dėl kurios ji “vaito- 
ja ir kenčia skausmus iki šiolei" (Rom 8, 20). Štai 
kodėl Rytų Bažnyčios liturgija ir yra “pilna kosmi- 
nio patos“,** nes Kristus savo įsikūnijimu, kančia 
ir prisikėlimu kaip tik ir įvykdė kosme pirmykštį 
Dievo planą. Jeigu tad sava liturgija švenčiame šį 
atperkamąjį Kristaus žygį, tai jo šventimas kaip tik 
ir apima "visą kūriniją“; liturgijoje apjungiame 
“visas būties plotmes: kosminę, žmogiškąją ir an- 
geliškąją"; joje "atsiskleidžia pasaulis kaip vienas, 
sujungtas, atskubėjęs į centrą". Todėl liturgija 
Rytų Bažnyčioje ir yra "bendras reikalas", kaip ją 
savo metu yra pavadinęs rusų religijos filosofas N. 
Fedorov (1828-1903),5* nes juk ir išganymas yra 
bendras visų reikalas. 

Dievo Namuose, kuriuose liturgija yra švenčia- 
ma, tikintieji šį išganymo ir kartu liturgijos kosmi- 
nį pobūdį kaip tik ir pergyvena pojustiniu būdu. 
Rytų tikintysis pasijunta Dievo Namuose tarsi dan- 
giškojoje Jeruzalėje, kurioje jį apsupa nežemiška 
šviesa, kasdienoje nepatirta statinio sąranga, gausi 
šventųjų bendruomenė, veiksmų  iškilmingumas, 
nuostabus giedojimas be muzikinių instrumentų 

pritarimo ir brangakmenių žėrėjimas iš paveikslų, 
iš žvakių, iš drabužių; žėrėjimas, einąs iš vidaus 
kaip perkeistosios būties ženklas. Rytų Bažnyčios 
šventyklai iš tikro nereikia “nei saulės nei mėnulio, 
kad jame šviestų", nes “Dievo skaistumas" ją ap- 
šviečia, ir jos "žiburys yra Avinėlis" (Apr 21, 22- 
23). Tik vieną vienintelį kartą Vakarų Bažnyčios 
istorijoje šis principas buvo įvykdytas Dievo Namų 
statyboje, būtent: gotinėje katedroje, nes ji, kaip ir 
bizantininė šventykla, buvo sukurta pagal dangiško- 
sios Jeruzalės arba Dievo miesto idėją, taip ryškiai 
mums atvaizduota šv. Jono apreiškimų knygoje 
(plg. Apr 21, 10-27). Gotinė katedra nėra žmo- 
gaus gyvenamųjų namų atvaizdas, kaip tai yra bu- 
vę klasinės bazilikos arba romaninės katedros at- 
veju. Gotinė katedra neturi pavyzdžio žmogaus na- 
muose, nes dangiškoji Jeruzalė neturi pavyzdžio 
žemės būtyje. Gotika yra vienintelis vakarietiškas 
stilius, išreiškęs dangiškosios Jeruzalės idėją archi- 
tektūros statinyje.55 

Tuo tarpu Rytuose mintis, kad Dievo Namai 
yra iš tikro dangiškosios Jeruzalės kaip Dievo mies- 
to atvaizdas, yra gyva jau nuo 4-jo šimtmečio. Isto- 
rijos eigoje ji buvo visados stropiai vykdoma. Rytų 
Bažnyčia yra įsitikinusi, kad pats Viešpats tiek Se- 
najame, tiek Naujajame Testamente yra nurodęs 
kaip jo Namai žemėje turį būti statomi bei įrengia- 
mi: Senajame Įstatyme pradžioje kaip palapinė, 
kol izraelitai buvo klajokliai (plg. Iš 26, 1-37), vė- 

liau kaip mamai iš kedrų (plg. 1 Kar 6, 1-38); Nau- 
jajame Įstatyme kaip dangiškoji Jeruzalė, aprašyta 
šv. Jono apreiškime (plg. 21, 1-27; 22, 1-5). Be 
abejo, Rytų Bažnyčia leidžia šventyklos statyboje 
naudoti įvairų stilių, tačiau kiekvienas stilius turi 
Dievo Namus taip paruošti, kad jie vaizduotų ne 
žemiškąją gyvenvietę, o dangiškąją Jeruzalę per- 
keistosios būties prasme. Kadangi bizantininis sti- 
lius buvo sukurtas esmingai šventyklų reikalui ir 
tuo būdu tapo sakraliniu savaime, nenaudojamu 
profaninei statybai (bizantininių pilių, tvirtovių, 
rūmų nėra), todėl jis ir virto labiausiai paplitusiu 
ir ilgiausiai išsilaikiusiu.  Tačau jis Rytuose nėra 
dogmatizuotas. Rusijos dievnamių statyboje jis yra 
patyręs gana ryškių pakaitų.®® 

Nepaisant tačiau šios galimybės stiliui kisti, Ry- 
tų Bažnyčia turi aiškią Dievo Namų idėją, kurią ji 
teologiškai pagrindžia ir egzistencialiai vykdo, bū- 
tent: Dievo Namai žemėje turį meninėmis priemo- 
nėmis atvaizduoti būsimąjį berkeistąjį buvimą. Per- 
keistasis buvimas Apreiškimo yra vadinamas dan- 
giškosios Jeruzalės vardu. Kadangi Kristus gyvena 
ir aukoja šioje dangiškojoje Jeruzalėje ir kadangi 
liturgijos šventimas šią kunigiškąją Kristaus būseną 
padaro realią ant mūsų altoriaus, tai tiek altorius, 
tiek toji erdvė, kurioje altorius stovi arba žemės 
šventykla, turį taip pat vaizduoti dangaus šventyk- 
lą kaip amžinosios Kristaus aukos erdvę. Kristus 
kaip Amžinasis Kunigas, nusileisdamas liturgijos 

momentą į mūsąją erdvę bei laiką, turįs čia rasti 
irgi atitinkamą šventyklą, taip sutvarkytą, kad ji 
skelbtų jo garbę, kad šią garbę reikštų regimu bū- 
du ir mūsų sielai rodyte rodytų arba bent leistų pa- 
jausti būsimosios šlovės didybę bei grožį. Tai ir yra 
principas, kuris valdo Rytų Bažnyčios šventyklų 
statybą bei įrengimą. Rytų dievnamiai iš tikro yra 
Kristaus kaip Amžinojo Kunigo gyvenvietės. Jos 
yra, kaip A. Kartašev pastebi, "dangaus gabalė- 
lis".57 “Mūsų šventyklos yra dangiškosios Jeruza- 
lės paveikslai", nes "šventykla juk yra būsimosios 
taikos, naujo dangaus ir naujos žemės pirmatakė 
(anticipacija); naujo dangaus ir naujos žemės, ku- 
riuose visa kūrinija telkiasi apie savo Kūrėją"'.38 
Trumpai tariant, Dievo Namai Rytų Bažnyčioje 
yra Dievo Karalystės ikona;® Dievo Karalystės, ku- 
rioje viešpatauja Kristus kaip Amžinasis Kunigas, 
teikdamas dangiškajam Tėvui save patį kaip auką 
už visą atpirkimo reikalingą pasaulį — tiek žmo- 
nes, tiek gamtą. “Įžengęs į šventyklą, tikintysis pa- 
sineria į kitą pasaulį, nepanašų į tą, kuris jį apsu- 
pa kasdienoje“'.?0 

Liturgijos kaip amžinosios Avinėlio aukos šven- 
timu Kristaus viešpatavimas pasiekia aukščiausio 
laipsnio. Kristus viešpatauja ne tik žmoguje kaip jo 
pirmavaizdis, ne tik istorijoje kaip jos centras, bet 
ir perkeistoje visos kūrinijos būtyje kaip jos Užta- 
rėjas sava auka. Aukos Avinėlio esmė viešpatavimu 
ne tik nėra pridengiama arba susilpninama, bet, 

priešingai, ji čia išryškėja visa savo galia. Juk Kris- 
tus viešpatauja savo meile kūrinijai, už kurią jis pa- 
siaukojo ant kryžiaus, padarydamas šią auką amži- 
na savo būsena Tėvo akivaizdoje. Štai kodėl Kris- 
tus ir galėjo skelbti, kad jo našta lengva ir jo jun- 
gas saldus, nes tai yra ne viršinės galios ar teisinio 
įstatymo prievarta, bet nusilenkimas Meilei ir iš 
meilės. Skleisti Kristaus viešpatavimą reiškia skleis- 
ti meilės galią žemės būtyje; galią, kylančią iš au- 
kos ir reikalaujančią aukos. 

UŽBAIGA 


Pjūties Viešpats 


Siųsdamas keliasdešimt savo mokinių vis “po 
du pirma savęs į visus miestus ir vietas, kur jis pats 
turėjo ateiti" (Luk 10, 2), Kristus jiems kalbėjo: 
“Pjūtis, tiesa, didelė, o darbininkų maža. Taigi pra- 
šykite Pjūties Viešpatį siųsti darbininkų į savo pjū- 
ti” (t. p.). Kas yra šisai Pjūties Viešpats? Kas yra 
Tasai, kuris šaukia darbininkų į Kristaus įveistą 
vynuogyną? Ne kas kita, kaip Šventoji Dvasia, ku- 
rią pats Kristus buvo pažadėjęs atsiųsti (plg. Jon 
15, 26) ir kuri iš tikro Sekminių dieną atėjo ant 
apaštalų bei mokinių, susirinkusių ir jos laukusių 
pastogės kambaryje Jeruzalėje (plg. Apd 1, 13; 2, 
1-4). Ši tiesos Dvasia turėjo, kaip Kristus sakė savo 
mokiniams, paskelbti jiems visa, ko jie, Kristui 
esant žemėje, dar negalėjo pakelti (plg. Jon 16, 
12). Kitaip tariant, ji turėjo subrandinti Bažnyčią 
istoriniame jos kelyje. Iš kitos pusės, Šv. Dvasia tu- 
rėjo imti iš to, kas yra Kristaus, ir apreikšti jo mo- 

kiniams: “Ji ims iš to, kas mano, ir jums paskelbs“ 
(Jon 16, 15). Vadinasi, ji turėjo pratęsti Kristaus 
apreiškimą ir jį papildyti. Galop ji turėjo vesti apaš- 
talus “į visokią tiesą" (Jon 16, 13), tai reiškia va- 
dovauti Bažnyčiai jos augime. 


Šie paties Kristaus nurodyti Šv. Dvasios užda- 
viniai — subrandinti, pratęsti ir vadovauti — rodo, 
kad Bažnyčia nėra tiktai vieno Kristaus pasilikimas 
ligi pasaulio pabaigos, bet kartu ir tiesos Dvasios 
kaip veiklos principo mistiniame Kristaus Kūne. 
Pjūties Viešpats yra “ugnis ir meilė", kaip jį vadina 
“Veni, Creator" himnas. Jo rankose bąla tai, kas 
sutepta; gyja tai, kas sužeista; drėgsta tai, kas buvo 
išdžiūvę. Jis yra “didysis Ramintojas, gaivinantis 
sielos Svečias, saldusis Atnaujintojas“, teikiąs “dar- 
be poilsio, karštyje pavėsio, maldavime paguodos“ 
(Sekminių Mišių sekvencija). Kitaip tariant, kei- 
čiamasis Bažnyčios vaidmuo glūdi Šv. Dvasios vei- 
kime. Istorija po Kristaus yra atpirkimo išvystymas 
ir įvykdymas. Tai didžioji pjūtis, kurios derlius iš- 
dygo iš Kristaus kraujo. Šios pjūties Viešpats yra 
Šv. Dvasia, kuri Bažnyčią kaip išganymo vykdymą 
istorijoje brandina, gilina ir veda. Negalima tad 
užbaigti knygos apie Kristų, nepasiklausus bent 
trumpai, kas gi yra toji tiesos Dvasia, tasai Ramin- 
tojas, kurį Kristus atsiuntė ir kuris dabar veikia — 
tiek atskiro žmogaus širdyje, tiek visos bendruo- 
menės gyvenime, 


244 


r. Spiritus Creator 

Krikščioniškoji filosofija bei teologija teigia, 
kad dieviškoji kūryba niekados nesiliauja — ne ta 
prasme, kad Dievas kurtų vis naujų pasaulių, bet ta, 
kad sykį sukurtos būtybės buvimas yra nuolatinis 
jos kūrimas. Kiekviena būtybė grįžtų į nebūtį, jeigu 
Viešpats bent akimirką nustotų ją kūręs. Dieviškoji 
Apvaizda, kuri visus daiktus laiko jų kelyje, yra ne 
kas kita, kaip pratęstas kuriamasis aktas, kuriuo 
daiktai buvo pašaukti būti. Tačiau kaip tik dėlto 
daiktai ir būna nuostabiai ankštame santykyje su 
Dievu. Būdamas nuolatos kuriamas, daiktas yra ne- 
šamas dieviškosios jėgos ir kiekvieną akimirką se- 
mia savo būtį iš Dievo, kaip spinduliai semia švie- 
są iš savo židinio. Vazdingai kalbant, visi esame 
nešami dieviškosios kuriančios Rankos; visi joje 
"gyvename, judame ir esame" (Apd 17, 28). 


Čia kaip tik ir glūdi, filosofiškai kalbant, Dievo 
imanentiškumo pagrindas. Dievo santykis su kūri- 
nija yra labai savotiškas. Dievas yra neapsakomai 
aukščiau už ją; aukščiau ne tik savo turinio tobulu- 
mu, bet ir pačiu buvimu. Palyginti su Dievu, kūri- 
niai, kaip šv. Augustinas sako, nėra nei toki gražūs, 
nei toki geri “kaip jų Kūrėjas" (Conf. lib. 11, cap. 
4). Tai žinoma visiems. Tačiau čia pat šv. Augusti- 
nas priduria, kad kūriniai, palyginti su Dievu, net 
ir būna ne taip, kaip jų Kūrėjas. Dievo kaip esan- 
čiojo akivaizdoje kūriniai išblėsta savo buvime: 

“nec sunt — jų net nėra“, sako šv. Augustinas (t. 
p.), toks silpnas yra sukurtasis buvimas dieviškojo 
buvimo šviesoje. Šita tad prasme Dievas ir yra, kaip 
sakoma, kūrinijai franscendentinis: jis ją peržengia, 
pralenkia, iškyla aukščiau už ją — ir tai ne tik savo 
absoliučių turiniu, bet ir pačiu savo buvimu. Iš 
mai artimas. Jis gyvena joje pačioje kaip jos buvi- 
mo kūrėjas, palaikytojas ir kaip jos veikimo pra- 
das. Savo jėga jis perskverbia būtybę ligi pat onto- 
loginių jos gelmių. Juk būtybė neturi absoliučiai 
nieko sava, kas nebūtų jai iš Dievo. Todėl Dievas 
yra mums arčiau negu mes patys sau. Šv. Augusti- 
nas mėgina šią Dievo artybę reikšti lauko ir vidaus 
vaizdais. Ryšium su savimi pačiu žmogus būna, pa- 
lyginus su Dievu, tarsi lauke, o Dievas būna vidu- 
je: “intus eras et ego foras”. Dievas man yra toks 
artimas, tarsi gyventų mano viduje, o aš gyvenčiau 
lauke — už savo paties durų. Ši Dievo artybė ir va- 
dinasi Dievo imanentiškumas arba buvimas būtybių 
gelmėse kaip jų ontologinis pagrindas. 

Dievas yra kūrinijai betgi imanentinis tik todėl, 
kad jis yra jos Kūrėjas. Kuriamasis aktas yra savo- 
tiškas kūrėjo įėjimas į kūrinį ir apsigyvenimas ja- 
me. Kiekvienas kūrinys yra kūrėjo atospindis ir iš- 
raiška. Todėl iš kiekvieno kūrinio galime šį tą 
spręsti ir apie jo kūrėją, nes kūrėjas palieka kūriny- 
je savo pėdsakų bei žymių. Čia yra pagrindas, ko- 
dėl iš pasaulio galime pažinti Dievą. Sklaidydami 

pasaulio būtybes, randame, Linne žodžiais tariant, 
ką tik praėjusį Jehovą; tiksliau sakant, ne praėjusį, 
bet nuolatos esantį, nes nuolatos kuriantį ir todėl 
nuolatos mums apie save bylojantį. Kūrybos aktas, 
būdamas nuolatinis, padaro, kad ir Dievas daiktams 
yra nuolatinis. Dievas Kūrėjas yra iš esmės imanen- 
tinis Dievas. Tai mūsų vidaus Dievas. Tai mūsų sie- 
los bei širdies Viešpats, kurio ilgimės ir kuriame 
viename nurimsta nerami mūsų dvasia, sukurta pa- 
gal jo paveikslą ir todėl į jį nuolatos linkstanti (šv. 
Augustinas). Žmogaus nerimas Dievop yra ne kas 
kita kaip kūrėjo plazdėjimas savame kūrinyje, kaip 
modelio jėga portrete. 

Šis Dievas Kūrėjas, šis vidaus Dievas būtybių 
gelmėse kaip tik ir yra Šv. Dvasia. Pasak Apreiški- 
mo kiekvienas kuriantysis veiksmas yra susijęs su 
Šv. Dvasios veikimu. Tai ji sklendeno viršum van- 
denų, kai pasaulis tebebuvo dar tik maišatis (plg. 
Pr r, 2); tai ji tvarkė šią maišatį ir šaukė vis naujas 
formas į būtį; tai ji yra toji Spiritus Creator, kurios 
meldžiame prieš kiekvieną savo darbą, nes juk kiek- 
vienas žmogaus žygis yra kūryba. Todėl kiekviena- 
me šiame žygyje Šv. Dvasia ir turi savo dalią. Jei- 
gu tačiau dieviškoji Apvaizda, kaip sakyta, yra ne 
kas kita, kaip pratęstasis kūrimas (creatio conti- 
nua), tai Šv. Dvasia yra kartu ir Apvaizdos princi- 
pas. Būdama jėga, kuri būtį kuria, Šv. Dvasia pada- 
ro, kad ji šitą būtį ir palaiko jos buvime. Šv. Dva- 
sia yra imanentinis Dievas. Dievas gyvena daiktuose 

per Šv. Dvasią. Iš kitos pusės, jeigu Dievas yra su- 
kūręs daiktus pagal amžinuosius, jame pačiame 
esančius pirmavaizdžius, kaip tai skelbia šv. Augus- 
tinas, tai šie pirmavaizdžiai irgi glūdi Šv. Dvasioje. 
Šv. Dvasia yra būties pirmavaizdžių nešėja. Ji yra 
anoji idėjų karalystė, apie kurią kalbėjo Platonas, 
nors ir nesugebėdamas šios karalystės sujungti su 
pasaulio kūrėju — demiurgu. 

Šitoje vietoje paregime kosminę Šv. Dvasios 
prasmę. Šv. Dvasia paprastai yra suprantama mora- 
liškai, kaip žmogaus sielos stiprintoja, guodėja, do- 
rybių diegėja, ydų šalintoja. Ji tokia, be abejo, ir 
yra. Tačiau jos veikimas čia nesibaigia. Atvirkščiai, 
Šv. Dvasia veikia morališkai tik todėl, kad ji tiek 
žmoguje, tiek būtyje apskritai turi gilų ontologinį 
pagrindą kaip imanentinis Dievas. Būdama dieviš- 
koji idėjų karalystė, pagal kurią yra sukurtos visos 
būtybės, Šv. Dvasia meta šios idealinės šviesos į vi- 
sus daiktus ir atskleidžia mums šių daiktų tikrąją 
prigimtį. Todėl ji ir gali šią prigimtį jos žemiškoje 
tikrovėje tvarkyti, vadinasi, morališkai veikti. Mo- 
ralinis Šv. Dvasios veikimas yra ne kas kita kaip 
ontologinio jos veikimo kasdieninė apraiška. Šv. 
Dvasia yra todėl “lumen cordium — širdžių šviesa", 
kad ji yra apskritai būties šviesa. Be jos ženklo to- 
dėl neįvyksta nieko žmoguje — “sine tuo numine 
nihil est in homine”, — kad be jos ženklo apskritai 
nieko neįvyksta. 

Dar daugiau, Bažnyčia net ir pačios Šv. Trejy- 

bės pažinimą priskiria Šv. Dvasios veikimui, anai 
"palaimintajai šviesai — lux beatissima”, kuri mū- 
sų protui nušviečia ir Dievo gelmes. Himne “Veni, 
Creator” mes meldžiame, kad ši kuriančioji Dvasia 
leistų per save mums pažinti ir Tėvą ir Sūnų: “Per 
Te sciamus da patrem, noscamus atque Filium”. 
Tai reiškia, kad Šv. Dvasia yra tiek pasaulio, tiek 
Dievo pažinimo principas. Tik jos “dvasinio pate- 
pimo — spiritalis unctio” paliesti, tik jos "aukštes- 
nès malonės — superna gratia”? sustiprinti, galime 
isibrauti į būties paslaptis, suvokti tikrąją daiktų 
prigimtį ir tikrus būtybių kelius, kuriuos joms Vieš- 
pats yra nubrėžęs. Kurdama bei palaikydama visas 
būtybes jų buvime, Šv. Dvasia gyvena jų gelmėse ir 
savo šviesa atidaro jas mūsų pažinimui. Ji yra Kel- 
rodis giliausia šio žodžio prasme. 

Ryšium su kosminiu Šv. Dvasios pobūdžiu gali- 
me suprasti ir aną nuodėmę Šv. Dvasiai, apie kurią 
Kristus sako, kad ji nebūsianti atleista: “Kas taria 
žodį prieš žmogaus Sūnų, tam bus atleista, o kas 
piktažodžiautų Šv. Dvasiai, tam nebus atleista“ 
(Luk 12, 10). Bet kuri nuodėmė yra Dievo panei- 
gimas, nuo jo nusigrįžimas, jo atstūmimas. Tas pat 
yra ir su nuodėme Šv. Dvasiai. Kas piktažodžiauja 
Šv. Dvasiai, tuo pačiu ją paneigia, nuo jos nusigrę- 
žia, ją atstumia. Tačiau Šv. Dvasia yra imanentinis, 
pačioje būtyje gevanąs, ją kuriąs ir ją palaikąs Die- 
vas. Šv. Dvasia yra tikroji mūsų pačių prigimtis, 
mūsų pačių pirmavaizdis, mūsų pačių dieviškasis 

paveikslas bei panašumas. Nusidėti tad Šv. Dvasiai 
reiškia paneigti šį mumyse pačiuose gyvenantį ima- 
nentinį Dievą, mūsų vidaus Dievą, mums artimesnį 
už mus pačius. Visos kitos nuodėmės susikerta su 
Dievu kaip gyvenančių anapus mūsų, kaip su trans- 
cendentiniu Dievu. Nuodėmė Šv. Dvasiai atstumia 
Dievą kaip gyvenantį mumyse pačiuose, kaip mus 
laikantį mūsų buvime. Jeigu išmąstysime ligi galo, 
ką šitoks mūsų vidaus Dievo atstūmimas reiškia, 
nesunkiai galėsime įžvelgti, kad Dievo kaip mus 
kuriančio bei palaikančio atstūmimas reiškia pa- 
stangą atsistoti būtyje, kaip sakoma, “ant savų ko- 
jų“, mėginti atsiremti į save ir patį save būtyje lai- 
kyti. Dievas mums yra be galo artimas kaip imanen- 
tinis Dievas; tai yra kaip mus kuriąs bei palaikąs. 
Tačiau nusidėdami Šv. Dvasiai, mes kaip tik panei- 
giame šį imanentinį Dievą. Savo nuodėme mes jį iš- 
tremiame iš savęs. Nuodėmė Šv. Dvasiai padaro, 
kad žmogus pasilieka absoliučiai vienas, nes sunai- 
kina anuos vidinius saitus, kurie jį jungia su Die- 
vu. Nusidėdamas Šv. Dvasiai, žmogus paneigia Die- 
vą Kūrėją bei Palaikytoją, paneigia dieviškąją Ap- 
vaizdą, paneigia tuo būdu savo pirmavaizdį, pripa- 
žindamas tik savo kasdieninę tikrovę, kokia ji yra. 
Kūrinys šioje nuodėmėje bando atsipalaiduoti nuo 
Kūrėjo. Nuodėmė Šv. Dvasiai yra visados liucife- 
riško pobūdžio: netarnauti; tai yra neprisipažinti 
esant kūriniu ir mėginti iškelti savo būties sostą 
aukščiau žvaigždžių. 

Jeigu visas kitas nuodėmes pavadintume mora- 
linėmis nuodėmėmis, tai nuodėmei prieš Šv. Dvasią 
tektų ontologimės nuodėmės vardas, nes šios nuo- 
dėmės autorius kėsinasi į ontologinę būties sąrangą, 
sukeisdamas kūrinio ir Kūrėjo vietas. Štai kodėl ji 
ir nėra atleidžiama — ne iš Dievo pusės, bet iš žmo- 
gaus: musidėjėlis Šv. Dvasiai neprašo atleidimo. Jis 
pasitraukia į savo begalinę vienatvę, netekdamas 
Dievo savo viduje. O jo netekęs, jis neturi į ką 
kreiptis. Tai ir yra giliausia prasmė vad. 'užkietėji- 
mo", kurio kiekvienas turi nusigąsti, kas bent kiek 
giliau apie nuodėmę mąsto.  Užkietėjimas nuodė- 
méie yra ne užsispyrimas, ne kartojimas tų pačių 
nuodėmingų veiksmų, bet pasilikimas savo vienat- 
vėje be imanentinio Dievo, vadinasi, be Šv. Dvasios. 
Tai toji liūdesio pilna būsena, taip būdinga demo- 
niškajam buvimui. Pavadindamas demoną "nuliū- 
dusiuoju" (pačalnyj demon), Lermontovas išreiškė 
šiuo posakiu pačias nuodėmės Šv. Dvasiai gelmes: 
Šv. Dvasiai nusidėjęs kūrinys gyvena liūdesyj, nes 
jis gyvena vienatvėje be savo Dievo ir be savęs pa- 
ties kaip dieviškojo paveikslo. Jis yra gryna kasdie- 
na, todėl pilka ir liūdna ligi pat gelmių. 


2. Spiritus Paraclitus 


Tačiau Šv. Dvasia yra imanentinis Dievas ne tik 
gamtinėje tvarkoje: ordo naturae. Ji gyvena ne tik 
kosme, ne tik daiktų prigimtyje, bet ji yra Dievas 

ir iš atpirkimo kilusios tvarkos: ordo gratiae. Jau 
tik tas faktas, kad Marija pradėjo Jėzų, nužengus 
ant jos Šv. Dvasiai (plg. Luk 1, 35), rodo, kiek gi- 
liai Šv. Dvasia yra susijusi su atpirkimo žygiu. Kaip 
pasaulio kūrimą, taip ir jo atpirkimą Šv. Dvasia 
vedė pagal amžinąjį Aukščiausiojo planą. Pradėda- 
mas viešąjį savo gyvenimą, Kristus "ėjo iš Galilėjos 
prie Jordano pas Joną, kad būtų jo pakrikštytas“ 
(Mat 3, 13). Ir štai, kai Jėzus išbrido iš upės, "atsi- 
vėrė jam dangus, ir jis matė Dievo Dvasią, nužen- 
giančią kaip balandis ir nusileidžiančią ant savęs” 
(Mat 3, 16-17). Dabar Kristus, kasdieniškai kal- 
bant, buvo sutvirtintas ir tuo būdu galutinai paruoš- 
tas savam uždaviniui, nes Sutvirtinimo sakramen- 
tas juk ir yra Šv. Dvasios nužengimas į žmogaus 
širdį arba, tiksliau sakant, jos iškilimas iš ontologi- 
nių žmogaus prigimties gelmių į jo egzistencinę 
veiklą; iškilimas, kurį Sutvirtinimas kaip tik įvyk- 
do. Formuodama žmogiškąją prigimtį Marijos įš- 
čiuje, Šv. Dvasia paruošė Amžinajam Logui sąlygas 
ateiti į nuodėmingą pasaulį. Nusileisdama ant jo 
krikšto metu Jordano vandenyse, ta pati Šv. Dva- 
sia sustiprino jį anam didžiam žygiui. Dabar Kris- 
tus tikrai yra Pateptasis (christos), tikrai Mesijas, 
mylimasis Sūnus, Tėvo atospindis (splendor Pat- 
ris), kuriam jis turi grąžinti nutolusį pasaulį ir sa- 
vo kryžiaus auka visa “suderinti su savimi, ar kas 
yra žemėje ar danguje" (Kol 1, 20). Atpirkimo 
pradžia yra aiškiai vadovaujama Šv. Dvasios. 

Tačiau tą patį Šv. Dvasios veikimą randame ir 
Kristaus žygio pabaigoje. Savo žemiškojo gyveni- 
mo išvakarėse Kristus apaštalams nurodė, kad jo 
darbas nėra vienkartinis, kad jis niekados nepasi- 
liks tiktai buvęs. Atpirkimas turįs būti nuolatinis 
vyksmas, nuolat dabartinis, vykdomas visą laiką 
ligi pasaulio pabaigos. Pats Kristus kaip Mesijas 
žemės istorijoje jau buvo savo uždavinį atlikęs. Jam 
reikėjo jau grįžti pas Tėvą, kuris buvo jį siuntęs 
(plg. Jon 16, 5). Bet ar atpirktasis pasaulis turėjo 
pasilikti vienišas? Anaiptol! Paskutinės Vakarienės 
metu ir kelyje į Getsemani Kristus kalbėjo: “Aš ne- 
paliksiu jūsų našlaičiais (Jon 14, 18)... Aš melsiu 
Tėvą, ir jis duos jums kitą Ramintoją, kad pasilik- 
tų su jumis per amžius (Jon 14, 16)... Ramintojas, 
Šv. Dvasia, kurią Tėvas siųs mano vardu, jus visko 
išmokys ir primins jums visa, ką esu jums kalbėjęs 
(Jon 14, 26)... Ji liudys apie mane (Jon 15, 26)... 
Ji pašlovins mane (Jon. 16, 14)... Ji ves jus į viso- 
kią tiesą" (Jon 16, 12). Šitie žodžiai rodo, kad 
Kristus Šv. Dvasiai paveda pratęsti ir užbaigti pa- 
saulio atpirkimo darbą. Po Kristaus įžengimo į dan- 
Eu Šv. Dvasia moko toliau žmoniją dieviškosios tie- 
sos, ji kalba toliau apie Kristų, ji kildina jo garbini- 
mo formas. Kristus labai aiškiai pabrėžia, kad Šv. 
Dvasios veikimas bus ne kas kita kaip jo paties to- 
limesnis veikimas — tiktai kitokiu pavidalu: “Ji ne 
pati iš savęs kalbės"; ji “ims iš to, kas mano, ir pa- 
skelbs pasauliui" (Jon 16, 13-14). Šv. Dvasios veik- 

la istorijoje bus pratęstasis Kristaus apsireiškimas 
bei veikimas. Štai kodėl Kristus, pastebėjęs, kad tik 
“trumpą laiką“ dar būsiąs su savo apaštalais (Jon 
13, 33), čia pat juos guodžia, pridurdamas: “Aš 
ateisiu pas jus" (Jon 14, 18). Tai ne antrasis Kris- 
taus kaip Teisėjo atėjimas, apie kurį jis kalbėjo 
anksčiau (plg. Mat 25, 31). Tai Kristaus atėjimas 
per Šv. Dvasią ir pasilikimas su Bažnyčia Šv. Dva- 
sioje. Mokydama žmones to, kas yra Kristaus, jį liu- 
dydama, jį šlovindama, vesdama žmoniją į Kristų 
kaip į Tiesą, Šv. Dvasia padaro Kristų dabartinį ir 
nepraeinantį, nors savo asmenybe jis ir sėdi Tėvo 
dešinėje. Grįždamas pas savo dangiškąji Tėvą, 
Kristus iš tikro nepaliko Bažnyčios našlaite: per Šv. 
Dvasią jis gyvena joje "visas dienas". 

Pažadą atsiųsti Ramintoją Kristus įvykdė, prisi- 
kėlęs iš mirusiųjų ir įžengęs į dangų. Palydėję Jėzų 
į Alyvų kalną ir matę, kaip jis pakilo pas Tėvą, 
apaštalai "sugrįžę užėjo į aukšto kambarį, kur jie 
paprastai sustodavo" (Apd 1, 13), ir pasiliko ten 
"ištvermingi maldoje drauge su moterimis" (Apd 
I, 14), nes Kristus pats kiek ankstėliau buvo jiems 
liepęs "neiti iš Jeruzalės ir laukti Tėvo pažado“ 
(Apd x, 4). Ir štai, “Sekminių dienai atėjus..., stai- 
ga pasigirdo iš dangaus ūžimas tarsi kilstančio 
smarkaus vėjo, ir pripildė visus namus, kuriuose jie 
sėdėjo. Jiems pasirodė pasidalinę tarsi ugnies liežu- 
viai, ir ant kiekvieno iš jų nusileido po vieną. Visi 
jie pasidarė pilni Šv. Dvasios ir ėmė kalbėti visokio- 

mis kalbomis taip, kaip Šv. Dvasia jiems leido pra- 
bilti” (Apd 2, 1-4). Čia įvyko tai, apie ką jau Jonas 
buvo kalbėjęs Jordano pakrantėse: “Aš krikštiju jus 
vandenimi, bet ateis galingesnis už mane...; jis 
krikštys jus Šv. Dvasia" (Luk 3, 16). Kad šie Jono 
žodžiai buvo iš tikro nurodymas į ateisiančią Šv. 
Dvasią, patvirtino pats Kristus. Prisikėlęs iš miru- 
siųjų ir sykį valgydamas su apaštalais, jis tarė jiems: 
"Jonas krikštijo tik vandenimi, o jūs, nedaugeliui 
dienų praslinkus, būsite pakrikštyti Šv. Dvasia” 
(Apd x, 5). Sekminių tad diena ir buvo anasai Baž- 
nyčios krikštas arba jos galutinis įtvirtinimas pa- 
saulio istorijoje. Kaip Jėzus tapo individualiniu 
Mesiju, nusileidus ant jo Šv. Dvasiai krikšto metu 
Jordane, taip dabar Bažnyčia tapo visuotiniu Mesi- 
ju, atėjus tai pačiai Šv. Dvasiai ant pirmosios krikš- 
čionių bendruomenės (apaštalų, mokinių, moterų) 
Jeruzalės kambaryje. Bažnyčios steigimas, pradėtas 
įsikūnijimo metu, vykdytas apaštalų pakvietimu bei 
mokymu buvo baigtas, Šv. Dvasiai atėjus. Vedusi 
Kristų nuo pat jo prasidėjimo ligi grįžimo pas Tė- 
vą, dabar Šv. Dvasia pasiėmė vesti toliau ir jo at- 
pirktąją žmoniją. Ji pasiliko Bažnyčioje kaip ima- 
nentinis jos principas, kaip neregima galia, kad 
nuolatos apreikštų, kas dar liko paslėpta, ir paaiš- 
kintų tai, kas tamsu bei slaptinga. 

Ir iš tikro, Šv. Dvasios veikimas prasidėjo dar 
tą pačią jos nusileidimo dieną. Vienoje psalmėje 
yra pasakyta, "tikėjau ir todėl kalbėjau — credidi, 

propter quod locutus sum” (Ps 115, 1), nes tikêji- 
mas visados yra kalbus; juo jis yra gilesnis, juo la- 
biau verčia žmogų kalbėti bei skelbti tai, į ką jis 
pats tiki. Šis tikėjimo kalbumas išėjo aikštėn jau 
pačią pirmąją Sekminių dieną. Dešimtį dienų apaš- 
talai tūnojo, užsisklendę pastogės kambaryje. Ten 
jie meldėsi, išsirinko Motiejų apaštalu vietoj atkri- 
tusio Judo (plg. Apd 1, 15-26), tačiau /ylėjo. Už 
jų kambario durų esąs pasaulis, Kristų nukryžiavęs 
ir paties jo dabar paliktas, buvo jiems per baisus, 
kad jie galėtų į jį grįžti ir jam kalbėti. Jų tikėjimas 
dar buvo per silpnas pasauliui apvaldyti. Tiesa, jie 
nebebuvo toki mažatikiai, kaip anie mokiniai, pa- 
likę Jeruzalę po Kristaus mirties ir grįždami į 
Emaus (plg. Luk 24, 21-25). Pastogės kambario 
bendruomenė jau buvo mačiusi prisikėlusį Jėzų. 
Tomas jau buvo palietęs Kristaus žaizdas ir įtikėjęs. 
Šio tikėjimo pakako jiems patiems, pakako subjek- 
tyviam jų tikrumui nebeabejoti Kristaus dievišku- 
mu ir jo pasiuntinybe. Bet jo nepakako apaštalavi- 
mui pasaulyje, kuris Kristaus nekenčia (plg. Jon 15, 
19, 23), todėl nekenčia nė jo mokinių (plg. Jon 15, 
18), juos persekioja ir žudo: “Iš tikrųjų, iš tikrųjų 
sakau jums: jūs verksite ir raudosite, o pasaulis 
džiaugsis (Jon 16, 20)... Pasaulyje jūs patirsite 
priespaudos, bet pasitikėkite: aš nugalėjau pasau- 
li” (Jon 16, 33). Štai, šio tad pasitikėjimo apaštalai 
dar neturėjo, nes jis reikalavo ne tik įsitikinimo, 
bet kartu ir drąsos išeiti grėsmingo pasaulio aki- 

vaizdon, ten kentėti ir mirti. Todėl jie ir buvo užsi- 
darę pastogėje, ten meldėsi ir laukė to, kas dar tu- 
rėjo įvykti ir tuo būdu jų tikėjimą galutinai už- 
baigti. 

Šis užbaigimas kaip tik ir įvyko pirmųjų Sek- 
minių dieną. “Kilus ūžimui, susiėjo minia ir neži- 
nojo, ką manyti, nes kiekvienas girdėjo juos kal- 
bančius sava kalba... Tuomet Petras drauge su vie- 
nuolika atsistojo, pakėlė balsą ir jiems kalbėjo“ 
(Apd 2, 6, 14); kalbėjo todėl, kad jo tikėjimas jau 
buvo pilnutinis; kalbėjo tas pats Petras, kuris dar 
taip neseniai — prieš pora mėnesių — buvo Kris- 
taus išsigynęs — ne budelių bei kankinimų, bet pa- 
prastų juokaujančių tarnaičių akivaizdoje (plg. 
Luk 22, 55-57; Jon 18, 17). Dabar gi Petro kalba 
buvo ne kas kita, kaip drąsus Kristaus išpažinimas, 
jo gynimas ir kartu kvietimas įsijungti į Kristaus 
įkurtą ir Šv. Dvasios pakrikštytų bendruomenę: 
"Tepasikrikštija kiekvienas iš jūsų Jėzaus Kristaus 
vardan nuodėmėms atleisti; taip jūs gausite Šv. 
Dvasios dovaną. Nes tas pažadas duotas jums ir jū- 
sų vaikams, ir visiems, toli esantiems, kuriuos tik 
Viešpats, mūsų Dievas, pašauks" (Apd 2, 38-39). 
Pastogės kambario slenkstis jau buvo peržengtas. 
Apaštalai paliko jo erdvę ir išėjo į pasaulį. Bažny- 
čia pasidarė visuotinė. Tą pačią dieną, Petrui baigus 
kalbėti, “prisidėjo apie tris tūkstančius sielų” (Apd 
2, 41) iš anų minių, kurias sudarė “partai, medai, 
elamiečiai, Mezopotamijos, Judėjos ir Kapadoki- 


257 


jos, Ponto ir Azijos, Frigijos ir Pampilijos, Egipto 
ir prie Kirenės esančiojo Libijos krašto gyventojai", 
girdėję apaštalus kiekvieno jų kalba "skelbiančius 
didžius Dievo darbus“ (Apd 2, 9-11). Jie “laikėsi 
apaštalų mokslo, bendro duonos laužymo ir maldų 
(Apd 2, 42). Lobį ir turtus jie parduodavo ir iš to 
dalino visiems, kaip kiekvienam buvo privalu. Taip 
pat kasdien pasilikdavo šventykloje, laužydami 
duoną tai vienuose, tai kituose namuose, imdavo 
valgio su džiaugsmu ir neklastinga širdimi, garbino 
Dievą ir turėjo malonės pas visus žmones. O Vieš- 
pats kasdien daugino jų būrį" (Apd 2, 45-47). 

Šv. Dvasia yra tad ne tik imanentinis kūrimo, 
bet sykiu ir imanentinis atpirkimo Dievas. Ji yra 
toji Spiritus Paraclitus, kuri nužengia užbaigti išga- 
nymo darbą — tiek asmens, tiek bendruomenės, 
tiek istorijos plotmėse. Štai kodėl Kristaus įsteig- 
toje Bažnyčioje paskui Krikštą visados eina Sutvir- 
tinimas kaip Sekminės atskiram asmeniui. Krikštas 
įjungia žmogų į atpirkimo bei malonės tvarką ir 
atidaro asmeninei jo sielai kelią į Dievą. Tačiau, 
kad šis kelias išsiskleistų, kad jis išvestų iš indivi- 
dualinės plotmės, iš ano ankšto pastogės kambarė- 
lio, reikia Šv. Dvasios nužengimo, vadinasi, reikia 
Sutvirtinimo sakramento, reikia Sekminių su ugnies 
liežuviu. Tik tada žmogus gauna aną “žodžio moks- 
lą — scientiam vocis”, nes tik tada esti jo tikėjimas 
atbaigiamas, virsdamas kalbiu ir patį žmogų pada- 
rydamas apaštalu pasaulio plotuose. 

Šią atbaigiamąją Šv. Dvasios veikmę Rytų Baž- 
nyčia išreiškia vienu liturginiu aktu, kuris vadina- 
mas epikleze. Tai malda į Šv. Dvasią Mišių metu po 
konsekracijos. Garsiu balsu atgiedojęs konsekraci- 
jos žodžius (“imkite ir valgykite... imkite ir gerki- 
te..." ) ir juos užbaigęs, tyliai kalbėdamas, kad visa 
tai yra Kristaus kančios, jo kryžiaus, jo prisikėlimo, 
jo dangun žengimo ir jo sėdėjimo Tėvo dešinėje 
prisiminimas, kunigas kreipiasi, toliau melsdama- 
sis, į Viešpatį ir sako: “Mes žengiame prie Tavo al- 
toriaus, nešame Tau Tavo Kristaus šventojo Kūno 
ir Kraujo pavidalus ir šaukiamės Tavęs: Šventųjų 
Šventasis, teateinie dėl Tavo palankumo bei geru- 
mo Tavo Šv. Dvasia ant mūsų ir ant šių čia pat 
esančių dovanų; tepalaimina ji jas, tepašvenčia jas 
ir teparodo, kad ši duona yra brangiausiojo mūsų 
Viešpaties ir Dievo, Išganytojo Jėzaus Kristaus kū- 
nas, O ši taurė mūsų Viešpaties ir Dievo, Išganytojo 
Jėzaus Kristaus kraujas, išlietas už viso pasaulio 
gyvybę ir atpirkimą". Ir toliau: “Dar sykį aukoja- 
me Tau šią dvasinę, nekruviną auką, maldaudami 
Tave: siųski savo Šv. Dvasią ant mūsų ir ant šių čia 
pat esančių dovanų". Tada diakonas mostelia ora- 
rionu (mūsiškai stula) ostijos linkui ir sako: “Pa- 
laiminki šią šventąją duoną!" Kunigas atsako: 
“Ir paverski šią duoną brangiausiuoju Tavo Kris- 
taus Kūnu". Diakonas: “Amen”. Jis mostelia pas- 
kui orarionu taurės linkui, sakydamas: “Palaiminki 
šią šventąją taurę“. Kunigas: "ir paverski šią tau- 

re brangiausiuoju Tavo Kristaus Krauju”. Diako- 
nas: “Amen”. Jis mostelia orarionu dar kartą į abu 
pavidalus, sakydamas: “Palaiminki abu”. Kunigas: 
“ir perkeiski juos per Tavo Šv. Dvasią". Diakonas: 
“Amen, amen, amen”. 

Vakarų Bažnyčios Mišios epiklezės neturi. Ta- 
čiau liturgijos istorikai mano, esą ji ir Vakaruose 
ligi 6 šimtmečio buvusi: pėdsakų esama išlikusių 
senuose kanono tekstuose ir ypač pop. Gelazijaus 
(492-96) laiškuose. Rytų Bažnyčioje epiklezė yra 
išsivysčiusi, kaip matome, į ištisą ilgoką maldą su 
diakono mostais ir kunigo laiminimais. Šios maldos 
prasmė yra ne ta, tarsi epiklezė sudarytų konsekra- 
cijos žodžius. Konsekracijos žodžiai Rytų Bažnyčioj 
yra tie patys, kaip ir Vakarų, būtent: “Tai yra ma- 
no Kūnas..., tai yra mano Kraujo taurė". Todėl se- 
noviniai abipusiai teologų priekaištai, esą rytiečiai 
vartoją konsekracijai nereikalingą priedą (iš Va- 
karų pusės) arba esą vakariečiai neužbaigią kon- 
sekracijos, nesišaukdami Šv. Dvasios (iš Rytų pu- 
sės), yra grynas nesusipratimas. Epiklezė Rytų Baž- 
nyčios liturgijoje yra išraiška Šv. Dvasios dalyvavi- 
mo visuose Kristaus atpirkimo žygiuose. Kaip Kris- 
taus atėjimas į žmogiškąją prigimtį Marijos įščioje, 
taip ir jo atėjimas į duoną bei vyną ant altoriaus yra 
įvykdomas Šv. Dvasios: tai nepaneigiama tiesa, ku- 
rią pripažįsta tiek Vakarų, tiek Rytų Bažnyčia.! Tik 
Vakarų Bažnyčia sujungia šį Šv. Dvasios veikimą 
su konsekracijos žodžiais į vieną liturginį aktą, o 

Rytų Bažnyčia šiam veikimui skiria dar specialią 
maldą, sukurdama tuo būdu dar ir naują liturginį 
veiksmą. Vakarų Bažnyčioje Šv. Dvasios veikimas 
yra tiktai tikėjimo tiesa, neįgijusi liturginės išraiš- 
kos (arba tiksliau: ją praradusi). Rytų Bažnyčioje 
Šv. Dvasios veikimas duonos ir vyno perkeitime yra 
aiškiai išreiškiamas specialia liturgine apeiga. Čia, 
kaip ir visur kitur, Rytų Bažnyčia yra pasilikusi tos 
nuomonės, kad Kristaus ir Šv. Dvasios veikimas yra 
neperskiriamas ir kad todėl abu šie dieviškieji pra- 
dai turį rasti regimos išraiškos tiek maldų, tiek apei- 
gų forma. Mišios kaip Kristaus Auka dangiškajam 
Tėvui yra vykdoma Šv. Dvasios galia: epiklezė kaip 
tik ir išreiškia Šv. Dvasios veikmę Kristaus Aukoje. 
Visa Šv. Trejybė dalyvauja šiame nuostabiame akte, 
ir visi jos Asmens yra Rytų liturgijoje į šį aktą įpi- 
nami. Epiklezė yra liturginė išraiška Šv. Dvasios 
veikimo Bažnyčioje kaip mistiniame Kristaus Kūne. 


3. Spiritus Sanctificator 


Kristus yra tasai Didysis Sėjėjas, kuris pasėjo 
garstyčios grūdelį savo krauju. Dabar šis mažas 
grūdelis, mažiausias iš visų, turįs augti į pasaulinį 
medį, į visuotinę Bažnyčią, apimančią visas tautas 
ir visoms joms teikiančią pavėsio savo šakose. Kas 
yra tasai pradas, kuris skleidžia šio medžio šakas? 
Kas yra tie syvai, kurie teka jo kamienu ir jį maiti- 
na? Kas yra tasai patrauklumas, kuris šaukia tautas 

jieškotis prieglobsčio šiame medyje? Ir vėl turime 
kartoti tą patį: Ne kas kita, kaip Šv. Dvasia! Šven- 
toji Dvasia išvedė Bažnyčią iš Jeruzalės kambarėlio 
į istorinį žmonijos kelią, ta pati Šv. Dvasia veda 
Bažnyčią ir toliau šiame kelyje ligi pasaulio pabai- 
gos. 

Kristaus atpirkimas plinta pasaulyje dviem 
kryptimi: atskiro žmogaus pašventimu ir Dievo Ka- 
ralystės kūrimu. Ir vienai ir antrai krypčiai pagrin- 
dus padėjo pats Kristus. Tačiau ir vieną ir antrą at- 
pirkimo būdą istorijoje vykdo Šv. Dvasia. 


Atskiro žmogaus pašventimas yra ne kas kita, 
kaip išryškinimas jo konkrečioje būtyje ano pir- 
mykščio dieviškojo paveikslo, pagal kurį žmogus 
buvo sukurtas ir kurį jis savo puolimu aptemdė bei 
apgadino. Negalėdamas savo jėga kaltės pašalinti, 
žmogus yra reikalingas Dievo pagalbos arba atpir- 
kimo. Todėl Dievas ir siuntė pasaulin savo Sūnų, 
kad šis atstatytų antgamtinį dieviškąjį pirmavaiz- 
dr žmoguje, kad atnaujintų sužalotų žmogiškąją 
prigimtį ir vėl suvestų žmogų į naujus santykius su 
Dievu. Kristus tai įvykdė visa pilnatve. Jis perga- 
lėjo nuodėmę tuo, kad sujungė žmogiškąją prigim- 
ti su dieviškąja vieno Asmens vienybėj, vadinasi, 
padarė negalimą antrą pirmykštę nuodėmę: po 
Kristaus, net ir visiems žmonėms atkritus nuo Die- 
vo, žmogiškoji prigimtis nebegali atkristi, nes ji yra 
neatskiriamai su Logu sujungta. Kristus pergalėjo 

mirtį tuo, kad prisikėlė: po Kristaus mirtis įgijo ki- 
tokio pobūdžio; būtent, ji nebėra perėjimas į lauki- 
mo būseną, bet į būseną galutinio apsisprendimo 
bei likimo — su Dievu ar be Dievo. Kristus perga- 
lėjo neteisingą santvarką tuo, kad apreiškė Dievą 
kaip meilę ir todėl įsteigė savo Karalystę, pagrįstą 
teisingumu, taika ir meile. Žmonijos padėtis po at- 
pirkimo pasidarė esmėje tobulesnė, negu buvo bu- 
vusi prieš puolimą, nes Kristaus žygiu žmonija bu- 
vo pakelta į antgamtinį gyvenimą, ir jai buvo ati- 
darytos tokios malonės galimybės, kurių neturėjo 
mūsų tėvai. Štai kodėl Bažnyčia Velykų Šeštadienį 
ir gieda, šventindama Velykų žvakę: “O tikrai rei- 
kalinga Adomo nuodėmė, kuri buvo nuplauta Kris- 
taus mirtimi! O laiminga kaltė, laimėjusi tokį didį 
Atpirkėją" (Exultet). 

Šitas tačiau atstatytasis žmogaus dieviškasis pir- 
mavaizdis ir yra, kaip sakyta, ne kas kita, kaip pats 
Kristus — Dievas ir Žmogus. Jį tad įvykdyti savy- 
je, subręstant ligi Kristaus amžiaus pilnatvės, ir yra 
uždavinys bei rūpestis kiekvieno žmogaus, gyve- 
nančio atpirktojoje žmonijoje. Kristus stovi prieš 
mus kaip pilnutinis Žmogus, kaip vienintelis žmo- 
gus, išsprendęs mūsų būties mįslę ir todėl tapęs va- 
dovu surizgusioje mūsų egzistencijoje. Su juo tad 
sutapti, juo apsivilkti reiškia įsijungti į jo atpirki- 
mą ir tuo būdu leisti suspindėti anam dieviškajam 
pirmavaizdžiui mūsų būtybėje. Tačiau šitą darbą 
mumyse atlikti ir yra pašaukta Šv. Dvasia. Šv. Dva- 

sios veikimu mes Kristų kaip Tėvo Sūnų ne tik pa- 
žįstame, bet jį savyje ir vykdome. Kaip Šv. Dvasios 
šešėlyje (plg. Luk 1, 35) Žodis tapo kūnu ir apsi- 
gyveno tarp mūsų, taip lygiai jos galia tas pat Žo- 
dis apsigyvena kiekvieno iš mūsų prigimtyje. Šv. 
Dvasia formuoja mus pagal mūsų dieviškąjį pirma- 
vaizdį, kuriuo yra pats Kristus, tuo būdu tapdama 
mūsų pašventėja ir perkeitėja — Spiritus Sanctifi- 
cator. Anuo “sacrum septenarium“, anomis septy- 
neriomis dovanomis Šv. Dvasia ištašo mumyse, tar- 
si kokiais aštriais įrankiais, Kristaus paveikslą bei 
panašumą. Prasmingai tad Bažnyčia ir prašo Šv. 
Dvasią Sekminių liturgijos himne: “Uždek šviesą 
mūsų jausmams, įliek meilės mūsų širdims, amžiną- 
ja galia sustiprink mūsų kūno negalias" (Veni, 
Creator). Kitaip tariant Šv. Dvasios veikimui tu- 
rinti atsiverti visa mūsų būtybė: jausmai, siela ir 
net kūnas, nes tik jai vadovaujant (“ductore sic te 
praevio”) galime išvengti to, kas mus gadina: 
"vitemus omne noxium”. Tik jai vadovaujant, die- 
viškasis pirmavaizdis pradeda spindėti mūsų būty- 
bėje. Kaip pašventėja, Šv. Dvasia yra Kristaus at- 
pirkimo vykdytoja subjektyvinėje žmogaus plot- 
méie, Atsiskleisti Šv. Dvasiai reiškia atsiskleisti Jė- 
gai, kuri mus padaro tikrais ir pilnutiniais žmonė- 
mis; pilnutiniais ne renesansiškojo humanizmo, bet 
Krikščionybės prasme; tai yra tokiais žmonėmis, 
kuriuose prigimtis yra pakilninta antgamtiniu gy- 
venimu ir kuriuose žmogiškumas spindi dievišku- 

mu kaip ir pačiame Kristuje. Tai ir yra atpirkimo 
tikslas subjektyviniu arba atskiro asmens atžvilgiu. 


Tas pat vyksta ir objektyvinėje plotmėje. Kris- 
tus atėjo pasaulin ne tik pašvęsti atskiram žmogui, 
bet ir įkurti Dievo Karalystei, kurioje visi kūriniai 
būtų sujungti tiek tarp savęs, tiek su Dievu. Amži- 
nos bei visuotinės Karalystės įkūrimas ir jos atida- 
vimas Tėvui yra Kristaus atpirkimo tikslas istoriniu 
atžvilgiu (plg. Kristaus Karaliaus šventės prefaci- 
ją). Jeigu tad Kristaus atpirkimas atskiro žmogaus 
būtybėje esti vykdomas šventumo pavidalu, tai ta- 
sai pats atpirkimas pasaulio istorijoje esti vykdo- 
mas Dievo Karalystės pavidalu, nes ši Karalystė 
yra "Karalystė tiesos ir gyvenimo, Karalystė šven- 
tumo ir malonės, Karalystė teisingumo, meilės ir 
taikos" (minėta prefacija). Nesunku tačiau paste- 
bėti, kad šios Kristaus įsteigtos Karalystės savybės 
visiškai sutampa su Šv. Dvasios dovanomis, su anuo 
“sacrum septenarium", kuris yra žmogui teikiamas 
Sutvirtinimo metu. Tai reiškia, kad Dievo Karalys- 
tė yra ne kas kita, kaip Šv. Dvasios dovanų įvykdy- 
mas objektyvinėje gyvenimo tikrovėje, objektyvi- 
nėse mūsų kultūros bei istorijos formose. Prašyti 
tad, kad ateitų Dievo Karalystė, kaip tai darome 
kasdien “Tėve mūsų" maldoje, reiškia prašyti, kad 
Šv. Dvasia išplėstų savo veikimą ne tik atskiro žmo- 
gaus sieloje, bet ir istoriniuose žmonijos žygiuose, 
institucijose ir kūriniuose. Istorija po Kristaus yra 

jo atpirkimo plėtimas, vadinasi, tuo pačiu Šv. Dva- 
sios žygiavimas laike ir erdvėje. 

Kaip Spiritus Creator Šv. Dvasia gyvena visuose 
Dievo padaruose. Kaip Spiritus Sanctificator ji gy- 
vena visur ten, kur žymu žmogiškosios kūrybos. 
Gamta yra taip pat Dievo Karalystės dalis, nes Šv. 
Dvasia gyvena ir joje kaip jos tvarkos, grožio bei 
tikslingumo pradas. Tačiau visy pirma Dievo Ka 
valyste turi tapti kultūra, toji specialiai žmogiško- 
sios kūrybos sritis, nes ji yra atpirkimo nemažiau 
reikalinga negu gamta. Todėl kultūra ir virsta sa- 
vaiminga Šv. Dvasios veikimo dirva. Filosofija ir 
mokslas, technika ir menas, visuomenė, valstybė ir 
teisė — visa yra palenkta Šv. Dvasiai kaip Dievo 
Karalystės vykdytojai istorijoje. Būdama imanenti- 
nis Dievas, Šv. Dvasia veda istoriją į antrąjį Kris- 
taus atėjimą nejaučiamu, bet nepergalimu būdu, Ji 
neleidžia, kad žmogaus laisvė iškreiptų amžinąjį 
Viešpaties planą. Graikiškojo likimo vietoje veikia, 
Krikščionybės įsitikinimu, kaip tik Šv. Dvasia; vei- 
kia sutartinėje su laisve, su žmogaus apsisprendimu, 
sykiu tačiau kaip amžinųjų Viešpaties sprendimų 
vykdytoja. Šv. Dvasia yra istorijoje paslėpta. Nei 
Apreiškime, nei Bažnyčios moksle, nei mūsų pačių 
religiniame pergyvenime ji neturi jokio aprėžto pa- 
vidalo, pasirodydama tik simboliniais vaizdais: tai 
balandžiu (plg. Jon 1, 32), tai ugnies liežuviu (plg. 
Apd 2, 3), tai vėjo ūžimu (plg. Apd 2, 2), tai še- 
šėliu (plg. Luk x, 35). Kiekvienu tačiau atveju ji 

reiškia Jėgą, Galybę ir Veikimą. Kristus naują žmo- 
nijos istoriją savo atpirkimu pradėjo; jis ją pastarą- 
ja savo ištarme ir užsklęs. Tačiau šiuos ilgus amžius 
tarp Kristaus įžengimo į dangų ir antrojo jo atėji- 
mo veda Šv. Dvasia. Istorija skuba prie Kristaus 
kaip Teisėjo sosto Šv. Dvasios galia: 


adesse festinant tempora. 


! Plg. Handbuch der Liturgiewissenschaft, hrsgb. von 
A. G. Martimort ir k. Freiburg/Br. 1963, t. I, p. 431. 


